Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-10-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΖ΄ συνεδριάσεώς του, της Κυριακής 26 Οκτωβρίου 2020]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ρύθμιση οφειλών και παροχή δεύτερης ευκαιρίας». Έχει γίνει αναπροσαρμογή του καταλόγου, διότι οικειοθελώς συνάδελφοι που μίλησαν εχθές, διεγράφησαν - κυρίως, από τα δύο μεγάλα κόμματα - κι επομένως έμειναν λιγότεροι, για να μιλήσουν σήμερα. Από τους Κοινοβουλευτικούς Εκπροσώπους, όσοι δεν έχουν μιλήσει, μπορούν, να πάρουν τον λόγο κι από ό,τι ενημερωθεί και ο κ. Υπουργός θα μιλήσει στο τέλος. Νομίζω ότι θα τελειώσουμε σχετικά νωρίς. Λοιπόν, ξεκινάμε με την συνάδελφο από τον ΣΥΡΙΖΑ, την κ. Αικατερίνη Παπανάτσιου. Λέω και τους υπόλοιπους τέσσερις της πρώτης πεντάδας, για να μπουν στην αίθουσα όσοι δεν είναι - γιατί κάποιοι είναι. Ο κ. Νικολακόπουλος, ο κ. Μπουτσικάκης, ο κ. Κάτσης και ο κ. Καππάτος. Κυρία Παπανάτσιου, έχετε τον λόγο.
Ευχαριστώ κύριε Πρόεδρε. Κύριε Υπουργέ, κυρίες και κύριοι βουλευτές, τρεις μέρες συζητούσαμε την πρόταση δυσπιστίας στον κ. Υπουργό Οικονομικών με αφορμή την πρόταση φτωχοποίησης της κοινωνίας, που η Κυβέρνηση και ο ίδιος κατέθεσαν. Τι ακούσαμε τις μέρες αυτές από τους ομιλητές της Νέας Δημοκρατίας; Τίποτα. Καμμία απάντηση, μόνο κριτική στον ΣΥΡΙΖΑ και στην κυβερνητική του θητεία. Κανένας δε μίλησε για την πολιτική της Νέας Δημοκρατίας. Κανένας δεν υπερασπίστηκε την υποτιθέμενη «δεύτερη ευκαιρία». Ένας Βουλευτής μόνο, ο οποίος παραδέχτηκε, μάλιστα, ότι πραγματικά δεν προβλέπεται πια προστασία της πρώτης κατοικίας και κάποιοι άλλοι αχνά ότι «κάτι πρέπει, να πάρουμε κι από τον οφειλέτη». Κυβερνάτε εσείς, κύριοι, κι όχι ο ΣΥΡΙΖΑ κι έχετε ευθύνη απέναντι στην κοινωνία. Οι μισθοί έχουν υποστεί καθίζηση, η ανεργία αυξάνεται κι εσείς παρουσιάζετε ένα νομοσχέδιο για την υπερχρέωση με τον πομπώδη τίτλο «δεύτερη ευκαιρία», δήθεν για να προστατεύσετε την κατοικία των οφειλετών. Κοροϊδεύετε τον κόσμο. Το νομοσχέδιο αυτό αποτελεί το τελειωτικό χτύπημα στην κοινωνία. Η εφαρμογή του θα οδηγήσει τη χώρα σε καταστάσεις αντίστοιχες με εκείνες της Ισπανίας, όπου άνθρωποι εκδιώχθηκαν από τα σπίτια τους μέσα σε μια νύχτα. Όταν η πλειοψηφία των χωρών της Ε.Ε., μεταξύ αυτών και η Γερμάνια, αναστέλλουν τη δυνατότητα των πιστωτών να οδηγούν σε πτώχευση τους οφειλέτες, εσείς εδώ, έρχεστε να νομοθετήσετε ακριβώς το αντίθετο. Την πλήρη απελευθέρωση των ρευστοποιήσεων και τη διάλυση των μικρών και μεσαίων νοικοκυριών και επιχειρήσεων. Ας δούμε, λοιπόν, τι σχεδιάζετε να κάνετε. Εισάγετε τη διαδικασία της πτώχευσης και για τα φυσικά πρόσωπα χωρίς διάκριση μεταξύ επιχείρησης και φυσικού προσώπου. Η διαδικασία της πτώχευσης στοχεύει στην πλήρη ρευστοποίηση της περιουσίας και όχι στη διατήρηση της οικονομικής δραστηριότητας και τη διασφάλιση της. Γι' αυτό, αποτελούσε το ύστατο εργαλείο του νομοθέτη, αφού ο κώδικας έδινε τη δυνατότητα χρήσης και άλλων εργαλείων πριν την πτώχευση, όπως το σχέδιο αναδιοργάνωσης ή την ειδική διαχείριση, τα οποία καταργείτε. Και τι λέτε; Πτώχευση για όλους! Δεύτερον. Δημιουργείτε ιδιωτικό φορέα που θα κατέχει τα ακίνητα των πτωχευμένων - και το τονίζω - όχι δημόσιο, παρά το ότι οι θεσμοί συνομολογούσαν σε δημόσιο φορέα, η συγκεκριμένη διάταξη αιφνιδίως άλλαξε και για έναν περίεργο λόγο η Κυβέρνησή σας επέλεξε τον ιδιωτικό. Ρωτήσαμε τον κ. Υπουργό και στις επιτροπές: «γιατί ιδιωτικός και όχι δημόσιος;» όπως αναφερόταν στο ρεπόρτ της μεταμνημονιακής εποπτείας, τον Μάιο του 2020. Απάντηση καμμία. Νομίζω, όμως, ότι ο κ. πρωθυπουργός στη χθεσινή του ομιλία, είπε και εκείνος για δημόσιο φορέα. Θα έχουμε καμμία αλλαγή, κύριε Υπουργέ; Ή δεν τον ενημερώσατε για τις αλλαγές που έχετε κάνει; Τρίτον. Το αποκορύφωμα του νομοθετικού σας οίστρου, είναι οι διατάξεις που ορίζουν ότι οποιοδήποτε ποσό λαμβάνει ο οφειλέτης και είναι άνω των 612 € μηνιαία θα κατάσχεται προς όφελος των πιστωτών. Έρχεστε πλαγίως να απελευθερώσετε τις κατασχέσεις μισθών και συντάξεων. Τέταρτον. Η μόνη δυνατότητα που δίνετε στους ευάλωτους οφειλέτες να γίνουν ενοικιαστές στα σπίτια τους και να πληρώνουν ενοίκιο στον ιδιωτικό φορέα. Μετά από 12 χρόνια αν θελήσει κάποιος να ξαναγοράσει το σπίτι του θα πρέπει να πληρώσει την εμπορική αξία του χωρίς να συνυπολογίζονται τα ενοίκια που κατέβαλε, ούτε φυσικά, και ό,τι είχε πληρώσει από το αρχικό δάνειο. Και να σας θέσω ένα απλό παράδειγμα υποψήφιου φτωχού. Ένας οφειλέτης αγρότης, θα βρεθεί με βάση το νομοσχέδιό σας, χωρίς χωράφια αφού θα ρευστοποιηθούν και χωρίς κύρια κατοικία αφού θα περάσει στα χέρια του fund. Αυτός ο άνθρωπος, λοιπόν, με ποια βάση και από ποια παραγωγή θα έχει εισόδημα για να καταβάλει ενοίκιο στον ιδιωτικό φορέα; Από ποια χωράφια; Και στην περίπτωση όμως που αποκτήσει εισόδημα από άλλες πηγές, με ποιο τρόπο θα ζήσει, αφού θα του κατάσχετε οτιδήποτε υπερβαίνει τις εύλογες δαπάνες; Η διευθέτηση της υπερχρέωσης σε όλο τον κόσμο έχει την έννοια της επανένταξης των οφειλετών στην παραγωγική και κοινωνική ζωή του τόπου. Εσείς, ωστόσο, φέρνετε ένα βαθιά αντικοινωνικό νομοσχέδιο μαζικής φτωχοποίησης για ακόμη μία φορά. Καταθέσατε παράλληλα, άσχετες διατάξεις με τη μορφή τροπολογιών και θα αναφερθώ σε κάποιες από αυτές. Διατάξεις φοροαπαλλαγών, όπως η μείωση του Φ.Π.Α. στην εισαγωγή πρωτοτύπων έργων τέχνης, που είναι προκλητικές σε αυτή τη συγκυρία και ιδίως για τον κόσμο του πολιτισμού που καταγγέλλει την μη στήριξή του από την Κυβέρνηση. Καταθέσατε, επίσης, νέες ρυθμίσεις που υπολείπονται των αναγκών της κοινωνίας. Τότε γιατί δεν καταλαμβάνουν όλη την περίοδο των υγειονομικών μέτρων; Και δεύτερον, γιατί η Κυβέρνηση υποθέτει ότι οι πολίτες μπορούν να πληρώσουν μέσα στην πανδημία; Φοβάμαι ότι θα δούμε τα ληξιπρόθεσμα να εκτινάσσονται. Εμείς, εξαρχής, είχαμε τονίσει ότι θα στηρίξουμε τα θετικά για την κοινωνία μέτρα, αλλά με αναστολές και παρατάσεις, χωρίς ενέσεις ρευστότητας και ενίσχυση της αγοράς εργασίας, δεν θα υπάρξει καμμία διέξοδος σε όσους επλήγησαν από την πανδημία. Με την κατάθεση πολυσέλιδων τροπολογιών, η Κυβέρνηση προσπάθησε να θολώσει τα νερά και να προκαλέσει σύγχυση στην κουβέντα στη Βουλή. Το αποτύπωμα του νέου Πτωχευτικού Κώδικα όμως δεν σβήνει, όπως δεν σβήνει το «μπάχαλο» στην υγεία και η οικονομική κατάρρευση. Βρισκόμαστε σε κατάσταση συναγερμού. Μας είπατε ότι έχετε σχέδιο για τη χώρα. Το ξέρουμε. Είναι η συνολική αναδιάρθρωση της αγοράς. Από την επίθεση στα εργασιακά και την οικονομική αναλγησία σας επιβεβαιώνεται καθημερινά ότι δεν σας ενδιαφέρει η ευημερία της χώρας. Δώσατε συγχωροχάρτι στους τραπεζίτες, που απλόχερα σας παρείχαν θαλασσοδάνεια τα προηγούμενα χρόνια και τώρα φέρνετε έναν νόμο κομμένο και ραμμένο στα μέτρα τους. Κύριοι της Κυβέρνησης, οι πολίτες σήκωσαν στις πλάτες τους δέκα χρόνια κρίσης, στην οποία τους οδήγησαν οι δικές σας πολιτικές και βρίσκονται στα πρόθυρα μιας νέας κρίσης, στην οποία τους οδηγεί εκ νέου η δική σας πολιτική. Σεβαστείτε τους. Δεν θα σας επιτρέψουμε να μετατρέψετε τη χώρα σε «εκχερσωμένο χωράφι», για να ευνοήσετε τους οικονομικούς κύκλους που εξυπηρετείτε. Σας ευχαριστώ.
Τον λόγο έχει ο συνάδελφος από τη Νέα Δημοκρατία, ο κ. Ανδρέας Νικολακόπουλος.
Κύριε Πρόεδρε, κύριε Υπουργέ, κυρίες και κύριοι συνάδελφοι, το παρόν σχέδιο νόμου έρχεται να αντιμετωπίσει το μεγάλο πρόβλημα της υπερχρέωσης νοικοκυριών και επιχειρήσεων. Ένα πρόβλημα που σαφώς επηρεάζει την πορεία της ελληνικής οικονομίας, την ρευστότητα των ελληνικών επιχειρήσεων, την βιωσιμότητά τους, την προσέλκυση επενδύσεων και τη δημιουργία θέσεων εργασίας. Κλείνοντας, σε αυτό τον νόμο θα πρέπει να δούμε την κατάσταση που έχει διαμορφωθεί μέχρι σήμερα και την οποία ο νόμος έρχεται να ρυθμίσει. Το ιδιωτικό χρέος έχει φτάσει στα δυσθεώρητα ύψη των 234 δισεκατομμυρίων ευρώ, πολύ περισσότερο από τον ευρωπαϊκό μέσο όρο. Οι υπερχρεωμένοι δανειολήπτες ταλαιπωρούνται είτε περιμένοντας την εκδίκαση της υπόθεσής τους από τον νόμο Κατσέλη αγοράζοντας χρόνο, είτε περιμένοντας μοιραία μέτρα αναγκαστικής εκτέλεσης σε βάρος τους, είτε αναμένοντας την ολοκλήρωση της μακροχρόνιας πτωχευτικής διαδικασίας. Οι αιτήσεις για υπαγωγή στον νόμο Κατσέλη, που εκκρεμούν τα τελευταία χρόνια, ξεπερνούν τις εβδομήντα πέντε χιλιάδες, με τις μισές να έχουν προσδιοριστεί από τον Ιούνιο του 2021 έως και το 2032, ενώ ελάχιστες περιπτώσεις έχουν οδηγήσει σε πλήρη απαλλαγή χρεών. Οι πλειστηριασμοί που έγιναν τα χρόνια της διακυβέρνησης ΣΥΡΙΖΑ, έφτασαν τους είκοσι πέντε χιλιάδες εξακόσιους ογδόντα δύο και αυτοί οι πλειστηριασμοί ολοκληρώθηκαν. Οι πτωχευτικές διαδικασίες κρατάνε πολλά χρόνια, κρατώντας ομήρους οφειλέτες και δανειστές. Θα πρέπει, λοιπόν, να παραδεχτούμε ότι το ισχύον νομοθετικό πλαίσιο έχει αποτύχει. Μεγάλος αριθμός πολιτών είναι εγκλωβισμένος και αποκλεισμένος από την οικονομική δραστηριότητα. Μπροστά σε αυτή την κατάσταση, κυρίες και κύριοι συνάδελφοι, της Αξιωματικής Αντιπολίτευσης, θα έπρεπε να κάνετε εποικοδομητικές προτάσεις. Δεν περίμενα σχέδιο, γιατί σχέδιο δεν έχετε, ούτε εφαρμόσατε τα χρόνια διακυβέρνησης σας. Αντιθέτως, επιδίδεστε στην προσφιλή σας πολιτική, του ανέξοδου λαϊκισμού, η οποία κορυφώθηκε με την κατάθεση πρότασης μομφής, στην παρούσα κρίσιμη εθνική συγκυρία, η οποία τελικά ανέδειξε, όχι μόνο το μέγεθος της ανευθυνότητας σας, αλλά και το μέγεθος της υποκρισίας σας. Κυρίες και κύριοι συνάδελφοι, με το παρόν σχέδιο νόμου αναμορφώνεται ριζικά το πλαίσιο αντιμετώπισης οικονομικής αδυναμίας του πολίτη, της συλλογικής ικανοποίησης των πιστωτών, της απαλλαγής από τα χρέη κάθε προσώπου φυσικού ή νομικού, το οποίο αναλαμβάνει οικονομική δραστηριότητα, ανεξαρτήτως αν η δραστηριότητα αυτή είναι επιχειρηματική ή όχι. Οι διαδικασίες που εισάγονται είναι εναρμονισμένες με διατάξεις ευρωπαϊκών οδηγιών. Διασφαλίζεται ότι οι βιώσιμες επιχειρήσεις και επιχειρηματίες, που αντιμετωπίζουν οικονομικές δυσχέρειες, θα έχουν πρόσβαση σε αποτελεσματικά εθνικά πλαίσια προληπτικής αναδιάρθρωσης, τα οποία θα τους επιτρέψουν να συνεχίσουν τη λειτουργία τους. Διασφαλίζεται ότι οι έντιμοι υπερχρεωμένοι επιχειρηματίες, θα μπορούν να απαλλάσσονται πλήρως από τα χρέη τους, μετά από εύλογο διάστημα, που θα τους προσφέρει μια δεύτερη ευκαιρία. Διασφαλίζεται ότι θα βελτιωθεί η αποτελεσματικότητα των διαδικασιών αναδιάρθρωσης, αφερεγγυότητας και απαλλαγής από το χρέος. Ιδιαίτερα σημαντική, είναι η δυνατότητα όλων των φυσικών προσώπων να απαλλαγούν από χρέη εντός τριετίας, από την κήρυξη της πτώχευσης. Μάλιστα, στην περίπτωση που τα φυσικά πρόσωπα πτωχεύουν και εισφέρουν στην πτωχευτική υπηρεσία στοιχεία σημαντικής αξίας, η απαλλαγή επέρχεται ταχύτερα, μετά την πάροδο ενός έτους από την κήρυξη πτώχευσης. Δίνεται έτσι, μια πραγματική δεύτερη ευκαιρία, σε νοικοκυριά και επιχειρήσεις για μια νέα αρχή, καθώς η διαδικασία της πτώχευσης δεν στοχοποιεί και δεν στιγματίζει τον φτωχό, αλλά οδηγεί σε απαλλαγή από υπόλοιπα οφειλών, προς τράπεζες, εφορία και ασφαλιστικά ταμεία. Ιδιαίτερα, θέλω να σταθώ σε κάποιες κρίσιμες ρυθμίσεις. Με το παρόν σχέδιο νόμου, η ρευστοποίηση περιουσίας δεν γίνεται χωρίς πρόνοια για τις πραγματικά ευάλωτες κοινωνικές ομάδες, αφού προβλέπεται ένας πρωτοποριακός φορέας απόκτησης και επαναμίσθωσης ακινήτων, μέσω του οποίου θα επιτρέπεται η παραμονή του οφειλέτη στο ακίνητο, έναντι μισθώματος για δώδεκα έτη. Για ολόκληρο το διάστημα αυτό, το κράτος θα χορηγεί μηνιαίο επίδομα ενοικίου, ενώ ο φορέας θα είναι υποχρεωμένος εκ του νόμου, να παρέχει τη δυνατότητα στον πολίτη να επανακτήσει το σπίτι του, εφόσον το επιθυμεί. Αυτό δεν το σκέφτηκε η κυβέρνηση της Αριστεράς, όταν νομοθετούσε την κατάργηση προστασίας πρώτης κατοικίας ή το σκέφτηκε, αλλά δεν πρόλαβε να το κάνει. Πριν από αυτά, όμως, υπάρχει ένας πραγματικός εξωδικαστικός μηχανισμός ρύθμισης οφειλών, με δυνατότητα ρύθμισης ακόμα και προς το δημόσιο, με δόσεις που μπορούν να φτάσουν τις διακόσιες σαράντα, καθώς και ο θεσμός της εξυγίανσης για επιχειρήσεις, με την ανάπτυξη ενός μηχανισμού έγκαιρης προειδοποίησης. Κυρίες και κύριοι συνάδελφοι, θα πρέπει να κάνω οπωσδήποτε αναφορά στην επίλυση ενός θέματος, μέσω σχετικής τροπολογίας που κατατέθηκε, το οποίο αφορά τα δάνεια με εγγύηση του ελληνικού δημοσίου. Ένα θέμα, το οποίο αποτέλεσε τροχοπέδη για πολλά χρόνια, για τον νομό που εκπροσωπώ, τον Νομό Ηλείας, που λόγω των φυσικών καταστροφών που τον έχουν πλήξει, έχει μεγάλο αριθμό τέτοιων δανείων, ιδιαίτερα, αυτών που δόθηκαν για την αποκατάσταση των πυρόπληκτων συμπολιτών μας. Ένα πρόβλημα, το οποίο παρέμενε άλυτο για πολλά χρόνια και για το οποίο διεκδικούσα λύση, από τις πρώτες μέρες της θητείας μου. Η πρόβλεψη για ρύθμιση των δανείων, αυτών που έχουν βεβαιωθεί στο ελληνικό δημόσιο σε εκατόν είκοσι δόσεις, δίνει διέξοδο και λύση. Οι τράπεζες, κατά το μέρος που τα δάνεια αυτά παραμένουν σε αυτές και δεν έχουν ακόμα βεβαιωθεί, θα πρέπει να στραφούν σε ανάλογες ρυθμίσεις. Κυρίες και κύριοι συνάδελφοι, η κυβέρνηση της Νέας Δημοκρατίας, κάνει μια ακόμα μεγάλη τομή, για την αντιμετώπιση ενός μεγάλου προβλήματος. Την αντιμετώπιση των υφιστάμενων κόκκινων δανείων, με σκοπό τη χρηματοδότηση της πραγματικής οικονομίας και την παροχή κινήτρων για την προσέλκυση επενδύσεων. Συνεχίζουμε το μεταρρυθμιστικό μας έργο, για την καλύτερη λειτουργία της ελληνικής οικονομίας μέσα στο πλαίσιο της ευρωπαϊκής αγοράς. Σας καλώ, λοιπόν, να ψηφίσουμε το παρόν νομοσχέδιο. Σας ευχαριστώ.
Καλείται, στο βήμα, ο Βουλευτής της Νέας Δημοκρατίας κ. Εμμανουήλ Μπουτσικάκης.
Ευχαριστώ.
Ορίστε.
Κύριε Πρόεδρε, κυρίες και κύριοι συνάδελφοι, διανύουμε μια δύσκολη περίοδο, την πιο μακρά περίοδο έντασης και πρόκλησης από τους γείτονές μας. Ταυτόχρονα, ζούμε μια πρωτοφανή παγκόσμια κοινωνική και, κατά συνέπεια, οικονομική κρίση. Την ώρα που διακυβεύονται τόσα πολλά για τη χώρα μας, την ώρα που ο ελληνικός λαός αγωνιά, ο κ. Τσίπρας προχωράει σε μια πράξη άκρατης ανευθυνότητας, καταθέτοντας μια εντελώς προσχηματική πρόταση μομφής κατά του Υπουργού Οικονομικών. Αποδείξατε πως είστε η παράταξη που ενδιαφέρεται μόνο να εξυπηρετήσει τα μικροκομματικά της συμφέροντα. Ο Αρχηγός του ΣΥΡΙΖΑ οδηγήθηκε σε μια κίνηση απελπισίας. Είναι, νομίζω, πραγματικά το αντιπολιτευτικό αδιέξοδο, στο οποίο έχετε οδηγηθεί, λόγω της ουσιαστικής αδιαφορίας σας για τα προβλήματα των πολιτών. Όλα πάλι στο βωμό της καρέκλας. Αυτή τη φορά, όχι της κυβερνητικής, αλλά της αρχηγίας του κόμματός σας, ενός κόμματος που φυλλοροεί καθημερινά. Επιτέλους, πρέπει να καταλάβετε ότι οι Έλληνες και οι Ελληνίδες, σύσσωμη η ελληνική κοινωνία - ακόμα και το κομματικό σας ακροατήριο - σάς έχει γυρίσει την πλάτη ανεπιστρεπτί. Κυρίες και κύριοι συνάδελφοι, τις τρεις τελευταίες μέρες, συζητήσαμε εκτενώς το σημερινό σχέδιο νόμου. Ένα νομοθέτημα που έχει ανάγκη η κοινωνία, η οικονομία, η χώρα. Τις τρεις τελευταίες μέρες, κατάλαβε και ο τελευταίος Έλληνας πολίτης πως, παρά τα ψέματά σας, ότι ο ΣΥΡΙΖΑ, με τους νόμους του κ. Δραγασάκη και του κ. Τσακαλώτου, ήταν αυτός, ο οποίος κατήργησε την προστασία της πρώτης κατοικίας. Τις τρεις τελευταίες μέρες, έγινε σαφές σε όλους πια ότι η κυβέρνηση του κ. Τσίπρα ήταν αυτή που έκλεινε το μάτι στις τράπεζες, κοροϊδεύοντας τους Έλληνες, με τα ψευδοσυνθήματα τύπου «Κανένα σπίτι στα χέρια τραπεζίτη». Δεν παρείχατε καμμία προστασία σε κανέναν. Αποκλείσατε τα κόκκινα δάνεια από κάθε ρύθμιση και ο νόμος σας δεν μπορούσε να λειτουργήσει στην πράξη. Η ευθύνη δεν βαρύνει μόνον τον κ. Τσακαλώτο. Βαρύνει όλους εσάς που τότε νομοθετούσατε. Και, πάνω απ' όλα, βαρύνει τον τότε πρωθυπουργό τον κ. Αλέξη Τσίπρα. Κανείς δεν έχει ξεχάσει, στη χώρα αυτή, ότι με εντολή του ΣΥΡΙΖΑ εκδόθηκαν εκατομμύρια κατασχετήρια τραπεζικών λογαριασμών από τις τράπεζες και το δημόσιο. Χωρίς προστασία μισθοί, συντάξεις, τραπεζικοί λογαριασμοί και τα υπόλοιπα εισοδήματα των οφειλετών. Κοινώς, εκποιήσατε την περιουσία των Ελλήνων. Ό,τι και να λέτε, ό,τι και να πείτε, δεν αλλάζει τίποτα από τα όσα κάνατε. Κυρίες και κύριοι συνάδελφοι, το παρόν νομοσχέδιο είναι σαφές, συνολικό και καινοτόμο, μια πραγματική δεύτερη ευκαιρία, μια νέα αρχή, ένα νέο ξεκίνημα για όλους. Στόχος, να κλείσουμε ουσιαστικά πληγές δεκαετιών για εκατοντάδες χιλιάδες συμπολίτες μας. Από 1-1-2021, οι πραγματικά αδύναμοι οφειλέτες θα ρυθμίζουν ευνοϊκά το χρέος τους ή θα απαλλάσσονται από αυτό, με κριτήρια. Διαγράφουμε όλα τα χρέη από τους πολίτες και τις επιχειρήσεις που έχουν πλήρη οικονομική αδυναμία ή το χρέος τους δεν είναι βιώσιμο. Όλα, σε τρία στάδια: Το πρώτο είναι ένας προληπτικός μηχανισμός για την έγκαιρη προειδοποίηση του οφειλέτη, ώστε να μην χρεοκοπήσει. Το δεύτερο στάδιο είναι η ρύθμιση των οφειλών, που θα επικυρώνεται δικαστικά. Το τρίτο είναι η πτώχευση. Αυτό θα οδηγήσει σε απαλλαγή από χρέη και επανεκκίνηση της επιχειρηματικής δραστηριότητας, δίνοντας πραγματικά τη δεύτερη ευκαιρία. Είναι σαφές ότι ο σκοπός του νομοσχεδίου είναι η αποφυγή της πτώχευσης, ειδικά για τα φυσικά πρόσωπα και την προστασία της πρώτης κατοικίας. Οι προβλέψεις μας έχουν έντονο κοινωνικό χαρακτήρα. Στο στάδιο της ρύθμισης, αναστέλλονται όλες οι κατασχέσεις και οι πλειστηριασμοί. Μετά το στάδιο της διαβούλευσης, οι πιο αδύναμοι θα λαμβάνουν ειδική επιδότηση για τις δόσεις του νέου δανείου. Ακόμα και στο τελικό στάδιο της πτώχευσης, τα ευάλωτα νοικοκυριά δεν θα χάνουν το σπίτι τους από κάποιον νέο ιδιοκτήτη. Κυρίες και κύριοι συνάδελφοι, αυτό το νομοσχέδιο αποτελεί ένα μόνιμο πρόγραμμα, χωρίς διάρκεια ή προθεσμία λήξης. Από σήμερα, αποτελεί μια πάγια πολιτική κοινωνικής στήριξης όλων, μα κυρίως των ευάλωτων κοινωνικών ομάδων. Θεσμοθετούμε εξωδικαστικό μηχανισμό με ρυθμίσεις χρεών έως και διακόσιες σαράντα δόσεις για όλα τα χρέη προς τράπεζες, δημόσιο, διαχειριστές δανείων και ασφαλιστικά ταμεία. Πλέον, ο οφειλέτης δύναται να διασώσει όχι μόνο την πρώτη κατοικία του, αλλά και ολόκληρη την περιουσία του. Την ίδια στιγμή προστατεύει τους τραπεζικούς του λογαριασμούς, τον μισθό του, τη σύνταξή του και εν γένει όλα του τα εισοδήματα. Ο Πρωθυπουργός είπε πως το νέο πλαίσιο γίνεται κοινωνικά δίκαιο και γόνιμο επιχειρηματικά. Είναι σαφές αφού ενισχύουμε τους αδύναμους οφειλέτες, διασφαλίζουμε την παραγωγική βιωσιμότητα των επιχειρήσεων. Συγχρόνως, είναι ένα αναπτυξιακό νομοσχέδιο καθώς αφαιρεί βάρη από νοικοκυριά και επιχειρήσεις, προστατεύει τον κόσμο της εργασίας και ενισχύει την κοινωνική συνοχή. Κυρίες και κύριοι συνάδελφοι, με το νομοσχέδιο που ψηφίζουμε σήμερα παρέχουμε συνολική, οριστική και μόνιμη λύση στο πρόβλημα της υπερχρέωσης των Ελλήνων πολιτών και των επιχειρήσεων. Και σας καλώ για όλους αυτούς τους λόγους να το υπερψηφίσετε. Σας ευχαριστώ.
Τον λόγο θα πάρει η Βουλευτής του ΣΥΡΙΖΑ, κ. Ειρήνη Αγαθοπούλου. Μετά είναι ο κ. Καππάτος και θα συνεχίσουμε με τον κ. Στύλιο, τον κ. Νίκο Παπά, τον κ. Ιωάννη Οικονόμου, την κ. Θεανώ Φωτίου και τον κ. Κωνσταντίνο Ζαχαριάδη. Αναφέρω τα ονόματα από τώρα για να ειδοποιηθούν όσοι δεν είναι στην Αίθουσα.
Ευχαριστώ κύριε Πρόεδρε. Κυρίες και κύριοι συνάδελφοι, το τριήμερο που μας πέρασε συμμετείχαμε σε μια από τις κορυφαίες και πιο σοβαρές, κατά τη γνώμη μας, κοινοβουλευτικές διαδικασίες. Καταθέσαμε μια πρόταση δυσπιστίας κατά του Υπουργού Οικονομικών, του κ. Σταϊκούρα, για το απαράδεκτο πτωχευτικό νομοσχέδιο, του οποίου η συζήτηση συνεχίζεται σήμερα. Την συζήτηση αυτή την ζητήσαμε εκτός των άλλων και για να γίνει μια διεξοδική συζήτηση επί του νομοσχεδίου, για να δώσουμε την ευκαιρία στον κόσμο που μας ακούει να μάθει τι είναι αυτό το οποίο σκοπεύετε να ψηφίσετε σήμερα. Τι περιλαμβάνει το νομοσχέδιο για τις πτωχεύσεις και ποιους αφορά; Διότι, τα μέσα μαζικής ενημέρωσης κρύβουν το τι περιλαμβάνει αυτός ο νόμος και το κρύβουν επισταμένα. Και κρύβουν την ληστρική του κατεύθυνση και κρύβουν επίσης το «δωράκι» που κάνετε στις τράπεζες. Σ' αυτή, λοιπόν, τη συζήτηση, την τριήμερη, κυρίες και κύριοι συνάδελφοι της Συμπολίτευσης, λυπάμαι που θα το πω, αλλά η εικόνα σας ήταν πραγματικά αποκαρδιωτική. Είχαμε από την πλευρά της Νέας Δημοκρατίας ανούσιους μονόλογους σαν να είναι γραμμένοι όλοι από τον ίδιο λογογράφο, χωρίς να παρακολουθείτε τη συζήτηση και κάνοντας απλά αυτό που κάνετε εδώ και ενάμιση χρόνο. Αντιπολίτευση στον ΣΥΡΙΖΑ και στυγνή προπαγάνδα ξεχνώντας ότι και πριν τον ΣΥΡΙΖΑ, για πολλά χρόνια, με διάφορους συνδυασμούς είτε μόνοι σας, είτε συγκυβερνώντες με άλλα κόμματα σε διάφορους συνδυασμούς, είστε εσείς οι οποίοι φέρατε τη χώρα σ' αυτήν εδώ την κατάσταση και σήμερα την συνεχίζετε σαν να μην υπήρξε καν το διάστημα διακυβέρνησης του ΣΥΡΙΖΑ. Συνεχίζετε, λοιπόν, αυτή την προπαγάνδα εφαρμόζοντας κατά γράμμα τον Γκαίμπελς. Πες, πες, πες, κάτι θα μείνει στο τέλος. Και θα αναφέρω μόνο μερικά από τα ψεύδη που αναφέρατε εδώ μέσα στην τριήμερη αυτή συζήτηση με πρώτο και καλύτερο αυτό το οποίο ακούστηκε για τους πλειστηριασμούς της πρώτης κατοικίας, ότι ξεκίνησαν επί διακυβέρνησης του ΣΥΡΙΖΑ παρ' ότι ήταν ο ΣΥΡΙΖΑ αυτός που προσπάθησε με νύχια και με δόντια απέναντι στους θεσμούς που διεκδικούσαν τους πλειστηριασμούς πρώτης κατοικίας. Τους ζητούσαν με όλες τους τις δυνάμεις. Ήταν ο ΣΥΡΙΖΑ αυτός που διασφάλισε την προστασία της πρώτης κατοικίας για όσο καιρό κυβέρνησε. Μέχρι και ο κ. Άδωνις Γεωργιάδης ξέχασε αυτά που έλεγε στις 13 Ιανουαρίου του 2020 και είπε εδώ ότι ο ΣΥΡΙΖΑ κατήργησε την προστασία της πρώτης κατοικίας. Ενώ 13 Γενάρη του 2020 έλεγε επί λέξη: «φυσικά το τονίζω ότι πλαίσιο απόλυτης προστασίας της κατοικίας δεν θα υπάρχει από 30 Απριλίου του 2020 και μετά». Και το λέω σήμερα γιατί δεν θέλω να χαλάμε τις καρδιές μας μετά τις 30 Απριλίου. Δεν γίνεται, λοιπόν, να μην υπήρχε, αλλά, ταυτόχρονα, και να υπήρχε για να λήγει και το επιβεβαιώνει και ο κ. Σταικούρας στα report προς τους θεσμούς. Τα ανέφερε ο κ Τσίπρας, χθες. Δεν χρειάζεται να αναφερθώ. Άλλο ψέμα. Στη συζήτηση που έγινε και με αφορμή την αντιμετώπιση της πανδημίας, κάνατε αναφορά και στις δομές υγείας και δεν ντραπήκατε να ρίξετε την ευθύνη στον ΣΥΡΙΖΑ για τις ανεπάρκειες της δημόσιας υγείας. Εδώ, βέβαια, δεν ντραπήκατε να πείτε ότι τα 37 δισεκατομμύρια μαξιλάρι ήταν δικό σας επίτευγμα. Για την υγεία, λοιπόν, μας είπατε, πρώτα και κύρια και το λέτε σε κάθε ευκαιρία, ότι ήταν η ΝΔ αυτή η οποία κάλυψε τους ανασφάλιστους. Κοιτάξτε να δείτε. Μπορείτε να λέτε ό,τι θέλετε, αλλά ο κόσμος θυμάται και θυμάται και τα 5 ευρώ, θυμάται ότι δεν είχαμε φάρμακα να καλυφθούν οι ανασφάλιστοι, θυμάται ότι δεν μπορούσαν οι ανασφάλιστοι να έχουν πρόσβαση στα δημόσια νοσοκομεία, όλα αυτά τα θυμάται. Επίσης, απαντήστε μας, εδώ και δεκαπέντε μήνες που κυβερνάτε, πόσους διορισμούς, μόνιμες προσλήψεις, κάνατε στη δημόσια υγεία; Παρ' ότι είχατε έτοιμες προσκλήσεις, έτοιμες προκηρύξεις και προϋπολογισμούς, για δέκα χιλιάδες θέσεις εργασίας στη δημόσια υγεία και δεν προχωρήσατε ούτε μισή. Και προχθές κάνατε εγκαίνια ΜΕΘ χωρίς γιατρούς. Επίσης ο ίδιος ο πρωθυπουργός, χθες, δεν ντράπηκε, την παγκόσμια ημέρα κατά του καρκίνου του μαστού, να κάνει πολιτική λαθροχειρία και να εξαγγείλει δωρεάν μαστογραφίες στις γυναίκες 49 και 50 ετών, ενώ ήδη ισχύει από το 2018 η δωρεάν μαστογραφία για γυναίκες από 40 ετών και άνω και θα καταθέσω το ΦΕΚ στα Πρακτικά της Βουλής. Δεν ντραπήκατε μέχρι και να αναφέρετε εδώ μέσα ότι η Αίθουσα, τα έδρανα του ΣΥΡΙΖΑ, ήταν άδεια, ενώ ξέρετε πάρα πολύ καλά ότι μέχρι δεκαπέντε βουλευτές του ΣΥΡΙΖΑ μπορούσαν να παρακολουθούν τη διαδικασία. Το θράσος και η πολιτική σας αλητεία, λοιπόν, δεν είχε όρια αυτές τις τρεις ημέρες. Επειδή, λοιπόν, και τα μέσα μαζικής ενημέρωσης παίζουν αυτό το παιχνίδι, το δικό σας παιχνίδι, οι Βουλευτές μας, οι οποίοι συμμετέχουν στην Επιτροπή Θεσμών και Διαφάνειας, αναγκάστηκαν να ζητήσουν ειδική συνεδρίαση της επιτροπής, ώστε να προσφέρει ο πρόεδρος του Εθνικού Συμβουλίου Ραδιοτηλεόρασης για να τεθούν τα ζητήματα πολυφωνίας και εν τέλει δημοκρατίας στα μέσα ενημέρωσης, γιατί πραγματικά είναι ζητήματα δημοκρατίας. Ας περάσω και στο νομοσχέδιο, με το οποίο για πρώτη φορά πτωχεύουν, πλέον, εκτός από τις επιχειρήσεις, και τα φυσικά πρόσωπα και τα νοικοκυριά. Πραγματικά θα δούμε σκηνές Ισπανίας στην Ελλάδα το επόμενο διάστημα με αυτόν εδώ τον νόμο. Εγώ δεν θα σας πω τι λέει ο ΣΥΡΙΖΑ. Ακούσατε και στις επιτροπές και στην ακρόαση φορέων ότι αυτοί, οι οποίοι συντάχθηκαν με το νομοσχέδιο, ήταν οι τράπεζες, κυρίως, ενώ οι εκπρόσωποι δικηγορικών συλλόγων, οι συνδικαλιστές οικονομολόγοι, οι ενώσεις καταναλωτών συντάχθηκαν κατά, το Επαγγελματικό Επιμελητήριο Αθηνών επίσης. Ο Πρόεδρός του, ο κ. Χατζηθεοδοσίου, είπε ότι: «Αν ισχύσει ως έχει το νομοσχέδιο θα πρόκειται, επί της ουσίας, για μια νέα ανακεφαλαιοποίηση του τραπεζικού συστήματος από χρήματα του ελληνικού λαού. Και μην ξεχνάμε», είπε, «ότι έχουν προηγηθεί άλλες τρεις ανακεφαλαιοποιήσεις. Η κυβέρνηση οφείλει να προχωρήσει σε βελτιώσεις στο συγκεκριμένο σημείο. Είναι ξεκάθαρα δική της επιθυμία να έχουν ευνοϊκή μεταχείριση οι τράπεζες και κανένας ξένος δανειστής δεν έχει θέσει αυτό το αίτημα». Τα είπε ο πρόεδρος του Επαγγελματικού Επιμελητηρίου Αθηνών. Επίσης, εκτίμησε ότι αν δεν αλλάξει το περιεχόμενο του νομοσχεδίου περισσότερες από πενήντα χιλιάδες επιχειρήσεις, μόνο στην Αθήνα, οδηγούνται σε κλείσιμο. Αυτοί, λοιπόν, είναι οι λόγοι που και καταψηφίζουμε σήμερα αυτό το νομοσχέδιο, αλλά και όπως ανακοίνωσε ο Πρόεδρος του ΣΥΡΙΖΑ θα είναι ο πρώτος νόμος που θα καταργήσει η κυβέρνηση του ΣΥΡΙΖΑ όταν επανεκλεγεί. Ευχαριστώ πολύ.
Ευχαριστούμε. Τον λόγο έχει ο κ. Καππάτος από τη Νέα Δημοκρατία.
Eυχαριστώ κύριε Πρόεδρε κύριε Υπουργέ κυρίες και κύριοι συνάδελφοι, πριν ξεκινήσω την επιχειρηματολογία μου σχετικά με το νομοσχέδιο που συζητάμε σήμερα θα ήθελα να θυμίσω πάλι στο Σώμα σήμερα και στη συνάδελφο την προλαλλήσασα ότι αυτός που κατήργησε την προστασία της πρώτης κατοικίας ήταν ο προηγούμενος Υπουργός Οικονομικών κ. Τσακαλώτος, τον Φεβρουάριο του 2018. Πώς βρέθηκε ο κ. Γεωργιάδης να λέει ότι έχουμε στο τέλος Απριλίου του 2020 τη λήξη της προστασίας της πρώτης κατοικίας από τις παρατάσεις που αναγκαστήκατε μετά να δίνεται μετά τον Φεβρουάριο του 2018 που λήξατε επισήμως και με βούλα τον νόμο αυτό της προστασίας της πρώτης κατοικίας και γιατί τον λήξατε; Θα έχετε ξεχάσει φαίνεται ότι πραγματική διακυβέρνηση δεν κάνατε εσείς τότε αλλά τη διακυβέρνηση την έκαναν τα ξένα κράτη, οι ξένες δυνάμεις στις οποίες δεν μπορέσατε να φέρετε αντίρρηση. Και αυτό το τονίζω γιατί πριν αναλάβετε την εξουσία ήσασταν αυτοί οι οποίοι λέγατε ότι με έναν νόμο και με ένα άρθρο θα σκίσετε τα μνημόνια, θα αλλάξετε την οικονομική πολιτική της Ελλάδας. Τελικά δεν τα καταφέρατε αλλά παρασυρθήκατε από τον λόγο σας και συνεχίσατε να κάνετε αυτά τα οποία σας έτασσαν οι ξένες δυνάμεις τα οποία όμως δεν μπορέσατε να εφαρμόσετε με σωστό τρόπο. Σήμερα όμως πρέπει να σχολιάσουμε το σημερινό νομοσχέδιο το οποίο δεν το άκουσα στην προλαλήσασα συνάδελφο ήταν μόνο 10 δευτερόλεπτα, πέντε και πενήντα μίλησε συνέχεια σαν αντίκρουση της κυβερνητικής πολιτικής και 10 δευτερόλεπτα ήταν για το πτωχευτικό νομοσχέδιο. Η συζήτηση που αναδεικνύει το νομοσχέδιο μας δίνει τη δυνατότητα να προσδιορίσουμε εκ νέου έννοιες και ιδέες που πολλές φορές αγνοούμε. Μας επιτρέπει να θυμηθούμε τι είναι εκείνο που διαχωρίζει τις πολιτικές δυνάμεις μεταξύ τους και δίνει στον πολίτη το δικαίωμα της επιλογής, μιας επιλογής ανάμεσα σε προτάσεις πολιτικής διαφορετικές αλλά και στάσεις ζωής που ποικίλλουν. Ας δούμε όμως στην πράξη σημεία του νομοσχεδίου που κρίνουμε σημαντικά και αναγκαία. Κατά το άρθρο 7, χρήση του μηχανισμού ρύθμισης μπορούν να κάνουν και ενήμεροι οφειλέτες υπό την προϋπόθεση αποδεδειγμένης επιδείνωσης της οικονομικής τους κατάστασης, σε ποσοστό τουλάχιστον 20% λόγω μείωσης των εισοδημάτων ή αύξησης των δαπανών τους. Με το άρθρο 28, οι ευάλωτοι οφειλέτες που είτε είναι ενήμεροι είτε ρυθμίζουν τα δάνειά τους, θα έχουν τη δυνατότητα να λάβουν επιδότηση για την αποπληρωμή των δανείων τους που ξεκινά από το ποσό των 70 ευρώ έως και 210 ευρώ μηνιαίως. Με τα άρθρα 75 έως 211, αναμορφώνεται το υπάρχον πτωχευτικό πλαίσιο, επεκτείνεται η πτωχευτική ικανότητα σε κάθε φυσικό πρόσωπο και οι πολίτες απαλλάσσονται πλήρως από τα χρέη τους εντός τριετίας από την κήρυξη της πτώχευσης. Παρέχουμε έτσι ένα ισχυρό κίνητρο οι συμπολίτες αυτοί να εργαστούν και να δημιουργήσουν εκ νέου περιουσία. Αλλά και στα άρθρα 227 έως 262 περιλαμβάνονται οι διατάξεις που ρυθμίζουν θέματα των διαχειριστών αφερεγγυότητας. Ενδεικτικά, αναφέρουμε τον προσδιορισμό των απαιτούμενων προσόντων για την άσκηση του επαγγέλματος, τη σύσταση επιτροπής διαχείρισης αφερεγγυότητας που θα παρέχει τη σχετική επαγγελματική άδεια, καθώς και τις προϋποθέσεις συμμετοχής στις εξετάσεις πιστοποίησης. Τι σημαίνει όμως το δικαίωμα στη δεύτερη ευκαιρία και τι η υποχρέωση μας ως νομοθετών να το παρέχουμε ισότιμα στους πολίτες; Είναι η δυνατότητα όλων των συμπατριωτών μας να κάνουν μια νέα αρχή χωρίς εμπόδια, να βρίσκονται στην αφετηρία με όρους ισοτιμίας. Είναι όμως και υποχρέωση της πολιτείας να υπερασπιστεί το κράτος δικαίου προστατεύοντας τον αδύναμο πολίτη από εκείνον που αρνείται συστηματικά να ανταποκριθεί στις υποχρεώσεις και το ρίσκο που έχει αναλάβει. Με το παρόν νομοσχέδιο, ανταποκρινόμαστε σε ένα σοβαρό πρόβλημα των επιχειρήσεων και των φυσικών προσώπων. Προλαβαίνουμε τις αρνητικές του επιπτώσεις πριν μας προλάβουν εκείνες, θεσπίζοντας το μηχανισμό πρόβλεψης, αφερεγγυότητας για φυσικά πρόσωπα ή επιχειρήσεις που ενδεχομένως βρίσκονται σε ένα πρώιμο στάδιο δυσκολιών. Αντιμετωπίζουμε τη διαδικασία της πτώχευσης με αναμόρφωση του υπάρχοντος θεσμικού πλαισίου κάνοντας το ταχύτερο πιο ουσιαστικό και αποτελεσματικό προς όφελος των άμεσα ενδιαφερομένων. Ποια άλλη άραγε πολιτική δύναμη τόλμησε να παρέμβει σε ένα απαρχαιωμένο κατά κοινή ομολογία και διαπίστωση Πτωχευτικό Κώδικα, έναν κώδικα αντικοινωνικό, αντιεμπορικό και εν τέλει κοινωνικά άδικο; Δίνουμε, επομένως, μια πραγματική δεύτερη ευκαιρία στους Έλληνες πολίτες να καθαρίσουν τις εκκρεμότητές τους, για τις οποίες σύρονταν, κυριολεκτικά, σε αδιέξοδο. Για την πρώτη κατοικία και τους συμπολίτες μας που αντιμετώπιζαν τον απάνθρωπο κίνδυνο της έξωσης, προβλέπουμε την πλέον αξιοπρεπή λύση. Εγκαταλείπουμε την εικονική πραγματικότητα μιας δήθεν προστασίας, που αποδείχτηκε, στην πραγματικότητα, έωλη. Αρκεί μόνο να σας αναφέρω περιπτώσεις οφειλετών με κόκκινοδάνειο, για το οποίο καλούνταν να πληρώσουν το εκατόν είκοσι τοις εκατό της εμπορικής αξίας της πρώτης κατοικίας. Και αν δεν αρκεί αυτό το παράδειγμα για να αποτυπώσει την αλήθεια, σκεφτείτε μόνο το νομικό καθεστώς που αφήνουμε πίσω. Σκεφτείτε τη δυνατότητα των τραπεζικών ιδρυμάτων να προχωρούν σε αναγκαστική εκτέλεση έξωσης, αν καθυστερούσε ο πολίτης να πληρώσει τρεις μήνες δόσεων δανείου. Είναι αρκετό ώστε να αντιληφθούμε πως κάτι πρέπει, επιτέλους, να αλλάξει. Έγραφε ο Ανδρέας Λασκαράτος σε ένα από τα κείμενά του, «βέβαια, που έπειτα από τόσους αιώνες όπου εφτιάστηκε ο κόσμος, δεν μπορεί να γνωρίζουμε εάν είναι απατεώνες ή αν λένε την αλήθεια». Στο δίλημμα αυτό του ευφυούς Ληξουριώτη, απαντά η ρύθμιση οφειλών και η παροχή δεύτερης ευκαιρίας. Διακρίνει το δίκαιο από το άδικο, την ισότητα από την κατάχρησή της, τους πραγματικά αδύναμους από εκείνους που συστηματικά αποφεύγουν τις υποχρεώσεις τους και τελικά καθιστά εμφανείς τις πολιτικές δυνάμεις εκείνες που πραγματικά πιστεύουν στην κοινωνική δικαιοσύνη και στο δικαίωμα της επανεκκίνησης, από εκείνους που προσχηματικά τα επικαλούνται. Σας ευχαριστώ.
Καλείται στο βήμα ο Βουλευτής της Νέας Δημοκρατίας, ο κ. Γιώργος Στύλιος. Ορίστε, κύριε Στύλιο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η χθεσινή συζήτηση στη Βουλή κατέδειξε με κάθε τρόπο ότι η Αξιωματική Αντιπολίτευση έχει επιλέξει να επαναλάβει τον παλιό της εαυτό. Ακολουθεί τη ρητορική που ακολουθούσε το 2012-2014, με τις υπερβολές, τα μεγάλα λόγια και τον ακραίο λόγο. Μένει σε μία λογική ότι, επαναλαμβάνοντας την ίδια μεθοδολογία, το ίδιο μοτίβο, όπως και στην επιστημονική έρευνα, θα έχει τα ίδια αποτελέσματα. Όμως εδώ έχουν αλλάξει τα δεδομένα και έχει αλλάξει και το περιβάλλον. Έχουν αλλάξει οι συνθήκες στις οποίες πάτε να επανεκτελέσετε και να επαναλάβετε το ίδιο πείραμα. Η κοινωνία είναι αλλού. Οι πολίτες είναι πιο ώριμοι από τον ΣΥΡΙΖΑ και αυτό που θέλουν είναι απλά να προχωρήσουν τη ζωή τους στην επόμενη μέρα. Κυρίες και κύριοι συνάδελφοι, μετά από μια δεκαετή οικονομική κρίση, ένα μεγάλο κομμάτι της παραγωγικής Ελλάδας βγαίνει βαθιά τραυματισμένο και δεν μιλώ μόνο για τους μισθωτούς, που έχασαν ένα μέρος των απολαβών τους, αλλά για μικρομεσαίες επιχειρήσεις, ελεύθερους επαγγελματίες, που έφτασαν στην πτώχευση και μισθωτούς που, δυστυχώς, έχασαν τη δουλειά τους. Στη χώρα μας η λέξη πτώχευση είναι συνυφασμένη με την αποτυχία και την οικονομική περιθωριοποίηση. Η πτώχευση είναι ένα στίγμα που ακολουθεί τα φυσικά πρόσωπα, αλλά και τα παιδιά τους, για χρόνια, όταν σε άλλες χώρες είναι ένας επίπονος, δύσκολος σταθμός της επαγγελματικής τους πορείας και διαδρομής. Και αυτό είναι περισσότερο ορατό στις μικρές τοπικές κοινωνίες, στην ελληνική επαρχία, στην περιφέρεια, που βλέπουμε διάσπαρτα «κουφάρια» εταιριών που στοιχειώνουν ανθρώπους και την αποτυχία τους. Ως κοινωνία οφείλουμε όλο αυτό να το αλλάξουμε και επειδή η αλλαγή αυτή δεν θα έρθει από μόνη της, η Κυβέρνηση της Νέας Δημοκρατίας νομοθετεί προς αυτήν την κατεύθυνση. Αλλάζει το Πτωχευτικό Δίκαιο. Ρωτώ, πόσα χρόνια έχει να γίνει μια νομοθετική πρωτοβουλία, να παρθεί μια νομοθετική πρωτοβουλία, για την αλλαγή του Πτωχευτικού Δικαίου; Είναι δεκαετίες. Έχουμε, λοιπόν, την υποχρέωση να δώσουμε σε όσους έχουν βρεθεί σε αυτή τη δύσκολη θέση μια δεύτερη ευκαιρία, χρησιμοποιώντας τις βέλτιστες ευρωπαϊκές πρακτικές και όλα τα σύγχρονα μέσα, που μας δίνει η ψηφιακή τεχνολογία, δημιουργώντας ένα ευνοϊκό τοπίο, έτσι ώστε ένα μέρος της παραγωγικής Ελλάδας να ξαναμπεί στο παιχνίδι, να ξαναπάρει τη ζωή στα χέρια της. Το όφελος θα είναι πολλαπλό και το καταλαβαίνουμε όλοι. Η Κυβέρνηση προσπαθεί να αντιμετωπίσει ουσιαστικά και αποτελεσματικά το χρόνιο πρόβλημα της διόγκωσης του ιδιωτικού χρέους, που περιορίζει παραγωγικές δυνατότητες της χώρας και στερεί πολύτιμους πόρους από αναπτυξιακές δράσεις. Παράλληλα, διαμορφώνονται διαφανείς κανόνες και ένα ξεκάθαρο πλαίσιο, ενώ δημιουργούνται κίνητρα για επενδύσεις, διότι το ξέρετε και εσείς και το καταλαβαίνουμε όλοι ότι το Πτωχευτικό Δίκαιο έχει και έναν νέο ρόλο προσέλκυσης επενδύσεων στη χώρα και επιπλέον, όταν είναι ξεκάθαρο το μήνυμα που στέλνεται και οι κανόνες είναι διαφανείς, τότε πιο εύκολα γνωρίζει κάποιος με ποιον τρόπο θα κάνει μια επένδυση και γνωρίζει με ποιον τρόπο θα μπορέσει να απεγκλωβιστεί από την επιχειρηματική πρωτοβουλία την οποία πήρε. Και εδώ, ένα άλλο σημείο, το οποίο θα πρέπει να επισημάνω και να προσέξουμε, είναι το εξής. Έχουν ψηφιστεί νόμοι σε πολλά και διαφορετικά πεδία, οι οποίοι, όμως, πολλές φορές, δεν εφαρμόζονται και δεν εφαρμόζονται, διότι στην περίπτωσή μας υπάρχει μια μεγάλη διοικητική αδυναμία να εφαρμοστούν και να ολοκληρωθούν αυτές οι διαδικασίες. Λόγω, λοιπόν, διοικητικής αδυναμίας, αυτή τη στιγμή βρίσκεται ένας μεγάλος όγκος υποθέσεων στα ειρηνοδικεία της χώρας, που αφορούν τον νόμο Κατσέλη. Πάνω από ογδόντα πέντε χιλιάδες υποθέσεις εκκρεμούν και εκεί είναι εγκλωβισμένοι συμπολίτες μας, άνθρωποι οικογενειάρχες που ζουν κάθε μέρα με αυτή τους την έγνοια. Έχουμε, λοιπόν, μία πλήρη διοικητική αδυναμία με τα σημερινά εργαλεία. Κυρίες και κύριοι συνάδελφοι, η Κυβέρνηση με τη νομοθετική της πρωτοβουλία προσπαθεί να αντιμετωπίσει σήμερα ολιστικά το πρόβλημα, μέσα από διάλογο και καλή θέληση. Γίνεται συνεπώς πράξη η παροχή δεύτερης ευκαιρίας, με την εισαγωγή του εξωδικαστικού μηχανισμού ρύθμισης οφειλών, ο οποίος θα δώσει τη δυνατότητα τόσο σε φυσικά και σε νομικά πρόσωπα να ρυθμίσουν τις οφειλές τους προς όλους τους πιστωτές τους, τους χρηματοδοτικούς φορείς, το δημόσιο, τους φορείς κοινωνικής ασφάλισης. Με την αναμόρφωση του υπάρχοντος πτωχευτικού πλαισίου, για πρώτη φορά παρέχεται η δυνατότητα πτωχευτικής ικανότητας σε κάθε φυσικό πρόσωπο, ενώ παράλληλα επιδιώκεται η επιτάχυνση των διαδικασιών πτώχευσης, προλαμβάνοντας την απαξίωση της πτωχευτικής περιουσίας και επιτρέποντας την επαναφορά των παραγωγικών μέσων σε χρήση. Στη λογική της παροχής δεύτερης ευκαιρίας προβλέπεται ότι οφειλέτης φυσικό πρόσωπο δεν χάνει την άδεια ασκήσεως επαγγέλματός του και συνεπώς, μπορεί να προχωρήσει σύντομα στη δημιουργία μεταπτωχευτικής περιουσίας. Τρεις είναι οι βασικοί άξονες της νομοθετικής πρωτοβουλίας. Η πρόληψη, ώστε να μην φτάνουμε στις δύσκολες και δυσάρεστες συνθήκες, η αντιμετώπιση προς τη βελτίωση και ταχύρρυθμη διαδικασία πτώχευσης και η επανεκκίνηση προς τη δεύτερη ευκαιρία. Αξίζουν αναφορά οι ρυθμίσεις, οι οποίες έχουν ληφθεί, όσον αφορά τις ευάλωτες κοινωνικές ομάδες. Κυρίες και κύριοι συνάδελφοι, η Αντιπολίτευση αντιδρά. Τι προτείνει όμως; Να μείνουμε στάσιμοι στο καθεστώς που υπάρχει μέχρι σήμερα; Η Κυβέρνηση συνεχίζει το νομοθετικό της έργο, παράλληλα με τις κρίσεις, οι οποίες έρχονται χωρίς δική της ευθύνη και τις οποίες αντιμετωπίζει με επιτυχία. Το οφείλει αυτό στους Έλληνες πολίτες που την εμπιστεύτηκαν. Εχθρός μας είναι τα προβλήματα του τόπου και αυτά οφείλουμε να αντιμετωπίσουμε και στο τέλος ο λαός θα μας κρίνει όλους. Ευχαριστώ πολύ.
Καλείται στο Βήμα ο Βουλευτής του ΣΥΡΙΖΑ, ο κ. Νίκος Παππάς.
Ευχαριστώ κ. Πρόεδρε. Κύριε Σταϊκούρα το νομοσχέδιο, το οποίο έχετε φέρει προς ψήφιση, έχει κάποια θεμελιώδη προβλήματα προσέγγισης και φιλοσοφίας. Βασίζεται στην αρχή ότι είναι πολύ λίγες οι πτωχεύσεις στην Ελλάδα, κυρίως μιλάω για το ζήτημα των εταιρειών των νομικών προσώπων και γι' αυτό δεν μπορούμε να προχωρήσουμε στην ανάπτυξη. Υιοθετεί από πάνω έως κάτω την αποκρουστική λογική που διαβάσαμε στην έκθεση Πισσαρίδη, που λέει ότι οι μικρές και μεσαίες επιχειρήσεις είναι καθυστερημένες, είναι μη παραγωγικές και το γεγονός ότι έχουμε λίγες πτωχεύσεις είναι αυτό που κρατά την οικονομία πίσω. Αναρωτιέμαι, τι είδους άνθρωποι είναι αυτοί που μπορούν να μιλάνε με αυτόν τον τρόπο για τις επιχειρήσεις, οι οποίες κρατούν το 80% με 85% της απασχόλησης στην ελληνική οικονομία. Έχει και ένα δεύτερο πρόβλημα προσέγγισης και φιλοσοφίας, το οποίο είναι και αυτό θεμελιακό, ταυτίζει τη διαδικασία ρύθμισης χρεών του φυσικού προσώπου με την πτώχευση των εταιρειών, μία και ενιαία, καμμία διαφορετική προσέγγιση. Στο Πτωχευτικό Δίκαιο των δυτικών χωρών η ρύθμιση χρεών του φυσικού προσώπου γίνεται για να μπορέσει το πρόσωπο να επανενταχθεί, να επανεκκινήσει. Πώς ακριβώς θα επανεκκινήσει ένα πρόσωπο που δεν του αφήνετε τίποτα; Και είπατε μάλιστα, ότι δεν θα έχουμε και το πρόβλημα με τις αποποιήσεις κληρονομιάς, ποιας κληρονομιάς της κατασχεμένης; Αυτό το επιχείρημα είχαμε, το οποίο κομίσατε και νομίζω ότι έχουν καταρριφθεί αυτά που μονότονα επαναλαμβάνετε από αυτό εδώ το Βήμα και όχι μόνο βεβαίως από τους Βουλευτές της Αντιπολίτευσης, γιατί και ο δικός σας Βουλευτής, ο κ. Σιμόπουλος, είπε ότι δεν θα υπάρχει καμμία προστασία της πρώτης κατοικίας και μην το επαναλαμβάνετε, δεν σας τιμά κ. Σταϊκούρα και εσάς ούτε τους Βουλευτές της Πλειοψηφίας διότι και σήμερα το πρωί ανοίξαμε το site της Ειδικής Γραμματείας Διαχείρισης Ιδιωτικού Χρέους και η οποία παραπέμπει ακριβώς, κ. Κουρμούση χαμογελάτε κάτω από τη μάσκα φαντάζομαι.
(Υπουργός Οικονομικών): … (Δεν ακούστηκε)
Αφήστε τα, λοιπόν, τώρα πόσες έχουν γίνει, εδώ δώσατε και εισηγηθήκατε και στον κ. Μητσοτάκη να πει ψέματα. Αυτό να βγείτε να παραδεχθείτε ή να πείτε στον κ. Κουρμούση, που κάθεται πίσω σας να αλλάξει το site της Ειδικής Γραμματείας Διαχείρισης Ιδιωτικού Χρέους. Δεν γίνονται και τα δυο. Και υπάρχει και το πρόβλημα της χρονικότητας, άντε να πούμε ότι το πιστεύετε βαθιά, ότι πρέπει σε μία οικονομία να εκκαθαρίζονται εν ριπή οφθαλμού οι επιχειρήσεις, να απολύονται οι εργαζόμενοι, να ρευστοποιούνται τα πάγιά της, τώρα; Στη μεγαλύτερη ύφεση, που έχουμε μεγαλύτερη και από την κρίση της αρχής της προηγούμενης δεκαετίας; Σας προετοίμασε χθες ο κ. Μητσοτάκης από αυτό εδώ το βήμα, δεν ξέρω αν το καταλάβατε, είπε ότι έρχονται τα αποτελέσματα του τρίτου τριμήνου και ότι θα ενσωματώνουμε και τις αρνητικές συνέπειες από την καθίζηση του τουρισμού και τη θεωρείτε αυτή τη συνταγή πραγματικά να αρμόζει στη συγκεκριμένη οικονομική συγκυρία; Πραγματικά εντυπωσιαζόμαστε. Τι λένε οι φορείς; ΓΣΕΒΕ: «Δεν παίρνετε κανένα μέτρο προστασίας της πρώτης κατοικίας, αντίθετα αυτά οδηγούν στην απώλεια της περιουσίας επιχειρήσεων και πολιτών. Οι μικρές επιχειρήσεις σε ποσοστό 81% κινδυνεύουν με άμεση πτώχευση». ΕΚΠΟΙΖΩ: «Είναι υποκρισία να μιλάμε για προστασία της πρώτης κατοικίας». ΕΣΕΕ: «Δεύτερη ευκαιρία πτώχευσης ναι, δεύτερη ευκαιρία του πτωχού, όχι». Επαγγελματικό Επιμελητήριο Αθήνας: «Αν ψηφισθεί ο νόμος όπως είναι μπαίνει ταφόπλακα σε δεκάδες χιλιάδες επιχειρήσεις». Ένωση Προστασίας Δανειοληπτών: «Θα υπάρξει ανεξέλεγκτη εξάπλωση πτωχεύσεων». Ομοσπονδία Βιοτεχνικών Σωματείων Αττικής: «Έμμεσος εκβιασμός που οδηγεί πολίτες σε πλειστηριασμούς». Οι δικηγορικοί σύλλογοι: «Πρωτοφανές να κατάσχονται μισθός και σύνταξη». Σας θέσαμε το ζήτημα του συμψηφισμού των μισθωμάτων, σας θέσαμε το ζήτημα της υποχρεωτικότητας για τον εξωδικαστικό συμβιβασμό. Δεν τα ακούτε αυτά βέβαια, κομίζετε ένα σωρό ψέματα, διότι κατά τη δική μας διακυβέρνηση και το ιδιωτικό χρέος μειώθηκε, που είχε εκτιναχθεί με τα δύο πρώτα μνημόνια και βεβαίως, μειώθηκαν και τα κόκκινα δάνεια. Το τερατώδες δε, αυτό δεν περιμέναμε να το ακούσουμε και το ακούσαμε από τα χείλη του κ. Μητσοτάκη, είπε ότι το «μαξιλάρι» είναι δικό σας. Ειλικρινώς, σκέφτομαι αν ο χαρακτηρισμός του πολιτικού απατεώνα είναι μάλλον πιο μετριοπαθής από αυτό που θα έπρεπε να ακουστεί σε αυτή την αίθουσα και είναι αξιοθαύμαστο το θράσος, ειδικά ενός ανθρώπου που κρατάει αυτή τη θέση στη δημοκρατία μας. Θα πω δύο πράγματα για τις τεχνικές εταιρείες. Οι τεχνικές εταιρείες, μαζί με τις άλλες, κινδυνεύουν από πολλαπλές πιέσεις, συσσωρευμένα προβλήματα από τον προηγούμενο καιρό και το γεγονός, ότι έχετε παγώσει όλα τα μεγάλα και τα μεσαία δημόσια έργα. Στο δικό σας πρόγραμμα λέγατε, ότι με τα μεγάλα δημόσια έργα θα δημιουργηθούν σαράντα χιλιάδες νέες θέσεις εργασίας, τα έχετε παγώσει όλα. Ήμουν προχθές στην Ηλεία, σε σημεία όπου είχαν προχωρήσει τα έργα. Κύριε Κατρίνη, θα τα ακούσετε και εσείς και προσέξτε τι θα πείτε. Τα έργα αυτά υλοποιούνταν και πρέπει να σας ενημερώσω, ότι και ο δικός σας Βουλευτής, ο τοπικός, έβαλε χρονικό όριο στον Υπουργό σας για την επανεκκίνηση του έργου. Έχετε, λοιπόν, μία πολιτική και σε αυτόν τον τομέα, που θα συσσωρεύσει τα προβλήματα. Βεβαίως, θα έχετε να θυμάστε και αυτό πρέπει να σας πούμε, ότι αυτό το νομοσχέδιο ήταν η απαρχή της πολιτικής σας απομόνωσης, διότι μόνοι σας το ψηφίσατε. Είναι η δεύτερη φορά τις τελευταίες μέρες, που απομονωθήκατε. Η πρώτη ήταν έξω από το εφετείο, όταν όλος ο δημοκρατικός προοδευτικός κόσμος άκουσε ότι καταδικάστηκε η εγκληματική οργάνωση της Χρυσής Αυγής και από κει πέρα, ήσασταν απόντες. Χθες ψηφίσατε μόνοι σας, σήμερα θα ψηφίσετε μόνοι σας και θα έχετε αυτό να το θυμάστε, διότι θα το πληρώσετε και θα πληρώσετε ακριβά και τη λαϊκή οργή και τη λαϊκή αποδοκιμασία.
Καλείται στο Βήμα ο Βουλευτής της Νέας Δημοκρατίας, ο κ. Ιωάννης Οικονόμου.
Κυρίες και κύριοι συνάδελφοι, το ιδιωτικό χρέος στη χώρα μας ανέρχεται σε 234 δισεκατομμύρια ευρώ. Το χρέος αυτό είναι μια βραδυφλεγής βόμβα στα θεμέλια, όχι μόνο της ελληνικής οικονομίας αλλά και της επιχειρηματικότητας και της κοινωνίας γενικότερα. Στη διαμόρφωση αυτού του χρέους, προφανώς έχει παίξει ρόλο η οικονομική συγκυρία, έτσι όπως τη βιώσαμε στις διαφορετικές της εκδοχές τα τελευταία δέκα χρόνια και είναι επίσης αλήθεια, ότι όλες οι πολιτικές δυνάμεις προσπάθησαν με διάφορους τρόπους να αντιμετωπίσουν με κάποιο τρόπο αυτό το πρόβλημα, δυστυχώς όμως όχι αποτελεσματικά, όπως όλοι γνωρίζουμε. Το νομοσχέδιο που συζητούμε σήμερα, που αποτέλεσε την αφορμή για την πρόταση δυσπιστίας κατά του Υπουργού Οικονομικών, που έτυχε της αποδοκιμασίας, όχι τις αποδοκιμασίας της τυπικής, της εκλογικής, αλλά και της αποδοκιμασίας της πολιτικής, με την ανάπτυξη των επιχειρημάτων απ' την πλευρά της κυβέρνησης και της Κοινοβουλευτικής Ομάδας της Νέας Δημοκρατίας τις προηγούμενες μέρες, έρχεται να αποτελέσει μια συγκροτημένη προσπάθεια για την αντιμετώπιση αυτού του προβλήματος. Στις επιτροπές, στο διεξοδικό διάλογο μήνες πριν την κατάθεση του εδώ, αλλά και στη συζήτηση που έγινε μέχρι την Πέμπτη το απόγευμα, αναπτύχθηκαν τα επιχειρήματα υποστήριξης του, αναπτύχθηκαν τα άρθρα, αναπτύχθηκαν οι καινούργιες πρόνοιες, που θα έρθω και εγώ σε κάποιες από αυτές λίγο πιο μετά. Φρονώ, ότι είναι σημαντικό σήμερα στην τοποθέτησή μου, απευθυνόμενος και στους πολίτες που μας ακούν αλλά και στην αίθουσα, να ασχοληθώ λίγο με τον πυρήνα της κριτικής που μας ασκεί η Αξιωματική Αντιπολίτευση. Σημείο πρώτο: μας λέει κύριε Υπουργέ, κύριε Πρόεδρε, η Αξιωματική Αντιπολίτευση, ότι έρχεται η Νέα Δημοκρατία να πάρει τα σπίτια των πολλών με αυτό το νομοσχέδιο και να τα δώσει στις τράπεζες, στους λίγους. Έρχεται δηλαδή, στο πλαίσιο μιας κοινοβουλευτικής δημοκρατίας, να μας κατηγορήσει ένα κόμμα ότι βάζουμε τα χέρια μας και βγάζουμε τα μάτια μας, ότι πάμε δηλαδή στους χιλιάδες ανθρώπους που έχουν χρέη, που κινδυνεύει η κατοικία τους, ερχόμαστε να τους την πάρουμε βίαια για να τη δώσουμε στους λίγους. Λες και εκλογές σε αυτόν τον τόπο, δεν θα ξαναγίνουν ποτέ. Λες και εμείς εκεί που πηγαίνουμε στις περιφέρειές μας, εκεί που πηγαίνουμε στους φίλους μας, εκεί πηγαίνουμε στους χώρους εργασίας, συναντάμε μόνο εφοπλιστές, εκατομμυριούχους και τραπεζίτες, που η αγωνία τους ήτανε πότε θα πάρουν τα σπίτια των υπολοίπων. Είστε σοβαροί; Πιστεύετε στην πραγματικότητα, ότι αυτό το επιχείρημα μπορεί να αντέξει στην οποιαδήποτε κοινή λογική, σε επίπεδο ελληνικής κοινωνίας; Ένα κοινοβουλευτικό κόμμα όπως η Νέα Δημοκρατία - πείτε μας όπως θέλετε - που αποδεδειγμένα ιστορικά έχει αποδείξει τις ισχυρές λαϊκές της ρίζες, θα βάλει απέναντί της ή έρχεται να νομοθετήσει, για να βάλει απέναντί της, τους χιλιάδες ανθρώπους που το ιερότερο πράγμα που έχουν είναι η πρώτη κατοικία; Σας το λέω, για να σας αναδείξω για μία ακόμα φορά, πόσο εκτός τόπου και χρόνου και θέματος είστε στον πυρήνα της επιχειρηματολογίας σας. Θέμα δεύτερο: Τι μας λέτε; Λέτε πολλά για την πρώτη κατοικία, αποφεύγετε, όμως, όπως κάνετε σε όλα τα ζέοντα, τα φλέγοντα θέματα, τα δύσκολα θέματα που πρέπει μια υπεύθυνη Κυβέρνηση, κάθε υπεύθυνη Κυβέρνηση να αντιμετωπίσει, να μπείτε στην ουσία. Τοκίζετε τον πόνο των ανθρώπων. Ένας που χρωστά, κ.κ. συνάδελφοι, είτε είναι επιχειρηματίας είτε είναι ιδιώτης, με οποιονδήποτε τρόπο κι αν χρωστάει, υπάρχει περίπτωση, να βρει λύση, εάν δεν πληρώσει; Θα πει ένας από εσάς αυτή την απλή αλήθεια; Σήμερα, με το ισχύον πλαίσιο, υπάρχει περίπτωση, να μην πληρώσει; Με τον νόμο Κατσέλη για να κρατούσε το σπίτι του, τι έπρεπε, να κάνει; Δεν έπρεπε, να πληρώσει στην αρχή το 80% της αντικειμενικής αξίας, αργότερα το 100% της εμπορικής ή το 120% με νόμο ΣΥΡΙΖΑ; Οποιοσδήποτε επιχειρηματίας, μικρομεσαίος, έμπορος, βιοτέχνης, οποιοσδήποτε είναι σε οικονομικές δυσκολίες, υπάρχει περίπτωση, να φύγει από αυτές τις οικονομικές δυσκολίες, αν δεν πληρώσει; Σήμερα, που μιλάμε, ένας που δεν ασκεί εμπορική δραστηριότητα και έχει χρέη, δεν είναι ευάλωτος απέναντι σε κατασχέσεις στους λογαριασμούς του, σε οτιδήποτε; Έχει τη δυνατότητα, να ξεκινήσει ξανά κάποια επιχειρηματική δραστηριότητα; Μπορεί, να μπει 1 ευρώ νόμιμα στον λογαριασμό του, χωρίς να κατασχεθεί; Τι κάνει; Στρέφεται στη μαύρη οικονομία. Δουλεύει «μαύρα». Κινείται στα όρια του νόμου και της παρανομίας. Είναι δεσμευμένη η ζωή του μέχρι και τις επόμενες γενιές. Κυρίες και κύριοι συνάδελφοι, είπατε κι άλλα. Αυτά τα δύο, όμως, που είναι ο πυρήνας της κριτικής σας, είναι το χαρακτηριστικό της νοοτροπίας, της σοβαρότητας και της λογικής, με την οποία προσεγγίζετε θέματα, που πονάνε την κοινωνία και τους ανθρώπους χωρίς αμφιβολία, αλλά που οφείλει μια υπεύθυνη κυβέρνηση, να τα αντιμετωπίσει και είναι ένα ακόμα χαρακτηριστικό της ουσιαστικής διαφοράς μας στον τρόπο, με τον οποίο βλέπουμε και τη χώρα και την κοινωνία και τη διακυβέρνηση. Κύριε Υπουργέ, κυρίες και κύριοι συνάδελφοι, φέρνουμε έναν νόμο, ο οποίος σε ένα ενοποιημένο πλαίσιο προσπαθεί, να αντιμετωπίσει ένα ουσιαστικό ζήτημα, έναν νόμο που απλώνει δίχτυ προστασίας στους ευάλωτους, επιδοτεί τη δυνατότητα αποπληρωμής του στεγαστικού δανείου, εξασφαλίζει ότι ο κόσμος δε θα βγει στον δρόμο, θα έχει κατοικία, να μείνει, δίνει δεύτερη ευκαιρία, επιταχύνει τις διαδικασίες για να επιστρέψουν στην παραγωγική διαδικασία περιουσιακά στοιχεία. Η κριτική που δεχόμαστε, είναι το προϊόν της επιλογής σας, να τρομοκρατείτε τους αδύναμους. Είναι κριτική «άσφαιρη», την αναδείξαμε και τις προηγούμενες μέρες. Εμείς, όμως, κ. Πρόεδρε, κυρίες και κύριοι συνάδελφοι, ψηφίζουμε έναν νόμο, ο οποίος έρχεται, να αντιμετωπίσει ένα πολύ δύσκολο θέμα. Εδώ θέλω, κ. Υπουργέ, να πω ότι η Κυβέρνησή μας οφείλει, να μην αφήσει τον νόμο αυτό στην τύχη του. Οφείλει, να έχει ανοιχτά τα αντανακλαστικά, τα μάτια και τα αυτιά της. Σας άκουσα, να το λέτε κι εχθές ότι «ο νόμος ψηφίζεται σήμερα, δε σημαίνει ότι υλοποιείται άμεσα». Ζούμε σε έκτακτες συνθήκες, υπάρχουν αναστολές, οφείλουμε αυτά, να τα παρακολουθούμε. Οφείλουμε, όμως, πέρα από το γράμμα, να είμαστε απολύτως προσεκτικοί και συντεταγμένοι και στην τήρηση του πνεύματος του νόμου και το λέω αυτό κ. Υπουργέ, γιατί δεν είναι λίγες οι περιπτώσεις, που το πνεύμα αυτού του νόμου - το πνεύμα του νόμου είναι και οι εξωδικαστικές ρυθμίσεις - είναι, να δοθεί λύση, όχι να εξαντληθούν άνθρωποι. Υπάρχουν περιπτώσεις, που οι τράπεζες αλλά και άλλοι εκκαθαριστές, όπως π.χ. η «PQH» στην οποία είναι εγκλωβισμένοι εκατοντάδες δανειολήπτες συνεταιριστικών τραπεζών σε όλη την Ελλάδα και στην πατρίδα μας στη Φθιώτιδα, δείχνουν πολλές φορές, να μην αντιλαμβάνονται αυτό το πνεύμα. Οφείλουμε, λοιπόν, με τα μέτρα, με τα μέσα με τις δυνατότητες που έχουμε, να δείξουμε την κατεύθυνση της πολιτικής, που όλοι οι οικονομικοί συντελεστές οφείλουν, να ακολουθήσουν. Σας ευχαριστώ πολύ.
Ξέχασα το πρωί, με την καλημέρα να ευχηθώ εκ μέρους όλων μας χρόνια πολλά στους εορτάζοντες συναδέλφους, εργαζόμενους, δημοσιογράφους στη Βουλή, Δήμητρες και Δημήτρηδες. Τον λόγο θα πάρει τώρα η κ. Θεανώ Φωτίου από τον ΣΥΡΙΖΑ.
Ευχαριστώ, κ. Πρόεδρε. Κυρίες και κύριοι βουλευτές, η πρόταση δυσπιστίας κατά του Υπουργού Οικονομικών και εκφραστή της Κυβέρνησης κι επισπεύδοντα του πτωχευτικού νόμου νομίζω, ότι έφερε ήδη σημαντικά αποτελέσματα. Το πρώτο είναι, ότι έδειξε τη γύμνια των επιχειρημάτων της Κυβέρνησης. Σχεδόν κανένας πλην του Υπουργού Οικονομικών δεν υπερασπίστηκε τον νόμο. Αντίθετα, όπως και μόλις με τον προλαλήσαντα έδειξαν την τεράστια αγωνία τους, μην εφαρμοστεί ο νόμος, ιδιαίτερα κάτω από τις σημερινές συνθήκες. Δεν υπερασπιστήκατε τον νόμο, ασχοληθήκαμε με το ΣΥΡΙΖΑ αποκλειστικά, διότι η προπαγάνδα είχε δώσει ένα σκονάκι, έπρεπε, να πείτε ότι όλα όσα φέρνετε τα «κακά» τα έκανε ήδη ο ΣΥΡΙΖΑ. Το τριήμερο έσπασε το τείχος σιωπής των ΜΜΕ. Πολλοί πολίτες ξέρουμε ότι έπαιρναν στα μέσα μαζικής ενημέρωσης κι έλεγαν «γιατί δε λέτε για τον νόμο;». Τρίτον, διότι σύσσωμη η Αντιπολίτευση ψήφισε την πρόταση δυσπιστίας και καταψηφίζει και θα καταψηφίσει σήμερα τον νόμο. Ποιοι είναι, όμως, οι στόχοι του νόμου; Για πρώτη φορά όλοι οι Έλληνες πολίτες μπορεί, να πτωχεύσουν κι όχι μόνο οι μεγάλες επιχειρήσεις. Δηλαδή, ο συνταξιούχος, η νοικοκυρά, ο εργαζόμενος, ο δημόσιος υπάλληλος, όλοι. Δεύτερον, προτεραιότητα έχει η ρευστοποίηση κινητής και ακίνητης περιουσίας όποιου πτωχεύει και όχι η επιβίωση του ίδιου ή της επιχείρησής του. Τρίτον, παίρνει από τους πολίτες, όσα χρωστούν όχι μόνο τη στιγμή της πτώχευσης, αλλά και μετά, όσα θα αποκτήσουν στο μέλλον. Τέταρτον, δίνει στις τράπεζες τη δυνατότητα να κινούν μόνο αυτές διαδικασίες και όχι ο πολίτης. Πέμπτον, καταργεί την προστασία της πρώτης κατοικίας για όλους - φτωχά και μεσαία στρώματα. Έκτον, εμπαίζει τους πλέον φτωχούς ότι «αφού χάσουν το σπίτι τους, για δώδεκα χρόνια θα πληρώνουν ενοίκιο», για αυτό και μετά θα το αγοράζουν στην εμπορική αξία, που θα έχει το 2032, χωρίς να υπολογίζεται ούτε ό,τι έχουν δώσει για το δάνειο, ούτε τα ενοίκια. Αυτό δεν το έκανε καμμία Κυβέρνηση μέχρι σήμερα. Το ερώτημα είναι: Πράγματι, τι νόημα έχει η μαζική πτώχευση ενός λαού, ήδη πτωχευμένου; Έχει νόημα, διότι οι Έλληνες επενδύουν διαχρονικά τις οικονομίες τους στην κατοικία, με αποτέλεσμα, αφ' ενός, να έχουμε ένα από τα υψηλότερα ποσοστά ιδιόκτητης στέγης στην Ευρώπη και, αφ' ετέρου, μικρό ποσοστό καταθέσεων στις τράπεζες. Δεν καταθέτουν οι Έλληνες στις τράπεζες. Αυτή τη δήθεν «ανωμαλία» διορθώνει ο Πτωχευτικός Κώδικας του κ. Μητσοτάκη, που πάει χέρι - χέρι με τη διόρθωση και της δεύτερης «ανωμαλίας», που οι μικρομεσαίες επιχειρήσεις - δηλαδή, το 81% του συνόλου των ελληνικών επιχειρήσεων - και που πρέπει, να συγχωνευτούν, να κλείσουν. Ο πτωχευμένος λαός, δηλαδή, έχει περιουσία, την κατοικία του και σε αυτή επένδυε και αυτή κινδυνεύει, να χάσει, γιατί «δεν πρέπει, να επενδύει ξανά τα χρήματά του στη στέγη και στη μικρομεσαία οικογενειακή επιχείρηση, αλλά να αποταμιεύει στις τράπεζες, για να γίνονται επενδύσεις», όπως μας είπε και ο κ. Μητσοτάκης. Εξοντώνετε, λοιπόν, για δεύτερη φορά τα μεσαία στρώματα και όχι μόνο τα φτωχά, διότι είναι αυτά, που έχασαν από το 2009 μέχρι το 2015 με Κυβέρνηση της Νέας Δημοκρατίας - όπου ήταν Υπουργός ο κ. Μητσοτάκης - το 36% των εισοδημάτων τους. Δείτε τα στοιχεία της ΕΛΣΤΑΤ, τα οποία κατέθεσα προχθές. Είναι τα ίδια στρώματα, που είχαν πάρει τα δάνεια και από το 2012 έως το 2015. Προσέξτε με λίγο, γιατί αυτή η περίοδος είναι σκοτεινή. «Χ» στην επιχειρηματολογία σας. Δεν υπάρχει το 2012-2015, δεν κυβερνήσατε εσείς με το ΠΑΣΟΚ, κανείς δεν κυβέρνησε. Το 2012-2015, λοιπόν, εκτοξεύτηκαν στη μη εξυπηρέτησή τους τα δάνεια από 62 δισεκατομμύρια το 2012 σε 103 δισεκατομμύρια το 2015, δηλαδή 66% αύξηση σημαίνει αυτό. Αύξηση 66% με κυβέρνηση της Νέας Δημοκρατίας και Υπουργό τον κ. Μητσοτάκη. Ήταν τότε, που μετακόμισε ο ένας στους πέντε πολίτες από τα μεσαία στρώματα στα φτωχά. Οκτακόσιοι είκοσι δύο χιλιάδες στα πέντε εκατομμύρια, που αποτελούν τη μεσαία τάξη, έχασαν το 36% των εισοδημάτων τους. Είναι αυτοί σήμερα, οι ίδιοι, τα μεσαία στρώματα αυτά, που έμειναν στα μεσαία κι έχασαν το 36% των εισοδημάτων τους κι αυτά που είχαν μετακομίσει στα φτωχά. Είναι αυτοί, που είναι σήμερα οι ιδανικοί πτωχευμένοι με βάση το νομοσχέδιό σας. Αυτοί θα πτωχεύσουν. Αυτοί είναι, δεν είναι οι φτωχοί, αυτοί δεν είχαν σπίτια. Στη συζήτηση επιστρατεύεται ένα σκονάκι με τέσσερα ψέματα. Το πρώτο είναι ότι «ο ΣΥΡΙΖΑ είχε καταργήσει την προστασία της πρώτης κατοικίας». Το ξέρετε ότι τον Φεβρουάριο του 2020 ο κ. Σταϊκούρας δηλώνει στους θεσμούς ότι «η προστασία της πρώτης κατοικίας θα λήξει τον Απρίλιο 2020»; Έλεος, είναι κατά της λογικής. Δεύτερον: Ο ΣΥΡΙΖΑ αύξησε τους πλειστηριασμούς. Σας προκαλέσαμε και χθες, φέρτε μας έναν πλειστηριασμό πρώτης κατοικίας. Τρίτον: Τα χρεωμένα νοικοκυριά θα περάσουν τρία δύσκολα χρόνια μετά όμως θα ξεμπερδέψουν. Ενώ, σήμερα αποποιούνται τα παιδιά την κληρονομιά των γονιών τους. Η αλήθεια είναι ότι ο νόμος που ισχύει δίνει το δικαίωμα να απαλλαγούν από τα χρέη χωρίς να πτωχεύουν και να χάνουν την περιουσία τους. Η αλήθεια είναι, ότι αν εφαρμοστεί ο νόμος Σταϊκούρα - Μητσοτάκη, τα παιδιά δεν θα αποποιούνται την κληρονομιά τους, γιατί πολύ απλά, θα τους την έχουν ήδη πάρει, δεν θα υπάρχει κληρονομιά. Τέταρτο ψέμα: Η πτώχευση των φυσικών προσώπων υπήρχε στον νόμο Κατσέλη. Ψέμα, διότι, με το ισχύον σήμερα καθεστώς δεν πτώχευαν τα φυσικά πρόσωπα. [[Στο σημείο αυτό κτυπάει το κουδούνι λέξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Εμείς λέμε υπάρχει ελπίδα; Υπάρχει. Όχι στην εξαπάτηση της δεύτερης ευκαιρίας αλλά στην ενίσχυση των νοικοκυριών σήμερα, δύο εκατομμυρίων νοικοκυριών με το εισόδημα έκτακτης ανάγκης, που δεν κάνετε, γιατί με μια επιστρεπτέα προκαταβολή για τις επιχειρήσεις αντί να τις πτωχεύσουμε και να τις κλείσουμε, που δεν κάνετε απλά τους δίνετε νέα δάνεια, νέα δάνεια ως ενίσχυση, και τέλος, με την προστασία της πρώτης κατοικίας. Καταψηφίζουμε σήμερα, προφανώς, τον νόμο και νομίζω, ότι εχθές έγινε μια εξαιρετικά σημαντική δήλωση, ότι θα τον καταργήσουμε τον νόμο ακριβώς μόλις ο λαός μας ξαναδώσει την εξουσία. Ευχαριστώ, κύριε Πρόεδρε.
Η πρώτη δεκάδα ολοκληρώνεται με τον συνάδελφό, κ. Κωνσταντίνο Ζαχαριάδη, από τον ΣΥΡΙΖΑ. Εκφωνώ τους επόμενους πέντε συναδέλφους: ο κ. Καββαδάς, η κ. Χρηστίδου, η κ. Ξενογιαννακοπούλου, ο κ. Αποστόλου , ο κ. Χαρίτσης. Τον λόγο έχει ο κ. Ζαχαριάδης.
Σας ευχαριστώ, κύριε Πρόεδρε. Αυτός ο νόμος, του κ. Σταϊκούρα, της Κυβέρνησης του κ. Μητσοτάκη, όντως θα μείνει στην ιστορία. Διότι, είναι ο νόμος της εξαπάτησης της μεσαίας τάξης, της βίαιης ρευστοποίησης και εξαέρωσης των περιουσιών των πολιτών που έπεσαν σε δυσκολία, που έπεσαν σε αδυναμία λόγω της κρίσης, λόγω της αύξησης της ανεργίας, λόγω της αστάθειας που υπάρχει αυτή τη στιγμή στη χώρα, στην Ευρώπη στον κόσμο. Αυτός ο νόμος, που σήμερα το απόγευμα θα ψηφίσετε, θα καταργηθεί. Όσο κι αν χλευάζετε, όσο και αν γελάτε. Διότι, δεν χλευάζετε και δεν γελάτε με εμάς. Χλευάζετε το μικρό και το μεσαίο που θα χάσει την περιουσία του. Η χώρα με προοδευτική κυβέρνηση θα προστατεύσει ξανά την πρώτη κατοικία, θα έχει ξανά στεγαστική πολιτική, θα αισθανθεί ο κάθε Έλληνας πολίτης σταθερότητα και ασφάλεια για το «κεραμίδι» το οποίο βρίσκεται πάνω από το κεφάλι του. Τι ψηφίζετε σήμερα το απόγευμα; Ότι αν, για παράδειγμα, κάποιος έχει πάρει ένα δάνειο 200.000 ευρώ και έχει πληρώσει τα 150.000 ευρώ και του μένουν άλλα 50.000 ευρώ και τώρα, για παράδειγμα, που έχουμε ύφεση στο τρίμηνο 15% - και ελάτε να τα συζητήσουμε - και χάσει τη δουλειά του, χάνει την ιδιοκτησία του την παίρνει η τράπεζα, μένει δώδεκα χρόνια στο ενοίκιο και μετά, έχει το δικαίωμα να αγοράσει πρώτος στην πρώτη εμπορική τιμή. Δηλαδή, έχει χάσει τα δώδεκα χρόνια ενοίκια, έχει χάσει αυτά που έχει δώσει, έχει χάσει και τη δουλειά του λόγω της αδικίας και αυτό είναι η τρομερή μεγάλη προστασία. Αυτή είναι η πραγματικότητα, αυτό διαμορφώνετε, θέλετε να αξιοποιήσετε αυτήν την κρίση σαν ευκαιρία, ώστε όποιος χρωστάει και βρεθεί σε αδυναμία να μην στηριχθεί για να ξαναπροχωρήσει αλλά να μπορέσει κάποιος σε απόλυτες τιμές, ρευστοποιήσεις και πτώση της αγοράς, να αγοράσει αυτά τα περιουσιακά στοιχεία. Και το κάνετε μετά, εκεί, ενοικιαστή για πάντα. Το έχει πει δύο φορές, ο κ. Σταϊκούρας, και μου κάνει εντύπωση, ότι παρά τις διαφορές στις σημαντικές ιδεολογικοπολιτικές για τον χώρο του, είναι ένας σοβαρός και καλός οικονομολόγος, με μεγάλες διαφορές και με εμάς. Κύριε Σταϊκούρα, έρχεστε και παινεύεστε για το 2019, για τις επιδόσεις της οικονομίας ως Νέα Δημοκρατία για το ότι βρεθήκαμε πάνω από τον ευρωπαϊκό μέσο όρο ή αναγνωρίζετε σε μας ως ΣΥΡΙΖΑ ότι τα κάναμε καλά; Είναι ή δεν είναι τα στοιχεία των τριμήνων +1,3% για το πρώτο τρίμηνο του ΣΥΡΙΖΑ, +2,8% για το δεύτερο τρίμηνο του ΣΥΡΙΖΑ, +2,3% 7 μέρες ΣΥΡΙΖΑ, 83 μέρες Νέα Δημοκρατία - αλλά το κλίμα ήταν προφανώς επηρεασμένο από την κυβέρνηση ΣΥΡΙΖΑ - μείον 1% το τέταρτο τρίμηνο και έτσι ήρθε το 2,9%. Πώς ήρθε το 2,9 %, δηλαδή; Με το που αναλάβατε εσείς, είπαν «τι ωραία ο κ. Σταϊκούρας». Και εντάξει ο κ. Σταϊκούρας, ο κ. Γεωργιάδης, ο κ. Χατζηδάκης, ο ένας, ο άλλος και άρχισε η οικονομία να αναπτύσσεται και έβγαλε συρρίκνωση του Α.Ε.Π. το τέταρτο τρίμηνο; Πάρτε τον λόγο μετά και εξηγήστε μας. Εσείς, αυτό που κάνατε με βάση τα στοιχεία της ΕΛΣΤΑΤ τα οποία τα επιβεβαίωσε και η EUROSTAT, είναι ότι φέρατε ύφεση από το τέταρτο τρίμηνο του 2019. Αυτοί ήσασταν πάντα, κύριε Σταϊκούρα, γιατί είστε Βουλευτής, νομίζω, και στην προηγούμενη χρεοκοπία της χώρας. Ύφεση, ανεργία, κοινωνική ισοπέδωση, κοινωνική αναλγησία. Αν το αναγνωρίζετε ως εύσημο σε εμάς, μάλιστα. Και να δούμε πώς μπορεί η οικονομία να στηθεί ξανά και να προχωρήσει. Άρα, λοιπόν, αυτή είναι η πολιτική την οποία θέλετε να ακολουθήσετε στον στεγαστικό τομέα. Τα είδε, ο κ. Γεωργιάδης, από τον Φλεβάρη, που τι έλεγε; Δεν πρέπει να υπάρχει προστασία της πρώτης κατοικίας. Σε καμμία προηγμένη οικονομία δεν υπάρχει τέτοιο, αλλά βέβαια, το ότι έχουμε εδώ πέρα 40% ανεργία των νέων δεν του λέει τίποτα. Είναι μεγάλη ζημιά για την οικονομία και μας έλεγε ότι «θα χαλάσουμε τις καρδιές μας» για όσους δεν μπούνε σε ρύθμιση μέχρι τον Απρίλη. Γιατί «θα χαλάσουμε τις καρδιές μας» αφού είχε καταργήσει ο ΣΥΡΙΖΑ τα πάντα; Γιατί δεν τις είχαμε χαλάσει ήδη από όταν ήταν κυβέρνηση ΣΥΡΙΖΑ; Εσείς, λοιπόν, κάντε μια συγκεκριμένη επιλογή στο πολίτες ή τράπεζες, κοινωνία ή τράπεζες, μεσαία τάξη ή τράπεζες, μικρομεσαία επιχειρηματικότητα ή τράπεζες, διαλέγετε τις τράπεζες. Πάντα αυτές τις επιλογές κάνατε και ποτέ δε σταθήκατε δίπλα στον πολίτη. Θέλω να κάνω δύο αναφορές πριν κλείσω. Η μία, έχει να κάνει με την χθεσινή απίστευτη τοποθέτηση του κ. Χρυσοχοΐδη, για τα δώδεκα μίλια. Είναι εθνικά αφελές και πολιτικά επικίνδυνο. Αλλά επειδή έγινε μία συζήτηση και το βράδυ εδώ πέρα περί πατριωτισμού, εθνικισμού και όλα αυτά, εάν κύριοι της Nέας Δημοκρατίας ψάχνετε για εθνικιστές - και εγώ δεν λέω αλλά και η παράταξή μας δεν λέει ότι η δική σας παράταξη δεν έχει σημαντική συμβολή και στην εγκαθίδρυση της δημοκρατίας, και στην αντίσταση και σε όλα - αλλά αν ψάχνετε για εθνικιστές δεν θα τους βρείτε στην Αριστερά ή στην Προοδευτική Παράταξη. Θα τους βρείτε στα έδρανα της Συμπολίτευσης, είναι αυτοί που έλεγαν ότι είναι προδοσία η Συμφωνία των Πρεσπών, είναι αυτοί οι οποίοι λέγανε, ότι ανταλλάξαμε τις συντάξεις με το μακεδονικό, είναι αυτοί οι οποίοι λέγανε, ότι θα βάλουν βέτο για την Βόρεια Μακεδονία αλλά για την Τουρκία τώρα καταγγέλλουν εμάς για μαξιμαλισμό, είναι αυτοί οι κύριοι της Νέας Δημοκρατίας, που κάθονται αυτήν την περίοδο στα υπουργικά έδρανα και διαδέχτηκαν τον Μιχαλολιάκο στην ηγεσία της ΕΠΕΝ. Άρα, λοιπόν, λίγο συστολή όχι να «μας κουνάτε το δάχτυλο». Και λέω ξανά, ότι εμείς αναγνωρίζουμε τη συμβολή του μεγάλου κορμού τη συντηρητικής παράταξης σε όλη την ιστορική διαδρομή της χώρας. Η ιστορία με τις ΜΕΘ. Έρχεται η Νέα Δημοκρατία εδώ, που είχε στο προεκλογικό της πρόγραμμα πως να πουλήσουμε τις εξετάσεις, πώς να κάνουμε ιδιωτικά το ένα, ιδιωτικό το άλλο και μας λέει για τις ΜΕΘ. Ποια είναι η κατάσταση: χωρίς πανδημία, με μνημόνιο, παραλάβαμε τετρακόσιες τριάντα οκτώ μέχρι τον Γενάρη του '15. Παραδώσαμε 30% παραπάνω κλίνες ΜΕΘ χωρίς πανδημία, τον Ιούλιο του '19. Πριν την πανδημία δεν είχατε φτιάξει ούτε μία κλίνη ΜΕΘ, και μάλιστα, είχαν κλείσει δεκαπέντε λόγω της αναδιάταξης του προσωπικού. Δηλαδή πεντακόσιες πενήντα. Και από κει και μετά, που αυτονόητα σε όλον τον κόσμο προσθέτουν κλίνες ΜΕΘ - έχουμε προσθέσει και εδώ κάποιες, πρέπει πολύ περισσότερες - αλλά όχι να «μας κουνάτε το δάχτυλο». Τα ζητήματα της πανδημίας δεν χρειάζονται επικοινωνιακές πολώσεις του τύπου «τι θα γινόταν αν δεν κυβερνούσα εγώ», που μας έλεγε ο κ. Μητσοτάκης, από αυτό το Βήμα, ούτε υπερβολές του στυλ «νικήσαμε τον ιό», που πάλι ο κ. Μητσοτάκης, το είπε. Χρειάζεται συνεννόηση και χρειάζεται ειλικρίνεια. Το τελευταίο που θέλω να πω , με την ανοχή σας κύριε Πρόεδρε, είναι ότι τον τελευταίο καιρό βλέπω ότι έχετε μια αγάπη στην «Εφημερίδα των Συντακτών» και έρχεστε εδώ πέρα και μας κουνάτε και εξώφυλλα. Θέλω να ρωτήσω, αυτό το εξώφυλλο της «Εφημερίδας των Συντακτών» το Σάββατο 24 Οκτωβρίου που έλεγε: «Εκλεκτός του Μαξίμου με πλούσιο ποινικό μητρώο» για τον κ. Μούγιο, τον συνεργάτη του κ. Λιβάνιου, ο οποίος απετάχθη από την Ελληνική Αστυνομία για απάτη, για πλαστογραφία και έχει στέρηση πολιτικών δικαιωμάτων για δύο έτη, δεν θα βρεθεί κάποιος από τη Συμπολίτευση να το σχολιάσει; Γι' αυτό το πρωτοσέλιδο, για αυτήν την παραδοχή , με έναν τρόπο και από τον κ. Λιβάνιο, δεν θα βρεθεί κάποιος να ζητήσει συγνώμη; Εδώ πέρα, από αυτό εδώ το Βήμα, μας είχατε κάνει πολιτικά και μιντιακά βασανιστήρια για μετακλητούς συνεργάτες της Κυβέρνηση της δικής μας που και 18 ώρες τη μέρα δουλεύαν και πτυχία είχανε και αξιοπρεπείς άνθρωποι ήτανε και έρχεται συνεργάτης με το μισό ποινικό κώδικα πάνω στο κεφάλι τους, κρύβετε τις ειδήσεις από τα μίντια, τα χαμηλώνετε αυτά τα θέματα στο Κοινοβούλιο και δημιουργείτε σοβαρά ζητήματα θεσμικά. Είναι προσβολή για το Κοινοβούλιο να κάθεται και κλείνω με αυτό κύριε Πρόεδρε στα έδρανα των συνεργατών, πίσω από τον Υπουργό, άνθρωπος ο οποίος έχει αναστολή πολιτικών δικαιωμάτων και κατηγορείται για απάτη και για πλαστογραφία. Όσο και να ελέγχετε τα δίκαια και να κρύβετε την φωνή μας, αυτά θα τα σηκώνουμε εδώ πέρα. Ευχαριστώ, κύριε Πρόεδρε.
Τον λόγο θα πάρει τώρα ο Βουλευτής της Νέας Δημοκρατίας, ο κ. Αθανάσιος Καββαδάς.
Ευχαριστώ, κύριε Πρόεδρε. Θέλω να ευχηθώ χρόνια πολλά σε όσους και σε όσες εορτάζουν σήμερα. Κύριε Υπουργέ, κυρίες, και κύριοι συνάδελφοι, η τριήμερη συζήτηση που προηγήθηκε κατέδειξε την έλλειψη αξιοπιστίας, αλλά και ουσιαστικής πρότασης για το μέλλον του κόμματος της Αξιωματικής Αντιπολίτευσης. Ο κύριος Τσίπρας υιοθέτησε τον διχαστικό λόγο της περιόδου 2012-2015 και είναι προφανές ότι εκεί θέλει να οδηγήσει τη χώρα, πίσω στο παρελθόν. Ο ΣΥΡΙΖΑ συμπεριφέρεται σαν να μην κυβέρνησε ποτέ. Οι Έλληνες πολίτες, όμως, δεν έχουν υποστεί συλλογική αμνησία. Έχουν μνήμη και κρίση. Θυμούνται το μνημόνιο που έφερε ο ΣΥΡΙΖΑ, τον ΕΝΦΙΑ που θα καταργούσε και τελικά τον αύξησε, θυμούνται την πολιτική της υπερφορολόγησης. Η απόρριψη της πρότασης μομφής που υπέβαλε ο ΣΥΡΙΖΑ, είναι ίσως το μικρότερο κακό για το κόμμα της Αξιωματικής Αντιπολίτευσης, γιατί το πιο σημαντικό και ουσιαστικό είναι η συνολική απόρριψη που αντιμετωπίζει από τη μεγάλη πλειοψηφία των Ελλήνων πολιτών. Κυρίες και κύριοι συνάδελφοι, η Ολομέλεια του ελληνικού Κοινοβουλίου συνεχίζει τη συζήτηση σήμερα για ένα πολύ σημαντικό νομοσχέδιο, που αφορά χιλιάδες πολίτες για το νέο πλαίσιο ρύθμισης οφειλών, που ουσιαστικά δίνει τη δυνατότητα μιας δεύτερης ευκαιρίας σε επιχειρήσεις και νοικοκυριά. Το δημόσιο χρέος της χώρας, αποτελούσε ένα πολύ σοβαρό πρόβλημα και η διαχείρισή του συνδέεται πλέον με συγκεκριμένους δημοσιονομικούς κανόνες και κατευθύνσεις. Το ιδιωτικό, όμως, χρέος που προσέλαβε εκρηκτικές διαστάσεις, απειλεί την οικονομία, την περιουσία των πολιτών και τη δυνατότητα του τραπεζικού συστήματος να χρηματοδοτεί την οικονομία, αλλά και τη βιωσιμότητα του ασφαλιστικού συστήματος. Σύμφωνα με στοιχεία της Ανεξάρτητης Αρχής Δημοσίων Εσόδων, οι ληξιπρόθεσμες οφειλές επιχειρήσεων και πολιτών προς την εφορία ανέρχονται στα 106 δισεκατομμύρια ευρώ, προς τις τράπεζες στα 92 δισεκατομμύρια ευρώ και προς τα ασφαλιστικά ταμεία στα 36 δισεκατομμύρια ευρώ. Το τεράστιο αυτό πρόβλημα της υπερχρέωσης των πολιτών, πρέπει να αντιμετωπιστεί με βιώσιμο τρόπο εδώ και τώρα, διότι είναι ένα πρόβλημα που δεν μπορεί να μετατεθεί στο μέλλον. Το νομοσχέδιο του Υπουργείου Οικονομικών που συζητούμε σήμερα, αποτελεί μεταφορικά και κυριολεκτικά μία δεύτερη ευκαιρία για πολίτες και επιχειρήσεις. Αποσκοπεί στην προστασία, αλλά και στην ανακούφιση των υπερχρεωμένων νοικοκυριών, δίνει διέξοδο και στις επιχειρήσεις, προστατεύει την πρώτη κατοικία. Πιο συγκεκριμένα, με τον ηλεκτρονικό μηχανισμό προειδοποίησης ο οφειλέτης ενημερώνεται εγκαίρως για την τήρηση των δανειακών του υποχρεώσεων, αλλά λαμβάνει και συμβουλευτική υποστήριξη για τις δυνατότητες ρύθμισης των χρεών του. Ο εν λόγω μηχανισμός προειδοποίησης, θεσπίζεται για πρώτη φορά και είναι σύμφωνος με την ευρωπαϊκή οδηγία 1023/2019. Σε περίπτωση που ο οφειλέτης αδυνατεί να ανταπεξέλθει, τότε περνάμε στο δεύτερο στάδιο, στον ηλεκτρονικό εξωδικαστικό μηχανισμό ρύθμισης οφειλών. Δίνεται έτσι στα φυσικά και νομικά πρόσωπα η ευκαιρία να προχωρήσουν σε διακανονισμό των χρεών τους, με ορίζοντα εικοσαετίας καθώς προβλέπονται έως και διακόσιες σαράντα δόσεις αποπληρωμής. Στην περίπτωση που δεν τελεσφορήσει ούτε το στάδιο του εξωδικαστικού μηχανισμού ρύθμισης οφειλών, τότε περνάμε στη διαδικασία πτώχευσης και τη συνεπακόλουθη απαλλαγή των χρεών τόσο για τους ιδιώτες, όσο και για τις επιχειρήσεις. Σε ότι αφορά στα υπερχρεωμένα ελληνικά νοικοκυριά, το υπό ψήφιση νομοθετικό πλαίσιο διαδικασίας πτώχευσης περιλαμβάνει, πρώτον, την δημιουργία ιδιωτικού φορέα απόκτησης ακινήτων που θα αγοράζει στην εμπορική αξία την πρώτη κατοικία του οφειλέτη και θα του το νοικιάζει ώστε να αποφευχθεί η έξωση, ενώ για τα επόμενα δώδεκα χρόνια ο οφειλέτης θα έχει δικαίωμα να το αγοράσει εκ νέου. Δεύτερον, κρατική επιδότηση δανείου πρώτης κατοικίας για πέντε χρόνια, με ποσό που θα κυμαίνεται από 70 έως 210 ευρώ το μήνα, ώστε να διευκολυνθεί η αποπληρωμή της ρύθμισης οφειλών και τρίτον την απαλλαγή κάθε νοικοκυριού από το υπόλοιπο των οφειλών του μέσα από μια διαδικασία που διαρκεί από ένα έως το πολύ τρία χρόνια, ανάλογα με την αξία των περιουσιακών στοιχείων που ρευστοποιούνται. Επίσης, σε ότι αφορά τις επιχειρήσεις, δίνεται, κατ' αρχάς, η δυνατότητα εξυγίανσης της επιχείρησης. Εάν αυτό δεν καταστεί εφικτό, τότε δρομολογείται η πτωχευτική διαδικασία. Μετά την απόφαση κήρυξης πτώχευσης, αποφασίζεται ρευστοποίηση είτε επιμέρους περιουσιακών στοιχείων της επιχείρησης, είτε του συνόλου αυτής εντός 18 μηνών και οι διοικούντες στις επιχειρήσεις απαλλάσσονται από τις οφειλές τους εντός 3 ετών από την αίτηση πτώχευσης ή εντός 2 ετών από την κήρυξη πτώχευσης. Θα ήθελα, επίσης, κ. Πρόεδρε, να αναφερθώ στην τροπολογία που κατατέθηκε από το Υπουργείο Οικονομικών, με την οποία δίνεται η δυνατότητα σε όσους έχουν πληγεί από την πανδημία να επανενταχθούν στο καθεστώς ρυθμίσεων που ενδεχομένως έχασαν. Επίσης, δίνει την δυνατότητα ρύθμισης σε όσους ήταν συνεπείς μέχρι την 1η Νοεμβρίου του 2019, αλλά λόγω κορωνοϊού έχασαν τη ρύθμιση. Το ίδιο ισχύει για τις εκατόν είκοσι δόσεις οφειλών από επιχειρησιακά δάνεια και δάνεια φυσικών προσώπων που χορηγήθηκαν με εγγύηση του ελληνικού δημοσίου. Κυρίες και κύριοι Βουλευτές, το νομοσχέδιο αυτό διαμορφώνει ένα ρεαλιστικό πλαίσιο, δίνοντας τη δυνατότητα σε πολλούς ανθρώπους, αλλά και επιχειρήσεις να επιστρέψουν στην κανονικότητα. Η Κυβέρνηση του Κυριάκου Μητσοτάκη προχωρά με πρόγραμμα και μεθοδικότητα σε αλλαγές, δίνοντας την απαραίτητη αναπτυξιακή πνοή που χρειάζεται η εθνική μας οικονομία. Παραμένουμε συνεπείς στις δεσμεύσεις μας προς τους Έλληνες πολίτες και νομοθετούμε με πολιτική βούληση, αποφασιστικότητα και όραμα για ένα καλύτερο αύριο. Και κλείνω, κύριε Πρόεδρε, λέμε όχι στην στασιμότητα, λέμε όχι στην κριτική χωρίς προτάσεις και προχωράμε μπροστά. Σας ευχαριστώ πολύ.
Θα συνεχίσουμε με δύο κυρίες, την κ. Χρηστίδου και την κ. Ξενογιαννακοπούλου αμέσως μετά ακολουθούν και οι δύο συνάδελφοι από το ΣΥΡΙΖΑ. Ορίστε, κυρία Χρηστίδου, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η συζήτηση της πρότασης μομφής που ολοκληρώθηκε χθες άρον άρον για το νομοσχέδιο που συζητάμε με τον εξωφρενικό τίτλο «Ρύθμιση οφειλών και παροχή δεύτερης ευκαιρίας» ήταν ιδιαιτέρως αποκαλυπτική και για τις προθέσεις και για τα έργα της Κυβέρνησης της Νέας Δημοκρατίας. Από τον Ιούλιο του 2019 που εξελέγη η Κυβέρνηση της νέας κανονικότητας και «ο ουρανός έγινε πιο γαλανός», έχουν έρθει πολλά νομοθετήματα που έδειξαν το σκληρά νεοφιλελεύθερο πρόσωπό της, με το καλημέρα σας. Κατάργηση συλλογικών συμβάσεων εργασίας, κατάργηση του βάσιμου λόγου απόλυσης, κατάργηση της συνευθύνης για τους εργολαβικούς εργαζόμενους και όλα αυτά προ COVID -19. Με το που ξέσπασε, λοιπόν, η πανδημία βρήκατε, κυρίες και κύριοι της Κυβέρνησης, πεδίο δόξης λαμπρό, με τη δικαιολογία της έκτακτης συνθήκης να αποτελειώσετε ότι είχε μείνει όρθιο από την κυβέρνηση του ΣΥΡΙΖΑ και του Αλέξη Τσίπρα σε εργασιακό δικαίωμα. Απλήρωτες υπερωρίες που ανταλλάσσονται με μέρες υποχρεωτικής αδείας αντί για μισθό, κατάργηση εργασιακών δικαιωμάτων στην πράξη με την τηλεργασία και η μαύρη και η αδήλωτη εργασία να θριαμβεύει. Είναι θετικά άραγε τα οικονομικά αποτελέσματα αυτά που έχουμε λόγω των θυσιών των εργαζομένων; Βοήθησαν κάπως στην μείωση της ανεργίας; Στην αύξηση των θέσεων εργασίας; Όχι φυσικά. Τα νούμερα γκρεμίζονται μέρα με τη μέρα καθημερινά και οι μόνοι που χαίρονται είναι αυτοί οι λίγοι που ευνοούνται από αυτά τα μέτρα. Είναι αυτοί που μαζί σας κάνουν την κρίση ευκαιρία. Η πανδημία που για να την αντιμετωπίσετε κλείσατε τον κόσμο στα σπίτια του, έγινε η διέξοδος για ημέτερες δουλειές, για «σκοιλ ελικικού», για μεγάλους περιπάτους και άλλες έτσι άριστες πατέντες. Αλλά ενίσχυση του ΕΣΥ, ενίσχυση στην παιδεία δεν υπήρξε όλο το καλοκαίρι. Και τώρα, που το δεύτερο κύμα της πανδημίας, μας φέρνει να κοντεύουμε να φτάσουμε τα χίλια κρούσματα τη μέρα, ψάχνετε πάλι την ατομική ευθύνη. Ψάχνετε τη δήθεν ευθύνη της κυβέρνησης ΣΥΡΙΖΑ. Ακούσαμε τέσσερις ημέρες ιστορικές αναδρομές, δεκάδες ψέματα για τον ΣΥΡΙΖΑ του 2008, για τον ΣΥΡΙΖΑ του 2009, για τον ΣΥΡΙΖΑ του 2012 και στο 2015 σταματά ο χρόνος για εσάς, σαν να μην συνέβησαν ποτέ οι εκλογές του Σεπτεμβρίου του 2015, σαν να μην έγιναν ποτέ. Και πάλι, ψάχνετε την ευθύνη την ατομική, αλλά ποτέ τη δική σας. Ποτέ τη δική σας. Τα είκοσι επτά παιδιά ανά τάξη στα σχολεία δεν κολλάνε, τα λεωφορεία που δεν κλείνουν οι πόρτες από τον κόσμο δεν κολλάνε, στα δικαστήρια που δεν χωρά ο κόσμος, επίσης, εκεί δεν κολλάνε, τα νοσοκομεία που δεν έχουν γιατρό ούτε για δείγμα ούτε εκεί κολλάνε, αλλά σιγά μην πετάξουμε μερικά εκατομμύρια σε μονάδες εντατικής θεραπείας, όπως έλεγε και ο κ. Πέτσας πριν λίγο καιρό. Σε αυτή, λοιπόν, την τόσο δύσκολη συνθήκη, σε αυτή την κοινωνία που της λείπει καλή ψυχολογία γιατί της λείπει η προοπτική, που δεν βλέπει κανένα φως στο τούνελ, εκτός και αν ανήκει στους γαλάζιους επιτελικούς της αριστείας, στην πιο ακατάλληλη στιγμή που θα μπορούσατε να βρείτε, φέρνετε το νομοσχέδιο του πτωχευτικού. Ένα ακραία νεοφιλελεύθερο νομοσχέδιο, που έρχεται να διαλύσει οριστικά τους μικρομεσαίους, που προεκλογικά ζητούσατε την ψήφο τους, ονομάζοντάς τους μεσαία τάξη, τάζοντάς τους λαγούς με πετραχήλια. Ένα νομοσχέδιο, που ακόμα και αν έχεις ετήσιο εισόδημα μέχρι 7.000 ευρώ, εάν το δάνειο σου είναι κόκκινο, τι προβλέπει αυτό το νομοσχέδιο; Πρώτον, χάνεις όλες τις δόσεις που έχεις ήδη καταβάλει. Δεύτερον, τα ενοίκια που θα πληρώνεις για δώδεκα χρόνια δεν θα αφαιρούνται από το χρέος. Αν στο διάστημα δώδεκα ετών καθυστερήσει κάποιος το ενοίκιο του για πάνω από τρεις μήνες, τι συμβαίνει; Έξωση. Τρίτον, εξακολουθείς να συνεχίζεις να πληρώνεις τον ΕΝΦΙΑ. Τέταρτον, συνεχίζεις να πληρώνεις τις ασφάλειες, υποχρεωτικές για το δάνειο. Πέμπτον, το ενοίκιο θεωρείται τεκμήριο εισοδήματος. ΄Εκτον, μπορείς μετά από δώδεκα χρόνια, να αγοράσεις ξανά το σπίτι σου, στην τρέχουσα τότε εμπορική του αξία. Έβδομον, αν διαφωνήσεις το σπίτι σου βγαίνει στον πλειστηριασμό. Όγδοον, εάν δεν πουληθεί με την πρώτη, ξαναβγαίνει στο σφυρί στη μισή του αξία και μετά από όλα αυτά, κυρίες και κύριοι συνάδελφοι της Νέας Δημοκρατίας, αφού έχεις μείνει στο δρόμο, εξακολουθείς να χρωστάς το υπόλοιπο του δανείου σου. Ακούσαμε πολλές συναδέλφισσες και συναδέλφους από τη Νέα Δημοκρατία, να μιλάνε για στρατηγικούς κακοπληρωτές. Κυρίες και κύριοι συνάδελφοι, αυτοί οι άνθρωποι για τους οποίους συζητάμε, δεν είναι στρατηγικοί κακοπληρωτές, δεν είναι εχθροί του τραπεζικού συστήματος, δεν είναι εκείνοι που χρωστάνε εκατομμύρια και οι τράπεζες τους χαρίζουν χιλιάδες ευρώ. Αντιθέτως, είναι εκείνοι που στήριξαν το τραπεζικό σύστημα, τα προηγούμενα χρόνια. Είναι εκείνοι με τις επιχειρήσεις, που πριν λίγο καιρό αποκαλέσατε επιχειρήσεις «ζόμπι», επειδή αντιμετώπισαν οικονομικά προβλήματα, λόγω των αλλεπάλληλων κρίσεων, τις οποίες, οι πολιτικές των δικών σας κυβερνήσεων, προκάλεσαν και όχι η κυβέρνηση του ΣΥΡΙΖΑ. Κυρίες και κύριοι συνάδελφοι, προεκλογικά η Νέα Δημοκρατία έταζε στην ελληνική μεσαία τάξη δόξες και μεγαλεία και τώρα, θα καταλήξει ο κόσμος να χάνει το σπίτι του. Επί τέσσερις ημέρες, περιμένουμε να ακούσουμε, εκτός από ελάχιστες εξαιρέσεις, τα επιχειρήματά σας και δεν ακούμε από την πλευρά σας ούτε ένα. Το μόνο που ακούμε είναι αναφορές στον Παναγιώτη Λαφαζάνη, στο τι έλεγε και στο τι έκανε ο ΣΥΡΙΖΑ πριν το 2015 και φυσικά, για την τουρκική προκλητικότητα και επιθετικότητα. Για το γεγονός, ότι εσείς σήμερα ξεπουλάτε την πρώτη κατοικία ανθρώπων, λόγω της κρίσης, που έχουν έρθει σε δύσκολη οικονομική κατάσταση, θα μας πείτε, επιτέλους, κάτι; Θα δικαιολογήσετε αυτόν τον νόμο σε κερδοσκόπους και funds; Ξεπερνάτε κάθε όριο. Προχωράτε σε μία νομοθέτηση, που δεν τόλμησε ποτέ καμμία κυβέρνηση, ούτε καν η δική σας ούτε καν στα χρόνια των μνημονιακών εκβιασμών. Προχωράτε σε μία ρύθμιση, που οι τραπεζίτες μέχρι το 2019, δεν την ήλπιζαν ούτε στα πιο τολμηρά τους όνειρα. Προχωράτε σε μία βίαιη κοινωνική μεταμόρφωση, κλείνω κύριε Πρόεδρε, όπου στα άκρα θα βρίσκονται πολύ φτωχοί και πολύ πλούσιοι και οι μεσαίοι θα γίνονται εξαιτίας σας, είδος προς εξαφάνιση. Η δική μας μομφή μπορεί να καταψηφίστηκε χθες. Η μομφή, όμως, του κόσμου, όπως διαμορφώνεται τώρα, θα την δείτε μπροστά σας και θα την δείτε πολύ σύντομα. Και αν δεν βλέπετε την αγωνία του κόσμου, που δεν την βλέπετε και αν δεν ακούτε την αγωνία του κόσμου, που δεν την ακούτε, τουλάχιστον, ανοίξτε τα παράθυρα σας για να ακούσετε τις κραυγές τους. Κραυγές που εμείς τις ακούμε και να είστε σίγουροι ότι η δεύτερη φορά ΣΥΡΙΖΑ, θα είναι πολύ διαφορετική από την πρώτη. Σας ευχαριστώ πολύ, κύριε Πρόεδρε.
Μέχρι να φτιαχτεί το βήμα, θέλω να σας ενημερώσω, ότι με ένα πρόχειρο υπολογισμό, η συζήτηση θα ολοκληρωθεί γύρω στις 16: 00 και αμέσως μετά θα αρχίσει η ονομαστική ψηφοφορία. Έχουμε τρεις αιτήσεις ονομαστικής ψηφοφορίας για 23 άρθρα και επί της αρχής. Δηλαδή 24 πεδία κατ' εξαίρεση. Για να κερδίσουμε χρόνο, αφού στις 18: 00 πρέπει να αρχίσει ο κοινοβουλευτικός έλεγχος και για λόγους συναδελφικής αλληλεγγύης προς τους εισηγητές των κομμάτων, σας προτείνω το εξής: Να αποσταλεί στις Κοινοβουλευτικές Ομάδες ενημερωτικό ψηφοφορίας, με τα υπόλοιπα 246 άρθρα και τις 6 τροπολογίες, ώστε να διευκολυνθούν οι εισηγητές και να ολοκληρωθεί η ψηφοφορία, όσο γίνεται πιο γρήγορα. Δηλαδή, στις Κοινοβουλευτικές σας Ομάδες, δίπλα σε κάθε άρθρο θα σημειώσετε, είστε υπέρ, κατά ή λευκό. Το ίδιο και στις τροπολογίες και αυτό θα κατατεθεί στα Πρακτικά, αντί να εκφωνούμε ένα - ένα άρθρο, που σημαίνει ότι θα τελειώσουμε στις 16: 00, αλλά στην ουσία οι εισηγητές και οι αγορητές θα φύγετε στις 18: 00 από τη Βουλή. Και δεν ξέρω αν θα είμαστε εγκαίρως για τον Κοινοβουλευτικό Έλεγχο. Βλέπω ότι είναι εδώ ο κ. Ρουσσόπουλος, ο κ. Τσακαλώτος και η κ. Κομνηνάκα, από την Ελληνική Λύση. Λείπουν από το ΚΙΝΑΛ και το ΜέΡΑ 25. Ήρθε η κ. Γιαννακοπούλου. Φαντάζομαι θα συμφωνείτε, είναι μία πρακτική πρόταση, εν πάση περιπτώσει, για να συνεννοηθείτε και με τις Κοινοβουλευτικές σας Ομάδες. Είναι 10: 55΄, μέχρι τις 11: 10΄ απαντήστε στο Προεδρείο, για να ετοιμάσει η υπηρεσία τα χαρτιά που θα στείλουν στις Κοινοβουλευτικές Ομάδες. Νομίζω, ότι είναι μια πρακτική πρόταση, που πρέπει να τη δεχτείτε. Κυρία Ξενογιαννακοπούλου έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η πρόταση δυσπιστίας που κατέθεσε ο ΣΥΡΙΖΑ, ήταν μια πολύ μεγάλη προσπάθεια να αποκατασταθεί η δημοσιότητα, που είναι η ψυχή της δημοκρατίας, καθώς, δυστυχώς, η κυβέρνηση της Νέας Δημοκρατίας, επέλεξε και σε αυτό, το τόσο σημαντικό νομοσχέδιο, να μην υπάρξει ούτε η αναγκαία δημοσιότητα ούτε η σε βάθος συζήτηση. Και είδαμε και στον δημόσιο λόγο, ότι τώρα, μετά τη διαδικασία της μομφής, άρχισε να αναπτύσσεται προβληματισμός και μεγαλύτερη συζήτηση. Πέτυχε, επίσης, αυτή η τριήμερη διαδικασία, να αναδειχθούν σε βάθος τα προβλήματα και οι συνέπειες ενός θεσμικού πλαισίου, που οδηγεί χιλιάδες συνανθρώπους μας, φυσικά πρόσωπα για πρώτη φορά στη χώρα μας, νοικοκυριά, εργαζόμενους, συνταξιούχους, αλλά και μικρομεσαίους επιχειρηματίες και αγρότες, σε πτώχευση, σε ρευστοποίηση της περιουσίας τους και σε οικονομική καταστροφή. Δεν εξασφαλίζει καμμία δεύτερη ευκαιρία, γιατί αυτό το νομοσχέδιο είναι η ταφόπλακα, πραγματικά, για πάρα πολλές χιλιάδες ανθρώπων και εις βάρος της κοινωνικής πλειοψηφίας. Πέτυχε, όμως και κάτι άλλο αυτή η τριήμερη συζήτηση της δυσπιστίας. Να αναδειχθούν, όλα τα ψέματα και η συστηματική παραπληροφόρηση και προπαγάνδα, που επιχείρησε όλο το προηγούμενο διάστημα η Νέα Δημοκρατία. Αυτή είναι μία προσφιλής μέθοδος, που όχι μόνο ο κ. Σταϊκούρας που είναι παρών, αλλά όλοι οι Υπουργοί της Κυβέρνησης και ο ίδιος ο κ. Μητσοτάκης, επιχειρούν. Δηλαδή, τι είδαμε και σε αυτό το νομοσχέδιο; Ακούσαμε και από τον κ. Υπουργό και από Βουλευτές της πλειοψηφίας, να προσπαθούν, συνεχώς να πουν, εμείς φέρνουμε μέτρα, τα οποία δεν ομολογούμε ότι είναι αντικοινωνικά, αυτό το αποσιωπούμε, αλλά μετακυλίουμε ταυτόχρονα το βάρος και τις ευθύνες σε άλλους. Μετακυλίουμε στον ΣΥΡΙΖΑ και στη διακυβέρνησή του, λέμε ότι η Ευρώπη μας υποχρεώνει και ότι αυτό που θεσπίζουμε είναι το σύνηθες σε όλη την Ευρώπη και βέβαια, κάπου ρίχνουμε και την ευθύνη στον ίδιο τον λαό, δηλαδή, ότι είναι κακοπληρωτές. Δεν έχει σημασία αν αυτά τα δέκα χρόνια οι πολίτες, οι Έλληνες, οι εργαζόμενοι, οι επαγγελματίες, είδαν το εισόδημά τους να μειώνεται, αναγκάστηκαν να μην μπορούν να είναι συνεπείς στις υποχρεώσεις τους και κινδυνεύουν να χάσουν τώρα τα σπίτια τους. Αυτά όλα, όμως, γιατί ακούσαμε ακόμα και Υπουργούς - που μάλιστα έχουν και οικονομικές αρμοδιότητες όπως ο κ. Γεωργιάδης - να μιλούν και για μικρομεσαίους «ζόμπι». Δηλαδή, ότι έχουν την ευθύνη τελικά οι ίδιοι οι μικρομεσαίοι. Όλα αυτά καταρρίφθηκαν. Γιατί, μέσα από αυτήν τη συζήτηση αναδείχθηκαν, οι ουσιαστικές παράμετροι αυτού του θεσμικού πλαισίου που φέρνετε, κύριε Υπουργέ. Αναδείχθηκαν κάποιες κρυστάλλινες αλήθειες, οι οποίες πλέον είναι σαφείς, όχι μόνο σε αυτή την αίθουσα, αλλά και έξω. Είναι σαφείς για τον ελληνικό λαό. Η πρώτη αλήθεια, είναι ότι, επί διακυβέρνησης ΣΥΡΙΖΑ μέχρι και τη μέρα των εκλογών, υπήρχε προστασία της πρώτης κατοικίας. Αυτό είναι σαφές. Ακόμα και η κυβερνητική ιστοσελίδα της αρμόδιας Γενικής Γραμματείας, όπως είπε χτες και ο Πρόεδρος Αλέξης Τσίπρας, αναφέρει ότι υπήρχε προστασία της πρώτης κατοικίας, μέχρι και τον Ιούλιο, φέτος, που τότε εσείς καταργήσατε. Άρα, λοιπόν αυτή η αλήθεια λάμπει. Καταρρίφθηκε αυτό το επιχείρημα. Δεν μπορεί να ξανακουστεί σε αυτήν την αίθουσα. Επίσης, το δεύτερο παρεπόμενο σημείο, σε αυτήν την αλήθεια, είναι ότι, επί ΣΥΡΙΖΑ, δεν έγιναν ποτέ πλειστηριασμοί όσον αφορά στην πρώτη κατοικία. Και κάνετε και σε αυτό παραπληροφόρηση, λέγοντας πόσες χιλιάδες πλειστηριασμοί έγιναν, που φυσικά έγιναν για άλλους λόγους και κυρίως για μεγάλα εισοδήματα και μεγαλοεπιχειρηματίες, οι οποίοι είχαν βγάλει τα χρήματα στο εξωτερικό και χρωστούσαν στο δημόσιο, στο ΙΚΑ και, φυσικά και, στις τράπεζες. Και έρχεστε τώρα, εδώ και προσπαθείτε να πείτε ότι έγιναν πλειστηριασμοί πρώτης κατοικίας την περίοδο της δικής μας διακυβέρνησης. Και αυτό καταρρίφθηκε. Τώρα είναι που πλέον προχωρούν οι πλειστηριασμοί για την πρώτη κατοικία και, μάλιστα - κι αυτή είναι η δεύτερη αλήθεια, σε μία περίοδο κρίσης της πανδημίας που, σε πάρα πολλές χώρες της Ευρώπης, έχουν ανασταλεί οι αναγκαστικές εκτελέσεις. Εσείς, όχι μόνο δεν το αναγνωρίζετε αυτό, αλλά αρνείστε, έστω και τώρα, έστω και προσωρινά, να δώσετε μία θεσμική παράταση θεσμική, προκειμένου να μη γίνουν πλειστηριασμοί για την πρώτη κατοικία, στην Ελλάδα. Και, γι' αυτόν το λόγο, αρνηθήκατε και τις δικές μας αντίστοιχες τροπολογίες και των άλλων κομμάτων της Αντιπολίτευσης. Όπως, επίσης - και αυτή είναι η τρίτη αλήθεια - , η ευρωπαϊκή οδηγία δεν σας υποχρέωνε να φέρετε αυτό το νομοσχέδιο, το οποίο οδηγεί σε πτώχευση τα φυσικά πρόσωπα και σε ρευστοποίηση της περιουσίας τους. Ήταν η δική σας επιλογή να το κάνετε αυτό. Τέταρτη αλήθεια. Η περίφημη μεσαία τάξη, που τόσο πολύ προπαγανδίσατε προεκλογικά. Αυτή τη στιγμή, εσείς πλήττετε τη μεσαία τάξη. Σας το λένε όλοι οι φορείς. Σας το λέει η ΓΣΕΒΕΕ. Υπάρχει αγωνία. Υπάρχει μεγάλη αγωνία στους επαγγελματίες, τους μικρομεσαίους επιχειρηματίες, τους αγρότες. Και η πέμπτη αλήθεια - και κλείνω με αυτήν - είναι ότι είστε απόλυτα απομονωμένοι, κύριε Υπουργέ. Βλέπετε, σήμερα, την εικόνα της Συμπολίτευσης. Είδαμε τους Βουλευτές της πλειοψηφίας οι οποίοι από αυτό το Βήμα, έκαναν αντιπολίτευση στον ΣΥΡΙΖΑ, αλλά, στην ουσία, για το νομοσχέδιο δεν μιλούσαν. Γιατί έχουν πρόβλημα τι θα πουν, τώρα, στις περιφέρειές τους. Και η αλήθεια, επίσης, είναι ότι θα το ψηφίσετε μόνοι σας, με όλη την Αντιπολίτευση απέναντι, με τον ελληνικό λαό απέναντι, που πλέον συνειδητοποιεί, μέρα με τη μέρα, τι γίνεται. Αυτό το νομοσχέδιο θα είναι η δική σας καμπή. Θα είναι η δική σας καμπή για τη στροφή του κόσμου, στην αναζήτηση μιας άλλης προοδευτικής κοινωνικής λύσης. Σας ευχαριστώ πολύ.
Και εμείς ευχαριστούμε. Και να καλέσω, στο Βήμα, τον κ. Αποστόλου, από τον ΣΥΡΙΖΑ, για 6 λεπτά. Ορίστε, κύριε Αποστόλου, έχετε τον λόγο.
Ευχαριστώ, κύριε Πρόεδρε. Ασφαλώς και γνωρίζει ο ελληνικός λαός ποιος ευθύνεται για το τεράστιο χρέος του ιδιωτικού τομέα, τα 234 δισεκατομμύρια ευρώ, πολύ περισσότερο από το ακαθάριστο εγχώριο προϊόν. Αυτό, όμως, που ενδιαφέρει είναι η αντιμετώπιση του συγκεκριμένου χρέους. Ακούστε, κυρίες και κύριοι συνάδελφοι, τι κρύβεται πίσω από τον ψευδεπίγραφο τίτλο του νομοσχεδίου «Ρύθμιση οφειλών και παροχή δεύτερης ευκαιρίας». Διαβάζω, στο άρθρο 75: «Η πτώχευση αποσκοπεί στη συλλογική ικανοποίηση των πιστωτών του οφειλέτη, με τη ρευστοποίηση του συνόλου της περιουσίας του οφειλέτη ή επιμέρους λειτουργικών του στοιχείων ή επιμέρους λειτουργικών συνόλων αυτής κλάδων και, σε κάθε περίπτωση, εντός της συντομότερης κατά το δυνατόν προθεσμίας». Όλα τα άλλα είναι διαδικασίες που θα οδηγήσουν σε εξασφάλιση της ικανοποίησης των πιστωτών. Και το επαναλαμβάνω «εντός της συντομότερης κατά το δυνατόν προθεσμίας». Η Κυβέρνηση της Νέας Δημοκρατίας, καταθέτοντας τον πτωχευτικό νόμο, φανερώνει το στίγμα της. Δηλαδή, τη μεταφορά, με συνοπτικές διαδικασίες, πλούτου, περιουσιακών στοιχείων, επιχειρήσεων, κατοικιών και μελλοντικών εισοδημάτων, στα χέρια των ολίγων και των ισχυρών πιστωτών, που θα οδηγήσουν σε αυτόματες, ανελέητες και αζήμιες απολύσεις των εργαζομένων. Ο κύριος Υπουργός διατείνεται ότι, με το παρόν νομοσχέδιο, αναμορφώνεται εκ βάθρων το πλαίσιο αντιμετώπισης της οικονομικής αδυναμίας ικανοποίησης των πιστωτών. Παραλείπει να πει, όμως, ότι θα έχει ως αποτέλεσμα την κατεδάφιση της πρώτης κατοικίας - σε σχέση με το προ - υφιστάμενο καθεστώς του ν.4869 του 2010 και σε συνέχεια της προστασίας που επήλθε με τον ν.4605 του 2019- , μετατρέποντας βίαια τους υπερχρεωμένους σε φτωχούς και ένοχους. Επαναλαμβάνω, κανένας πλειστηριασμός πρώτης κατοικίας δεν έγινε επί κυβέρνησης ΣΥΡΙΖΑ. Αντίθετα, η κύρια κατοικία - με τη δική σας ρύθμιση - δεν θα ανήκει στον οφειλέτη, αλλά στον νέο φορέα, σε fund. Θα έχει την ευχέρεια - λέτε - ο οφειλέτης να τη νοικιάσει και μετά δώδεκα χρόνια τη δυνατότητα να την αγοράσει ξανά, εάν έχει τα χρήματα, στην τιμή που θα έχει τότε στην αγορά. Ενώ, ήδη, στη δωδεκαετία αυτή, ο πτωχεύσας θα έχει απωλέσει ολόκληρη την περιουσία του. Και το εξωφρενικό είναι ότι, για το τίμημα αγοράς, δεν λαμβάνονται υπ' όψιν τα ενοίκια που έχει καταβάλει στη δωδεκαετία, ούτε το ποσό που πλήρωσε για την απόκτηση της κύριας κατοικίας του, αρχικά. Δεν είναι, δηλαδή, κάτι σαν leasing, όπως επιχειρείτε να το παρουσιάσετε. Ειδικά με το άρθρο 79, ισοπεδώνετε τα πάντα, αφού οποιοσδήποτε πιστωτής μπορεί να ξεκινήσει διαδικασία κήρυξης πτώχευσης απέναντι σε οποιοδήποτε πρόσωπο - έμπορο, αγρότη, νοικοκυριό, μισθωτό, συνταξιούχο, επιχειρηματία. Ο δρόμος, λοιπόν, για τη μαζική εκποίηση και ρευστοποίηση μικρών και μεσαίων επιχειρήσεων και συλλήβδην απολύσεων, είναι πλέον ανοιχτός. Είναι, επίσης, χαρακτηριστικό ότι κάθε αμεροληψία πνίγηκε στις διατάξεις του υπό ψήφιση νόμου, αφού, με το άρθρο 137, ο σύνδικος, που είναι διεκπεραιωτής και άρχων της διαδικασίας πτώχευσης, ορίζεται πλέον από τους ίδιους τους πιστωτές και όχι από τον δικαστή. Μιλάτε για δεύτερη ευκαιρία. Τι προβλέπεται; Να ανήκει, στην πτωχευτική περιουσία, το μέρος του ετήσιου εισοδήματος του φτωχού που αποκτά μετά την κήρυξη της πτώχευσης, στον βαθμό που υπερβαίνει τις εύλογες δαπάνες διαβίωσης του. Με αποτέλεσμα, ο οφειλέτης να χάνει κάθε δυνατότητα διαχείρισης της περιουσίας, που αποκτά μετά την πτώχευση, μεταπτωχευτική περιουσία, στερούμενος, στην πράξη, και κάθε δυνατότητα δεύτερης ευκαιρίας. Και έρχομαι, κυρίες και κύριοι συνάδελφοι, στα εργασιακά. Γιατί, πάντα, είναι οι εργαζόμενοι αυτοί που στο τέλος «πληρώνουν το μάρμαρο». Τι προβλέπεται; Ότι με την κήρυξη της πτώχευσης να επέρχεται αυτοδίκαιη και αζήμια λύση όλων των εκκρεμών και διαρκών συμβάσεων του οφειλέτη μεταξύ αυτών και των συμβάσεων εργασίας, ενώ δεν απαιτείται η καταβολή αποζημίωσης στους εργαζόμενους. Οι προβλέψεις αυτές αντιστρέφονται πλήρως στο ισχύον σήμερα θεσμικό πλαίσιο περί πτώχευσης του ν.3588/2007, αφού εκεί ήταν κανόνας η συνέχιση των συμβάσεων και εξαίρεση η καταγγελία τους, ενώ προβλεπόταν και αποζημίωση για τις συμβάσεις αορίστου χρόνου. Αναφέρεστε αποσπασματικά στον νόμο σε εν δυνάμει βιώσιμες επιχειρήσεις, νομικά πρόσωπα και ατομικές, χωρίς όμως να αφορά το σύνολο των οφειλών τους, αλλά μόνο τις οφειλές τους προς τους θεσμικούς πιστωτές. Έτσι, ο πτωχευτικός θα έχει σημαντικά περιορισμένη περίμετρο, θα λειτουργεί χωρίς τα υπόλοιπα παράλληλα προστατευτικά εργασίας για το ιδιωτικό χρέος, χωρίς συγκεκριμένη στόχευση δημιουργώντας αντιφάσεις και κενά. Ιδιαίτερα αυτό το ζήτημα στον αγροτικό χώρο, το ξέρετε κύριε Υπουργέ, χρειάζεται οπωσδήποτε να επανέλθετε. Είναι αδιανόητο μονάδες, σήμερα, οι οποίες συμβάλλουν στην αντιμετώπιση των διατροφικών αναγκών της χώρας, να τις οδηγείτε στη διάλυση. Συμπερασματικά, λοιπόν, με το νέο πτωχευτικό αποτυπώνεται η πλέον σκληρή και έξω από τις κοινωνικές ανάγκες πολιτική της Κυβέρνησής σας. Η πολιτική σας για την πρώτη κατοικία, τις πτωχεύσεις και τους πλειστηριασμούς φαίνεται ξεκάθαρα ποιους θέλει να εξυπηρετήσει. Ευχαριστώ.
Τον λόγο έχει ο κ. Αλέξανδρος Χαρίτσης από τον ΣΥΡΙΖΑ.
Ευχαριστώ κύριε Πρόεδρε. Κυρίες και κύριοι συνάδελφοι, αν κάτι κατέδειξε αυτή η τριήμερη συζήτηση της πρότασης μομφής κατά του Υπουργού Οικονομικών, είναι η αδυναμία, αν θέλετε, ή η έλλειψη πολιτικού σθένους από τη μεριά της Συμπολίτευσης, να υπερασπιστεί αυτό το νομοθέτημα. Και αυτό το συμπέρασμα νομίζω ότι γίνεται ακόμα πιο εμφανές σήμερα, βλέποντας και τα έδρανα της κοινοβουλευτικής Πλειοψηφίας. Μετράω τρεις βουλευτές από τους εκατόν πενήντα οκτώ, να είναι διατεθειμένοι να υπερασπιστούν αυτό το νομοσχέδιο. Γιατί, βεβαίως, αυτό το οποίο ακούσαμε τις προηγούμενες τρεις μέρες και την ώρα που από τη μεριά του ΣΥΡΙΖΑ προσπαθήσαμε να τεκμηριώσουμε γιατί αυτό το νομοσχέδιο είναι ένα νομοσχέδιο λαιμητόμος για την κοινωνική πλειοψηφία, αυτό το οποίο ακούσαμε για μια ακόμη φορά είναι ότι για όλα φταίει ο ΣΥΡΙΖΑ. Αντιπολίτευση στην Αντιπολίτευση. Αυτή ήταν η γραμμή, δυστυχώς, της Κυβέρνησης και της κοινοβουλευτικής Πλειοψηφίας. Ενώ έχουμε ένα νομοσχέδιο, το οποίο τροποποιεί τον ορισμό της πτώχευσης προς το δυσμενέστερο, προς το πολύ δυσμενέστερο, για τους οφειλέτες. Ενώ μέχρι στιγμής η πτώχευση ήταν μια επιλογή που είχαν οι επιχειρήσεις και οι έμποροι για επανεκκίνηση της οικονομικής τους δραστηριότητας, τώρα έχουμε για πρώτη φορά να οδηγούνται στην πτώχευση τόσο επαγγελματίες, επιχειρηματίες, αλλά πλέον και φυσικά πρόσωπα με πρωτοβουλία μάλιστα των πιστωτών τους και με τις δυνατότητες των οφειλετών να παρέμβουν σε αυτή τη διαδικασία να είναι μηδαμινές. Ρευστοποιείτε το σύνολο της περιουσίας τους, χωρίς να εξαιρείται ούτε η πρώτη κατοικία, ενώ ο δανειστής αποκτά δικαίωμα και στα μελλοντικά εισοδήματα των οφειλετών, χωρίς μάλιστα να εξαιρούνται μισθοί και συντάξεις. Με το δε τεκμήριο της παύσης πληρωμών που εισάγετε, με την πιο αυστηρή του έννοια, δίνετε τη δυνατότητα σε οφειλέτες να οδηγούν σε πτώχευση νοικοκυριά και μικρές επιχειρήσεις, αν για έξι μόλις μήνες δεν εξυπηρετούν το 40% των οφειλών τους. Οδηγείτε σε μαζικές εκποιήσεις την πρώτη κατοικία προς όφελος funds και τραπεζών, σε εξαφάνιση μικρομεσαίες επιχειρήσεις, επιταχύνοντας την εξαγορά και τη βίαιη συγχώνευσή τους από μεγάλους επιχειρηματικούς ομίλους. Και πότε ακριβώς το κάνετε όλο αυτό; Στη χειρότερη χρονική στιγμή. Όταν η ελληνική οικονομία εισέρχεται και πάλι σε μία περίοδο βαθιάς κρίσης, βαθιάς ύφεσης, τώρα, που πέρα από τον ΣΥΡΙΖΑ, πέρα από τις άλλες πολιτικές δυνάμεις, όλοι οι παραγωγικοί φορείς, όλοι οι εκπρόσωποι των εργαζομένων σας λένε, σας επισημαίνουν ότι ουσιαστικά μπαίνουμε σε μία περίοδο, η οποία μπορεί να είναι και χειρότερη από αυτήν την οποία ζήσαμε πριν από δέκα χρόνια. Εσείς, όμως, επιλέγετε όλους αυτούς να τους αγνοήσετε. Και ας λέει η ΓΣΒΕΕ ότι το 81% των μικρομεσαίων κινδυνεύουν πλέον να οδηγηθούν σε πτώχευση και μάλιστα ερήμην τους και με διαδικασίες fast track και ενώ πολλοί από αυτούς έχουν ήδη προσημειώσει την κύρια κατοικία τους αναγκαστικά για να μπορέσουν να αποκτήσουν πρόσβαση σε τραπεζικό δανεισμό που δεν μπορούσαν όλα τα προηγούμενα χρόνια. Και κινδυνεύουν και αυτοί μαζί και με τα νοικοκυριά και οι μικρομεσαίοι λοιπόν και η μεσαία τάξη, να χάσουν τα σπίτια τους. Μιλάμε για τις επιχειρήσεις, οι οποίες κατάφεραν, μετά από δέκα χρόνια βαθιάς κρίσης, να σταθούν όρθιες, να σταθούν στα πόδια τους, να επιβιώσουν. Και τώρα αντί να τους βοηθήσετε, τους δίνετε τη χαριστική βολή. Χαριστική βολή που δίνετε και στους εργαζόμενους των υπό πτώχευση επιχειρήσεων, γιατί προκειμένου να μην περιοριστούν στο παραμικρό τα οφέλη των πιστωτών, καταργείτε την καταβολή αποζημίωσης από τους εργαζόμενους, όπως αυτή ισχύει σήμερα. Καταργείτε κάθε προηγούμενη προστατευτική διάταξη προστασίας πρώτης κατοικίας. Ενώ όσοι αδυνατούν να πληρώσουν το δάνειο που έχουν λάβει για την αγορά είτε οποιοδήποτε άλλο δάνειο με υποθήκη της πρώτης κατοικίας, οδηγούνται σε πτώχευση. Μας λέτε ότι προστατεύετε τους ευάλωτους, όσους δηλαδή έχουν ετήσιο εισόδημα 7.000 ευρώ. Αυτοί είναι οι ευάλωτοι. Επειδή τους δίνετε τη δυνατότητα να νοικιάσουν το σπίτι τους για δώδεκα χρόνια και στη συνεχεία να το επαναγοράσουν, μετά από αυτήν την περίοδο των δώδεκα ετών, στο ακέραιο την εμπορική τους αξία, χωρίς να συνυπολογιστούν αυτά τα ενοίκια. Αυτό επιτρέψτε μου να πω δεν λέγεται προστασία ούτε της πρώτης κατοικίας, ούτε των ευάλωτων συμπολιτών μας. Ονομάζεται δυνατότητα να επιλέξουν με ποιον τρόπο θα χάσουν το σπίτι τους. Θα το χάσουν με πλειστηριασμό ή θα το χάσουν με εκχώρηση της κυριότητας του στον ιδιωτικό φορέα, στον fund δηλαδή; Κυρίες και κύριοι της Κυβέρνησης, νομίζω ότι είναι απολύτως σαφές πλέον ότι αυτό το νομοσχέδιο είναι αντικοινωνικό και πολύ φοβάμαι ότι το επόμενο διάστημα θα δούμε μπροστά μας πάρα πολύ δύσκολες καταστάσεις. Καταστάσεις τις οποίες δεν έχουμε ξαναβιώσει στη χώρα μας. Καταστάσεις τις οποίες έχουμε δει μόνο τα τελευταία χρόνια σε άλλες χώρες της Ευρώπης, όπως στην Ισπανία πριν από λίγα χρόνια. Επιτρέψτε μου, επειδή δεν έχω και πολύ χρόνο, να κάνω μια συγκεκριμένη αναφορά σε δύο διατάξεις του νομοσχεδίου, οι οποίες θεωρώ ότι είναι κρίσιμες. Πρώτον, δημιουργείτε μια νέα ειδική υπηρεσία στο Υπουργείο Οικονομικών για τη διαχείριση των πόρων του Ταμείου Ανάκαμψης. Κατ' αρχάς να πω ότι ιστορικά στην χώρα μας τα χρήματα, τα κονδύλια τα ευρωπαϊκά, τα διαχειρίζεται το Υπουργείο Ανάπτυξης και όχι το Υπουργείο Οικονομικών. Και μου προκαλεί κατάπληξη το γεγονός ότι δέχθηκε ο Υπουργός Ανάπτυξης να περάσει, να μεταβιβαστεί αυτή η διαχείριση στο Υπουργείο Οικονομικών που δεν έχει την αντίστοιχη τεχνογνωσία στη διαχείριση κοινοτικών πόρων. Όμως, κατά τη γνώμη μου, εδώ έχουμε μια πάρα πολύ επικίνδυνη εξέλιξη. Πρώτον, γιατί ουσιαστικά πειραματίζεστε, δημιουργείτε μια νέα δομή, η οποία μάλιστα δεν υπάγεται καν σε γενική ειδική γραμματεία. Ορίζετε έναν διοικητή αυτής της νέας δομής. Μιλάτε για δύο συμβάσεις πεντακοσίων χιλιάδων ευρώ η καθεμία. Κυρίως ποιοι θα λάβουν αυτές τις συμβάσεις, μιας και αυτό το οποίο λέτε στη διάταξη είναι «σύμβουλος υψηλού κύρους». Δεν το λες και πολύ συγκεκριμένο τον ορισμό του συμβούλου, ο όποιος θα αναλάβει αυτά τα δύο πεντακοσάρικα, για να διαχειριστεί τα κονδύλια. Κατά τη γνώμη μας, είναι πολύ επικίνδυνο πείραμα, γιατί δεν έχουμε χρόνο να χάσουμε. Αυτά τα κονδύλια είναι πάρα πολύ κρίσιμα για την ανάπτυξη της ελληνικής οικονομίας τα επόμενα χρόνια και βεβαίως γιατί πολύ φοβόμαστε ότι αυτή η μεθόδευση, η οποία γίνεται με την συγκεκριμένη υπηρεσία, αποσκοπεί ακριβώς στο να μεταφερθεί, στο να εκχωρηθεί η εκπόνηση και η διαχείριση του Εθνικού Σχεδίου Ανάκαμψης σε ιδιώτες. Αυτός είναι ο στόχος τον οποίο έχετε με τη συγκεκριμένη υπηρεσία και θεωρούμε ότι αυτή είναι μια πάρα πολύ επικίνδυνη εξέλιξη. Κλείνοντας, έρχομαι και στο περίφημο άρθρο 268 για τις ασφαλιστικές εταιρείες. Κοιτάξτε, η Αντιπολίτευση σας κατηγόρησε εξαρχής για το συγκεκριμένο άρθρο. Υποτιμήσατε αυτές τις αντιδράσεις. Έπρεπε να έρθει η Επιστημονική Επιτροπή της ίδιας της Βουλής να σας κατακεραυνώσει για το συγκεκριμένο άρθρο, για να γίνουν κάποιες νομοτεχνικές βελτιώσεις, οι οποίες όμως, δυστυχώς, δεν αλλάζουν σε τίποτα τον πυρήνα της συγκεκριμένης διάταξης. Η συγκεκριμένη διάταξη εξακολουθεί να αίρει κάθε έλεγχο του δημοσίου απέναντι σε αυθαίρετες αυξήσεις ασφαλίστρων των ασφαλιστικών εταιρειών εν μέσω μάλιστα πανδημίας. Κύριε Υπουργέ, το μόνο το οποίο μπορείτε να κάνετε πλέον έστω και την ύστατη στιγμή είναι να αποσύρετε τη συγκεκριμένη διάταξη. Σας ευχαριστώ πολύ.
Τον λόγο έχει η κ. Θεοπίστη Πέρκα, από τον ΣΥΡΙΖΑ.
Ευχαριστώ, κύριε Πρόεδρε. Θα ξεκινήσω και εγώ κάνοντας την ίδια διαπίστωση. Παρακολουθήσαμε, χθες, την αγωνιώδη προσπάθεια από τον Υπουργό Οικονομικών, τον Πρωθυπουργό της χώρας και όλων των συναδέλφων ότι δεν έγινε τίποτα, γιατί αυτό ήταν μια πολιτική, η κατάργηση της πρώτης κατοικίας, του ΣΥΡΙΖΑ. Χάριν της κουβέντας, λοιπόν, εγώ θα σας προκαλέσω και θα πω: ας πούμε ότι είναι έτσι. Εσείς συμφωνείτε; Είναι αυτό μια ανάλγητη πολιτική ή είναι μία ενάρετη πολιτική ή είναι μια αναγκαστική πολιτική, που πρέπει οπωσδήποτε να γίνει; Να έρθετε εδώ, με αυτά τα επιχειρήματα, για να ανεβάσουμε το επίπεδο της κουβέντας του Κοινοβουλίου. Φτάνει να λέτε ψέματα, να κοροϊδεύετε τον κόσμο και να απαξιώνετε το Κοινοβούλιο. Αυτή είναι η ουσία. Εσείς, άλλωστε, είστε αυτοί - υπάρχει και πολιτική πίσω από όλα αυτά - που πιστεύετε στην αυτορρύθμιση της αγοράς. Αυτή η ιδεολογία σημαίνει ότι κάθε δημόσια πολιτική, που δρα σε προνοιακά επιδόματα, στην προστασία της πρώτης κατοικίας, δρα βλαπτικά σε αυτήν την εξισορρόπηση της αγοράς. Ελάτε να μας το πείτε, να κάνουμε μια αντιπαράθεση. Ο Πρωθυπουργός σας είχε την παρρησία να πει ότι: «Η ισότητα είναι ουτοπία». Πείτε και εσείς το ίδιο και ελάτε να συζητήσουμε. Περιμένατε όμως ότι ο κόσμος δεν θα το καταλάβει. Περιμένατε ότι τα αγαπημένα σας ΜΜΕ θα το αποσιωπήσουν, όπως και πραγματικά έγινε, αλλά, αλήθεια σας ρωτάω, ο άνθρωπος που θα χάσει το σπίτι του, ο άνθρωπος που θα του δοθεί δεύτερη ευκαιρία να το εκχωρήσει σε έναν ιδιωτικό φορέα, ο οποίος θα καθορίσει και τους όρους, θα πληρώνει δώδεκα χρόνια νοίκι και μετά θα το αγοράσει στην εμπορική του αξία, δεν θα συνυπολογιστεί ούτε το νοίκι ούτε το ποσό του δανείου, που είχε ήδη πληρώσει. Ότι στις μικρομεσαίες επιχειρήσεις θα έχουμε μαζικές πτωχεύσεις, γρήγορη εκκαθάριση, αυτά τα λένε οι φορείς. Αυτά δεν θα τα καταλάβει ο κόσμος; Ακούστε λίγο. Είναι γεγονός ότι αυτή η παλαιομοδίτικη θεωρία του νεοφιλελευθερισμού, που έχει αποτύχει και ως οικονομική θεωρία, αλλά και ως πολιτικό δόγμα, διατρέχει όλα τα νομοσχέδια και θα αναφέρω μερικά πράγματα, για να δούμε αν αναγνωρίζετε τις πολιτικές σας. Μαζικές ιδιωτικοποιήσεις, αποεπένδυση του κράτους από κρίσιμους φορείς και αναφέρομαι ΔΕΠΑ, ΔΕΔΔΗΕ, ΑΔΜΗΕ. Χάνει το κράτος και τον έλεγχο των δικτύων της μεταφοράς. Έχουν γίνει με δημόσιο χρήμα όλα αυτά. Προστασία τραπεζών και μεγάλων παικτών, ασυλίες, διαγραφές χρεών, στις αεροπορικές ωραιότατα δάνεια χωρίς εγγυήσεις, έξι μεγάλες επιχειρήσεις το 50% των δανείων. Αυτά κάνετε. Αυτά λέει και ο φιλελευθερισμός. Είστε πιστοί. Απόσυρση του δημοσίου από τον παραδοσιακό του ρόλο, δηλαδή τον έλεγχο, ούτως ώστε να μην υπάρχει εμπόδιο στην αύξηση των κερδών των επιχειρήσεων. Έχουμε κατάργηση των επιθεωρητών περιβάλλοντος, υποβάθμιση, ιδιωτική επίβλεψη στα δημόσια έργα, ΣΕΠΕ και ούτω καθεξής. Βεβαίως, διάλυση των εργασιακών σχέσεων και διεύρυνση της φτώχειας, κατάργηση μέτρων προστασίας, συλλογικές συμβάσεις, απλήρωτες υπερωρίες, μείωση προστίμων και ούτω καθεξής. Αυτό, όμως, το επιχείρημα που ακούστηκε και χρησιμοποιείτε πιο πολύ, είναι ότι δεν υπάρχει ιστορία. Υπάρχει λευκή σελίδα. Όλα στη χώρα ξεκίνησαν το 2015. Τόλμησε χθες ο Πρωθυπουργός να πει ότι: «Το «μαξιλάρι» είναι δικό μου». Τώρα η ιστορία θα ξεκινάει τον Ιούλιο του 2019 στη χώρα. Έτσι λειτουργεί ο πιο ακραίος νεοφιλελευθερισμός. Αυτή η χώρα δεν κυβερνήθηκε από σας, δεν είχε 320 δισ. χρέος, δεν ήρθαμε και την βρήκαμε με δύο μνημόνια, που το ένα αποτύγχανε μετά το άλλο. Μας μιλούσατε για ανάπτυξη. Σοβαρά κύριε Σταϊκούρα; Ποιος έβγαλε τη χώρα; Ο κ. Σκυλακάκης είπε: «έχουμε εμπιστοσύνη στις αγορές και έχουμε και χαμηλά επιτόκια». Αλήθεια; Πού οφείλεται αυτό; Όχι στη ρύθμιση του χρέους; Όχι στο μαξιλάρι, το οποίο δεν είναι δικό σας; Η ιστορία δεν μπορεί να ξαναγραφτεί. Είναι αυτή. Ακούμε συνεχώς αυτό το επιχείρημα. Βεβαίως, ένα άλλο χαρακτηριστικό είναι το έλλειμμα της δημοκρατίας, η μη λειτουργία των θεσμών του κράτους δικαίου. Δεν έχουμε εισαγγελέα διαφθοράς για να μην διαλευκάνει αυτή τη σκευωρία. Αυτή τη σκευωρία, που παντού είναι σκάνδαλο και εδώ είναι σκευωρία. Να πω και το άλλο. Τα μέσα μαζικής ενημέρωσης, ούτε λόγος, ούτε «Λαγός». Ούτε αυτό δεν ακούσαμε. «Λαγός» ο Παππάς. Ούτε αυτό. Ακούσαμε, όμως, ότι δεν έγινε και τίποτα, δεν επηρεάζει και πολύ τη ζωή μας. Βεβαίως, αναρωτιέται κανείς τι δημοκρατία είναι αυτή, χωρίς έλεγχο και χωρίς ενημέρωση. Δεν μπορεί να λειτουργήσει. Βεβαίως, η κρίση ως ευκαιρία με όλα αυτά τα περί αναθέσεων, αναδιάρθρωσης της αγοράς και τα λοιπά, και όλα αυτά που όλοι καλά γνωρίζουμε. Υπάρχει μία πολύ πονηρή διάταξη και αφορά στην επένδυση του Ελληνικού, το οποίο το έχετε κάνει μαντάρα, ούτως η άλλως. Πήραν ένα άδειο οικόπεδο χωρίς τοπογραφικό, το φτάσαμε σε ένα σημείο, θα το κάνετε σε μια εβδομάδα και κάνετε, από τότε, τροπολογίες και παρεμβάσεις. Δεν θα σχολιάσω τις προηγούμενες. Ξέρετε τι νομοθετείτε, κύριε Υπουργέ; Ποιος σας έδωσε αυτή τη διάταξη; Ακούστε τώρα. Επαναφέρετε το 2011 το δικαίωμα επιφανείας, που ο Αστικός Κώδικας του '45 το είχε καταργήσει, γιατί ένα περίεργο πράγμα. Όταν παίρνεις το οικόπεδο μετά από χρόνια δεν είναι οικόπεδο. Είναι ένα όχημα απόκτησης κυριότητας χωρίς τίμημα. Τι κάνετε με αυτή την τροπολογία; Επεκτείνετε το δικαίωμα και δίνετε δικαίωμα διανομής. Τι σημαίνει στην πραγματικότητα; Ότι ο επενδυτής αποκτά κυριότητα σε τμήμα του οικοπέδου χωρίς τίμημα. Αυτό όμως παρεμβαίνει και στη διαγωνιστική διαδικασία, διότι αν είχε προβλεφθεί πρώτον, θα μπορούσε να είναι άλλο το τίμημα και δεύτερον, δεν έχει ασφάλεια δικαίου. Ο οποιοσδήποτε συμμετείχε στη διαγωνιστική διαδικασία μπορεί να πει: εγώ, αν ήξερα αυτό, θα είχα δώσει καλύτερη προσφορά. Σας το έχουμε πει πάρα πολλές φορές. Δεν γίνονται επενδύσεις, δεν ανακάμπτει έτσι η οικονομία και δεν ευημερεί, σε καμμία περίπτωση, η κοινωνία. Ευχαριστώ, κύριε Πρόεδρε.
Ευχαριστούμε. Τον λόγο έχει, από το Κίνημα Αλλαγής, η κ. Κωνσταντίνα Γιαννακοπούλου για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, μετά την τριήμερη συζήτηση για την πρόταση μομφής κατά του Υπουργού Οικονομικών, επανερχόμαστε στη συζήτηση, η οποία είχε διακοπεί, για το νομοσχέδιο, που φέρει τον τίτλο «Δεύτερη ευκαιρία». Αυτές τις μέρες ακούστηκαν πολλά για το νομοσχέδιο, αν και οι πολλές ομιλίες στάθηκαν και σε άλλα θέματα ή σε μια γενική κριτική κατά της κυβέρνησης, κάτι απολύτως λογικό, από τον χαρακτήρα που, αντικειμενικά, πήρε η συζήτηση. Άλλωστε, για να είμαστε ειλικρινείς, κανείς δεν νομίζω να κατάλαβε, κυρίες και κύριοι συνάδελφοι, γιατί ο κ. Τσίπρας κατέθεσε τελικά πρόταση μομφής κατά ενός και μόνο υπουργού και όχι κατά της κυβέρνησης συνολικά. Συγνώμη, αλλά παρά τα όσα ακούστηκαν, τελικά, δεν πείστηκα σε καμμία περίπτωση ότι με το νομοσχέδιο αυτό δίνεται μια, πραγματικά, δεύτερη ευκαιρία. Συνεχίζουμε να μην βλέπουμε πουθενά, πραγματικά, δεύτερη ευκαιρία, κύριε Υπουργέ. Η αλήθεια είναι ότι αυτό το νομοσχέδιο, ουσιαστικά, είναι νομοσχέδιο μηδαμινής ευκαιρίας, χαριστική βολή για τα νοικοκυριά, ταφόπλακα για τα φυσικά πρόσωπα και, βεβαίως, χάρισμα για τις τράπεζες και τις εταιρείες εκείνες, οι οποίες ασχολούνται με τα χρέη. Ζούμε σε μία περίοδο κρίσης, αβεβαιότητας στην οικονομία και στην αγορά. Οι μικρομεσαίες επιχειρήσεις, οι επαγγελματίες, είναι τα μεγάλα θύματα των εξελίξεων στην οικονομία μας και έχουν βρεθεί σε εξαιρετικά δυσμενή θέση, βεβαίως και λόγω του κορωνοϊού. Πολλοί - και αυτή είναι η πραγματικότητα - ουσιαστικά πτώχευσαν απλά δεν υπήρξε και η τυπική επιβεβαίωση, αυτή είναι η πικρή πραγματικότητα. Σε αυτή τη συγκυρία, η οποία δυσκολεύει ακόμη περισσότερο την δραστηριότητα των επιχειρήσεων και εντείνει τον φόβο μπροστά στην ανεργία, η Κυβέρνηση, αντί να στηρίξει την αγορά και την επιχειρηματικότητα, επιλέγει να ενισχύσει τους λίγους και ισχυρούς, οδηγώντας έτσι νομοτελειακά σε λουκέτα. Αντί να κινήσετε κύριε Υπουργέ διαδικασίες διασφάλισης της κοινωνικής συνοχής, επιλέγετε την περιθωριοποίηση και την διεύρυνση των κοινωνικών ανισοτήτων. Εν ολίγοις, μιλάμε για ένα νομοσχέδιο, το οποίο έχει μεν τον τίτλο της δεύτερης ευκαιρίας, αλλά είναι ουσιαστικά προσανατολισμένο και αυτό θα επιφέρει - μην τρέφουμε αυταπάτες - μαζικές πτωχεύσεις, προσφέροντας πάρα πολλά προνόμια στους πιστωτές. Πώς μπορεί άραγε, αναρωτιέμαι να έχει κανείς μια δεύτερη ευκαιρία, ένας επαγγελματίας όταν στην πτωχευτική του περιουσία περιλαμβάνονται και εισοδήματα, τα οποία δημιουργούνται μετά από την πτώχευση. Μάλλον, δεύτερη ευκαιρία για ικανοποίηση των πιστωτών είναι, αφού με το άρθρο 92, εντάσσεται στην πτωχευτική περιουσία το εισόδημα πάνω από το ακατάσχετο όριο, όπως αναγκαστήκατε κύριε Σταϊκούρα να τροποποιήσετε και να αλλάξετε ύστερα από τις έντονες πιέσεις που δεχτήκαμε από το Κίνημα Αλλαγής, αλλά και από όλους τους φορείς γιατί δεν πρέπει να ξεχνάμε - αυτό είναι κάτι το οποίο θα σας ακολουθεί για πάντα κύριε Σταϊκούρα - ότι στο αρχικό σχέδιο νόμου το εισόδημα, το οποίο μόνο προστατευόταν ήταν τα 540 ευρώ και μετά μας λέτε προσπαθούσαμε να μας πείσετε χθες και εσείς και ο κύριος Πρωθυπουργός ότι κόπτεσθε - δήθεν - για τους μικρομεσαίους και τους αδύναμους. Εμείς μιλάμε με στοιχεία, όχι με συνθήματα και Σταϊκούρα. Οι τράπεζες θα μπορούν πλέον να ζητούν πτώχευση μισθωτών, συνταξιούχων και ανέργων, χωρίς να υπάρχουν ειδικά κοινωνικά κριτήρια, χωρίς να υπάρχουν ειδικές πρόνοιες για ευάλωτες ομάδες, οι οποίες έχουν θέματα υγείας ή ηλικιακά κριτήρια και πλέον, βάσει του άρθρου 77 ένας οφειλέτης θα πτωχεύει τεκμαρτά, εάν για ένα εξάμηνο δεν καταβάλλει το 40% των ληξιπρόθεσμων οφειλών προς το δημόσιο προς φορείς κοινωνικής ασφάλισης και προς τις τράπεζες. Με το παρόν, λοιπόν, νομοσχέδιο, ωφελείτε απροκάλυπτα τις τράπεζες και επαναφέρετε, βεβαίως, στο παιχνίδι τις εισπρακτικές εταιρείες. Αναρωτιόμαστε, λοιπόν, γιατί δεν είναι λογικό να σκέφτεται κανείς ότι με το συγκεκριμένο νομοσχέδιο στοχεύετε στη μείωση του αριθμού των μικρών και των πολύ μικρών επιχειρήσεων και την επιβίωση των κολοσσών, αποδομώντας το οικοδόμημα του ΠΑΣΟΚ με τον ν.3869. Γιατί αλήθεια, κυρίες και κύριοι συνάδελφοι, είναι ότι στο παρόν νομοσχέδιο συγκρούονται τρεις διαφορετικές αντιλήψεις. Υπάρχει η αντίληψη της Νέας Δημοκρατίας, η οποία ναι μεν ψήφισε το νόμο Κατσέλη, στην πορεία όμως τον αλλοιώσατε με το νόμο Χατζηδάκη και βεβαίως τώρα, προκειμένου να εξιλεωθείτε για το νομοσχέδιο έκτρωμα, το οποίο φέρνετε, προσπαθείτε να κατασυκοφαντήσετε το νόμο Κατσέλη, που και εσείς συνυπογράψατε. Αυτή είναι η πραγματικότητα. Υπάρχει βέβαια, και η αντίληψη του ΣΥΡΙΖΑ που δεν ψήφισε το νόμο Κατσέλη που τον άλλαξε και εν τέλει τον κατήργησε το 2019, για να μην τα ξεχνάμε και αυτά. Βεβαίως, υπάρχει και η τρίτη αντίληψη που και οι Βουλευτές του ΠΑΣΟΚ, οι οποίοι ψηφίσαμε τον νόμο Κατσέλη, τον στηρίξαμε όλα αυτά τα χρόνια και τον τιμούμε και σήμερα με την υπογραφή στην τροπολογία που κατέθεσε το Κίνημα Αλλαγής για την πραγματική προστασία της πρώτης κατοικίας. Βεβαίως - κλείνω με αυτό κύριε Πρόεδρε - κανείς δεν αρνείται ότι υπάρχουν οι στρατηγικοί κακοπληρωτές, οι οποίοι πρέπει να εντοπιστούν και πρέπει να τιμωρηθούν παραδειγματικά. Όμως αυτό δεν σημαίνει ότι οι πραγματικά αδύναμοι κι οι ευάλωτοι δανειολήπτες, αυτοί που προστάτευσε και βρήκαν καταφύγιο εν μέσω μνημονίου κάτω από το νομικό πλαίσιο του νόμου Κατσέλη δεν μπορεί να στοχοποιούνται. Κλείνω με το εξής, κύριε Υπουργέ, ενώ παραδέχεται ότι ο ν.4605, που παραλάβετε από τον ΣΥΡΙΖΑ απέτυχε, αυτή τη στιγμή ουσιαστικά επαναφέρεται εισάγεται κάτι αντίστοιχο με πολύ αυστηρότερα κριτήρια. Πώς λοιπόν, μας λέτε ότι τώρα με αυτό το σχέδιο νόμου θα υπάρχει προστασία πρώτης κατοικίας, αφού με το παρόν σχέδιο νόμου μετατρέπετε τους ιδιοκτήτες σε ενοικιαστές του σπιτιού τους για δώδεκα χρόνια, με δικαίωμα επαναγοράς του ακινήτου τους στην τρέχουσα εμπορική αξία και χωρίς να αφαιρούνται τα ενοίκια, τα οποία έχουν καταβληθεί τα προηγούμενα χρόνια. Υπάρχει λογική σε αυτό, κυρίες και κύριοι συνάδελφοι για να μπορέσουμε να το καταλάβουμε επιτέλους. Η χώρα βρίσκεται σε πολύ κρίσιμο σημείο, δίνεται χαριστική βολή, εντείνεται το φαινόμενο αντί να το περιορίζεται, η προστασία της πρώτης κατοικίας και η παροχή δεύτερης ευκαιρίας στις επιχειρήσεις είναι προτεραιότητα για εμάς, κάτι που δυστυχώς δεν αποτελεί προτεραιότητα για εσάς.
Τον λόγο έχει ο κύριος Παπαηλιού.
Κύριε Πρόεδρε, κυρίες και κύριοι συνάδελφοι, η χθεσινή συζήτηση επί της προτάσεως δυσπιστίας του ΣΥΡΙΖΑ, που συνδέεται με το νομοσχέδιο, που συζητείται σήμερα, υπήρξε αποκαλυπτική για το πραγματικό περιεχόμενο του, παρά την προσπάθεια που καταβάλλετε, κύριοι της Νέας Δημοκρατίας με ψευδολογίες, διαστρεβλώσεις και άλλα παρόμοια να αποκρυβεί η αλήθεια. Όμως, η απόκρυψη της αλήθειας, που επιχειρείται με τη στήριξη των συστημικών μέσων μαζικής ενημέρωσης έχει ημερομηνία λήξεως, και αυτή είναι το ελάχιστο χρονικό διάστημα, που οι πολίτες - που τους αφορά το παρόν νομοσχέδιο - θα βιώσουν τις συνέπειες του. Ο τίτλος του νομοσχεδίου, κυρίες και κύριοι συνάδελφοι είναι ψευδεπίγραφος, αφού αναφέρεται στη δήθεν δεύτερη ευκαιρία, που παρέχεται σε πτωχευμένα νομικά και φυσικά πλέον πρόσωπα. Αυτή, όχι μόνον δεν παρέχεται, αλλά με το νομοσχέδιο θεσπίζεται ένα πλέγμα ρυθμίσεων, που οδηγεί προς την αντίθετη κατεύθυνση. Στην πραγματικότητα, πρόκειται για τη χαριστική βολή στους οφειλέτες και την παροχή ευκαιρίας προς τις τράπεζες και τα funds, να ολοκληρώσουν τις προϋποθέσεις για την κυριαρχία τους στην οικονομία και την κοινωνία. Το περιεχόμενο του νομοσχεδίου, δεν ανταποκρίνεται στους σκοπούς του Πτωχευτικού Δικαίου, που είναι η πρόληψη της πτώχευσης, η διάσωση του δανειολήπτη και η εξυγίανση της επιχείρησης οφειλέτη και εν τέλει, αν δεν υφίσταται τέτοια δυνατότητα η ρευστοποίηση της περιουσίας του προς συλλογική ικανοποίηση των πιστωτών. Αντιθέτως, με το νομοσχέδιο δίδεται προτεραιότητα στην πτώχευση και στη ρευστοποίηση των περιουσιακών στοιχείων των νοικοκυριών και των επιχειρήσεων, προκειμένου να ικανοποιηθούν οι πιστωτές εντός της κατά το δυνατόν συντομότερη προθεσμίας. Ενδεικτικά, με το υπό κρίση νομοσχέδιο, το νέο Πτωχευτικό Κώδικα η πτώχευση δεν θα αφορά μόνον όσους έχουν εμπορική ιδιότητα, όπως μέχρι σήμερα, αφού, η δυνατότητα πτώχευσης επεκτείνεται πλέον και στα φυσικά πρόσωπα. Έτσι θα εξουδετερώνονται οικονομικά, εκτός από τις μικρομεσαίες επιχειρήσεις και οι επαγγελματίες και οι εργαζόμενοι. Εισάγεται τεκμήριο παύσης πληρωμών, έτσι ώστε, κάποιος οφειλέτης να πτωχεύσει, όταν δεν καταβάλει ληξιπρόθεσμες υποχρεώσεις του προς το δημόσιο, τους φορείς κοινωνικής ασφάλισης ή πιστωτικά τα χρηματοδοτικά ιδρύματα, σε ύψος τουλάχιστον 40% των συνολικών ληξιπρόθεσμων υποχρεώσεών του προς τον αντίστοιχο φορέα, για περίοδο τουλάχιστον έξι μηνών, εφόσον η μη εξυπηρετούμενη υποχρέωσή του υπερβαίνει το ποσό των τριάντα χιλιάδων ευρώ. Βάσει αυτού του κριτηρίου, στο άμεσο μέλλον θα υπάρξουν αποφάσεις για μαζικές κηρύξεις πτωχεύσεων από τα αρμόδια δικαστήρια, γεγονός που θα έχει ως αποτέλεσμα, αφενός, την επιτάχυνση των εξαγορών και των συγχωνεύσεων και την αναδιάταξη του επιχειρηματικού χάρτη της χώρας προς όφελος των μεγάλων επιχειρηματικών ομίλων και εις βάρος της μικρομεσαίας επιχειρηματικότητας και, αφετέρου, μαζικές εκποιήσεις της κύριας κατοικίας οφειλετών ή απώλειάς της προς όφελος των τραπεζών και των funds. Στην πτωχευτική περιουσία εντάσσεται και η κύρια κατοικία του οφειλέτη. Το ακίνητο περνά στον ιδιωτικό φορέα απόκτησης και επαναμίσθωσης ακινήτων και ο οφειλέτης μπορεί να παραμείνει σε αυτό καταβάλλοντας ενοίκια για δώδεκα έτη. Αν καθυστερήσει την καταβολή άνω των τριών μισθωμάτων, τότε θα του γίνεται έξωση. Συγχρόνως, στην πτωχευτική περιουσία περιλαμβάνεται και το μέρος του μελλοντικού ετησίου εισοδήματος, που αποκτά ο οφειλέτης μετά την κήρυξη της πτώχευσης, στο βαθμό που αυτό υπερβαίνει τις εύλογες δαπάνες διαβίωσής του. Έτσι, ο οφειλέτης εξουθενώνεται, χάνοντας κάθε δυνατότητα διαχείρισης, ακόμα και του εισοδήματος, που αποκτά μετά την πτώχευση. Με την εφαρμογή του σχεδίου κώδικα πτώχευσης παύει η προστασία οποιουδήποτε πλαισίου ισχύει, η θεσμική και νομική κατοχύρωση της πρώτης κατοικίας, η οποία ήδη είχε πάψει να υφίσταται από τον Ιούλιο του 2020 με ευθύνη της Νέας Δημοκρατίας. Επειδή δεν έχω χρόνο, θέλω να κάνω μόνον μία παρατήρηση για την εργασιακή διάσταση της πτώχευσης και να κλείσω. Προβλέπεται ότι με την κήρυξη της πτώχευσης επέρχεται αυτοδίκαιη και αζήμια λύση όλων των εκκρεμών και διαρκών συμβάσεων του οφειλέτη μεταξύ αυτών και των συμβάσεων εργασίας, για τις οποίες δεν απαιτείται η καταβολή αποζημίωσης στους εργαζόμενους. Καταπατάται, δηλαδή, κάθε έννοια Εργατικού Δικαίου, κοινωνικής δικαιοσύνης, αφού οι εργαζόμενοι καθίστανται συνέταιροι με τους εργοδότες στις ζημιές της επιχείρησης. Τελειώνω, κύριε Πρόεδρε, λέγοντας το εξής. Η εξέλιξη αυτή, με την κατάθεση και συζήτηση του παρόντος νομοσχεδίου και την ψήφισή του, όπως φαίνεται, είχε προαναγγελθεί πολιτικά διά στόματος Άδωνι Γεωργιάδη, ο οποίος έχει αναφέρει ότι η προστασία της κύριας κατοικίας είναι ζημιογόνα για την οικονομία. Στη συνέχεια, εσείς δεσμευτήκατε ρητά στους δανειστές ότι θα καταργήσετε αυτήν την προστασία και, πράγματι, το πράξατε. Κυρίες και κύριοι συνάδελφοι, το νομοσχέδιο εισάγεται μετά μακρόχρονη, λόγω χρεοκοπίας και μνημονιακών πολιτικών, κρίση, αλλά και εν μέσω της υγειονομικής και της εξ αυτής προκύπτουσας νέας οικονομικής κρίσης. Δηλαδή, την ώρα που η οικονομία, οι μικρομεσαίες επιχειρήσεις, τα νοικοκυριά και οι εργαζόμενοι, χρειάζονται στήριξη και ενίσχυση, για να ανασάνουν και να ανταπεξέλθουν στις νέες μεγάλες δυσκολίες, μέσω του νομοσχεδίου τους καταφέρετε ένα ακόμη πλήγμα, με τρόπο που να επέρχεται η ολοκληρωτική αρπαγή της ιδιωτικής περιουσίας τους. Στο νομοσχέδιο αποτυπώνεται το ταξικό, εν προκειμένω το τραπεζικό, πρόσημο του σκοπού του και συνακόλουθα της πολιτικής της Νέας Δημοκρατίας. Το πρόβλημα του ιδιωτικού χρέους, της υπερχρέωσης επιχειρήσεων και νοικοκυριών, αντιμετωπίζεται αποκλειστικά υπό την οπτική των τραπεζών και των funds, χωρίς να λαμβάνονται υπ' όψιν ούτε στο ελάχιστο κοινωνικά κριτήρια. Σας ευχαριστώ.
Πριν ανέβει στο Βήμα ο κ. Τρύφωνας Αλεξιάδης και προκειμένου να τακτοποιηθεί και υγειονομικά το βήμα, να κάνω μια ανακοίνωση προς το Σώμα. Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 22-10-2020, ποινική δικογραφία που αφορά τον πρώην Αναπληρωτή Υπουργό Δικαιοσύνης κ. Δημήτριο Παπαγγελόπουλο και ποινική δικογραφία που αφορά τον πρώην Υπουργό Παιδείας και Θρησκευμάτων, κ. Κωνσταντίνο Γαβρόγλου. Κύριε Αλεξιάδη έχετε τον λόγο για έξι λεπτά.
Ευχαριστώ πολύ, κύριε Πρόεδρε, αν και δεν ξέρω αν πρέπει να ξεκινήσω την ομιλία μου χωρίς παριστάμενο Υπουργό ή Υφυπουργό της Κυβέρνησης. Εν πάση περιπτώσει, εγώ θα ξεκινήσω σα να ήταν εδώ και ο κ. Σταϊκούρας και θα του πω να μην ανησυχεί για την απουσία Βουλευτών της Νέας Δημοκρατίας σήμερα και άλλων κυβερνητικών στελεχών. Να μην ανησυχεί και να μην το θεωρήσει ότι είναι από την κούραση του τριημέρου. Έχουν καταλάβει τα στελέχη της Νέας Δημοκρατίας την πολιτική επιτυχία του ΣΥΡΙΖΑ, το ότι καταφέραμε αυτές τις μέρες και αναδείξαμε τις αθέατες από πολλά μέσα μαζικής ενημέρωσης πλευρές του Πτωχευτικού Κώδικα. Έχουν καταλάβει το τι έρχεται και όπως στο παρελθόν υπήρχαν νόμοι, όπως ο νόμος Κατσέλη ή ο νόμος Πεπονή για το ΑΣΕΠ και άλλοι νόμοι, οι οποίοι έμειναν στην ιστορία με βάση τους Υπουργούς, που τους εισηγήθηκαν. Έτσι και τώρα τα στελέχη της Νέας Δημοκρατίας, οι Βουλευτές, καταλαβαίνουν το βαρύ πολιτικό φορτίο, που σηκώνουν και θα το πιούν όλο το ποτήρι το βράδυ με την ονομαστική ψηφοφορία. Διότι το επόμενο διάστημα, με όσα θα ακολουθήσουν αν εφαρμοστεί ο νόμος - διότι εμείς θα είμαστε εδώ μαζί με τα κινήματα και τους πολίτες και την κοινωνία για να μην επιτρέψουμε να εφαρμοστεί - θα καταλάβουν το τι πρόκειται να γίνει και το τι κόστος θα υπάρχει. Διότι σε κάθε νομό, θα καταλαβαίνει ο πολίτης, που θα χάνει το σπίτι του, την περιουσία του, πού θα πηγαίνει να διαμαρτύρεται πλέον. Σε ποιο γραφείο Βουλευτή. Το πράγμα είναι απλό. Αν καταφέρετε με αυτό το νομοσχέδιο να λύσετε ένα τεράστιο πρόβλημα 234 δισεκατομμυρίων, το οποίο δημιουργήσατε, στο μεγαλύτερο ποσοστό του, Νέα Δημοκρατία - ΠΑΣΟΚ, ΠΑΣΟΚ - Νέα Δημοκρατία, αν καταφέρετε και το λύσετε, βεβαίως και εμείς δεν θα έχουμε πού να κρυφτούμε και θα λέμε ναι, κάναμε λάθος εμείς και καταφέρανε και το λύσανε οι της Κυβέρνησης της Νέας Δημοκρατίας. Αλλά η πρώτη απάντηση είναι η απουσία Βουλευτών και Υπουργών της Νέας Δημοκρατίας σήμερα από την Αίθουσα, που καταλαβαίνουν το τι έρχεται και το δεύτερο επιχείρημα είναι ακριβώς τα όσα έχουμε συζητήσει. Ερχόμαστε στα όσα έχουν ακουστεί. Εγώ έχω μια μόνιμη ελπίδα ότι καταθέτοντας επιχειρήματα θα ακούσω ένα αντεπιχείρημα ή θα ακούσω ένα στοιχείο. Δυστυχώς, παρ' ότι τα είπαμε στην Επιτροπή Οικονομικών Υποθέσεων, παρ' ότι τα θέσαμε στην Ολομέλεια στη συζήτηση που έγινε, δεν υπάρχει απάντηση. Ερώτημα, λοιπόν, το οποίο θέσαμε και στην Επιτροπή Οικονομικών Υποθέσεων. Όταν ανέλαβε ο ΣΥΡΙΖΑ την εξουσία το 2015, υπήρχε θεσμοθετημένη προστασία πρώτης κατοικίας; Σας το είπα και στην επιτροπή. Κάνατε πως δεν το ακούσατε, αλλά ήρθε ευτυχώς Βουλευτής σας στην Ολομέλεια στις 22 Οκτωβρίου και το είπε με σαφήνεια, ότι η προστασία της πρώτης κατοικίας είχε λήξει 31-12-2014. Διότι την αφήσατε σιωπηρά, χωρίς να ανανεώσετε το χρονικό διάστημα και αφήσατε μια κατάσταση, βλέποντας και τις εξελίξεις που έρχονταν. Άρα το αφήγημά σας πού βασίζεται; Στο ότι εμείς καταργήσαμε προστασία πρώτης κατοικίας και τα λοιπά; Τώρα έρχομαι στο ερώτημα προς το ΚΚΕ, το ΜέΡΑ, το ΚΙΝΑΛ, που μας κατηγορούν για ό,τι κάναμε εμείς. Εμείς τους ρωτάμε, έγινε μία περίπτωση πλειστηριασμού, κατάσχεσης, έξωσης λαϊκής πρώτης κατοικίας; Όχι του μεγαλοστελέχους που είχε τη βίλα των πεντακοσίων, τετραγωνικών με την πισίνα, που καλά έκαναν και το έβγαλαν σε πλειστηριασμό για να ικανοποιηθούν ανάγκες εργαζομένων ή άλλων επιχειρήσεων. Όχι αυτό. Λαϊκής πρώτης κατοικίας μία περίπτωση που θα έρθει εδώ ως επιχείρημα με τη διεύθυνσή της, όπως ζήτησε χθες και ο Αλέξης Τσίπρας; Δεν τολμάτε να φέρετε ένα τέτοιο παράδειγμα, γιατί δεν τολμάτε να απαντήσετε στο ερώτημα. Επιβεβαιώνεται ή όχι τώρα ότι ήταν σωστή η επιλογή μας το 2015 να κάνουμε το δύσκολο συμβιβασμό και να δώσουμε τη δύσκολη μάχη, αλλά να πάμε τα πράγματα ένα βήμα πιο πέρα και όχι να τα αφήσουμε να εξελιχθούν όπως εξελίσσονται τώρα με την Κυβέρνηση της Νέας Δημοκρατίας; Ένα ερώτημα που θα σας βασανίζει και το επόμενο χρονικό διάστημα, όταν εμείς θα χτίζουμε το κοινωνικό πολιτικό μέτωπο με τους κοινωνικούς παραγωγικούς φορείς, με τους πολίτες, με την κοινωνία, για να αντιμετωπίσουμε τις επιπτώσεις αυτού και άλλων νομοσχεδίων και εσείς θα κοιτάτε ακόμα να βρίσκετε το πού ευθύνεται ο ΣΥΡΙΖΑ. Το θέμα του πτωχευτικού, το θέμα της διαχείρισης του ιδιωτικού χρέους, είναι το πιο προνομιακό πεδίο σύγκρισης τι παρέλαβε ο ΣΥΡΙΖΑ, τι έκανε, τι κάνει η Νέα Δημοκρατία τώρα, διότι όσο και αν φωνάζετε δεν μπορεί να ξεχάσει ο κόσμος ότι εμείς κάναμε τη ρύθμιση των εκατό δόσεων άνοιξη του 2015, κάναμε τον νόμο Σταθάκη, που τροποποιούσε το νόμο Κατσέλη, δημιουργήσαμε τον εξωδικαστικό μηχανισμό, με σωστή λογική, βεβαίως με προβλήματα στην εφαρμογή του, που έχουμε εξηγήσει το γιατί, κάναμε τον ν.4605, τον νόμο Φλαμπουράρη, για πρώτη φορά εντάξαμε επιχειρηματικά δάνεια, που μέχρι τότε δεν υπήρχε τέτοια προστασία, για πρώτη φορά επιδότησε το δημόσιο δόσεις στεγαστικού δανείου, για πρώτη φορά εντάξαμε δάνεια Ταμείου Παρακαταθηκών και Δανείων και πολλά άλλα, που καταφέραμε και κάναμε σε αυτό το δύσκολο πρόβλημα. Αλλά, επειδή σας ακούω αυτές τις μέρες και κάνετε μία κριτική - την αναπαράγουν και οι φιλικά διακείμενοι δημοσιογράφοι σας και πνίγεστε σε μία κουταλιά νερό - στον ΣΥΡΙΖΑ για τους πλειστηριασμούς. Κατ' αρχάς, να ρωτήσω: θα έρθει τροπολογία, κύριε Υπουργέ, κύριοι εκπρόσωποι της Κυβέρνησης; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, παρακαλώ να έχω την ανοχή που δείξατε στους προηγούμενους ομιλητές, τίποτα παραπάνω. Θα έρθει διάταξη σήμερα, με την οποία θα καταργούνται οι πλειστηριασμοί; Αυτό κατάλαβα. Διότι μας κάνετε μία κριτική, παρ' ότι εμείς κάναμε είκοσι πέντε χιλιάδες πλειστηριασμούς στην τετραετία, ενώ εσείς κάνατε είκοσι χιλιάδες σε ενάμιση χρόνο. Αλλά από την κριτική σας καταλαβαίνω ότι θα τους καταργήσετε τους πλειστηριασμούς; Περίμενα από τον κ. Πιερρακάκη χθες που μας λέει εδώ για ψηφιακό μετασχηματισμό και τα λοιπά, να μας πει ότι θα φέρει τη διάταξη που θα καταργεί τους ηλεκτρονικούς πλειστηριασμούς, ένα πολύ σωστό βήμα σε σχέση με την παλαιά διαδικασία, όπου στημένοι πλειστηριασμοί με τα λεγόμενα κοράκια και μία άλλη σειρά από διεφθαρμένες καταστάσεις, προχωρήσαμε πολύ σωστά στους ηλεκτρονικούς πλειστηριασμούς, οι οποίοι βεβαίως επιτάχυναν τα πράγματα, όπως επιτάχυναν τα πράγματα και οι λεγόμενες ηλεκτρονικές κατασχέσεις, για τις οποίες και γι' αυτές κατηγορείτε τον ΣΥΡΙΖΑ, οι οποίες είχαν νομοθετηθεί πριν έρθει ο ΣΥΡΙΖΑ στην εξουσία. Ο ΣΥΡΙΖΑ τι έκανε; Εκεί που μια εφορία έστελνε ένα χαρτί για κατάσχεση σε είκοσι τραπεζικά ιδρύματα, τώρα πλέον στέλνει ένα e - mail και από κει και πέρα γίνονται αυτόματα. Και γι' αυτό μας κατηγορείτε.
Ολοκληρώστε παρακαλώ.
Ολοκληρώνω με δύο σημεία, κύριε Πρόεδρε. Θέλω να αναφερθώ στην τροπολογία και να σας ζητήσω, έστω και τώρα, πριν την ψήφιση της, να την ξαναδείτε, στην τροπολογία΄, που φέρατε για την εισφορά αλληλεγγύης, με την οποία τα μεγαλοστελέχη και των φαρμακευτικών εταιρειών, τα μεγαλοστελέχη των τραπεζών, των πολυεθνικών, των ασφαλιστικών, των χρηματιστηριακών, βεβαίως και θα ωφεληθούν. Μισθός 5.357, ωφέλεια 292 το μήνα. Μισθός 17.857, ωφέλεια 1.439 το μήνα. Αυτή είναι η ωφέλεια, που δίνετε σε μεγάλα εισοδήματα, γιατί τη δίνετε μόνο στον ιδιωτικό τομέα. Ερώτημα λοιπόν…
Κλείστε, κύριε Αλεξιάδη.
Κλείνω, κύριε Πρόεδρε. Ερώτημα: Στο ιατρικό νοσηλευτικό προσωπικό στα δημόσια νοσοκομεία, στους δασκάλους, νηπιαγωγούς, καθηγητές, στους …
Μην ανοίγετε άλλα θέματα.
…αστυνομικούς, θα φέρετε μια τέτοια διάταξη…
Έχετε υπερβεί την ανοχή που ζητήσατε.
Κύριε Πρόεδρε, κλείνω με μία πρόταση…
Αυτό το άκουσα τέσσερις - πέντε φορές. Λοιπόν, κλείστε.
Θα φέρετε διάταξη που να μειώνετε και σε αυτούς το φορολογικό βάρος; Αφού ζητάτε προτάσεις, μία φράση μόνο. Προτάσεις, ναι, αυτό που ζητούν οι φορείς. Θα φέρετε ειδικό ακατάσχετο επαγγελματικό λογαριασμό, θα φέρετε πληρωμή υποχρεώσεων στο δήμο, με εκχώρηση ακινήτων, όπως ήδη υπάρχει το θεσμικό πλαίσιο και δεν υλοποιείται; Αυτά για την ώρα και να ξέρετε ότι σήμερα ανοίγετε ένα μεγάλο κεφάλαιο, που θα έχει πάρα πολλά επεισόδια. Ευχαριστώ για το χρόνο σας.
Παρακαλώ, αφού ετοιμαστεί το Βήμα, να καλέσω τον Βουλευτή του ΣΥΡΙΖΑ τον κ. Ιωάννη Σαρακιώτη για έξι λεπτά. Ορίστε, κύριε Σαρακιώτη, έχετε τον λόγο.
Ευχαριστώ, κύριε Πρόεδρε. «Δόλον φοβού» έλεγε ένα αρχαίο γνωμικό, δηλαδή να φοβάσαι τον δόλο, για να αντιστρέψω όσα απηύθυνε προς τον ΣΥΡΙΖΑ στο κλείσιμο της ομιλίας του την Πέμπτη ο Υπουργός Οικονομικών κ. Σταϊκούρας. Ο δόλος και η μεθόδευση φανερώθηκαν. Φανερώθηκαν μέσω της κατάθεσης προς ψήφιση ενός νομοσχεδίου, το οποίο απειλεί ευθέως τον κοινωνικό ιστό της χώρας μας, μέσω της εν κρυπτώ υφαρπαγής των κόπων των Ελλήνων, με απόντα τον κ. Μητσοτάκη και με τα στελέχη της Νέας Δημοκρατίας να επιχειρούν την υπερψήφιση αυτών των διατάξεων, σαν να επρόκειτο για κάποιο ήσσονος σημασίας ζήτημα, μέσω της συσκότισης που επιχειρούν τα φιλικά προς εσάς μέσα μαζικής ενημέρωσης, αλλά και των παράλληλων κρίσεων που βιώνουμε, της υγειονομικής κρίσης, της έξαρσης της πανδημίας, με καθημερινά ρεκόρ κρουσμάτων, αλλά και της κλιμάκωσης στις ελληνοτουρκικές σχέσεις. Αυτό το πλαίσιο προσφέρει το κατάλληλο περιβάλλον προστασίας από τη μήνη και την οργή των ανθρώπων, οι οποίοι θα χάσουν τις περιουσίες τους από την υπογραφή σας. Στο έγκλημα αυτό, κυρίες και κύριοι της Νέας Δημοκρατίας, δεν θα είμαστε συνένοχοι. Ανεβήκατε σε αυτό το Βήμα τις προηγούμενες μέρες και εξαντλήσατε την εφευρετικότητα σας, προσπαθώντας να ανακαλύψετε κάποιες θετικές πτυχές ενός νομοσχεδίου εκτρώματος. Για να δικαιολογήσετε δηλαδή ότι εν μέσω πανδημίας αίρεται πλήρως το καθεστώς προστασίας της πρώτης κατοικίας και για πρώτη φορά προσφέρετε τη δυνατότητα στις τράπεζες να οδηγούν στην πτώχευση, ακόμη και φυσικά πρόσωπα. Εξομοιώνετε δηλαδή τον αγρότη, τον άνεργο, τον συνταξιούχο, το δημόσιο υπάλληλο, με μία Α.Ε., η οποία αναλάμβανε επιχειρηματικά ρίσκα. Με αυτές τις πολιτικές που εισηγείστε, κύριε Υπουργέ, θα φτάσουμε κάποια στιγμή να αναπολούμε τον κ. Τόμσεν και την κ. Βελκουλέσκου. Αυτοί τουλάχιστον είχαν το θάρρος να αναγνωρίσουν τα ολέθρια σφάλματά τους και έστω να ζητήσουν ένα συγγνώμη από τον ελληνικό λαό. εσείς, το μνημονιακότερο των νομοσχεδίων της τελευταίας δεκαετίας, θέλετε να μας το παρουσιάσετε ως καινοτομία και ευτελίζετε τον όρο της καινοτομίας, όταν ως τέτοια παρουσιάζετε την απλοποίηση των διαδικασιών της πτώχευσης και της ρευστοποίησης των περιουσιών των συμπολιτών μας και παρουσιάζετε, όπως αναγράφεται και στο επίσημο έγγραφο της ανάλυσης του νομοσχεδίου από το Υπουργείο Οικονομικών, ως καινοτομία, αλλά και ως άκουσον - άκουσον, ως στήριξη, γράφετε, των ευάλωτων κοινωνικά ομάδων - τι πράγμα; - τη δημιουργία ενός ιδιωτικού φορέα απόκτησης και επαναμίσθωσης ακινήτων, ο οποίος μάλιστα θα επιτρέπει την παραμονή του οφειλέτη στο ακίνητό του, με καταβολή μισθώματος, αφού προηγουμένως έχει ρευστοποιηθεί ολόκληρη η περιουσία του και έχει χάσει και την κυριότητα της πρώτης κατοικίας του. Πραγματικά, θαυμάζω το πόσο καινοτόμοι είστε, αλλά και το πόσο φιλεύσπλαχνοι είστε, που δίνετε τη δυνατότητα σε κάποιον πολίτη, ο οποίος αγωνίστηκε για χρόνια, μάτωσε, κοπίασε, αγόρασε μια πρώτη κατοικία και αφού τον εξαναγκάζει η τράπεζα σε πτώχευση πλέον, χάνει όλη του την περιουσία, χάνει την κυριότητα του σπιτιού του, αλλά είστε φιλεύσπλαχνοι και δεν τον πετάτε στο δρόμο, αλλά του δίνετε τη δυνατότητα να ενοικιάσει το ίδιο του το σπίτι. Βεβαίως, εκτός από το πόσο καινοτόμοι είστε βλέπουμε και πόσο μεγαλόκαρδοι. μαθαίνουμε και άλλα πράγματα από τον Πτωχευτικό Κώδικα, που καταθέσατε. Μάθαμε ότι κατά τη Νέα Δημοκρατία, ευάλωτος και άρα θα μπορεί να απολαμβάνει τα προνόμια που προανέφερα, είναι κάποιος, ο όποιος ζει με 583 ευρώ το μήνα και κάτω. Άρα όποιος βγάζει 600, 650, 700 ευρώ κατ' εσάς διάγει πολυτελή και τρυφηλό βίο και νομοθετείτε όλα τα παραπάνω, εν μέσω χειροκροτημάτων και αυτό είναι το πιο τρομακτικό, το πιο επικίνδυνο. Ούτε μια επιφύλαξη ούτε ένας προβληματισμός. Μόνο έναν συνάδελφο της Νέας Δημοκρατίας άκουσα σε μια κρίση ειλικρίνειας να αναφέρει ότι πράγματι σήμερα, ψηφίζετε την πλήρη άρση της προστασίας της πρώτης κατοικίας. Το γνωρίζαμε, αλλά δυστυχώς επιβεβαιωνόμαστε και πάλι ότι για μια ακόμη φορά βλέπετε την κρίση ως ευκαιρία, για να διαγράψετε δάνεια εκατοντάδων εκατομμυρίων ευρώ σε μεγαλοοφειλέτες τραπεζών φίλους σας επιχειρηματίες, ως ευκαιρία να περάσετε διατάξεις όπως αυτή που περιλαμβάνεται στο νομοσχέδιο του Υπουργού Ανάπτυξης του κ. Γεωργιάδη για την μονομερή αύξηση των ασφαλίστρων από τις ασφαλιστικές εταιρείες και άλλες τέτοιες διατάξεις. Βεβαίως, ο Πτωχευτικός Κώδικας είναι η κορυφή του παγόβουνου. Αποτελεί ένα ακόμη επεισόδιο της κυβερνητικής αναλγησίας και της πλήρους αδιαφορίας, αλλά και της έλλειψης επαφής, με την πραγματικότητα για ότι συμβαίνει αυτή τη στιγμή στην ελληνική κοινωνία με τη νέα οικονομική κρίση, που έχει ξεσπάσει και τη συνεπαγόμενη εργασιακή ανασφάλεια, η οποία έχει επιταθεί με την απώλεια χιλιάδων θέσεων εργασίας, με χιλιάδες λουκέτα σε μικρομεσαίες επιχειρήσεις και την ύφεση να αγγίζει διψήφια σχεδόν ποσοστά. Βεβαίως, δεν επηρεάζονται όλοι από αυτή την κατάσταση, καθώς τους στηρίζετε και τους ιδιοκτήτες των μέσων μαζικής ενημέρωσης και τους εφοπλιστές που τους διαγράφετε τα χρέη. Σίγουρα επηρεάζονται, σύμφωνα με τον Πρόεδρο της ΓΣΕΒΕΕ, οι μικρομεσαίοι επιχειρηματίες, οι οποίοι 81% εξ αυτών βρίσκονται πλέον έκθετοι στο σενάριο της πτώχευσης από τις τράπεζες. Πραγματικά, είναι απορίας άξιο, πώς το πρώτο κόμμα σε ολόκληρη την Ευρωπαϊκή Ένωση σε δάνεια προς τράπεζες να έρχεται και να εισηγείται αυτό το συγκεκριμένο σχέδιο νόμου και έρχεται στο μυαλό μας και το σχέδιο εξυγίανσης, που είχε εισηγηθεί ο κ. Μητσοτάκης, σύμφωνα με το οποίο θα αποπληρώνονταν τα δάνεια σας σε εκατόν εξήντα επτά, εκατόν εξήντα οκτώ χρόνια, αν δεν αυξάνονταν κάθε χρόνο. Βεβαίως το 2019 αυξήθηκαν κατά 30 εκατομμύρια ευρώ. Ούτε αυτό το στόχο μπορούσατε να επιτύχετε. Ακούσαμε - και ο κύριος Αλεξιάδης πριν το σχολίασε - να λέτε διαρκώς για τους είκοσι πέντε χιλιάδες πλειστηριασμούς, που έγιναν επί ΣΥΡΙΖΑ, ξεχνώντας ότι αυτοί έχουν γίνει σε τεσσεράμισι χρόνια. Και ξεχνώντας ότι έχουν γίνει είκοσι χιλιάδες σε δεκαπέντε με δεκαέξι μήνες διακυβέρνησης της Νέας Δημοκρατίας. Πραγματικά, κάποιος θα σχολιάσει τους σαράντα δύο χιλιάδες πεντακόσιους πλειστηριασμούς του 2008 μόνο; Θα σχολιάσει κάποιος τους πενήντα δύο χιλιάδες πλειστηριασμούς του 2009; Θα σχολιάσει κάποιο στέλεχος της Νέας Δημοκρατίας τους είκοσι έξι χιλιάδες πλειστηριασμούς του 2012; Τα στοιχεία αυτά μην τα ξεχνάτε, είναι πλειστηριασμοί στους οποίους οδηγήθηκαν τράπεζες και ιδιώτες, εξαιτίας των πολιτικών σας, εξαιτίας της απώλειας του 25% του ΑΕΠ και των μνημονίων που φέρατε στην χώρα. Το δεύτερο κύμα της πανδημίας είναι εδώ, δυστυχώς λαμβάνετε αποσπασματικά μέτρα, μέτρα ανακούφισης και όχι μέτρα στήριξης. Δεν θέλετε και προφανώς, δεν μπορείτε να λάβετε τέτοια. Σας ευχαριστώ.
Συνεχίζουμε και τον λόγο έχει η κ. Αθανασία Αναγνωστοπούλου για έξι λεπτά. Ορίστε κυρία Αναγνωστοπούλου έχετε τον λόγο.
Κύριε Πρόεδρε, ευχαριστώ. Κυρίες και κύριοι συνάδελφοι παίρνω τον λόγο για πάρα πολύ λίγο, ενώ μίλησα κατά τη διαδικασία της πρότασης δυσπιστίας προς τον Υπουργό Οικονομικών, για να επισημάνω μόνο ένα πράγμα. Είμαστε σε μία ιστορική καμπή και θα πρέπει να καταγραφεί με όλους τους τρόπους στα Πρακτικά της Βουλής. Αυτή η ιστορική καμπή είναι ότι ενώ βρισκόμαστε, όπως όλοι παραδεχόμαστε σε αυτή την Αίθουσα, αλλά και η ίδια η κοινωνία το ξέρει, σε μία πάρα πολύ δύσκολη φάση με τρεις κρίσεις υγειονομική, οικονομική, εθνική και ενώ έχουμε βγει από μία μεγάλη κρίση, η Κυβέρνηση της Νέας Δημοκρατίας επιλέγει να κάνει τη μεγαλύτερη εκποίηση και ρευστοποίηση των ζωών των πολιτών αυτής της χώρας, γιατί περί αυτού πρόκειται. Εγώ αυτό θέλω να μείνει στα Πρακτικά για να ξέρουμε αύριο για τι πράγμα μιλάμε και να ξέρουν και οι πολίτες για τι πράγμα μιλάμε. Ακούστηκαν πάρα πολλά αυτές τις μέρες. Αυτό που πραγματικά προκαλεί εντύπωση είναι να ψεύδεται η Κυβέρνηση με τον πλέον ανερυθρίαστο τρόπο, ακόμη και ο ίδιος ο Πρωθυπουργός για πράγματα, τα οποία είναι απολύτως αυταπόδεικτα. Τα ξέρει η κοινωνία δεν τα λέμε εμείς, δηλαδή όταν βγαίνει ο Πρωθυπουργός από αυτό το Βήμα και λέει ότι, «εμείς φτιάξαμε το «μαξιλάρι»», κάτι δεν πάει καλά. Κάτι δεν πάει καλά σε αυτόν τον τόπο. Δεύτερον, όταν λέει, μας παραδώσατε ελάχιστες ΜΕΘ, τις λιγότερες που υπήρχαν και εμείς τις αυξήσαμε, κάτι δεν πάει καλά. Όταν αναγγέλλει με τον πλέον πανηγυρικό τρόπο τις δωρεάν μαστογραφίες, που οι Υπουργοί γιατροί, ο Ξανθός και ο Πολάκης, έχουν νομοθετήσει από το 2018, εκεί κάτι δεν πάει καλά. Είμαστε υποχρεωμένοι, λοιπόν, να χρησιμοποιήσουμε το Βήμα της Βουλής, το Βήμα της δημοκρατίας για να επιμένουμε μονίμως στα ίδια πράγματα. Συζητάμε, λοιπόν, από την Πέμπτη, που διακόπηκε, αλλά και στις μέρες που ήταν η πρόταση δυσπιστίας, το ίδιο πράγμα για τον Πτωχευτικό Κώδικα. Είναι σημαντικός; Πρέπει να σταθούμε; Βεβαίως είναι πάρα πολύ σημαντικός. Πρώτον, για πρώτη φορά σε αυτή τη χώρα - και όχι μόνο - πτωχεύουν φυσικά πρόσωπα. Κύριε Υπουργέ, είσαστε υποχρεωμένος να δώσετε εξηγήσεις, για το αν υπάρχει ρίσκο σε αυτό. Λέτε ότι, τον απαλλάσσουμε από τα χρέη του, από τις οφειλές του και μετά του δίνετε δεύτερη ευκαιρία. Θέλω να ρωτήσω όλους εσάς, που το λέτε ελαφρά τη καρδία, σε μία χώρα η οποία έχει κίνδυνο φτώχειας σε μεγάλο ποσοστό του πληθυσμού της, που η πανδημία έχει ρημάξει ότι είχε σταθεί όρθιο, μπορείτε να λέτε σε έναν άνθρωπο ως φυσικό πρόσωπο, αλλά και σε έναν που έχει μικρομεσαία επιχείρηση, ότι βάζω τη ζωή σου για τρία χρόνια σε παρένθεση; Μετά, με τι εργαλεία θα επανέλθει αυτός ο άνθρωπος στη ζωή και ως επιχειρηματίας; Είναι πολλά τα προβλήματα που θέτει αυτός ο Πτωχευτικός Κώδικας, αλλά εγώ τα συμπυκνώνω σε ένα πράγμα, αντί το κράτος να είναι περισσότερο για τους αδύναμους, ξαφνικά αντιστρέφεται, το κράτος είναι περισσότερο για τους λίγους. Αυτή η αντιστροφή, έχει βαθιές συνέπειες στην κοινωνική συνοχή, στο πως συγκροτήθηκε αυτή η κοινωνία ιστορικά, που βασίστηκε η κοινωνία, που βασίστηκε η δημοκρατία ιστορικά σε αυτή τη χώρα. Τις μικρομεσαίες επιχειρήσεις και αυτές τώρα τις εκποιείτε με την μεγαλύτερη άνεση, λέγοντας ότι, εντάξει μετά - στην αιώνια ζωή; δεν ξέρω - θα μπορέσουν να ανακάμψουν. Αντί, λοιπόν, σε αυτή τη φάση να έχουμε αναδιάρθρωση των χρεών, μία σημαντική αναδιάρθρωση πάμε σε ρευστοποίηση της περιουσίας των ανθρώπων. Θεωρώ και το λέω αυτό να καταγραφεί, ότι κάνετε μπούλινγκ στην κοινωνία, εκφοβισμός είναι αυτός, εκφοβισμός ο οποίος εντάσσεται σε μία λογική που έχει αρχή, μέση και τέλος ιδεολογική και πολιτική, που είναι μπούλινγκ στην κοινωνία. Εγώ, κύριε Υπουργέ, σας παρακαλώ, αφού όλη η Αντιπολίτευση είναι εναντίον σας, όλοι οι φορείς είναι εναντίον σας, να αποσύρετε αυτό το νόμο γιατί θα είναι ταφόπλακα γι' αυτή την κοινωνία. Ευχαριστώ.
Ευχαριστούμε την κ. Αναγνωστοπούλου, γιατί έδωσε χρόνο για τους υπόλοιπους συναδέλφους. Να ετοιμαστεί το Βήμα και να καλέσω την Βουλευτή του ΣΥΡΙΖΑ, την κ. Γκαρά Αναστασία, για να μιλήσει για 6 λεπτά. Ορίστε κυρία Γκαρά έχετε τον λόγο.
Κύριε Πρόεδρε, σας ευχαριστώ, να ευχηθούμε χρόνια πολλά με υγεία στους εορτάζοντες και τις εορτάζουσες. Κυρίες και κύριοι συνάδελφοι δύο εβδομάδες συζητάμε μέσα σε αυτήν την Αίθουσα το εγκληματικό, αντικοινωνικό, κατά την άποψή μας, νομοσχέδιο του Πτωχευτικού Κώδικα, που θα εκποιήσει την περιουσία και θα φτωχοποιήσει βίαια την πλειονότητα των πολιτών στη χώρα μας. Το περιεχόμενο του νομοσχεδίου, βέβαια, το συζητάμε μεταξύ μας και μάλιστα, η μία πλευρά, κυρίως της Αντιπολίτευσης, διότι από τους συναδέλφους και τις συναδέλφους Βουλευτές της Νέας Δημοκρατίας δεν ακούσαμε ιδιαίτερα επιχειρήματα υποστήριξης και ανάλυσης του «σωτήριου» αυτού, όπως λέτε νομοσχεδίου. Καθημερινά παρακολουθώ πολύ εντατικά τα μέσα μαζικής ενημέρωσης, σε όλες τους τις μορφές και ειλικρινά, παρακολουθώντας τα, νιώθω ευτυχής. Θεωρώ, ότι ζω σε μία χώρα που δεν έχει ιδιαίτερα προβλήματα, διότι σήμερα τα μέσα μαζικής ενημέρωσης παρουσιάζουν, στο σύνολό τους σχεδόν, μία εικονική πραγματικότητα, η οποία δυστυχώς δεν έχει καμμία σχέση με την σκληρή πραγματικότητα, που βιώνουν οι περισσότεροι των συμπολιτών μας. Στη δημόσια σφαίρα, λοιπόν, επικρατεί ένα πέπλο πληρωμένης εξαγορασμένης σιωπής. Ο Πτωχευτικός Κώδικας, όπως και άλλα σημαντικά θέματα που αγγίζουν το σύνολο της κοινωνίας, απουσιάζουν παντελώς ή παρουσιάζονται με ασύστολα ψεύδη, υπηρετώντας την κυβερνητική προπαγάνδα απροκάλυπτα. Δυστυχώς, στο πλαίσιο αυτό και λέω δυστυχώς, πραγματικά, μπήκαν και τα δημόσια μέσα ενημέρωσης, η ΕΡΤ, την οποία η Νέα Δημοκρατία μετέφερε υπό τον έλεγχο του Πρωθυπουργού και το Συμβούλιο της Επικρατείας, πριν λίγες μέρες χτύπησε το καμπανάκι για την αντισυνταγματικότητα αυτών των διατάξεων, ενώ το Εθνικό Συμβούλιο Ραδιοτηλεόρασης ήδη έχει κατεβάσει τα μολύβια. Αναμένουμε να αναλάβει και να υπηρετήσει τον ρόλο του. Σε μία ΕΡΤ, λοιπόν, που ο κ. Μητσοτάκης επέλεξε να απαξιώσει και να τη μετατρέψει σε ένα κομματικό μαγαζί, οι ειδήσεις κρύβονται ή περνάνε στα ψιλά, πλουραλισμός και αντιπολιτευτικός λόγος δεν υπάρχει, μία και μόνο φωνή ακούγεται, ένας και μόνο λόγος, ο κυβερνητικός. Η ΕΡΤ, την οποία όλοι εκτιμούμε, η ΕΡΤ στην οποία όλοι και όλες έχουμε εμπιστοσύνη, δυστυχώς χάνει επιτελικά τον ενημερωτικό της χαρακτήρα και μετατρέπεται σε ένα οικογενειακό μαγαζί των κομματικών στελεχών της Νέας Δημοκρατίας. Ομοίως, απαξίωση, αποψίλωση υπάρχει και στην ΕΡΤ3 και στα περιφερειακά ραδιόφωνα. Αυτά τα μέσα, τα οποία σε δύσκολες εποχές στήριξαν την κοινωνία, στήριξαν ακριτικές περιοχές, στήριξαν και ενημέρωναν τις ακριτικές κοινωνίες. Παράλληλα, στην ΕΡΤ δίνονται ακριβές αναθέσεις σε ιδιώτες, για εργασίες και για παραγωγές που μπορούν να πραγματοποιηθούν από την ίδια τη ραδιοτηλεόραση. Προσωπικό, εμπειρία, δυνατότητες υπάρχουν κι όμως υπάρχουν διαφορετικές επιλογές. Σπατάλη δημοσίου χρήματος, προκειμένου συνολικά να συντηρείται το τρίγωνο της διαπλοκής. Βλέπετε, κυρίες και κύριοι, για τις λίστες Πέτσα, για απευθείας αναθέσεις, υπάρχουν λεφτά, για τραπεζίτες μεγάλους ομίλους, χιλιάδες μετακλητούς, υπάρχουν λεφτά, αλλά για το λαό υπάρχουν περιορισμοί, λιτότητα, φτώχεια και πλέον άμεσες κατασχέσεις. Είναι τυχαίο όμως, το ακριβό αυτό ενδιαφέρον της Κυβέρνησης για τα μέσα ενημέρωσης; Όχι βέβαια. Μέσα από τεχνάσματα όπως οι λίστες Πέτσα, οι φοροαπαλλαγές, οι διευκολύνσεις και η απαξίωση της ΕΡΤ και ο έλεγχος της, καταφέρνετε να εξαγοράζετε τη σιωπή, αλλά και να απομοιώνετε τον έλεγχο εξουσίας και αυτό είναι το επικίνδυνο για τη δημοκρατία μας. Αφού έχετε φιμώσει ή ελέγξει τα μέσα ενημέρωσης, αφού δεν σας ελέγχουν, δεν σας ασκούν δημόσια κριτική, δεν δημοσιεύουν σκάνδαλα, εγκληματικές σας πολιτικές, δεν τα συζητάνε καν, δεν δημοσιοποιούν το φαγοπότι που έχετε στήσει, έχετε ένα ελεύθερο πεδίο να δράσετε. Έχετε την ελευθερία, χωρίς δημόσια κριτική, να υλοποιήσετε το ακραία αντιλαϊκό σας πρόγραμμα, ένα πρόγραμμα αποδιάρθρωσης της ελληνικής οικονομίας, σε βάρος των μικρών, των εργαζομένων, των επιχειρηματιών της μεσαίας τάξης, που ήδη έχετε εξαπατήσει και ο έλεγχος των μέσων ενημέρωσης είναι ένα κομβικό, είναι καίριο ζήτημα δημοκρατίας. Κυρίες και κύριοι συνάδελφοι, ο Πτωχευτικός Κώδικας της Νέας Δημοκρατίας είναι ένας πτωχευτικός οδοστρωτήρας για την κοινωνία, τον οποίο εσείς κυνικά ονομάζετε «παροχή δεύτερης ευκαιρίας». Για ποιον άραγε; Μήπως μόνο για τις τράπεζες; Το πιο κυνικό όμως, είναι ότι εσείς, οι μεγαλύτεροι στρατηγικοί κακοπληρωτές της χώρας, φέρνετε ένα νόμο φτωχοποίησης του λαού, εν μέσω πανδημίας, με την αγορά και τους μισθούς να έχουν καταρρεύσει, την υγειονομική κρίση να καλπάζει, με χιλιάδες εργασίες να έχουν χαθεί, με τον τζίρο των επιχειρήσεων να έχει πέσει κάτω από το μισό, με την εστίαση και τον τουρισμό να έχουν διαλυθεί και όλοι αυτοί να συσσωρεύουν χρέη. Το 81% των επιχειρήσεων μικρών και μεσαίων, που θα στηρίζατε κινδυνεύουν με πτώχευση, με τις επιλογές σας όμως φέρνετε το τέλος των μικρομεσαίων. Σε αυτό, λοιπόν, το δυσμενές τοπίο, αντί να στηρίξετε τους πολίτες, αντί να απλώσετε ένα δίχτυ ασφαλείας, αντί να πάρετε μέτρα συγκράτησης της κρίσης, νομοθετείτε τη χρεοκοπία και την αρπαγή της περιουσίας των πολιτών. Οι αναστολές πληρωμών για ένα εξάμηνο δεν είναι λύση, απλά μετακυλίεται στον χρόνο το κόστος. Η μεσαία τάξη, που πίστεψε τα προεκλογικά σας ψέματα, θα βρεθεί μπροστά σε άμεσες κατασχέσεις, ενώ επαναφέρετε και την ποινικοποίηση της καθυστέρησης πληρωμών, άλλη μία πολιτική εξαπάτηση της Νέας Δημοκρατίας. Κυρίες και κύριοι συνάδελφοι, για πρώτη φορά στην Ελλάδα καθιερώνεται η πτώχευση ιδιωτών, η πτώχευση των φυσικών προσώπων. Ένας αγρότης, ένας μισθωτός, οποιοδήποτε φυσικό πρόσωπο, θα πτωχεύει θα οδηγείται σε οικονομικό αδιέξοδο, όπως μια επιχείρηση, χωρίς καμμία δεύτερη ευκαιρία. Ο νέος Πτωχευτικός Κώδικας δεν παρέχει καμμία προστασία, ούτε της κύριας κατοικίας. Έχει αναλυθεί νομίζω το νομοσχέδιο και δεν θα επεκταθώ. Ωστόσο, εδώ σήμερα δεν μιλάμε για την πρόνοια ή την προστασία της κύριας κατοικίας των οφειλετών, αλλά για έναν ασφαλή οδηγό, για να χάσει κανείς το σπίτι του. Ωστόσο, υπάρχει πρόβλημα και στις ακριτικές περιοχές και εκεί θα χρειαζόταν ειδική πρόνοια, διότι πάρα πολλοί αγρότες, πάρα πολλοί μικροί και μεσαίοι επιχειρηματίες, κινδυνεύουν με άμεση πτώχευση, θα χάσουν τη γη τους, θα χάσουν τα σπίτια τους και θα απομακρυνθούν από τις ακριτικές περιοχές. Θα αποψιλώσετε την περιφέρειά μας. Κυρίες και κύριοι συνάδελφοι, ο Πτωχευτικός Κώδικας είναι ένας πτωχευτικός οδοστρωτήρας για την κοινωνία. Είναι μέρος ενός συνολικού σχεδίου καταστροφικής πολιτικής, που επαναφέρει μνημονιακές πολιτικές λιτότητας με δική σας και μόνο επιλογή. Κλείνω με μία πρόταση: από τη στιγμή που πιστεύετε ότι αυτός ο νόμος είναι σωτήριος, προτείνω να ξεκινήσει η εφαρμογή του από το σπίτι της Νέας Δημοκρατίας, να γίνει εφαρμογή, και άμεσες κατασχέσεις στον κ. Μητσοτάκη για τα απλήρωτα δάνεια του «ΚΗΡΥΚΑ ΧΑΝΙΩΝ», αλλά και για τα απλήρωτα δάνεια της Νέας Δημοκρατίας, που υπερβαίνουν πλέον τα 300 εκατομμύρια. Εκεί θα δούμε κατασχέσεις;
Καλώ στο Βήμα τον Αντιπρόεδρο της Βουλής και Βουλευτή του ΣΥΡΙΖΑ, κ. Δημήτρη Βίτσα, στον οποίον εύχομαι και εγώ προσωπικά χρόνια πολλά για την ονομαστική του εορτή, καθώς επίσης και σε όλες τις εορτάζουσες και όλους τους εορτάζοντες, για τη σημερινή μέρα του Αγίου Δημητρίου.
Ευχαριστώ πολύ, κύριε Πρόεδρε, όπως και τους παριστάμενους Βουλευτές, αλλά και τους Βουλευτές και Υπουργούς, που με πήραν από το πρωί τηλέφωνο και μου ευχήθηκαν. Καταλαβαίνετε, ότι όταν είναι η μέρα της γιορτής σου, θα πρέπει να έχεις πιο χαμηλά τον τόνο. Σε όλη την Ευρώπη, αυτή τη στιγμή που μιλάμε και τις τελευταίες μέρες, παίζει μια καμπάνια στα ραδιοτηλεοπτικά μέσα, στα τηλεοπτικά κατά κύριο λόγο, όπου υπάρχει ένας χώρος - στην ουσία είναι δημόσια ουρητήρια, αλλά ξέρετε σαν και αυτά που μπαίνει ένας μέσα - που το χάραμα δείχνει μια κυρία να βγαίνει από τα δημόσια ουρητήρια με ένα σάκο, για να πάει στη δουλειά της και το μότο αυτής της καμπάνιας είναι: ότι ο καθένας αξίζει μια αξιοπρεπή στέγη. Στην Ελλάδα δεν θα το δείτε αυτό, εκτός αν πετύχετε το «EURO NEWS», που καμμιά φορά το βάζει. Αυτό είναι ένα ζήτημα, το οποίο σε μια χώρα που έχει επενδύσει πάρα πολύ στην ιδιωτική στέγη, στην ιδιωτική στέγαση, στο σπίτι δηλαδή, που έχει φτάσει να έχει και παροιμίες σε σχέση με τη ζωή, που λέει δηλαδή ότι «αν δεν χτίσεις σπίτι, δεν ξέρεις τι πάει να πει ζωή», συζητάμε σήμερα πώς είναι δυνατόν, να χάσει ο άλλος το σπίτι του. Βεβαίως, κύριε Υπουργέ, έχουμε και πολλά υπόλοιπα από την τριήμερη συζήτηση. Δηλαδή, να σας πω εγώ ένα: ο κ. Μηταράκης αλλά μετά και ο κ. Πρωθυπουργός, είπε «τι ωραία που τα πάμε με το μεταναστευτικό». Ξέχασε όμως ο κ. Μηταράκης να μας πει, τι γίνεται με τα 6,5 περίπου εκατομμύρια που δίνει για να τον συμβουλεύουν και να παρακολουθούν το έργο, που έχει αναλάβει κατασκευαστική εταιρεία του κ. Μυτιληναίου στα τρία κέντρα, ενώ έχει υπηρεσίες το δικό του το Υπουργείο. Ξέχασε να μας πει, τι γίνεται με το 1,2 εκατομμύριο, για το οποίο έχει κάνει ερώτηση ο κ. Καμίνης από το Κίνημα Αλλαγής και που έχουν δοθεί σε ΜΚΟ, η οποία συστάθηκε το Σεπτέμβριο από τον επικεφαλής της δημοτικής παράταξης της Νέας Δημοκρατίας στον Άγιο Δημήτριο. Αμέσως πήρε κι 1,2 εκατομμύρια, αλλά είπε κι ένα τρομερό πράγμα: «έχουμε επανέλθει στην προ κρίσης καταστάσεις κατάσταση, έχουμε δεκαεπτά χιλιάδες στα νησιά». Επειδή δε με απατά η μνήμη μου, κάτι λιγότερο από δεκαεπτά χιλιάδες στα νησιά είχαμε τον Ιούνιο του 2019. Το επανέλαβε και ο Πρωθυπουργός. Δηλαδή, τότε κατά τη γνώμη του επί κυβέρνησης ΣΥΡΙΖΑ δεν υπήρχε κρίση και κάνουμε τέτοιες συζητήσεις. Τι θέλω, τώρα, να πω με αυτό; Πολλά ψέματα, πολλές ανακρίβειες, πολλές υπερβολές. Εκείνος, βέβαια, που τα απογείωσε όλα αυτά, ήταν ο ίδιος ο κ. Μητσοτάκης, ο νυν Πρωθυπουργός της χώρας, όταν είπε ότι «το υπάρχον αποθεματικό, στην ουσία, αυτή τη στιγμή είναι δικό του δημιούργημα», γιατί δανείζεται και το συμπληρώνει, από ό,τι καταλαβαίνω - για να είμαι κι εντάξει - και τα βρήκε όλα καλά καμωμένα κι έμεινε να αυτοθαυμάζεται αυτός μόνος μπροστά σε ολόκληρη την κοινωνία. Μόνος; Όχι, βέβαια, και οι Υπουργοί της Νέας Δημοκρατίας μεταξύ των οποίων, βεβαίως, και ο κύριος Σταϊκούρας. Κύριε Υπουργέ, παρακαλώ, να με διορθώσετε, αν κάνω λάθος. Έχουν χαθεί εκατοντάδες χιλιάδες θέσεις εργασίας, στο διάστημα που η Νέα Δημοκρατία είναι στην Κυβέρνηση; Το δεύτερο τρίμηνο του 2020 έκλεισε με ύφεση 15,2%, αλλά και ρεκόρ αποπληθωρισμού 2,3% λόγω των ανεπαρκών προς το παρόν μέτρων; Το 2020 είναι 73% λιγότεροι δικαιούχοι του κοινωνικού μερίσματος σε σχέση με το 2019 και 75% λιγότερα χρήματα; Αυξήθηκε ο κατώτατος μισθός επί Νέας Δημοκρατίας και δεν το έχουμε πάρει χαμπάρι; Ο γενικός δείκτης βιομηχανικής παραγωγής παρουσιάζει μείωση ήδη προ της πανδημίας και πολλά άλλα πράγματα. Σε αυτούς, λοιπόν, τους μικρομεσαίους που έχουν υποστεί 50% μείωση του τζίρου τους, που οκτώ στις δέκα επιχειρήσεις η ρευστότητα έχει ραγδαία μειωθεί, που έχει πέσει σαράντα μονάδες ο δείκτης οικονομικού κλίματος, σε αυτούς, λοιπόν, τους λέτε ότι θα ρευστοποιήσετε στην ανάγκη και την περιουσία, αλλά θα τους πάρετε και το σπίτι. Εκτιμάτε, κύριε Υπουργέ, πως δίνετε δεύτερη ευκαιρία; Ψέματα είναι, αλλά οι εκτιμήσεις σας είναι οι ίδιες, έχουν την ίδια αξία με αυτές με το ποσοστό ύφεσης, που είχατε κάνει προηγούμενα. Θέλετε να σας θυμίσω; 15 Μαρτίου «στην Ελλάδα θα παραμείνουμε σε θετικό ρυθμό οικονομικής μεγέθυνσης». Στις 26 Μαρτίου κάνετε μια εκτίμηση - της Ευρώπης αναφέρετε - αλλά «η εικόνα για την Ελλάδα είναι σε πιο ήπια ποσοστά, από 1 μέχρι 2,3». Τέλος πάντων, για να μην τα λέω - αυτά είναι δουλειά του Τσακαλώτου και της Έφης Αχτσιόγλου κι όχι δική μου - στον προϋπολογισμό μιλάτε για ύφεση 8,2 και το γραφείο προϋπολογισμού εκτιμά 8,5 με 9,4. Γιατί είναι σοβαρό πράγμα οι εκτιμήσεις; Είναι πολύ σοβαρό και το ξέρετε. Γιατί με βάση τις εκτιμήσεις παίρνεις και μέτρα. Αλλά εσείς συνεχίζετε στο ίδιο μοτίβο και αντιμετωπίζετε το φυσικό πρόσωπο σαν οικονομική μονάδα Έρχομαι, να ρωτήσω και θα κλείσω, κ. Πρόεδρε. Κύριε Σταϊκούρα, πόσων χρόνων είστε;
Σαράντα επτά.
Σας το λέω, γιατί είστε ένα πολύ καλό παράδειγμα. Τι εννοώ; Από όσο γνωρίζω, δανειακές υποχρεώσεις δεν έχετε. Έχετε μια υψηλή, έγγεια περιουσία και καλά κάνετε.
Από πού προκύπτει αυτό;
Στο «πόθεν έσχες» σας.
Υψηλή είναι;
Για μένα, που δεν έχω, είναι υψηλή. Δε σας κατηγορώ, επειδή έχετε σπίτια, αγροτεμάχια και οικόπεδα. Δεν είναι κακό αυτό. Τώρα, παίρνουμε έναν σαραντοεπτάχρονο συνομήλικό σας - αυτό θέλω, να πω - ο οποίος το 2008 ή το 2009 είχε πάρει ένα δάνειο στεγαστικό κι έπαιρνε 2.000 ευρώ. Δηλαδή, μπορούσε κάπως, να το εξυπηρετήσει. Έρχεται, λοιπόν, το 2011, χάνει τη δουλειά του ή το μισθό του - ας πούμε ότι είναι Αξιωματικός του Στρατό - πέφτει στα 1.200 ευρώ και δε μπορεί, να εξυπηρετήσει αυτό το δάνειο. Σταματά, να το εξυπηρετεί, για να ζήσει η οικογένεια του. Σε αυτό αναφέρομαι, στην κατοικία του. Εσείς μου λέτε ότι με αυτό το νόμο, θα ζει πλέον...
Μισό λεπτό, επιτρέψτε μου, να πω αυτά, που θέλω εγώ. Λέω λοιπόν ότι, εσείς, μου λέτε ότι αυτός ο άνθρωπος θα ζει από εδώ και πέρα, από τη στιγμή που θα ολοκληρωθεί, με τα 620 ευρώ και λέτε ακόμα περισσότερο ότι με αυτό τον τρόπο σβήνονται τα χρέη του και θα μπορούν οι απόγονοί του, να κληρονομούν, να κάνουν αποδοχή κληρονομιάς. Με συγχωρείτε, ποιας κληρονομιάς θα κάνουν αποδοχή;
Σήμερα, τι γίνεται;
Σήμερα υπάρχουν δύο προστασίες της πρώτης κατοικίας.
Ποιες είναι αυτές;
Είναι δύο, θα σας τις πω. Ο υπάρχον νόμος με τις παραφυάδες του, που φτάνουν μέχρι κι εσάς και το πρόγραμμα «ΓΕΦΥΡΑ» και η δικαστική προστασία.
Θα κάνουμε συζήτηση κι αφού αφήνει ο κ. Μπούρας, να σας ακούσω. Τι είπατε;
Όχι δεν επιτρέπω.
Δε μπορεί, να είναι στο πρόγραμμα «ΓΕΦΥΡΑ» το συγκεκριμένο παράδειγμα.
Ακόμα χειρότερα. Τι μου το λέτε;
Αφήστε να ολοκληρώσει ο κ. Βίτσας και θα πάρετε τον λόγο, να του εξηγήσετε.
Λέω με αυτούς τους όρους, τους οποίους εσείς βάζετε. Η Κυβέρνηση εννοώ. Εγώ, βλέπετε, δε λέω «ο Σταϊκούρας μόνο», αλλά εσείς τους εκφράζετε, τι να κάνουμε τώρα; Άλλωστε, είστε ικανός εκφραστής του νεοφιλελεύθερου μοντέλου.
Σας λέω, εσείς, μπορείτε, να ζήσετε; Δεν μπορείτε, κ. Σταϊκούρα. Όταν λέω ότι «είστε ικανός εκφραστής του νεοφιλελεύθερου μοντέλου», έχετε το εξής πρόβλημα και θα κλείσω με αυτό. Ο νεοφιλελευθερισμός κάνει μια μεγάλη υπόσχεση: «Θα περάσουμε δύσκολα, αλλά όταν θα έχουμε ανάπτυξη, θα υπάρχει μια αναλογική αναδιανομή της ανάπτυξης». Εμείς, λέμε: Για να έχουμε ανάπτυξη, πρέπει, πρώτα και κύρια, να ενισχυθεί η βάση της κοινωνίας, δηλαδή οι μισθοί και τα μικρά και μεσαία εισοδήματα ως βάση της ανάπτυξης και, βεβαίως, να υπάρχει αντίστροφη αναδιανομή της ανάπτυξης. Σήμερα, όμως, το μεγάλο πρόβλημα ξέρετε, ποιο είναι, κ. Σταϊκούρα; Ό,τι και να λέω εγώ, ό,τι και να λέτε εσείς δεν έχουμε ανάπτυξη, έχουμε ύφεση λόγω πανδημίας. Προηγούμενα, μέσω της «χρηστής διαχείρισης» των Κυβερνήσεων της Νέας Δημοκρατίας και του ΠΑΣΟΚ..
«Της Νέας Δημοκρατίας και του ΠΑΣΟΚ» είπα, πριν το 2010. Από το 2010 μέχρι και το 2015…
Επειδή δυσκολεύετε εμένα, κύριε Βίτσα, παρακαλώ, να απευθύνεστε προς τους συναδέλφους, όχι μόνο στον Υπουργό. Έτσι, αναγκάζεται να απαντάει.
Άρα το αφήγημα σας, πάσχει από παντού. Το πρόβλημα μου, δεν είναι αν πάσχει το αφήγημα σας, γιατί όταν θα το καταλάβει η ελληνική κοινωνία θα το εκτιμήσει και θα πάρει τα διορθωτικά μέτρα της Το πρόβλημά μου είναι, ότι το αφήγημα σας κάνει την κοινωνία να πάσχει. Γιατί, σε προσωπικό επίπεδο μπορεί να μην είστε ανάλγητος, και δεν φαντάζομαι να είσαστε ανάλγητος, αγαπάτε τους απλούς ανθρώπους τα ζώα κ. λπ.. Το αποτέλεσμα όμως πολιτικής σας, όπως και να το κάνουμε, είναι άπονο. Σας ευχαριστώ.
Παρακαλώ να ετοιμαστεί το Βήμα και να καλέσω τη Βουλευτή της Νέας Δημοκρατίας κ. Ασημίνα Σκόνδρα. Τον λόγο έχει η κ. Σκόνδρα.
Κύριε Πρόεδρε, κύριε Υπουργέ, κυρίες και κύριοι συνάδελφοι, αγαπητέ κύριε Βίτσα, θα απαντήσω εγώ σε αυτό που είπατε προηγουμένως. Πράγματι, εμάς θα μας κρίνει η κοινωνία, όπως έκρινε και εσάς όμως, που άλλα λέγατε και άλλα κάνατε. Εσείς τάξατε «σεισάχθεια», οπότε, γιατί ρωτάτε, τον Υπουργό μας, τι κάνει σήμερα; Εσείς, τι κάνατε τεσσεράμισι χρόνια; Αφού ήταν τόσο απλό και εύκολο, γιατί δεν διαγράφατε όλα αυτά τα χρέη, όπως τάζατε, δηλαδή; Θα απαντήσω και σε κάτι άλλο, γιατί πραγματικά, ακούω τελευταία να το χρησιμοποιούν πολλοί συνάδελφοι του ΣΥΡΙΖΑ, για τα δάνεια της Νέας Δημοκρατίας. Θα πρέπει, να σας πω αν δεν το ξέρετε, ότι τα δάνεια της Νέας Δημοκρατίας πάρθηκαν με νόμιμο τρόπο. Όπως, επίσης να σας πω, ότι αποπληρώνονται τα δάνεια της Νέας Δημοκρατίας. Είχαμε, λοιπόν, το περασμένο τριήμερο την ευκαιρία να αποκαλύψουμε την τρικυμία, την οποία δέρνει τον ΣΥΡΙΖΑ και τις κινήσεις μικροκομματικής τακτικής και καιροσκοπισμού. Έγινε σε όλους απολύτως κατανοητό ότι έχουμε μια Αξιωματική Αντιπολίτευση επικίνδυνη, δημαγωγική, με αγκυλώσεις, που νομίζει, ότι μπορεί να διαγράψει τα τεσσεράμισι χρόνια που κυβέρνησε. Συνεχίζουμε σήμερα, στη συζήτηση του νομοσχεδίου του Υπουργείου Οικονομικών, που στάθηκε αφορμή της πρότασης δυσπιστίας του ΣΥΡΙΖΑ κατά του Υπουργού Οικονομικών Χρήστου Σταϊκούρα. Θέλω να τονίσω ιδιαίτερα την υποκριτική στάση της Αντιπολίτευσης, όσον αφορά τις Καρδιτσώτισες και τους Καρδιτσιώτες, πληγέντες της θεομηνίες του περασμένου μηνός. Ο ΣΥΡΙΖΑ, κύριοι συνάδελφοι, έρχεται και «κουνάει επιδεικτικά το δάχτυλο» στην Κυβέρνηση. Ο Πρόεδρός του, ο κ.Τσίπρας, στην τοποθέτησή του αναφέρθηκε στους αγρότες, ισχυριζόμενος ότι η Κυβέρνησή μας δεν τους στηρίζει. Το κόμμα του όμως, δεν έχει ψηφίσει ούτε ένα νομοσχέδιο της Κυβέρνησής μας, ούτε αυτά που αφορούν τη στήριξη των αγροτών ούτε αυτό για την οικονομική ανακούφιση των πληγέντων του «Ιανού» αλλά ούτε και τις επιπλέον συμπληρωματικές ρυθμίσεις για τις αποζημιώσεις των αγροτών που ήρθαν στη Βουλή πριν από λίγες ημέρες. Σωστά ακούν αυτή τη στιγμή οι συμπολίτες μου στην Καρδίτσα που είδαν τις περιουσίες τους και τους κόπους τους να χάνονται από ένα ακραίο φυσικό φαινόμενο. Ο ΣΥΡΙΖΑ δεν συμφώνησε να δοθεί οικονομική αποζημίωση. Ήρθε και στην Καρδίτσα ο Αρχηγός σας κ. Τσίπρας και στελέχη του κόμματός σας, όμως για το θεαθήναι, όπως προκύπτει. Η υποκρισία στο αποκορύφωμα! Όχι μόνο δεν στήριξαν τις οικονομικές αποζημιώσεις για τις καταστροφές. Την ίδια ώρα στην Ευρώπη τα στελέχη τα δικά σας είναι ενάντια στην εισροή των 19 δισεκατομμυρίων ευρώ στους Έλληνες αγρότες, που προβλέπονται από τη νέα ΚΑΠ. Υποχρέωσή μου ως Βουλευτή του Νομού Καρδίτσας είναι να τα τονίσω, να αναδείξω την υποκρισία της Αξιωματικής Αντιπολίτευσης, που με περισσό θράσος ψεύδεται και συνεχίζει να προσπαθεί να εμπαίξει τους πολίτες. Τα δε στελέχη του στην Καρδίτσα, επιδιώκουν να κάνουν αντιπολίτευση και να αποκομίσουν κομματικά οφέλη, πατώντας πάνω στις λάσπες της θεομηνίας. Κυρίες και κύριοι συνάδελφοι, το σημείο αιχμής του νομοσχεδίου είναι η προστασία της πρώτης κατοικίας. Ο ΣΥΡΙΖΑ, που έταζε «σεισάχθεια» και φώναζε «κανένα σπίτι στα χέρια τραπεζίτη» ήταν τελικά, εκείνος που κατήργησε οριστικά την προστασία της πρώτης κατοικίας από τον Φεβρουάριο του 2019. Ο ίδιος ο ΣΥΡΙΖΑ, τον Απρίλιο του 2019 είχε δεσμευτεί στα ευρωπαϊκά όργανα να ενοποιήσει τους νόμους, που αφορούν την αφερεγγυότητα, την πτώχευση και την αναδιάρθρωση χρεών, αυτό που γίνεται, δηλαδή, τώρα. Δικαιολογήθηκε ότι δεν πρόλαβε να τα ολοκληρώσει. Ξέρετε, τώρα, τη βολική ατάκα που λέει συνεχώς τελευταία «δεν πρόλαβε». Ενώ εσείς, κύριοι της Αντιπολίτευσης, αφήσατε χιλιάδες πολίτες απροστάτευτους, ο Υπουργός μας, ο κ. Σταϊκούρας, ζήτησε και πέτυχε την παράταση ισχύος. Με το πρόγραμμα «ΓΕΦΥΡΑ» παρατείνουμε την προστασία μέχρι σήμερα. Τώρα με ένα ολοκληρωμένο σχέδιο εξασφαλίζουμε τους ευάλωτους συμπολίτες μας, ακριβώς για να μη χάσουν τα σπίτια τους. Στο ζήτημα της πτωχεύσεις φυσικών προσώπων και πάλι η Αντιπολίτευση λέει τα γνωστά: «ταφόπλακα και ομηρία των μικρομεσαίων», «που οδηγούμε τους Έλληνες στην εξαθλίωση και πτωχεύουμε τον κόσμο του μόχθου». Τα λέτε εσείς, που ισοπεδώσατε τη μεσαία τάξη; Που πήγατε την προκαταβολή του φόρου στο 100%; Που βάλετε είκοσι εννέα νέους φόρους; Εμείς, αντίθετα, μειώσαμε δεκαοκτώ από τους φόρους αυτούς και συνεχίζουμε, διότι κύριοι της Αντιπολίτευσης, ως φιλελεύθεροι, είμαστε κατά της υπερφορολόγησης και υπέρ της ιδιωτικής πρωτοβουλίας. Το αντίθετο, δηλαδή, από εσάς, τους κρατιστές. Η πραγματικότητα είναι, ότι το 2019 η Ευρωπαϊκή Επιτροπή πέρασε την οδηγία 1023, σύμφωνα με την οποία δύναται να στοχεύουν και τα φυσικά πρόσωπα, με σκοπό να απαλλάσσονται από όλες τις οφειλές τους και να έχουν μία δεύτερη ευκαιρία. Αυτό, θα βοηθήσει τους ανθρώπους που το χρειάζονται πραγματικά. Διότι, η εικόνα τι μας δείχνει; Ότι στο παρελθόν και σήμερα υπάρχουν και φυσικά πρόσωπα που πτωχεύουν. Η πτώχευση δεν αφορά μόνο τις επιχειρήσεις και τις εταιρείες. Τα φυσικά πρόσωπα ωστόσο, που δεν έχουν τη δυνατότητα να αποπληρώσουν τα χρέη τους σε όλη τους τη ζωή μένουν εγκλωβισμένα. Κατασχετήρια, μπλοκαρισμένοι λογαριασμοί και «μαύρη λίστα» στον «ΤΕΙΡΕΣΙΑ». Δεν υπάρχει κανένα ολοκληρωμένο θεσμικό πλαίσιο να τους απελευθερώσει από το φαύλο κύκλο των χρεών τους. Ούτε μπορούν να ξεκινήσουν μια νέα δραστηριότητα για να επιβιώσουν και να ανακάμψουν. Υπήρξαν απόπειρες ρυθμίσεων στο παρελθόν, όπως ο νόμος Κατσέλη, που επιχείρησε να αντιμετωπίσει την αφερεγγυότητα φυσικών προσώπων, που παρείχε προστασία απλόχερα σε όλους, χωρίς κανέναν έλεγχο και κριτήριο, χωρίς απαραίτητες δικλείδες ασφαλείας με αποτέλεσμα ένας στους τέσσερις που έκαναν χρήση αποδείχθηκαν στρατηγικοί κακοπληρωτές. Ένας νόμος που παρά τις αδυναμίες του η Νέα Δημοκρατία έχει υπερψηφίσει, ενώ ο ΣΥΡΙΖΑ πιστός στην αρχή της μόνιμης άρνησης τον είχε καταψηφίσει, άσχετα αν σήμερα τον μνημονεύει και προσπαθεί να τον οικειοποιηθεί, με αποτέλεσμα να διαπληκτίζεται με το Κίνημα Αλλαγής διεκδικώντας την πατρότητα. Ακούστηκε, ότι η Κυβέρνηση πρωτοτυπεί με το παρόν νομοσχέδιο. Ούτε αυτό είναι σωστό. Πέραν των υποχρεώσεων της ευρωπαϊκής οδηγίας, χώρες όπως το Βέλγιο, η Αυστρία, η Γαλλία και άλλες, προβλέπουν εδώ και χρόνια την πτώχευση φυσικών προσώπων. Τελειώνοντας, κυρίες και κύριοι συνάδελφοι, τονίζω, ότι πρόκειται για ένα ρεαλιστικό και καινοτόμο σχέδιο νόμου. Σκοπός του είναι η αποφυγή της πτώχευσης φυσικών προσώπων, φαινόμενο που προϋπήρχε. Αλλάζει, λοιπόν, ριζικά το πλαίσιο της πτωχευτικής διαδικασίας, ενσωματώνει θετικά όλα τα εργαλεία ρύθμισης οφειλών, που υπάρχουν δημιουργώντας ένα ενιαίο πλαίσιο. Ταυτόχρονα, φτάνει η ώρα της κρίσης για τους στρατηγικούς κακοπληρωτές, οφειλέτες που δεν πληρώνουν, παρ' ότι μπορούν, και αυτό αποβαίνει εις βάρος των υπολοίπων. Η Κυβέρνηση Μητσοτάκη, έχει την ηθική υποχρέωση να βάλει οριστικά τέλος στην κοινωνική αδικία. Νομοθετούμε, ώστε να μην παραμένει κάποιος χρεωμένος και εγκλωβισμένος ούτε αυτός ούτε τα παιδιά του στα οποία κληροδοτείται το χρέος. Σήμερα, έχουμε χιλιάδες αποποιήσεις κληρονομιάς, ακριβώς γι' αυτούς τους λόγους. Από εδώ και στο εξής ,τα χρέη της μιας γενιάς δεν θα μεταφέρονται στις επόμενες ούτε στα παιδιά ούτε στα εγγόνια. Για τους λόγους αυτούς, κύριε Πρόεδρε, ψηφίζω το παρόν νομοσχέδιο. Ευχαριστώ πολύ.
Παρακαλώ πολύ, να ετοιμαστεί το Βήμα, και να καλέσω τον Κοινοβουλευτικού Εκπρόσωπο του Κινήματος Αλλαγής, τον κ. Λοβέρδο, να πάρει τον λόγο. Τον λόγο έχει ο κ. Λοβέρδος.
Ευχαριστώ, κύριε Πρόεδρε. Να ξεκινήσω, κυρίες και κύριοι Βουλευτές, την αγόρευσή μου σήμερα, με ένα ωραίο. Έχω εντοπίσει από τα Πρακτικά της Βουλής μία συζήτηση στο Κοινοβούλιο, που αφορούσε το νόμο Κατσέλη, για να μας καταλαβαίνει ο κόσμος, νόμο του ΠΑΣΟΚ, γιατί ήταν νόμος της δικής μας περιόδου, τον καιρό που ήμουν εγώ Υπουργός Εργασίας. Δηλαδή, της Α΄ περιόδου του ΠΑΣΟΚ μέσα στην κρίση και στα μνημόνια. Όταν ήρθε το σχέδιο νόμου αυτό στη Βουλή, πήρε το λόγο η κ. Αμανατίδου - Πασχαλίδου, που ήταν εισηγήτρια του ΣΥΡΙΖΑ και είπε τα εξής: «O Υπουργός Εργασίας» - εγώ δηλαδή - «μας νουθετούσε τις προάλλες ότι όλοι πρέπει να στοιχηθούν πίσω από την εθνική προσπάθεια. Τρομάρα μας, λέγαμε τότε. «Εθνική προσπάθεια», «αγανακτισμένοι», «πλατείες», «ψεκασμένοι» και τα γνωστά». Έλεγε η Εκπρόσωπος του ΣΥΡΙΖΑ: θα νουθετήσει και τις τράπεζες ο κύριος Υπουργός ή αυτό αφορά αποκλειστικά χαμηλόμισθους και χαμηλοσυνταξιούχους; Το σχέδιο νόμου είναι εξαιρετικά ανώδυνο για τις τράπεζες και εξαιρετικά λίγο για τους υπερχρεωμένους. Υπήρχε όμως και Κοινοβουλευτικός Εκπρόσωπος της παράταξης του ΣΥΡΙΖΑ, ο κ. Λαφαζάνης. Ακούστε τώρα, πρόβλεψη για την πραγματικότητα που κίνησε μετά από δέκα χρόνια: «Δεν θα υπάρξει ούτε ένας που θα ωφεληθεί από το σχέδιο νόμου». Είναι τέλειο, μην μου πείτε. Είναι πάρα πολύ ωραίο. «Δεν πρόκειται να εξυπηρετήσει οποιονδήποτε δανειολήπτη». «Δεν θα εξυπηρετηθεί ούτε ένας από τους δανειολήπτες, που έχουν πρόβλημα και ανάγκη από αυτό τον δαίδαλο, που ξεκινάει από τον εξωδικαστικό συμβιβασμό». Έλεγα και χθες ότι κάνεις κριτική, επιτίθεσαι, λες αυτά που έχεις να πεις, όταν εσύ είσαι άλλος, όταν εσύ έχεις κάνει διαφορετικά. Επίσης, υπερασπίζεσαι κάτι, όταν το έχεις στηρίξει στη γέννεσή του, όταν το εκτίμησες ως καλό, όχι όταν το είχες καταγγείλει. Όταν διαψεύδεσαι τόσες φορές, μην τυχόν κάποιος από αυτούς που ακούνε έξω από την Αίθουσα μπορεί να σκεφτεί ότι και αυτά που λες σήμερα τέτοια λόγια είναι, του αέρα δηλαδή και αυτά θα διαψευστούν; Δεν είμαι Βουλευτής της Πλειοψηφίας - για να πω κάτι περισσότερο - είμαι Βουλευτής της Αντιπολίτευσης. Εύχομαι στον εαυτό μας, όταν αρθρώνουμε αντιπολιτευτικό λόγο στην Κυβέρνηση, να μην τα φέρει ο καιρός να γελοιοποιηθούμε στην Αίθουσα αυτή. Γι΄ αυτό μια παραίνεση προς τον εαυτό μου, σε κανέναν άλλον, είναι: να είσαι συγκρατημένος σε αυτά που λες για τους άλλους, για να είναι και η κριτική σου λίγο ή πολύ μέσα στο στόχο της. Αυτά, για τα όσα ακούσαμε, όχι από την Παρασκευή και μετά, από την Πέμπτη και μετά στην Αίθουσα αυτή, από την Αξιωματική Αντιπολίτευση. Πάμε τώρα στην Κυβέρνηση. Κύριε Υπουργέ, πριν από δέκα μέρες περίπου ο Βασίλης Κεγκέρογλου, ο Μιχάλης Κατρίνης και εγώ καταθέσαμε μια ερώτηση στον συνάδελφό σας Υπουργό Ανάπτυξης κ. Γεωργιάδη σχετικά με την χορήγηση ρευστότητας - ήταν το γενικό θέμα - στις επιχειρήσεις. Ο κ. Γεωργιάδης ήταν εδώ, έδωσε τα στοιχεία τα οποία είχε, σχετικά με ένα εκ των τριών εργαλείων, παροχής ρευστότητας που είναι η επιστρεπτέα προκαταβολή. Μίλησε για εκατό ογδόντα πέντε χιλιάδες επιχειρήσεις, κύριε Σταϊκούρα, που συμμετείχαν στην επιστρεπτέα 1, 2 και 3. Επαναλαμβάνω αυτό, προ δέκα ημερών, το πολύ. Οι συνεργάτες μου ανέτρεξαν - υπάρχουν στα Πρακτικά - και τις δικές σας αναφορές για το ίδιο θέμα και πράγματι, με τις προηγούμενες αναφορές σας ο αριθμός του κ. Γεωργιάδη έδειχνε να έχει μια επαφή με την πραγματικότητα. Είσαστε κοντά. Δηλαδή λέει ο ίδιος εκατόν ογδόντα πέντε χιλιάδες, λέτε εσείς επιστρεπτέα προκαταβολή 1) 52.000, 2) 89.000 και 3) 71.000. Σχετικά κοντά. Χθες, μιλήσατε με άλλον αριθμό, καταγράφοντας τα πεπραγμένα σας, κάνατε αναφορά σε πεντακόσιες τριάντα χιλιάδες διαφορετικά Α.Φ.Μ.. Τι γίνεται εδώ; Μένω άναυδος. Κατέβηκε ο Χριστός στη γη και κάνει θαύματα; Έχουμε τέτοια απόκλιση αριθμητική, που αν δεν υπάρχει μία εξήγηση, με συγχωρείτε πάρα πολύ, αλλά το δικό μου συμπέρασμα είναι ότι μέσα σε μια εβδομάδα κάνατε ότι δεν έχει γίνει όλο τον προηγούμενο καιρό. Πρέπει να υπάρχει μια λογική εξήγηση, γιατί αλλιώς η Εθνική Αντιπροσωπεία υφίσταται έναν εμπαιγμό. Φαντάζομαι ότι εσείς, που έχετε τέτοια αγάπη με τους αριθμούς, είστε πάντα επιμελής και φέρνετε πίνακες, να μπορείτε να απαντήσετε σε αυτό το ερώτημα που θέτω, το οποίο εάν επιβεβαιωθεί θα δώσει ευκαιρία στη συνέχεια της συζήτησης και πριν την ψηφοφορία να γίνει και η δική μας κριτική, διαφορετική από την διερευνητική κριτική που γίνεται μέχρι αυτή τη στιγμή. Σας είχα πει - δεν ξέρω αν με είχατε ακούσει, ήσασταν πάντως εδώ - στην βασική μου ομιλία για την πρόταση μομφής που κατέθεσε ο ΣΥΡΙΖΑ, ότι το δικό μου ενδιαφέρον όταν ακούω τη φράση για «παροχή δεύτερης ευκαιρίας», κύριε Σταϊκούρα, δεν είναι τόσο στοχευμένο στο θέμα αυτό και ο τίτλος του σε ότι αφορά την παροχή δεύτερης ευκαιρίας πριν η επιχείρηση πτωχεύσει. Αυτό είναι έταιρο θέμα. Η παροχή δεύτερης ευκαιρίας έχει μια άλλη, πολύ ενδιαφέρουσα όψη. Τι γίνεται με τον φτωχό; Επειδή χρησιμοποίησαν, επικαλούμενοι τη δική μου αγόρευση - και τους ευχαριστώ - και άλλοι Βουλευτές από την Αντιπολίτευση, από άλλα κόμματα, αυτή μου την παρατήρηση, θέλω να της δώσω τη διάσταση, που έχει πραγματικά σήμερα. Γιατί πάντα πρέπει να είμαστε πεντακάθαροι για να μη γίνονται παρεξηγήσεις. Τι σημαίνει «οικονομικά φτωχός» σήμερα; Σημαίνει οικονομικά νεκρός. Μπορεί να γίνει μόνο υπάλληλος. Δεν μπορεί να ασκήσει καμμία άλλη δραστηριότητα. Έρχεστε με το άρθρο 9, με ένα άρθρο, που εμπεριέχει γι' αυτούς που είναι καμμένοι από το θέμα αυτό. Δημαγωγία εμπεριέχει και ψεύδος. Το λέω πια ανοιχτά αυτό. Δεν κάνω ερώτηση, για να πάρω απάντηση, μιλάω με συγκεκριμένο τρόπο. Είμαι πολύ κριτικός, επικριτικός και δεν θέλω να κοροϊδεύουμε τον κόσμο, από όποια θέση κι αν μιλάμε στην Αίθουσα αυτή. Το άρθρο 91 λέει, για κάποιον που δεν ξέρει, ότι εάν ένας που πτώχευσε θέλει να επαναδραστηριοποιηθεί, μπορεί να το κάνει. Να μην πάει στο περιθώριο της ζωής, που δεν είναι μόνο περιθώριο της οικονομικής, είναι και της κοινωνικής ζωής, εάν δεν μπορεί να δουλέψει. Πας στην άκρη. Πεθαίνεις. Λέει, λοιπόν, το άρθρο 91 ότι όχι, δεν πεθαίνεις. Μπορείς να συνεχίσεις να ζεις, εκτός εάν κάπως αλλιώς, κάτι άλλο προβλέπεται από τη νομοθεσία. Μπορεί - εάν δεν ξέρεις - να πας στην παρεξήγηση ή στο λάθος να πεις ότι το λύνουν αυτό, ευτυχώς. Δεν είναι έτσι. Στο άρθρο 15 του σημερινού Πτωχευτικού Κώδικα υπάρχει η ίδια διάταξη. Προσθέτετε μία φράση, που είναι φράση επιβάρυνσης για να μην αφήσετε στον ερμηνευτή καμμία ευκαιρία να σκεφτεί ή σε κάποιον δικηγόρο να προβάλει αντίθετο επιχείρημα. Λέτε: «Εκτός αν άλλος προβλέπεται». Η διακήρυξη ίσχυε μέχρι σήμερα, που και σήμερα η νομοθεσία με χαλαρότερη διάταξη το ίδιο λέει. «Διακήρυξη και από σήμερα και μετά». Απλώς διακήρυξη; Όχι. Διακήρυξη για τα μάτια του κόσμου και στην πράξη φυσικά απαγορεύσεις, ρητές απαγόρευσης. Σήμερα, κυρίες και κύριοι Βουλευτές, ένας του οποίου η εταιρεία πτωχεύει και είναι μαθηματικός ή φιλόλογος ούτε φροντιστήρια μπορεί να κάνει, γιατί δεν μπορεί να εκδώσει δελτίο παροχής υπηρεσιών. Είναι νεκρός. Θα ζήσει στη μαύρη αγορά. Άλλη δυνατότητα δεν έχει. Κι αν θέλατε κάτι το αντίθετο να ρυθμίσετε, έπρεπε να διατυπώσετε ως εξής τη διάταξη. Η πτώχευση, δεν είναι λόγος στέρησης άδειας ασκήσεως επαγγέλματος. Ρύθμιση που σας την προτείνω, τώρα εδώ. Επαναλαμβάνω, η πτώχευση δεν είναι λόγος στέρησης άδειας ασκήσεως επαγγέλματος και είναι πολύ χρήσιμη η παρέμβαση αυτή, εάν την κάνετε, διότι με τον ισχύοντα νόμο, από τη στιγμή που θα ψηφιστεί και θα δημοσιευθεί, πτωχεύει και το φυσικό πρόσωπο. Αφορά τους πάντες. Δεν αφορά μόνο εταιρείες, η σημερινή διάρθρωση του Πτωχευτικού Δικαίου, όπως θα προκύψει από τη δική σας παρέμβαση. Για να δούμε τώρα για το ίδιο θέμα τι σημαίνει «εκτός αν άλλων, προβλέπεται». Υπάρχει ένα πρόσφατο σύγγραμμα του 2017 του καθηγητή Ευάγγελου Περάκη, το οποίο καταγράφει, ενδεικτικώς - επαναλαμβάνω: ενδεικτικώς - έντεκα περιπτώσεις - που «άλλως προβλέπεται» - απαγορεύσεων ασκήσεως επαγγέλματος. Έντεκα περιπτώσεις, που απαγορεύεται η άσκηση επαγγέλματος, που καταγράφονται - ξαναλέω για τρίτη φορά - ενδεικτικώς. Άρα, τι νόημα έχει η διάταξη; Γιατί την έχετε στο Πτωχευτικό σας Δίκαιο; Γιατί δεν συνεργαστήκατε με το Υπουργείο Δικαιοσύνης; Θυμίζω, κυρίες και κύριοι Βουλευτές, ότι μία από τις δεκάδες παρεμβάσεις στον Πτωχευτικό Κώδικα, είναι τόσο δυσχερής στη δικηγορική του ανάγνωση και απαιτεί ειδικές δεξιότητες, ειδική εξειδίκευση και που πολλές φορές, αν δεν τον έχεις ζήσει στην πράξη, δεν ξέρεις τι λες στη Βουλή. Θυμάμαι πολλές παρεμβάσεις για το Πτωχευτικό Δίκαιο - κλείνω κύριε Πρόεδρε - και θυμάμαι όλους τους συμμετέχοντες στην Πλειοψηφία, να λένε ότι φέρνουμε κάτι καινούργιο. Η δική μας κυβέρνηση έχει κάνει παρεμβάσεις και μάλιστα, μεγάλη παρέμβαση στο Πτωχευτικό Δίκαιο, η κυβέρνηση του Γιώργου Παπανδρέου το 2010-2011. Τα πολλά λόγια εδώ είναι φτώχεια, εάν δεν ξέρεις στην πράξη τι είναι σύνδικος πτωχεύσεως. Εάν δεν ξέρεις στην πράξη πώς λειτουργούν οι σχέσεις ανάμεσα στον σύνδικο, στον υπό πτώχευση και στα πρόσωπα που εμπλέκονται στη διαδικασία, μια χαρά μπορεί να πεις αόριστα πράγματα εδώ. Το συγκεκριμένο, όμως, προσγειώνει την κατάσταση σε κάτι ειδικό και εύκολα κατανοήσιμο. Επιμένω, κύριε Σταϊκούρα. Εάν θέλετε να δώσετε μία ευκαιρία, σε καιρό ύφεσης και τρομακτικών οικονομικών δυσχερειών, να αλλάξετε το άρθρο 91. Σας διατυπώνω συγκεκριμένα τη διάταξη, αν θέλετε θα σας την γράψω κιόλας, υπάρχει ήδη στα Πρακτικά. Κάντε αυτή την αλλαγή. Μιλήστε με τους συνεργάτες σας, μέχρι τις 4.30 μ.μ. που θα ψηφίσουμε, ο χρόνος υπάρχει. Ήθελα να είμαι πολύ συγκεκριμένος. Κυρίες και κύριοι Βουλευτές, από το 2016 το προσπαθώ αυτό. Από το 2016 που εδώ στην Αίθουσα ήταν ο Υπουργός Δικαιοσύνης, όχι ο Υπουργός Οικονομικών, που μπορούσαμε να συνεννοηθούμε και νομικά. Τώρα, λοιπόν, κύριε Σταϊκούρα, σας ζητώ εκ μέρους του Κινήματος Αλλαγής και εμού προσωπικά, να κάνετε αυτήν την αλλαγή. Μας ακούει κόσμος, που όταν τους έθεσα το ερώτημα - ενδιαφερόμενοι, δηλαδή, όχι επιστήμονες, όχι δικηγόροι, απλώς ενδιαφερόμενοι - αν τους καλύπτει το άρθρο 91; Γελούσαν με τη ρύθμιση. Παρακαλώ, λοιπόν, για αυτή την αλλαγή. Ευχαριστώ.
Κύριε Υπουργέ, έχετε τον λόγο.
Για τα θέματα του νομοσχεδίου, θα τοποθετηθώ στο τέλος μία φορά, απλά. Επειδή ο κ. Λοβέρδος έθιξε ένα θέμα, επιβεβαιώνω αυτό που είπα χθες από το Βήμα της Βουλής, είναι πεντακόσιες είκοσι εννέα χιλιάδες οκτακόσια ογδόντα εννέα ΑΦΜ με 3 δισεκατομμύρια ευρώ. Θα καταθέσω τον σχετικό πίνακα. Κύριε Λοβέρδο, είναι οι τρεις αποζημιώσεις ειδικού σκοπού. Μάλιστα, αυτό που θα πάρετε στα χέρια σας, δεν έχει την τελευταία δόση που δόθηκε σε δεκατρείς χιλιάδες εκατόν πενήντα έξι επιχειρήσεις - προχθές - δηλαδή λείπουν 254 εκατομμύρια. Τον δίνω στους συναδέλφους Βουλευτές, για να ξέρει ο καθένας στον νομό του, πόσα χρήματα πήγαν στη πραγματική οικονομία. Για παράδειγμα, μου έκανε θετική εντύπωση, το γεγονός ότι στην τρίτη επιστρεπτέα - αυτό δείχνει και την επιτυχία του προγράμματος αλλά και τη στόχευση - οι περισσότερες επιχειρήσεις δεν είναι στην Αθήνα, είναι στο Ηράκλειο της Κρήτης. Στο Ηράκλειο της Κρήτης, έχουν πάρει τρεις χιλιάδες εξακόσιες ενενήντα τρεις επιχειρήσεις 38 εκατομμύρια ευρώ μέσα σε μία εβδομάδα. Άρα, αυτό είναι η επιστρεπτέα προκαταβολή και η αποζημίωση ειδικού σκοπού, όχι στον εργαζόμενο, στην επιχείρηση. Στον εργαζόμενο, είναι άλλο κομμάτι, του Υπουργείο Εργασίας. Εδώ μιλάω για το Υπουργείο Οικονομικών. Άρα είναι μικρή επιχείρηση, μέχρι είκοσι εργαζομένων, οι οποίοι πήραν αποζημίωση ειδικού σκοπού. Ο επιχειρηματίας, ο οποίος έχει πάρει για παράδειγμα την αποζημίωση ειδικού σκοπού και έχει πάρει και την επιστρεπτέα προκαταβολή. Αυτό, συνεπώς, είναι 3 δισεκατομμύρια ευρώ και σας έχω την ανάλυση ανά νομό. Το καταθέτω στα Πρακτικά. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επιβεβαιώνω δύο ακόμα αριθμούς, με τα τελευταία στοιχεία που έχουμε: δώδεκα χιλιάδες τετρακόσιες σαράντα πέντε επιχειρήσεις έχουν εκταμιευθεί σε αυτές 1,6 δισεκατομμύρια ευρώ ΤΕΠΙΧ 2. Πρόσφατα ξεκίνησε το ΤΕΠΙΧ 2 plus, είναι άλλες τετρακόσιες τριάντα πέντε επιχειρήσεις, 26 εκατομμύρια και στον εγγειοδοτικό μηχανισμό, εκταμίευση πάντα, όχι συμβασιοποίηση, εκταμίευση πέντε χιλιάδες τετρακόσιες δεκαοκτώ επιχειρήσεις 2,9 δισεκατομμύρια ευρώ. Θα τα πω συνεπώς αθροιστικά. Μέχρι τώρα, έχουν πέσει στην πραγματική οικονομία, μέσω επιστρεπτέας προκαταβολής ή δια μέσου του τραπεζικού συστήματος, 7 δισεκατομμύρια ευρώ και προσδοκούμε ότι θα φτάσουν τα 11 δισεκατομμύρια ευρώ, στο τέλος του έτους. Καταθέτω τον σχετικό πίνακα στα Πρακτικά. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι χρήσιμος για όλους τους συναδέλφους για όλους τους νομούς που είμαστε. Ευχαριστώ πολύ.
Ευχαριστούμε κύριε Υπουργέ. Τώρα θέλω να καλέσω στο Βήμα τον Υφυπουργό Οικονομικών κ. Βεσυρόπουλο, προκειμένου να τοποθετηθεί στην τροπολογία με γενικό αριθμό 530 και ειδικό 88 και σε άλλα θέματα αρμοδιότητάς του. Ορίστε, κύριε Υπουργέ, έχετε τον λόγο.
Ευχαριστώ κύριε Πρόεδρε. Κυρίες και κύριοι συνάδελφοι, η Βουλή χθες απέρριψε την προσχηματική πρόταση μομφής, στο πρόσωπο του Υπουργού Οικονομικών, που κατέθεσε ο ΣΥΡΙΖΑ. Η ίδια, όμως, η ελληνική κοινωνία, έχει απορρίψει οριστικά το λαϊκισμό και ό,τι εξέφρασε ο ΣΥΡΙΖΑ ως πολιτικό ύφος και ήθος, αλλά και ως κυβερνητική εξουσία. Ενδεικτικό της σύγχυσης που επικρατεί στο κόμμα της Αξιωματικής Αντιπολίτευσης, ήταν οι αναφορές στο νόμο Κατσέλη, που οι ίδιοι, όμως, δεν τον ψήφισαν όταν ήρθε στη Βουλή. Ο κ. Τσίπρας, ανακοίνωσε χθες από το Βήμα της Βουλής, ότι αν και όταν γίνει κυβέρνηση, θα καταργήσει τον νόμο που καλείται να ψηφίσει σήμερα η Βουλή. Νομίζει ότι βρισκόμαστε στο 2012 ή στο 2014, που μπορούσε να λέει ό,τι θέλει και κάποιοι να τον πιστεύουν. Με τη διαφορά ότι κανείς δεν τον πιστεύει. Κανείς δεν σας πιστεύει. Όσο καταργήσατε και το μνημόνιο με ένα νόμο και με ένα άρθρο, άλλο τόσο θα καταργήσετε και αυτό το σχέδιο νόμου. Ένα πολύ σημαντικό νομοσχέδιο, που αποτελεί τομή στην προσπάθεια διαχείρισης, αλλά και επίλυσης ενός εξαιρετικά σοβαρού προβλήματος, το οποίο αντιμετωπίζουν νοικοκυριά και επιχειρήσεις με οφειλές. Είναι ένα υπαρκτό πρόβλημα, το οποίο πρέπει να αντιμετωπιστεί, όχι με αποσπασματικά και αναποτελεσματικά μέτρα, αλλά με ένα ολοκληρωμένο και βιώσιμο πλαίσιο. Βέβαια, ο στόχος πρέπει να είναι η διευκόλυνση επιχειρήσεων και πολιτών, να αποπληρώσουν ή να ρυθμίσουν τις οφειλές τους, έχοντας πλήρη γνώση των δικαιωμάτων και των δυνατοτήτων τους και κυρίως, να αποφύγουν τον εγκλωβισμό σε ένα καθεστώς αφερεγγυότητας. Στο πλαίσιο αυτό, θεσμοθετείται ένας μηχανισμός έγκαιρης ενημέρωσης του πολίτη, προκειμένου να αποφύγει τις συνέπειες, που μπορεί να δημιουργηθούν από τη μη ρύθμιση των οφειλών του. Φυσικά και νομικά πρόσωπα, έχουν τη δυνατότητα να ρυθμίζουν όλες τις οφειλές τους ή να εντάσσονται σε ένα καθεστώς δεύτερης ευκαιρίας, μέσω της απαλλαγής από τα χρέη τους, για συγκεκριμένο χρονικό διάστημα. Η δεύτερη ευκαιρία, δίνει τη δυνατότητα αναδιάρθρωσης οφειλών, αλλά και κουρέματος αυτών των οφειλών, μέσω του εξωδικαστικού μηχανισμού ρύθμισης οφειλών, χρησιμοποιώντας, μάλιστα, ειδική προς τούτο, ηλεκτρονική πλατφόρμα. Προβλέπεται επίσης, η δυνατότητα εξόφλησης των οφειλών ακόμα σε διακόσιες σαράντα δόσεις, προς χρηματοπιστωτικά ιδρύματα, δημόσιο και ασφαλιστικά ταμεία. Η Κυβέρνηση, μέσα από το συγκεκριμένο θεσμικό πλαίσιο, αλλά και το σύνολο των διατάξεων για τις ρυθμίσεις, που έχουν καταστεί νόμοι του κράτους, έχει σαφή και συγκεκριμένη στόχευση. Θέλει να δώσει την ευκαιρία να ενταχθούν σε αυτές τις ρυθμίσεις, αλλά και στο καθεστώς της δεύτερης ευκαιρίας, αυτοί που πραγματικά έχουν ανάγκη, αποκλείοντας τους στρατηγικούς κακοπληρωτές. Ο στόχος είναι η επάνοδος στην κανονικότητα για τη μεγάλη πλειοψηφία των πολιτών, αλλά και των επιχειρήσεων, που έχουν οφειλές. Ο στόχος αυτός επιδιώκεται και με την τροπολογία, με γενικό αριθμό 530 και ειδικό αριθμό 88, που κατατέθηκε από το Υπουργείο Οικονομικών και στοχεύει στην αντιμετώπιση των προβλημάτων, που προκαλεί η πανδημία σε φυσικά και νομικά πρόσωπα, σε ότι αφορά στην εξόφληση, αλλά και στο πλαίσιο ρυθμίσεων των οφειλών τους. Με το άρθρο 1 της τροπολογίας εισάγεται ρύθμιση, που αφορά σε όλα τα φυσικά και νομικά πρόσωπα, που επλήγησαν από τον κορωνοϊό. Δίνει τη δυνατότητα να εντάξουν σε αυτήν, όλες τις αρρύθμιστες βεβαιωμένες οφειλές τους προς τη φορολογική διοίκηση, όπως ΦΠΑ, που δημιουργήθηκαν στην περίοδο Μαρτίου - Ιουνίου 2020, με ιδιαίτερα ευνοϊκούς όρους. Οι οφειλές αυτές, που τελούν σε αναστολή μέχρι τις 30-4-2021, δύνανται να ρυθμιστούν, από το Μάιο του 2021, σε δώδεκα δόσεις άτοκα ή σε είκοσι τέσσερις δόσεις με εξαιρετικά χαμηλό επιτόκιο 2,5% και με ελάχιστη δόση 30 ευρώ. Το άρθρο 2 της τροπολογίας μεριμνά για οφειλές των πληττόμενων φυσικών και νομικών προσώπων, που είχαν υπαχθεί σε ρύθμιση για τις δόσεις των μηνών Μαρτίου έως Ιουνίου του 2020 και για τις οποίες είχε δοθεί παράταση καταβολής και αναστολή είσπραξης, που λήγει στις 30-4-2021. Οι δόσεις αυτές, που τελούν σε αναστολή και δεν καταβλήθηκαν, θα προστεθούν στο τέλος των δόσεων της αρχικής ρύθμισης. Είπα και στην αρχή της ομιλίας μου ότι ο στόχος της Κυβέρνησης είναι να δημιουργήσει τις ευκαιρίες και τις προϋποθέσεις για την επιστροφή στην κανονικότητα όλων όσων αντιμετωπίζουν προβλήματα οφειλών. Οι συνέπειες της πανδημίας στην οικονομική δραστηριότητα οδήγησαν στην απώλεια ρυθμίσεων οφειλών από το παρελθόν. Το άρθρο 3 της τροπολογίας δίνει τη δυνατότητα σε όσους επλήγησαν από την πανδημία και έχασαν, για οποιοδήποτε λόγο, ρύθμιση τμηματικής καταβολής εκατό ή εκατό είκοσι δόσεων ή εξωδικαστικού μηχανισμού, στο διάστημα Μαρτίου - Οκτωβρίου 2020, να συνεχίσουν να πληρώνουν κανονικά τη ρύθμιση από τον Νοέμβριο του 2020. Η ρύθμιση αυτή αναβιώνει, με όλα τα ευεργετήματα της, όπως η αποδέσμευση των τραπεζικών λογαριασμών. Οι δόσεις, που δεν καταβλήθηκαν, προστίθενται ως υπεράριθμες, μετά την τελευταία δόση. Η επανένταξη στη ρύθμιση πραγματοποιείται αυτόματα με την καταβολή της δόσης του Νοεμβρίου 2020. Ανάλογη στόχευση έχει και το άρθρο 4 της τροπολογίας, που δίνει δυνατότητα υπαγωγής, στη νέα πάγια ρύθμιση, σε επιχειρήσεις και φυσικά πρόσωπα που ήταν συνεπείς σε υφιστάμενες ρυθμίσεις την 1η Νοεμβρίου του 2019, αλλά, στη συνέχεια, λόγω αδυναμίας που προκλήθηκε από τις συνέπειες ης πανδημίας, έχασαν τη ρύθμιση. Όλες οι διατάξεις, που περιλαμβάνονται στην τροπολογία που καταθέσαμε, έχουν συγκεκριμένη στόχευση, αντιμετωπίζουν υπαρκτά προβλήματα, όπως οι ρυθμίσεις οφειλών, που προέρχονται από επιχειρηματικά δάνεια και δάνεια φυσικών προσώπων, με εγγύηση του ελληνικού δημοσίου, που δόθηκαν και αντιστοιχούν σε βεβαιωμένες οφειλές. Πρόκειται για δάνεια, που δόθηκαν με την εγγύηση του ελληνικού δημοσίου, με υπουργικές αποφάσεις, έως το 2012, αλλά και με την εγγύηση της Ελληνικής Αναπτυξιακής Τράπεζας, του πρώην ΕΤΕΑΝ ή του ΤΕΜΠΜΕ. Στην παράγραφο 1 του άρθρου 5 της τροπολογίας περιλαμβάνεται ο αριθμός των δόσεων και αντιστοιχεί ποσοστιαία απαλλαγή από τις προσαυξήσεις και τους τόκους εκπρόθεσμης καταβολής, που τις επιβαρύνουν. Οι οφειλές αυτές μπορούν πλέον να αποπληρωθούν μέχρι και σε εκατόν είκοσι μηνιαίες δόσεις. Με το άρθρο 6 της τροπολογίας παρατείνουμε τη δυνατότητα ρύθμισης, χωρίς τις προϋποθέσεις πιστοποίησης από ανεξάρτητο εκτιμητή και την παροχή εγγύησης ή διασφάλισης ή εμπράγματης ασφάλειας, για χρονικό διάστημα δύο ετών από τη δημοσίευση του παρόντος νομοσχεδίου. Όλοι γνωρίζουν και ιδιαίτερα οι άνθρωποι του τουρισμού, το πρόβλημα που έχει δημιουργηθεί στις ελληνικές επιχειρήσεις, που είχαν συναλλαγές με την εταιρεία «THOMAS COOK», η οποία οδηγήθηκε σε χρεοκοπία, το φθινόπωρο του 2019. Η Κυβέρνηση κινήθηκε άμεσα, έδωσε την πρώτη παράταση αναστολής καταβολής ΦΠΑ μέχρι τις 30 Ιουνίου 2020. Ακολούθησε δεύτερη παράταση μέχρι τις 31 Οκτωβρίου 2020. Με δεδομένο ότι ο τουρισμός αποτελεί έναν κλάδο, που έχει πληγεί καίρια από τις επιπτώσεις της πανδημίας, επιβάλλεται να δοθεί και μια τρίτη παράταση έως τις 30 Απριλίου 2021, μέσω του άρθρου 7 της τροπολογίας. Μία νομοθετική παρέμβαση, που αποδεικνύει συναίσθηση της πραγματικότητας, περιλαμβάνεται στο άρθρο 8 της τροπολογίας, με το οποίο θεσπίζεται η αναστολή καταβολής στο δημόσιο του ποσοστού 5% επί των νοσηλίων από τις ιδιωτικές μονάδες χρόνιας αιμοκάθαρσης, λόγω των ειδικών συνθηκών, που προέκυψαν από τις αρχές του 2020, εξαιτίας της πανδημίας του COVID -19. Με το άρθρο 9 δίνεται παράταση στην αναστολή έκδοσης διαταγών πληρωμής για την εξόφληση επιταγών έως τις 31 Δεκεμβρίου του 2020 ή έως τις 31 Ιανουαρίου του 2021, αναλόγως της κατηγορίας τους. Το άρθρο 10 επιβεβαιώνει ότι ο κεντρικός πυρήνας της πολιτικής της Κυβέρνησης της Νέας Δημοκρατίας, ακόμα και εν μέσω της κρίσης που έχει δημιουργήσει η πανδημία, είναι η μείωση των φόρων. Η συγκεκριμένη διάταξη συνιστά φορολογική ελάφρυνση για τα φυσικά πρόσωπα είτε είναι ιδιώτες είτε πρόσωπα που έχουν επιχειρηματική δραστηριότητα. Με δεδομένο ότι, το 2020, θα απαλλάσσονται της εισφοράς αλληλεγγύης, εισοδήματα από επιχειρηματική δραστηριότητα, από κεφάλαιο - μερίσματα, τόκοι, δικαιώματα και ακίνητη περιουσία - καθώς και από υπεραξία μεταβίβασης κεφαλαίου. Με το συγκεκριμένο άρθρο απαλλάσσονται από την ειδική εισφορά αλληλεγγύης, για το 2021, τα εισοδήματα που αποκτώνται από μισθωτή εργασία στον ιδιωτικό τομέα. Με το άρθρο 11 έχουμε μία ακόμη μείωση φορολογικού συντελεστή που έχει ως στόχο να ενισχύσει την οικονομική δραστηριότητα. Πρόκειται για τη μείωση του ΦΠΑ από το 24% στο 13% για την εισαγωγή έργων τέχνης και καλλιτεχνικών συναλλαγών, αλλά και για την εισαγωγή και παράδοση αντικειμένων καλλιτεχνικής αξίας. Με το άρθρο 12 της τροπολογίας απαλλάσσονται του φόρου δωρεάς τα νομικά πρόσωπα μη κερδοσκοπικού χαρακτήρα, με σκοπό την ενίσχυση του ανθρωπιστικού και φιλανθρωπικού τους έργου, την περίοδο της πανδημίας. Μέτρο με κοινωνική στόχευση είναι η διάταξη του άρθρου 13, που επιδιώκει να διευκολύνει τις οικογένειες με ανήλικα παιδιά στην απόκτηση πρώτης κατοικίας, αυξάνοντας την επιφάνεια των ακινήτων που απαιτούνται για την κάλυψη των στεγαστικών αναγκών τους. Με το άρθρο 14 δίνεται εκ νέου η παράταση αναστολής εξέτασης των ενστάσεων του άρθρου 7 του ν.2308 του 1995, έως τις 29 Ιανουαρίου 2021, προκειμένου να διευκολυνθούν πολίτες, σε συγκεκριμένες περιοχές που αντιμετωπίζουν πρόβλημα με τα ακίνητά τους. Στην ίδια κατεύθυνση κινείται και η ρύθμιση, με την οποία παρατείνεται εκ νέου έως τις 30 Νοεμβρίου η προθεσμία για τη σύγκληση τακτικής γενικής συνέλευσης των αστικών συνεταιρισμών, ενώ παρατείνεται και η θητεία των διοικητικών και εποπτικών συμβουλίων τους μέχρι τη σύγκληση της γενικής συνέλευσης. Τέλος, με σκοπό την αποτελεσματικότερη διαχείριση των εργασιών, στο πλαίσιο λειτουργίας της μόνιμης ελληνικής αντιπροσωπείας στον ΟΟΣΑ, ρυθμίζονται θέματα για τη στελέχωση του ανωτέρω οργανισμού. Κυρίες και κύριοι συνάδελφοι, το σύνολο των διατάξεων, που περιλαμβάνονται στην τροπολογία του Υπουργείου Οικονομικών, αντιμετωπίζει υπαρκτά προβλήματα. Το γεγονός αυτό, πιστεύω ότι, επιβάλλει να τύχει ευρείας και διαπαραταξιακής συναίνεσης. Η Κυβέρνηση γνωρίζει το μέγεθος του προβλήματος του ιδιωτικού χρέους είτε προς το δημόσιο είτε προς τις τράπεζες και τα ασφαλιστικά ταμεία. Είναι ένα πρόβλημα που διογκώθηκε την προηγούμενη πενταετία. Μία δύσκολη εξίσωση, που καθίσταται ακόμα δυσκολότερη εξαιτίας της πανδημίας, που έχει πολλαπλές και αρνητικές επιπτώσεις στην οικονομική δραστηριότητα. Για να αντιμετωπιστεί επαρκώς αυτό το μεγάλο πρόβλημα χρειάζεται αίσθημα ευθύνης και τόλμη. Η Κυβέρνηση έχει αποδείξει ότι διαθέτει και τα δύο, σε αντίθεση με την Αξιωματική Αντιπολίτευση. Ο ΣΥΡΙΖΑ προσπαθεί να φέρει τη χώρα πίσω στο 2012 ή στο 2014, όταν είχε λόγο ύπαρξης. Τότε που υποσχόταν τα πάντα στους πάντες, τότε που έσκιζε μνημόνια. Συμπεριφέρεται σαν να μην κυβέρνησε ποτέ, πιστεύει πως οι Έλληνες πολίτες θα ξεχάσουν ότι έφερε ένα αχρείαστο και επώδυνο μνημόνιο, επέβαλε είκοσι εννέα αυξήσεις σε φόρους, παραχώρησε τη δημόσια περιουσία για ενενήντα χρόνια στο υπερταμείο, υπέγραφε τα πάντα, δεχόταν τα πάντα. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Η χώρα, όμως, κοιτάζει μπροστά. Προχωρά μπροστά. Η Κυβέρνηση του Κυριάκου Μητσοτάκη έχει τη στήριξη της μεγάλης πλειοψηφίας του ελληνικού λαού για να συνεχίσει το μεταρρυθμιστικό της έργο. Σας ευχαριστώ.
Σας ευχαριστώ, κύριε Υπουργέ. Τον λόγο τώρα έχει η Κοινοβουλευτική Εκπρόσωπος του ΜέΡΑ25, κ. Αδαμόπουλου.
Σας ευχαριστώ κύριε Πρόεδρε. Όπως έχουμε ήδη πει αυτό το τριήμερο, το νομοσχέδιο για τον Πτωχευτικό Κώδικα φέρει ένα τίτλο, ο οποίος είναι παραπλανητικός. Μιλάει για παροχή δεύτερης ευκαιρίας. Ακόμα, όμως, δεν έχουμε καταλάβει σε ποιον πραγματικά παρέχεται αυτή η δεύτερη ευκαιρία. Για ποιον πραγματικά νοιάζονται εν τέλει και τίνος τα συμφέροντα σπεύδουν να εξυπηρετήσουν με τρόπο προνομιακό. Είναι προφανές ότι η Κυβέρνηση έχει λάβει την απόφαση να συνταχθεί, όχι με τους χειμαζόμενους οφειλέτες, αλλά με τις τράπεζες και τα αρπακτικά funds. Γι' αυτό, λοιπόν, έχει δομήσει ένα πλαίσιο διατάξεων, το οποίο παρέχει κατά πλήρη προτεραιότητα, μαζί με μία εργαλειοθήκη δικαιωμάτων και διαδικασιών στις τράπεζες αναβαθμίζοντας μάλιστα τις τράπεζες σε όλα τα στάδια της διαδικασίας. Το λέμε αυτό γιατί, ενώ τον ρόλο τον εγγυητικό, τον ρόλο τον κυρίαρχο τον έπαιζε μέχρι τώρα η δικαιοσύνη, αυτή τη φορά μετά το νομοσχέδιο είναι οι τράπεζες, είναι τα χρηματοπιστωτικά συμφέροντα, τα οποία αναλαμβάνουν δράση και θα έχουν τον κυρίαρχο λόγο. Δυστυχώς, ο οφειλέτης αντιμετωπίζεται de facto και εκ προοιμίου ως στρατηγικός κακοπληρωτής και κακοδιαχειριστής. Η Κυβέρνηση δεν λαμβάνει υπόψη της ό,τι έχει προηγηθεί, ότι βρισκόμαστε σε μία συγκυρία βαθιάς κρίσης, ακραίας ανεργίας, ύφεσης. Ούτε βέβαια, αντιλαμβάνεται ότι η φτωχοποίηση είναι η αντικειμενική αιτία αδυναμίας πληρωμών. Αντί, λοιπόν, γι' αυτό, βλέπει παντού πονηρούς μπαταχτσήδες, ανεύθυνους, οι οποίοι δήθεν έζησαν πέρα και πάνω από τις δυνατότητές τους, χωρίς να βλέπει την αλήθεια ότι ο πιο στρατηγικός κακοπληρωτής, ο πιο δόλιος κακοπληρωτής, είναι οι ίδιες οι τράπεζες. Μάλιστα, όταν οι τράπεζες είχαν χρεοκοπήσει, είχαν γονατίσει, αντί να φέρετε τις τράπεζες προ των διαχρονικών ευθυνών τους και να αναζητήσετε μάλιστα και τις ευθύνες στο ίδιο το πολιτικό κατεστημένο, υποχρεώσατε τον ίδιο τον Έλληνα πολίτη να ανακεφαλαιοποιήσει τις τράπεζες, φορολογώντας τον άγρια, περικόπτοντας όλες τις κοινωνικές παροχές και διαλύοντας το ίδιο το κοινωνικό κράτος πρόνοιας. Όλα αυτά ακριβώς για να ορθοποδήσουν, να ανακεφαλαιοποιηθούν οι τράπεζες, στις οποίες το δημόσιο δεν είχε την παραμικρή συμμετοχή, αλλά έγινε μεγαλομέτοχος, χωρίς κανέναν λόγο στα μερίσματα. Τι συμβαίνει τώρα ως προς τις διατάξεις του νομοσχεδίου; Δημιουργείτε μία ηλεκτρονική πλατφόρμα για εξωδικαστική ρύθμιση οφειλών. Εκεί οι τράπεζες και τα funds θα συλλέγουν όλα τα περιουσιακά στοιχεία των οφειλετών. Βεβαίως, η διαδικασία αυτή είναι προσχηματική κι αυτό γιατί ουσιαστικά, οι πιστωτές δεν θα δεσμεύονται να αποδεχθούν την πρόταση των οφειλετών. Δεν θα είναι υποχρεωμένοι να λάβουν υπόψη τους κανένα στοιχείο από τις προτάσεις και να απαντήσουν. Θα λειτουργούν επιβάλλοντας τη βούλησή τους αυθαίρετα με fast track διαδικασίες, χωρίς καμμία συνδιαλλαγή, χωρίς δικλείδες ασφαλείας και μάλιστα, για οφειλέτες της τάξης ακόμη και των 30.000 ευρώ, για πολύ μικρές οφειλές. Αυτό, λοιπόν, που παρέχεται στον οφειλέτη είναι ένα επίπλαστο κίνητρο για να προσφύγει σε αυτή την πλατφόρμα εξωδικαστικής ρύθμισης. Ένα δίμηνο πάγωμα δηλαδή της διαδικασίας ρευστοποίησης της περιουσίας του, μέχρι να ολοκληρωθεί η διαδικασία και μία ψευδή προοπτική ότι τάχα μου, θα μπορέσει να πληρώσει μέχρι διακόσιες σαράντα δόσεις, χωρίς να τους λέτε ότι αυτό το ποσό αυτών των δόσεων είναι το maximum, το οποίο μάλιστα στην πράξη, η τράπεζα πολύ σπάνια αποδέχεται. Ενώ για λόγους που δεν κατανοούμε, δεν θα το αποδέχεται σε περιπτώσεις οφειλετών άνω των εξήντα ετών. Ούτε το δημόσιο θα μπορεί να αντιτάξει πρόταση και οι πολίτες τελικά θα καλούνται ή να δεχθούν τη ρύθμιση ή να πτωχεύουν. Στη συνέχεια, αφού οι τράπεζες συλλέξουν όλα τα στοιχεία για την περιουσιακή κατάσταση του οφειλέτη, θα ορίζουν ένα σύνδικο της απολύτου επιλογής τους. Δεν θα είναι διορισμένος, όπως γινόταν μέχρι σήμερα από τη δικαιοσύνη. Θα είναι ένας ένδικος, ο οποίος δεν θα εξασφαλίζει εχέγγυα ούτε διαφάνειας ούτε ευθυκρισίας ούτε ανεξαρτησίας και θα μετατρέπεται σε οιονεί υπάλληλο και εντολοδόχο των τραπεζών. Με λίγα λόγια, έχετε δώσει και το μαχαίρι και το πεπόνι στις τράπεζες και ως προς τους οφειλέτες, δεν θα είναι όπως ήταν μέχρι τώρα έμποροι, οι οποίοι έλαβαν το οποιοδήποτε επιχειρηματικό ρίσκο, αλλά είναι απλοί ιδιώτες. Είναι άνθρωποι της διπλανής πόρτας, που δεν έχουν καμμία σχέση με πτωχεύσεις. Γιατί η έννοια της πτώχευσης πολύ απλά, δεν είχε σκοπό να τους συμπεριλάβει. Ξέρουμε ότι η πτώχευση εν πάση περιπτώσει, είχε δομηθεί παραδοσιακά πάνω στην εμπορική ιδιότητα. Όχι μόνο αυτό, αλλά καταργείτε και οποιαδήποτε προστασία της κύριας κατοικίας. Φτιάχνετε την κατηγορία των λεγόμενων ευάλωτων οφειλετών. Είναι τα άτομα, των οποίων το εισόδημα δεν ξεπερνά τα 7.000 ευρώ το χρόνο. Για τα ζευγάρια τα 10.500 ευρώ το χρόνο. Είναι ένα κριτήριο αυθαίρετο. Δεν ξέρουμε από πού προκύπτει. Διότι ρωτάμε, δηλαδή, αυτός ο οποίος έχει ετήσιο εισόδημα 7.500 ευρώ δεν θεωρείται ευάλωτος; Ποιος άλλος δεν μπορεί να θεωρηθεί ευάλωτος και μάλιστα, ανεξαρτήτως εισοδήματος; Ο ελεύθερος επαγγελματίας και ο αγρότης. Ο αυτοαπασχολούμενος, τον οποίο έχει στοχοποιήσει ο ίδιος ο Σύνδεσμος των Ελλήνων Βιομηχάνων. Αυτοί, δηλαδή, ακόμη και με μηδενικό εισόδημα δεν θα θεωρούνται ευάλωτοι. Αφού, λοιπόν, ρευστοποιηθεί κάθε περιουσιακό τους στοιχείο, στη συνέχεια χάνουν το ιδιοκτησιακό τους δικαίωμα. Ιδιοκτήτης γίνεται ένας ιδιωτικός φορέας, ένα fund. Στη συνέχεια, καλούνται να μισθώνουν το ακίνητο για περίπου δώδεκα χρόνια. Μετά τα δώδεκα χρόνια και εφόσον ο ευάλωτος οφειλέτης ήταν επί εκατόν σαράντα τέσσερις μήνες τυπικός στις πληρωμές του, του επιτρέπεται να ξανά αγοράσει το ακίνητο από τον fund, όμως την εμπορική αξία που θα καθορίζει το ίδιο το fund και χωρίς τα εκατόν σαράντα τέσσερα αυτά μισθώματα να συμψηφίζονται με την αξία και να αφαιρούνται από αυτήν. Στη σπάνια μάλιστα περίπτωση - γιατί θα είναι σπάνια περίπτωση - που θα καταφέρει να ορθοποδήσει πριν τα δώδεκα χρόνια και θα θελήσει να πάρει πίσω το σπίτι του, θα πρέπει να εξοφλήσει τα υπολειπόμενα ενοίκια. Δηλαδή, μέσα στα δώδεκα έτη, αν καθυστερήσει για παράδειγμα τρεις μήνες το ενοίκιο, το fund θα του κάνει έξωση. Για ποιον λόγο γίνονται όλα αυτά; Είναι απλό. Διότι με αυτόν τον τρόπο θα εξασφαλίσουν οι τράπεζες τα παράγωγα, θα έχουν μια βάση για παράγωγα, τα οποία θα διακινούνται στη χρηματαγορά και θα τιτλοποιούν τις χρηματαροές από τα ενοίκια. Κι αυτό γιατί είναι τουλάχιστον φαιδρό να προσπαθείτε να πείθετε ότι ένας άνθρωπος που θα του παρακρατείται ό,τι βγάζει πάνω από τις εύλογες δαπάνες διαβίωσης των 611 ευρώ, που θα πρέπει δηλαδή να πληρώνει και άλλες υποχρεώσεις και άλλα ενοίκια, ότι θα μπορέσει μέσα σε δώδεκα χρόνια να συγκεντρώσει αυτό το κεφάλαιο, για να πάρει το σπίτι του. Γνωρίζουμε, λοιπόν, ότι μέσα σ' αυτές τις συνθήκες της βαθιάς κρίσης, είναι αδιανόητο να θεωρούμε ότι θα μπορεί να ορθοποδήσει. Αντίθετα, μέσα σε συνθήκες ακραίας φτώχειας καμμία δεύτερη ευκαιρία δεν θα δούμε. Αυτό που θα δούμε είναι ένας μονόδρομος προς την καταστροφή. Θα δούμε τους Έλληνες πολίτες να εγκαταλείπουν την Ελλάδα, να ερημοποιείται η Ελλάδα. Ακόμη και αυτοί που μένουν, δεν θα μπορούν ούτε καν να κάνουν οικογένεια. Επίσης, το νομοσχέδιο περιλαμβάνει και διαδικασία δήμευσης. Εφόσον ο οφειλέτης είναι νομικό πρόσωπο και οι τρεις πλειστηριασμοί αποβούν άκαρποι, τότε το ακίνητο περιέρχεται στην κυριότητα του δημοσίου. Η δήμευση αυτή δεν θα γίνεται με κανένα αντάλλαγμα παραδείγματος χάριν απομείωση ή διαγραφή του χρέους. Το ερώτημα είναι: σε τι χαρτοφυλάκιο θα συμπεριληφθεί τελικά το ακίνητο; Στο ΤΑΥΠΕΔ, στο υπερταμείο; Θα γίνει η δημευμένη περιουσία αντιπαροχή στο ήδη μη βιώσιμο δημόσιο χρέος; Κλείνοντας, λοιπόν, την τοποθέτησή μου θα υπενθυμίσω τα εξής. Η Κυβέρνηση έχει αποφασίσει να μας εξαπατά, παίζοντας με τις λέξεις, με τις ταμπέλες. Είναι μια γνωστή τακτική, που λέγεται απάτη της ετικέτας. Όλο το βάρος της νέας πτωχευτικής διαδικασίας έχει περάσει στην καταστροφική και στιγματιστική εκκαθάριση, κόντρα στην κυρίαρχη ευρωπαϊκή τάση να μπει ανάχωμα στις μαζικές πτωχεύσεις και να δοθεί προτεραιότητα στην εξυγίανση και στην αναδιάρθρωση των χρεών. Κόντρα στην διεθνή πεπατημένη να υπάρχει άλλο νομοθέτημα για την κλασική εμπορική πτώχευση και άλλο για τη δυσπραγία των νοικοκυριών, με άλλη φιλοσοφία και διαδικασία το καθένα. Η κυβέρνηση εδώ προωθεί τη ρευστοποίηση των περιουσιών, τη fast - track πτώχευση, την αποδόμηση της κοινωνίας και την επικείμενη περιθωριοποίηση εκατοντάδων χιλιάδων συμπολιτών μας. Ούτε τους φορείς στην επιτροπή αφουγκραστήκατε ούτε την καταστροφή που θα προκαλέσετε βλέπετε, γιατί έχετε μάτια μόνο για τις τράπεζες και τα αρπακτικά funds της χρεοδουλοπαροικίας. Σας ευχαριστώ πολύ.
Ευχαριστούμε. Τον λόγο έχει ο κ. Χατζηγιαννάκης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, νομίζω ήταν τον Μάρτιο όταν το συγκεκριμένο νομοσχέδιο είχε πρώτα βγει σε διαβούλευση. Δεν είμαι σίγουρος, γιατί έλαβα ένα τηλέφωνο από μία οικογενειακή φίλη, ανώτατη δικαστικό, που με ρώταγε: είδες τη διαβούλευση, που έχει βγει για το καινούργιο Πτωχευτικό Δίκαιο;» Ούτως ή άλλως, το είχατε προαναγγείλει πολύ νωρίτερα, και απορία της ήταν τι πτώχευση είναι αυτή και τι πτωχευτικό είναι αυτό, στο οποίο ο οφειλέτης, όχι απλά δεν απαλλάσσεται ακόμα και μετά την πτώχευση - δεν συζητάω για όλη τη διαδικασία μέχρι να φτάσει στην πτώχευση - αλλά συνεχίζει αφότου εκποιηθεί όλη η περιουσία, αφού του ρευστοποιηθεί όλη περιουσία, συνεχίζει και είναι δέσμιος, έστω και με τον απλό μισθό του. Ήταν η πρώτη φορά, λοιπόν, που μπήκα να διαβάσω τη διαβούλευση σε όλη αυτή τη διάρκεια των επτά, οκτώ μηνών. Δεν σταμάτησα να απορώ ποιος, ιθύνων νους σκέφτηκε πραγματικά, αυτό το νομοσχέδιο. Δεν μπορώ να πιστέψω - ίσως και λίγο καλοπροαίρετα σκεπτόμενος, επειδή θεωρώ τον εαυτό μου καλοπροαίρετο και τελικά και λίγο αφελή. Τελικά, έχω αρχίσει και εκπλήσσομαι με την αφέλεια μου - επειδή έχω στο μυαλό μου μία Κυβέρνηση, μία παράταξη της Νέας Δημοκρατίας, με την οποία διαφωνώ σε πάρα πολλά πράγματα. Αλλά ίσως επειδή είχα στο μυαλό μου μία παράταξη, η οποία έχει δώσει και κάποιους αγώνες για τη δημοκρατία, έχει μέσα κομμάτια λαϊκής Δεξιάς, δεν μπορούσα να φανταστώ πως θα φέρνατε στη Βουλή νομοθέτημα, που γράφει αυτά που γράφει. Κι αμέσως μετά, αφού προβληματίστηκα πάρα πολύ, το συζήτησα με πάρα πολλούς ανθρώπους και της αγοράς και μάλιστα πολλούς προερχόμενους από τους δικούς σας ιδεολογικούς κύκλους, δεν κατάφερα να πάρω μία απάντηση λογική και τότε ήταν που σκέφτηκα, μα έχουμε Πρωθυπουργό Κυριάκο Μητσοτάκη. Δεν μας κάνει καμμία απορία. Όλα τα νομοθετήματα που περάσατε το 2012-2015 και στα οποία ανακόπηκε, κάποια στιγμή, η πορεία τους επειδή ο ελληνικός λαός δεν άντεξε άλλο, τα επαναφέρετε τώρα και ξανακάνετε, στην πραγματικότητα, τη χώρα μας πειραματόζωο. Τώρα πια, όμως, όχι με μνημόνια και όχι κατ' επιταγή των δανειστών, όπως ήταν ή τουλάχιστον επικαλείστε την περίοδο 20102-2015, αλλά με δικιά σας βούληση βάζετε σε ένα νομοθέτημα, σε ένα νομοθέτημα κοινό, τον Πτωχευτικό Κώδικα των επιχειρήσεων και των εμπόρων με τα φυσικά πρόσωπα και τι κάνετε στην ουσία; Σας το έχουν πει όλοι, βέβαια, οι συνάδελφοι της Αντιπολίτευσης, αλλά το λέμε για να το ακούει ο ελληνικός λαός, γιατί δεν μπορώ να πιστέψω, πραγματικά, ακόμα αυτό που διαβάζω. Αυτός που πτωχεύει, λοιπόν, αφού δεν του προστατεύουμε την πρώτη κατοικία, τον βάζουμε ενοικιαστή, αν είναι ευάλωτος, δηλαδή αν ζει με 600 και 700 ευρώ μέχρι εκεί, γιατί το πλεόνασμα, αν τυχόν και πιάσει μια καλύτερη δουλειά, οφείλει να το δίνει για να πληρώνει τα χρέη του, να συνεχίζει να πληρώνει τα χρέη του, μέσα στο ίδιο του το σπίτι. Του επιδοτούμε εν μέρει και το ενοίκιο και σε δώδεκα χρόνια, αν έχει γίνει «μάγος» των οικονομικών, ο άνθρωπος, λοιπόν, που βγάζει 600 ευρώ, 700 ευρώ, 800 ευρώ, οικογένεια που βγάζει 900 ευρώ και ζει με αυτά μέσα, με ένα μαγικό τρόπο υπάρχει περίπτωση και αφού το έχουμε μεταβιβάσει την ιδιοκτησία, προσέξτε, η ιδιοκτησία μεταβιβάζεται, δεν έχει καν αίρεση, η μόνη αίρεση που του δίνει το δικό σας το νομοσχέδιο είναι σε δώδεκα χρόνια, αν μπορεί και πληρώνει το ενοίκιο που θα έχει καθοριστεί, δεν ξέρουμε με ποιον τρόπο, αλλά θα έχει καθοριστεί, να έχει δικαίωμα επαναγοράς. Άν σε δώδεκα χρόνια ο άνθρωπος αυτός με ένα μαγικό τρόπο έχει βρει τα χρήματα να αγοράσει ένα σπίτι, γιατί, προφανώς, πρόσβαση στο τραπεζικό σύστημα δεν θα έχει, είναι προφανές αυτό από την κοινή λογική, γιατί να μην πάει να αγοράσει ένα άλλο σπίτι; Τι κάνετε, δηλαδή; Τον γλιτώνετε από τα έξοδα μετακόμισης; Αντί να του επιδοτήσετε ένα άλλο ενοίκιο, για παράδειγμα του λέτε ότι: «Σου επιδοτούμε του δικού σου σπιτιού και σε γλιτώνω από τα έξοδα μετακόμισης». Δεν κάνετε κάτι άλλο. Δηλαδή, τι προσφέρεται ως δεύτερη ευκαιρία; Για να καταλάβουμε. Το Πτωχευτικό Δίκαιο, και σας το είπε και ο κ. Λοβέρδος πριν, δεν έχει την έννοια της δεύτερης ευκαιρίας. Τουλάχιστον αυτά μαθαίναμε στα νομικά και θέλω να είμαι πολύ προσεκτικός, γιατί πράγματι χρησιμοποιείται ως τίτλο, αυτό τον ευφάνταστο, της δεύτερης ευκαιρίας. Η πτώχευση είναι συγκεκριμένη διαδικασία που συμβαίνει στις επιχειρήσεις και τους εμπόρους, πλέον θα συμβαίνει και στα φυσικά πρόσωπα, και είναι επαχθής διαδικασία, είναι επαχθέστατη. Δεν έχει καμμία έννοια δεύτερης ευκαιρίας η πτώχευση, ακόμα και των εμπόρων, ακόμα και των επιχειρήσεων. Εσείς, όχι μόνο δεν δίνεται δεύτερη ευκαιρία στα φυσικά πρόσωπα ούτε φυσικά και στις μικρές επιχειρήσεις ή στις χρεωμένες επιχειρήσεις. Τους ρίχνετε μέσα στην άβυσσο μιας δωδεκαετούς σχέσης, στην οποία μάλιστα θα πρέπει να είναι συνεπείς, θα πρέπει να έχουν ίδιο ενοίκιο στο ίδιο σπίτι και τί κάνετε; Σας το είπε πριν η εισηγήτρια του ΜέΡΑ25, πολύ σωστά κατά την άποψη μου. Στην πραγματικότητα εξασφαλίζετε τις τράπεζες και τα funds και στην απόκτηση του τίτλου ιδιοκτησίας του ακινήτου αλλά με εξασφαλισμένο ενοίκιο. Να πάμε να αγοράσουμε εμείς τα σπίτια των ανθρώπων και να μας εξασφαλίζετε και για δώδεκα χρόνια ότι θα τα έχουμε και ενοικιασμένα. Το είχατε κάνει το 2012-2015 με τη δημόσια περιουσία, που συνηθίζατε να εκποιείτε ακίνητα, εξασφαλίζοντας, έχοντας βρει νωρίτερα ποιος θα τα νοικιάζει με πολύ μεγάλες τιμές. Τώρα, λοιπόν, το κάνετε και για την ιδιωτική περιουσία όλων των Ελλήνων χρεωμένων φορολογουμένων. Αυτό δεν είναι δεύτερη ευκαιρία. Αυτό είναι καταστροφή και, προφανώς, θα αλλάξει μόλις φύγετε από την Κυβέρνηση
Ευχαριστούμε. Τον λόγο έχει ο κ. Καλαματιανός.
Ευχαριστώ, κ. Πρόεδρε. Να ευχηθώ και εγώ χρόνια πολλά σήμερα στις Δήμητρες και στους Δημήτρηδες, σε όσους γιορτάζουν. Ξεκινώ από το τεράστιο ατόπημα του Υπουργού Προστασίας του Πολίτη, του κ. Χρυσοχοΐδη, ο οποίος χαρακτήρισε ως εθνικισμό το αίτημα για επέκταση των χωρικών μας υδάτων στα δώδεκα μίλια. Είναι απαράδεκτη, είναι αδιανόητη, είναι προκλητική η δήλωση αυτή. Θα πρέπει ο κ. Υπουργός και όλη η Κυβέρνηση να γνωρίζει ότι αυτές τις δηλώσεις δεν τις παρακολουθούν μόνο στη χώρα μας. Τις βλέπουν και στην Τουρκία και στην Ευρώπη και θα πρέπει να είναι πάρα πολύ προσεκτικοί. Οφείλει να ανακαλέσει και να ζητήσει συγγνώμη ο κ. Υπουργός. Δεν το έχει κάνει μέχρι τώρα, και ο Πρωθυπουργός, χθες, δεν ανέφερε καν το όνομά του. Θα πρέπει, λοιπόν, να ανακαλέσει και να ζητήσει συγγνώμη. Είπε, όμως, και κάτι άλλο ο κ. Υπουργός Προστασίας του Πολίτη. Ότι παρέλαβε την αστυνομία σε παρακμή.
Αυτό κατ' αρχάς είναι προσβολή για τα στελέχη της Ελληνικής Αστυνομίας. Καλό είναι να καταλάβει ο Υπουργός ότι κυβερνά ήδη δεκαέξι μήνες τέτοιες δικαιολογίες και προφάσεις είναι φτηνές και δεν γίνονται πιστευτές. Οφείλει να απολογηθεί ο Υπουργός γιατί ο Υπαρχηγός της Χρυσής Αυγής ο Χρήστος Παππάς είναι φυγόποινος. Φυγόδικος θυμίζω ήταν και ο Περίανδρος ένα άλλο στέλεχος της Χρυσής Αυγής, που επί της προηγούμενης θητείας του ήταν φυγόδικος. Δεύτερη φορά εκτεθειμένος ο Υπουργός με στελέχη της Χρυσής Αυγής. Οι επιτυχίες όμως του κ . Χρυσοχοΐδη εξαντλούνται στην κράτηση δεκατετράχρονων παιδιών, στη διάλυση της μεγαλειώδους συγκέντρωσης ειρηνικής αντιφασιστικής συγκέντρωσης στο εφετείο, στον αντισυνταγματικό περιορισμό του δικαιώματος του συνέρχεσθαι, στην εισβολή σε οικίες, σε ξυλοδαρμούς αθώων πολιτών ακόμα και νεολαίων. Έχετε χρέος, κύριε Υπουργέ, τώρα να φέρετε τον καταδικασθέντα Παππά ενώπιον του εισαγγελέα έκτισης ποινών, και όταν γίνει αυτό, κύριε Χρυσοχοΐδη, να ξέρετε ότι εμείς θα είμαστε ικανοποιημένοι. Βεβαίως θα είμαστε ικανοποιημένοι μην ανησυχείτε. Άλλο ένα όμως φιάσκο με δική σας ευθύνη με δική σας υπογραφή, θα έχει συντελεστεί και το ξέρετε. Έρχομαι τώρα σε αυτά που συζητήθηκαν τρεις μέρες κατά την πρόταση δυσπιστίας. Οι ίδιοι οι Βουλευτές σας ομολόγησαν ότι το 2014, το Δεκέμβρη του 2014, δεν είχε προβλέψει η συγκυβέρνηση Νέας Δημοκρατίας - ΠΑΣΟΚ, την επέκταση της προστασίας της πρώτης κατοικίας με τον νόμο Κατσέλη. Ήρθε η δική μας κυβέρνηση το προέβλεψε και με το νόμο Κατσέλη - Σταθάκη προστάτευσε την πρώτη κατοικία, προστάτευσε τη λαϊκή πρώτη κατοικία των μεσαίων και μικρών εισοδημάτων έως 250.000 ευρώ και αυτή είναι η αλήθεια. Δεν προστατεύσαμε αυτούς που έχουν βίλες και πισίνες όχι αυτούς δεν τους προστατεύσαμε, τη λαϊκή όμως πρώτη κατοικία των μεσαίων και χαμηλών εισοδημάτων την προστατεύσαμε και αυτή είναι η αλήθεια. Αν δεν υπήρχε προστασία, γιατί ήρθε εδώ ο Υπουργός σας ο κύριος Άδωνις Γεωργιάδης τον Γενάρη του 2020, και είπε ότι για να μη χαλάμε τις καρδιές μας - αυτό είπε από τον Απρίλιο του 2020- τελειώνει η προστασία της πρώτης κατοικίας. Αλλά και στο report που έστειλε η Κυβέρνηση σας προς τους θεσμούς, δεσμευόταν ότι μέσα στο 2020 θα καταργήσει την προστασία της πρώτης κατοικίας. Κι αυτό κάνετε τώρα. Αυτό δεν είπατε. Άρα, αφού δεσμευόσασταν ότι θα την καταργήσετε πως δεν προστατευόταν γιατί δεν προστατευόταν. Εσείς δεσμευθήκατε και το κάνετε τώρα. Οι ηλεκτρονικοί πλειστηριασμοί είκοσι τέσσερις χιλιάδες. Φέρτε μας έστω και έναν που να είναι πλειστηριασμός πρώτης κατοικίας έως 240.000 ευρώ όπως λέω, και προφανώς αυτοί οι πλειστηριασμοί δεν αφορούν ακίνητα τέτοια αφορούν άλλα ακίνητα μπορεί να είναι πλειστηριασμοί που κάποιοι εργαζόμενοι για παράδειγμα, ζήτησαν να πλειστηριαστεί η περιουσία του εργοδότη τους, για να πάρουν τα δεδουλευμένα και την αποζημίωση τους. Όχι η πρώτη κατοικία έως 240.000 ευρώ. Η ιστορία, λοιπόν, γράφει ότι σήμερα αν ψηφίσετε αυτό το τερατούργημα, τελειώνετε κάθε προστασία της πρώτης κατοικίας. Απ' όλη τη διαδικασία στη Βουλή και τις τοποθετήσεις των εκπροσώπων των παραγωγικών φορέων, των επιστημονικών συλλόγων, των ενώσεων καταναλωτών, έχει ήδη αποδειχθεί ότι στην πραγματικότητα το νομοσχέδιο δεν διευθετεί οφειλές, δεν παρέχει καμμία δεύτερη ευκαιρία ούτε για την πρώτη κατοικία, είναι ένα νομοσχέδιο που δημιουργεί χιλιάδες νεόπτωχους αποδεικνύοντας ότι αδιαφορείτε για την κατάσταση που βρίσκεται η κοινωνία. Η τουρκική επιθετικότητα αυτή τη στιγμή έχει χτυπήσει κόκκινο. Η πανδημία καλπάζει, οι μισθοί έχουν καταρρεύσει, τα εισοδήματα των νοικοκυριών έχουν συρρικνωθεί, ο τζίρος των μικρομεσαίων επιχειρήσεων έχει μειωθεί στο μισό, οι ελεύθεροι επαγγελματίες έχουν δεχθεί ισχυρά πλήγματα. Και εσείς τι κάνετε, εν όψει μιας νέας ανθρωπιστικής κρίσης και μέσα στην υγειονομική και οικονομική κρίση θέτετε σε προτεραιότητα την απώλεια της πρώτης κατοικίας, την πτώχευση και τη ρευστοποίηση της περιουσίας των νοικοκυριών και των εμπόρων. Σπεύδετε να ικανοποιήσετε τους δανειστές τις τράπεζες, στοχεύετε ξεκάθαρα στην γρήγορη ρευστοποίηση όλων των περιουσιακών στοιχείων των σημερινών αλλά και των μελλοντικών πολιτών και επιχειρήσεων που βρίσκονται σε αδυναμία να πληρώσουν τις οφειλές τους. Δεν προβλέπεται τίποτα σχετικά με τις τράπεζες. Αντίθετα, οι τράπεζες πρέπει να είναι πλήρως ικανοποιημένες, δεν τις υποχρεώνετε για τίποτα ούτε και για τα δάνεια με εγγύηση του ελληνικού δημοσίου που δόθηκαν για παράδειγμα στην πατρίδα μου στην Ηλεία λόγω των φωτιών του 2007 πυρόπληκτα δάνεια. Με την τροπολογία που φέρνετε ξεχνάτε την υπουργική απόφαση του Δεκέμβρη του 2018 και την εγκύκλιο του 2019 που ψήφισε η κυβέρνηση του ΣΥΡΙΖΑ. Αυτές προέβλεπαν ρύθμιση αυτών των δανείων. Με την τροπολογία σας κάνετε ρύθμιση εκατόν είκοσι δόσεων στις βεβαιωμένες οφειλές στις ΔΟΥ. Κουβέντα δεν λέτε για τις υποχρεώσεις των τραπεζών να ρυθμίσουν τα δάνεια αυτά πριν βεβαιωθούν στις εφορίες. Αυτό έχουν ανάγκη πρωτίστως οι πυρόπληκτες επιχειρήσεις και δεν τολμάτε να υποχρεώσετε τις τράπεζες. Κύριε Πρόεδρε, κλείνω λέγοντας ότι αυτή τη στιγμή σε όλη την Ευρώπη λαμβάνονται μέτρα για τη στήριξη των νοικοκυριών και των επιχειρήσεων. Εσείς ρευστοποιείτε την περιουσία των αδύναμων και τους ξεσπιτώνετε. Οδηγείται στον όλεθρο επιχειρήσεις, επαγγελματίες και νοικοκυριά. Αυτή είναι η αλήθεια, μην προσπαθείτε να την διαστρεβλώσετε. Με σκληρό τρόπο κλείνετε τα μάτια και τα αυτιά στην απόγνωση που δημιουργείτε. Εξυπηρετείτε συμφέροντα όχι όμως της κοινωνίας. Η διάθλαση των υποστηρικτικών σας μέσων ενημέρωσης δεν αλλάζει την πραγματικότητα. Η κοινωνία θα απαντήσει θα φέρει ξανά τον ΣΥΡΙΖΑ - Προοδευτική Συμμαχία στη διακυβέρνηση της χώρας, για να καταργήσει τον νόμο αυτό και να προστατέψει ξανά την πρώτη κατοικία.
Τον λόγο έχει ο κ. Τσίπρας.
Κυρίες και κύριοι συνάδελφοι, ο βομβαρδισμός με ψέματα από την κυβερνώσα παράταξη νομίζω είναι κάτι πρωτοφανές και είναι βομβαρδισμός τέτοιος που δεν προλαβαίνει κανείς να τα καταναλώσει. Μίλησε η κ. Αναστασοπούλου πριν περίπου μία ώρα για το θέμα του μαξιλαριού, που ειπώθηκε από αυτό το βήμα χθες από τον Πρωθυπουργό ότι η Νέα Δημοκρατία το δημιούργησε, όπως επίσης για τις μαστογραφίες που συνεχίζει να ανασκευάζεται. Να προσθέσω δύο ακόμα χθεσινά, το ένα αφορά τη σχέση με τα Ηνωμένα Αραβικά Εμιράτα που υποτίθεται οικοδομήσατε εσείς. Υπάρχουν και ορισμένα όρια δηλαδή η σχέση μας με τα Ηνωμένα Αραβικά Εμιράτα οικοδομήθηκαν και έφτασαν στο ψηλότερο σημείο της δικής μας διακυβέρνησης, καλύτερες σχέσεις πεθαίνεις και δεν μπορεί να πάει στο καλύτερο. Τις οποίες εκμεταλλεύεστε εσείς σήμερα, δεν τις οικοδομήσατε εσείς. Και το δεύτερο ακόμα πιο προκλητικό βέβαια, η επέκταση στα δώδεκα ναυτικά μίλια στο Ιόνιο. Να θυμίσω ότι είχαμε προαναγγείλει την επέκταση κατά τη μεταβίβαση από τον κ. Κοτζιά στον κ. Κατρούγκαλο το φθινόπωρο του 2018. Δεχτήκαμε σφοδρότατη κριτική και επίθεση από τη ΝΔ και τον υπεύθυνο τότε τομεάρχη της, ότι είναι τεράστιο λάθος και χθες ο κύριος Πρωθυπουργός μας εγκάλεσε γιατί δεν επεκτείναμε εμείς τα δώδεκα ναυτικά μίλια στο Ιόνιο. Δύο παραδείγματα υπάρχουν πολλά ακόμα. Ειπώθηκε ότι έγινε ευρωτουρκικό ζήτημα, επί κυβερνήσεως ΝΔ, τα ελληνοτουρκικά. Από πότε έγινε ευρωτουρκικό; Η προεδρεύουσα έχει αντιμετωπίσει το θέμα της Τουρκίας όπως θα θέλαμε εμείς έστω και ελάχιστα, εδώ δεν συζητήθηκε καν στο τελευταίο Συμβούλιο Κορυφής. Έρχομαι στο πτωχευτικό. Έχουν ειπωθεί πολλά πράγματα, μίλησα μόλις χθες κατά τη συζήτηση της πρότασης μομφής. Θέλω να ξεκινήσω από μία παρατήρηση που αφορά την παράταξη της Δεξιάς. Ακόμα και η κυβέρνηση Καραμανλή πιστεύω δεν θα είχε τολμήσει να φέρει το ίδιο πτωχευτικό. Δεν θεωρώ τυχαίο ότι επελέγη ο κ. Ρουσόπουλος για να εισηγηθεί. Του λέω απλά ότι η κυβέρνηση Καραμανλή δεν θα είχε φέρει ένα τέτοιο πτωχευτικό, και δεν το λέω για να δώσω τα εύσημα στην κυβέρνηση Καραμανλή, το λέω για να πω ότι η σημερινή Κυβέρνηση είναι μια ακραία πραγματικά ακραία Κυβέρνηση στις πολιτικές τις οποίες εφαρμόζει. Τουλάχιστον δεν χρειάζεται να γινόμαστε βασιλικότεροι του βασιλέως. Δηλαδή, άκουσα και τον κ. Ρουσόπουλο - αν κάνω λάθος να με διορθώσει - σε τηλεοπτικό κανάλι, έχω ακούσει και από άλλους συναδέλφους του μέσα στο κτήριο αυτό εδώ, ότι οι φορείς συναινούν και διαφωνούν οι τράπεζες. Εντάξει, μέχρι ενός σημείου να παραποιούμε την πραγματικότητα. Οι τράπεζες συμφωνούν, και οι φορείς όλοι οι φορείς είναι ενάντιοι. Και έρχομαι στην ουσία. Λοιπόν, δεύτερη ευκαιρία υπήρχε και από πριν. Δεν την καθιερώνετε εσείς τη δεύτερη ευκαιρία. Δεύτερη ευκαιρία υπήρχε και από τον νόμο Κατσέλη - Σταθάκη και από τον νόμο Φλαμπουράρη. Χρειαζόταν κάποια στιγμή, όποιος και αν ήταν κυβέρνηση, να υπάρξει ένα νέο πτωχευτικό πλαίσιο με μεταβατικές διατάξεις και μόνιμες διατάξεις μετά τη δεκαετή κρίση που περάσαμε; Προφανώς, αλλά δεύτερη ευκαιρία υπήρχε. Ποιο το καινούργιο στοιχείο; Το καινούργιο στοιχείο δεν είναι η δεύτερη ευκαιρία. Κατ' αρχάς, δεν υπάρχει αυτή στην ουσία αλλά αυτό είναι άλλο θέμα. Το καινούργιο στοιχείο δεν είναι η δεύτερη ευκαιρία. Το καινούργιο στοιχείο είναι ότι μπορεί κανείς, υπό ορισμένες προϋποθέσεις, να πάει στη δεύτερη ευκαιρία εφόσον το γδύσουμε ολοκληρωτικά από τα περιουσιακά του στοιχεία. Το ένα είναι αυτό, και το δεύτερο και ίσως ακόμη χειρότερο ότι αυτό θα γίνει με τους όρους εκείνους που δεν θα υπάρξει η παραμικρή ζημιά ή η ελάχιστη ζημιά και το μεγαλύτερο κέρδος, αντιστοίχως, για τους πιστωτές και τις τράπεζες και αυτό είναι που καθιστά το νομοσχέδιο αυτό το πτωχευτικό εξαιρετικά επιθετικό, και τέτοιο που δεν υπάρχει πουθενά αλλού στον δυτικό κόσμο. Είπε η κ. Σκόνδρα προηγουμένως, ανέφερε παραδείγματα ορισμένων ευρωπαϊκών χωρών για δεύτερη ευκαιρία. Εγώ σας προκαλώ, αν θέλετε, να φέρουμε το πτωχευτικό άλλων ευρωπαϊκών χωρών και μπορεί υπό ορισμένους όρους να το ψηφίσουμε εμείς οι ίδιοι. Δεν υπάρχει ούτε μία ευρωπαϊκή χώρα - αλλά θα έρθω και στις Ηνωμένες Πολιτείες - που να έχει αυτό το νομοσχέδιο, το έκτρωμα, που έχετε κατεβάσει και το είπα και χθες. Κάναμε λάθος και το αναγνωρίζουμε. Δεν είναι ένα πτωχευτικό που είναι απλά κομμένο και ραμμένο στα μέτρα των τραπεζών. Ακόμη και έτσι, δηλαδή αυτό που είναι σήμερα οι τράπεζες, πιθανώς θα φέρναμε κάτι που θα ήταν πιο εύλογο. Εσείς έχετε φέρει ένα έκτρωμα, που είναι το αποτέλεσμα του ερωτήματος ενός αρρωστημένου εγκέφαλου σε ένα νομικό γραφείο, ποιος είναι εκείνος ο νόμος, ποιος είναι εκείνος ο Πτωχευτικός Κώδικας που αφαιρεί κάθε δικαίωμα από τον οφειλέτη, που δίνει όλα τα δικαιώματα στον πιστωτή, που κλείνει όλες τις τρύπες, όλα τα παράθυρα που θα μπορούσε να εκμεταλλευτεί ένας οφειλέτης, για να γλιτώσει την περιουσία του είτε αυτά που είναι να πληρώσει. Πραγματικά, αυτό είναι αυτό που είχε φέρει και υπάρχουν διατάξεις που είναι εξοργιστικές. Ούτε αυτές δεν διορθώνετε και τις εξοργιστικές ακόμη διατάξεις. Λοιπόν, να σας πω τι συμβαίνει στις Ηνωμένες Πολιτείες, που είναι το «άντρο» του καπιταλισμού διεθνώς. Σας πληροφορώ, λοιπόν, ότι υπάρχουν πολλές πολιτείες στις Ηνωμένες Πολιτείες που προβλέπουν δεύτερη ευκαιρία - βεβαίως, δεν είπε κανείς όχι - με εξαίρεση της πρώτης κατοικίας, με εισοδηματικά κριτήρια. Στην Καλιφόρνια, για παράδειγμα, ήταν 500.000 δολάρια η πρώτη κατοικία όριο αξίας πρώτης κατοικίας και το έχουν κατεβάσει τώρα στις 300.000 δολάρια εξαίρεση της πρώτης κατοικίας. Κοιτάξτε το αν θέλετε. Πολλές ευρωπαϊκές χώρες το ίδιο, αλλά αυτή είναι η μία πλευρά. Η άλλη η πιο σοβαρή πλευρά στην Ευρωπαϊκή Ένωση και τις χώρες της είναι ποια; Ότι προκειμένου να δοθεί η ευκαιρία και να σώσει κανείς το σπίτι του, ακόμη και αν δεν υπάρχει απόλυτη προστασία, είναι ότι προβλέπονται εύλογες δαπάνες διαβίωσης και αυτό είναι το πιο βασικό από όλα. Κοιτάξτε όπου θέλετε, κύριε Σταϊκούρα. Προβλέπουν εύλογες δαπάνες, να μπορεί κανείς να αποπληρώνει και να κρατάει ένα σπίτι ή την κατοικία που έχει επιλέξει ή οτιδήποτε και πληρώνει μέσα σε ορισμένο πλαίσιο. Έχει το δικαίωμα αυτό. Δεν έρχεται ο πιστωτής και του επιβάλλει «σε πτωχεύω, σου παίρνω τα πάντα και έλα ύστερα από δέκα χρόνια, αν θέλουμε και αν θέλεις, να το αγοράσεις στην εμπορική του αξία». Αυτό που κάνετε είναι πρωτοφανές σε όλη την Ευρωπαϊκή Ένωση. Τελειώνω, κύριε Πρόεδρε, δώστε μόνο μισό λεπτό. Και έρχομαι για να τελειώσω. Τι κάναμε εμείς με βάση τον νόμο Κατσέλη - Σταθάκη; Γιατί ακούγονται και λέγονται πολλά. Πρώτον, δεν ήταν μόνο όχημα προστασίας της πρώτης κατοικίας. Ήταν και δικαστικό καταφύγιο για όσους δεν μπορούσαν να συμβιβαστούν με τις τράπεζες, τα ταμεία ή το δημόσιο και όλους τους πιστωτές τους, προκειμένου να ρυθμίσουν τις οφειλές. Διευρύνθηκε σημαντικά το 2015, ενώ δεν ήταν πλήρης στις προηγούμενες κυβερνήσεις, δίνοντας λύση και για άλλες οφειλές, που μέχρι τότε δεν υπήρχαν μέσα, όπως οι οφειλές σε ταμεία, ΔΕΚΟ, ΟΤΑ, ιδιώτες, ΔΟΥ και λοιπά. Προστατευόταν εισόδημα αναγκαίο για τη διαβίωση - αυτό που έλεγα πριν - των οφειλετών και των οικογενειών τους, το οποίο προσδιορίστηκε από την ΕΛΣΤΑΤ και δεν ήταν καθόλου ευκαταφρόνητο. Είχε ειδικές ευεργετικές διατάξεις για όσους δε διαθέτουν επαρκή περιουσιακά στοιχεία και προστάτευε επίσης ανέργους. ΑΜΕΑ, ανθρώπους με σοβαρά προβλήματα υγείας κ.λπ.. Ακόμη και ο Σιμόπουλος, είναι δικός σας Βουλευτής, αναγνωρίζει ότι με το νομοσχέδιο αυτό αίρεται η προστασία της πρώτης κατοικίας. Σας ευχαριστώ.
Πριν δώσω τον λόγο σε σας και μέχρι να ετοιμαστεί το έδρανο, κύριε Λιβανέ, η Υπουργός Παιδείας, η κ. Κεραμέως, θα πάρει τον λόγο για δύο λεπτά για να σας ενημερώσει για τις τροπολογίες. Ελάτε, κυρία Υπουργέ.
Ευχαριστώ πολύ, κύριε Πρόεδρε. Θα είμαι πολύ σύντομη και ζητώ συγγνώμη από τους συναδέλφους. Δύο διατάξεις. Η πρώτη αφορά στην παράταση ρυθμίσεων που ίσχυαν για ζητήματα COVID -19, σε θέματα προμηθειών για εξοπλισμό για την υποστήριξη της εξ αποστάσεως εκπαίδευσης, υγειονομικό υλικό για τις εκπαιδευτικές δομές και τα λοιπά, αποδοχή δωρεών που εξακολουθούμε και δεχόμαστε σε ζητήματα και πάλι εξοπλισμού για τις εκπαιδευτικές δομές. Άρα, η πρώτη ρύθμιση αφορά ακριβώς σε αυτές τις διαδικασίες στην παράταση των διαδικασιών αυτών. Η δεύτερη ρύθμιση ,αφορά στη διενέργεια των εκλογών στην ανάδειξη εκπαιδευτικών για τα υπηρεσιακά συμβούλια και σε δυνατότητα για τον καθορισμό των αναγκαίων, για τις ανάγκες λεπτομέρειες, για τη διενέργεια αυτών των εκλογικών διαδικασιών, για την ανάδειξη εκπαιδευτικών στα υπηρεσιακά συμβούλια υπουργεία. Ευχαριστώ πολύ, κύριε Πρόεδρε.
Και εγώ ευχαριστώ, κυρία Υπουργέ. Τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Σπήλιος Λιβανός.
Ευχαριστώ, κύριε Πρόεδρε, πριν ξεκινήσω την αγόρευσή μου, ήθελα, αν μου επιτρέψετε, να εκφράσω τα συλλυπητήριά μου στην οικογένεια και στους οικείους του Χάρη Καρατζά, ενός παλιού Βουλευτή που κόσμησε το Κοινοβούλιο επί σειρά ετών. Θυμίζω για τους νεότερους ότι ο Χάρης Καρατζάς ήταν ένα ηγετικό στέλεχος της νεολαίας της ΕΡΕ, της ΕΡΕΝ, επί προεδρίας Παναγιώτη Κανελλόπουλου και Κωνσταντίνου Καραμανλή. Στη διάρκεια της δικτατορίας είχε πλούσια αντιδικτατορική δημοκρατική δράση και το 1974 εκλέχτηκε πρώτη φορά Βουλευτής, ενώ διετέλεσε και Υφυπουργός Παιδείας από το 1977 έως το 1980. Ο Χάρης Καρατζάς, ήταν ένας γνήσιος δημοκράτης, λιτός και ακέραιος άνθρωπος. Ήταν ένα ωραίο παράδειγμα, με την αρχαιοελληνική έννοια του όρου, του καλού, ανιδιοτελούς και χρήσιμου πολιτικού για την πατρίδα μας. Κατά τη διάρκεια του πενθημέρου «βατερλό» για τον ΣΥΡΙΖΑ που συζητήθηκε το νομοσχέδιο, δύο μέρες και η προσχηματική πρόταση μομφής επί τρεις μέρες, αναδείχθηκε περίτρανα η πολιτική ανικανότητα του κ. Τσίπρα, που έκανε ακόμα μία λανθασμένη πολιτική κίνηση. Εξέθεσε άθελά του ή επίτηδες - αυτό το κουβεντιάσαμε αρκετά αυτές τις μέρες - τον κ. Τσακαλώτο και ανάγκασε όλους τους Βουλευτές του ΣΥΡΙΖΑ, να έρχονται ένας - ένας, μία - μία, σε αυτό εδώ το βήμα και να απολογούνται για τα ψέματα και τα λάθη της περιόδου της διακυβέρνηση τους. Βγήκε για μία ακόμα φορά στο φως η απόλυτη ένδεια επιχειρημάτων του ΣΥΡΙΖΑ, και μπορεί η σημερινή Αξιωματική Αντιπολίτευση κατά την περίοδο διακυβέρνησής της να έφερε οπισθοδρόμηση, αντί για την πολιτική και οικονομική αλλαγή που κάποιος θα περίμενε από την «πρώτη φορά Αριστερά», ακούσαμε, όμως, χθες το βράδυ σε αυτή την αίθουσα τον κ. Τσίπρα, με έναν τόνο επιθετικό, τύπου Πολάκη, να μας μιλάει και για τη «δεύτερη φορά Αριστερά» που θα είναι είπε τούτη τη φορά αλλιώς από την πρώτη. Τον ευχαριστούμε ειλικρινά πολύ, όλοι νομίζω όσοι ακούγαμε, για το απολαυστικό ανέκδοτο στο τέλος ενός κουραστικού τριημέρου. Εκτιμούμε το χιούμορ από όπου κι αν προέρχεται. Για αυτό άλλωστε και όταν εξέφρασε αυτή την άποψη, νομίζω ότι όλες οι πτέρυγες της Βουλής τον χειροκρότησαν, και αυτό δεν το βλέπουμε συχνά σε αυτή την αίθουσα. Και βέβαια, δεν μπορώ να μη σημειώσω, επειδή πολλά λέχθηκαν για τα άδεια καθίσματα, ότι ο κ. Τσίπρας, που ο ίδιος προκάλεσε αυτή την πρόταση δυσπιστίας προς τον Υπουργό Οικονομικών, δεν είχε καν την ευγένεια, το τακτ, να είναι εδώ και να ακούσει την ομιλία του Υπουργού Οικονομικών. Αυτά για να καταλαβαίνουμε ποιοι είμαστε και πώς συμπεριφερόμαστε. Από όλη, όμως, τη συζήτηση για την πρόταση μομφής, ειλικρινά δεν μπόρεσα από καμμία τοποθέτηση των συναδέλφων της Αξιωματικής Αντιπολίτευσης, να συμπεράνω τελικά ποιος είναι ο άλλος δρόμος τον οποίον προτείνετε. Ούτε επί του νομοσχεδίου, συγκεκριμένα, όμως, όχι θεωρίες, όπως άκουσα πριν τον κ. Βίτσα να λέει παραδείγματα στον αέρα ούτε, λοιπόν, ως συγκεκριμένες λύσεις για το κομμάτι του πτωχευτικού και της δεύτερης ευκαιρίας αλλά ούτε ως πρόταση για την γενικότερη ιδεολογική σας κατεύθυνση. Και όσον αφορά σε κάποια που ακούστηκαν και σήμερα για το λιγότερο και περισσότερο κράτος, για τον νεοφιλελευθερισμό και όλα αυτά τα ιδεολογικά, θα ήθελα να πω κάτι το οποίο νομίζω μόνο ο ΣΥΡΙΖΑ δεν το έχει καταλάβει. Ότι για εμάς στη Νέα Δημοκρατία αυτό το δίλημμα «λιγότερο ή περισσότερο κράτος» είναι ξεπερασμένο. Για εμάς το ζητούμενο είναι να δημιουργήσουμε ένα πιο έξυπνο, πιο αποτελεσματικό κράτος και ταυτόχρονα να επιτρέψουμε στην αγορά να λειτουργήσει, ελέγχοντας και τιμωρώντας την παρανομία, διασφαλίζοντας τη ίση ευκαιρία. Όπως ακριβώς είπε και χθες ο Χρήστος Σταϊκούρας στην ομιλία του, το μείγμα της πολιτικής μας μπορεί να αλλάζει ανάλογα με τις περιστάσεις, κινούμαστε, όμως - πολύ σωστά το είπε ο Υπουργός - στη μέση οδό και για αυτό μας ακούει και εκφράζουμε ένα πολύ μεγάλο κομμάτι της κοινωνίας, πολύ μεγαλύτερο από αυτό το οποίο μας ψηφίζει. Και δεν είναι και λίγο αυτό που μας ψηφίζει, γιατί είναι το 40%. Ακούστηκαν πολλά για τα μέσα μαζικής ενημέρωσης και για τον έλεγχό τους δήθεν από την Κυβέρνηση, επειδή χρησιμοποίησε τη λίστα Πέτσα και ούτω καθεξής. Νομίζω, αν κατάλαβα καλά, ότι αυτή ήταν και η βασική γραμμή άμυνας του ΣΥΡΙΖΑ, γιατί δεν ακούγεται ο πολιτικός του λόγος. Θέλω να ξεκαθαρίσω ότι εμείς στη Νέα Δημοκρατία πιστεύουμε στο φιλελεύθερο κράτος, στον πολιτικό φιλελευθερισμό και βασική αξία αυτού του πολιτικού φιλελευθερισμού είναι η ανεξάρτητη και ισχυρή παρουσία διαλόγου και κριτικής. Ξεκαθαρίζω ότι εμείς και θέλουμε και στηρίζουμε την πολυφωνία, γιατί τη θεωρούμε οξυγόνο της δημοκρατίας μας. Πιστεύουμε ότι ο διάλογος, ο πλουραλισμός, η ανταλλαγή απόψεων, οι διαφωνίες, δυναμώνουν τη δημοκρατία μας και μαζί δυναμώνουν και το δίκαιο της πολιτικής μας. Εύχομαι να μην υιοθετήσετε ολοκληρωτικά στον ΣΥΡΙΖΑ τη λογική των στρατευμένων μέσων μαζικής ενημέρωσης, της κομματικής, φανατικής ενίοτε δε αντιδημοκρατικής και εγκληματικής, ως προς τη δολοφονία χαρακτήρων, μέσων ενημέρωσης και έχουμε πολλά τέτοια παραδείγματα, με τελευταίο αυτό του αγκυλωτού σταυρό πάνω στην «ΑΥΓΗ» με τις φωτογραφίες του Αντώνη Σαμαρά και του Κυριάκου Μητσοτάκη. Κυρίες και κύριοι συνάδελφοι, εάν κάτι κατέστη απολύτως σαφές, κατά την τριήμερη συζήτηση της πρότασης δυσπιστίας, είναι ότι η έτσι κι αλλιώς συμπαγέστατη Κοινοβουλευτική Ομάδα της Νέας Δημοκρατίας είναι πραγματικά περήφανη για το σύνολο του έργου της Κυβέρνησης του Κυριάκου Μητσοτάκη και κυρίως, για την συνολική οικονομική πολιτική, το έργο αλλά και την πολιτική πορεία του Υπουργού Οικονομικών Χρήστου Σταϊκούρα, και βέβαια στηρίζουμε όλοι το νομοσχέδιο για τη δεύτερη ευκαιρία. Είπαν κάποιοι Βουλευτές σήμερα ότι είναι λιγότεροι εγγεγραμμένοι από τη Νέα Δημοκρατία να μιλήσουν. Προφανώς είναι, γιατί τρεις μέρες σφυροκοπούν το κόμμα σας και την άποψή σας, και σήμερα πολλοί από αυτούς πήγαν στις περιφέρειές τους, αφού μίλησαν ήδη, για να μην επαναλαμβάνουν τα ίδια, διότι ως γνωστόν είναι και μεγάλη μέρα για την Ορθοδοξία, η ημέρα του Αγίου Δημητρίου. Γιατί το στηρίζουμε, όμως, με πάθος και όχι μόνο δεν προσπαθήσαμε να το κρύψουμε αυτό το νομοσχέδιο, αλλά πιστεύουμε στη χρησιμότητα του. Γιατί δίνοντας μία λύση στο πρόβλημα του ιδιωτικού χρέους και φέρνοντας αυτό το καινοτόμο και ολιστικό πλαίσιο, βάζουμε ένα τέλος σε κατακερματισμένες διάσπαρτες διατάξεις, εκσυγχρονίζουμε το συνολικό πλαίσιο και το εναρμονίζουμε με τις πρακτικές που ακολουθούν όλες οι ευρωπαϊκές χώρες και όλες οι δυτικές χώρες, που τουλάχιστον εμείς ξέρουμε. Δεν άκουσα από καμμία πτέρυγα, που κριτικάρει αυτό το νομοσχέδιο, να μας φέρνει ένα παράδειγμα μιας άλλης χώρας που λειτουργεί διαφορετικά ή έστω μία ιδέα από εσάς πώς θα μπορούσε να λειτουργήσει διαφορετικά η χώρα μας, εκτός βέβαια από τα γνωστά ψέματα της σεισάχθειας, τα οποία νομίζω ότι έχουν «μπαγιατέψει» λίγο. Έγινε, όμως και κάτι άλλο απόλυτα σαφές, όχι μόνο σε αυτή την Αίθουσα, αλλά και στο σύνολο των Ελλήνων πολιτών. Ότι είναι απολύτως προσχηματική η έγνοια σας, κύριοι του ΣΥΡΙΖΑ, για την προστασία της πρώτης κατοικίας και των πλειστηριασμών. Ούτε ένσταση αντισυνταγματικότητας είχατε υποβάλει ούτε η εισηγήτρια σας ζήτησε την απόσυρση του νομοσχεδίου, κατά την ομιλία της. Και το σημαντικότερο, υπεραμυνθήκατε - προσπαθήσατε να υπεραμυνθείτε και ίσως να το κάνετε και σήμερα - για τον νόμο Κατσέλη, έναν νόμο που δεν είχατε καν υπερψηφίσει, όπως με ωραίο σαιξπηρικό ύφος σας ανέλυσε πριν ο κ. Λοβέρδος και λέτε ψέματα, γιατί εσείς ως κυβέρνηση καταργήσατε - θα το πω για άλλη μια φορά - την οριζόντια προστασία της πρώτης κατοικίας, συγκεκριμένα με το ν.4436 και οριστικοποιήσατε με τον ν.4592. Σας τους κατέθεσε ο Πρωθυπουργός χθες και εσείς πάλι δεν απαντήσατε επί του συγκεκριμένου. Επιπλέον, ο ορισμός των ευάλωτων οφειλετών ο καθορισμός των εύλογων δαπανών διαβίωσης, έγινε και αυτός με δική σας νομοθεσία, με τους νόμους 4472/2017 και 4389/2016 και λέτε ψέματα για άλλη μια φορά στους Έλληνες πολίτες, τώρα που βρίσκεστε στην ανεμελιά της Αντιπολίτευσης πάλι, προτείνοντας ως δήθεν εναλλακτική, την πλήρη απαλλαγή, από ό,τι καταλαβαίνουμε, αυτό λέτε, χωρίς καμμία πτώχευση, μια νέα δηλαδή σεισάχθεια - φτου κι απ' την αρχή - ενώ γνωρίζετε καλά ότι κάτι τέτοιο ούτε μπορεί να γίνει, αλλά δεν το κάνατε και εσείς στα χρόνια που κυβερνούσατε. Κυρίες και κύριοι συνάδελφοι, καταλήγοντας, το σημερινό νομοσχέδιο αποτελεί ένα καίριο μεταρρυθμιστικό βήμα, που επιλύει ένα από τα μεγαλύτερα προβλήματα τόσο για τους πολίτες όσο και για την ανάπτυξη της οικονομίας μας. Αυτό το καταλαβαίνουν όσοι έχουν την ελάχιστη σχέση με την πραγματικότητα και την αγορά. Θα περιμέναμε μια υπεύθυνη Αντιπολίτευση να βάλει πλάτη για τους πολίτες και τις επιχειρήσεις που έχουν πνιγεί στα χρέη και αναζητούν μια δεύτερη ευκαιρία, γιατί σε όλα τα μεγάλα μείζονα προβλήματα, όπως το πρόβλημα του ιδιωτικού χρέους που μας απασχολεί σήμερα, τα εθνικά, την πανδημία του κορωνοϊού, ο ελληνικός λαός θέλει από εμάς ένα πράγμα: Ομοψυχία, συνεννόηση και δημιουργική αντιπαράθεση ιδεών, δεν θέλει στείρα και μίζερη αντιπαράθεση, λαϊκιστικές κορώνες, που χαϊδεύουν αυτιά μεν - όποια ακούν - αλλά οδηγούν σε απόλυτα αδιέξοδα. Δυστυχώς, όμως και σήμερα η Αντιπολίτευση επέλεξε να φανεί, όλες αυτές τις μέρες, πέντε μέρες τώρα, κατώτερη των περιστάσεων. Δεν διαθέτετε ίχνος υπευθυνότητας, κυρίες και κύριοι συνάδελφοι του ΣΥΡΙΖΑ. Κρίμα που αρνείστε να δώσετε στους δοκιμαζόμενους Έλληνες πολίτες μια δεύτερη ευκαιρία. Να ξέρετε πάντως ότι σε αυτούς καλείστε να λογοδοτήσετε και αυτοί είναι που στο τέλος θα σας κρίνουν. Ευχαριστώ.
Και εγώ ευχαριστώ, κύριε Λιβανέ. Τον λόγο έχει τώρα η κ. Στεργιανή Μπίζιου από τη Νέα Δημοκρατία.
Ευχαριστώ κύριε Πρόεδρε. Κύριε Υπουργέ, κυρίες και κύριοι συνάδελφοι, κόκκινα δάνεια, πρώτη κατοικία, πλειστηριασμοί, πτώχευση, οφειλές σε ασφαλιστικά ταμεία και εφορία, αυτό είναι με λίγα λόγια το ιδιωτικό χρέος στην Ελλάδα. Οι αριθμοί είναι αμείλικτοι. Σύμφωνα με επίσημα στοιχεία της Τράπεζας της Ελλάδος, της Ανώτατης Αρχής Δημοσίων Εσόδων και του ΕΦΚΑ, το συνολικό ιδιωτικό χρέος ανέρχεται σε 234 δις ευρώ. Την τελευταία δεκαετία για την αντιμετώπιση του ιδιωτικού χρέους και την προστασία της πρώτης κατοικίας θεσμοθετήθηκε πληθώρα εργαλείων, όπως ο νόμος Κατσέλη και ο διάδοχος αυτού και σωρεία από ρυθμίσεις οφειλών προς ασφαλιστικά ταμεία και εφορία, όμως παρά την πληθώρα των νομοθετημάτων και ρυθμίσεων, λύση βιώσιμη και οριστική δεν δόθηκε. Το αποτέλεσμα σήμερα είναι ένα μεγάλο μέρος του ιδιωτικού χρέους να μένει εκτός οποιασδήποτε ρύθμισης συγκάλυψης που θα μπορούσε να εξασφαλίσει την ομαλή εξυπηρέτηση του. Τις αρρυθμίες αυτές έρχεται να θεραπεύσει το σημερινό νομοσχέδιο, ένα νομοσχέδιο συστηματικό και συνεκτικό που διευθετεί καθολικά το ζήτημα του ιδιωτικού χρέους βάζοντας τέλος στη σύγχυση των διάσπαρτων διατάξεων και των αποσπασματικών ρυθμίσεων. Θεσμοθετεί εργαλεία που θα οδηγήσουν στη μείωση του ιδιωτικού χρέους με τρόπο ορθολογικό, επιτυγχάνοντας ισορροπία μεταξύ των οικονομικών και κοινωνικών παραμέτρων. Καλύπτει τα κενά που άφηναν μεγάλο αριθμό οφειλετών χωρίς λύση στο αδιέξοδο τους, προστατεύει την πρώτη κατοικία και τα ευάλωτα νοικοκυριά. Διασφαλίζει τη λειτουργία των βιώσιμων επιχειρήσεων και επαγγελματιών. Εντοπίζει τους στρατηγικούς κακοπληρωτές, με κατάλληλους μηχανισμούς διασταυρώσεων και ελέγχου και με άρση του απορρήτου ανιχνεύονται αυτοί που έχουν επαρκή ικανότητα αποπληρωμής, αλλά με δόλια μέσα αποφεύγουν να πληρώσουν. Ενεργεί προληπτικά, για πρώτη φορά θεσπίζεται μηχανισμός έγκαιρης προειδοποίησης οφειλετών, που στόχο έχει να ενεργοποιεί τον οφειλέτη προκειμένου να μην περιέλθει σε κατάσταση οριστικής αδυναμίας. Δημιουργούνται κέντρα εξυπηρέτησης δανειοληπτών, που θα παρέχουν εξειδικευμένες συμβουλευτικές υπηρεσίες με στόχο την υποστήριξη του δανειολήπτη στην προσπάθεια τήρησης των δανειακών του υποχρεώσεων. Οι επιχειρήσεις και οι επαγγελματίες που αντιμετωπίζουν οικονομικές δυσκολίες, θα έχουν πρόσβαση σε αποτελεσματικά εργαλεία προληπτικής αναδιάρθρωσης, τα οποία θα τους επιτρέψουν να συνεχίσουν τη λειτουργία τους. Αυτό επιτυγχάνεται μέσα από τη διαδικασία του εξωδικαστικού συμβιβασμού και της εξυγίανσης. Οι μηχανισμοί αυτοί είναι διαθέσιμοι στους οφειλέτες σε πρώιμο στάδιο φερεγγυότητας και στόχο έχουν να διατηρήσουν οι επιχειρήσεις τη βιωσιμότητά τους, να ελαχιστοποιηθεί η ζημιά των πιστωτών και να διασφαλισθούν οι θέσεις εργασίας. Η διαδικασία του εξωδικαστικού συμβιβασμού είναι διαθέσιμη τόσο σε φυσικά όσο και σε νομικά πρόσωπα, διεξάγεται μέσω ηλεκτρονικής πλατφόρμας, είναι γρήγορη, είναι εμπιστευτική και εφόσον αυτή επιτευχθεί, ωφελεί όλους τους εμπλεκόμενους, αφού και ο οφειλέτης απαλλάσσεται από το οικονομικό βάρος αλλά και οι πιστωτές θωρακίζονται από τον κίνδυνο να έχουν απέναντί τους έναν οφειλέτη σε πραγματική αδυναμία. Για τις μεσαίες και μεγαλύτερες επιχειρήσεις προβλέπεται η προσφυγή στη διαδικασία της εξυγίανσης, μια διαδικασία που απαιτεί τη συναίνεση των πιστωτών, διασφαλίζει τη θέση όσων δεν συναινούν, μα πάνω από όλα διασφαλίζει ότι δεν επηρεάζονται τα δικαιώματα των εργαζομένων. Σε περίπτωση που η προληπτική αναδιάρθρωση δεν είναι εφικτή, ο οφειλέτης μπορεί να προσφύγει στη διαδικασία της πτώχευσης, μια διαδικασία πτώχευσης διαφορετική από αυτή που γνωρίζουμε μέχρι σήμερα γιατί είναι προσανατολισμένη στη δεύτερη ευκαιρία. Στην ευκαιρία επανένταξης στην οικονομική ζωή. Τώρα το πτωχευμένο πρόσωπο απαλλάσσεται των οφειλών του σε διάστημα από ένα έως τρία χρόνια, αρκεί φυσικά να μην πτωχεύσει δολίως. Ο επαγγελματίας δεν χάνει την άδεια ασκήσεως επαγγέλματός του, και συνεπώς μπορεί να προχωρήσει σύντομα στη δημιουργία μεταπτωχευτικής περιουσίας. Απώτατος χρόνος ολοκλήρωσης της πτώχευσης είναι οι δώδεκα μήνες, τριάντα έξι αν πρόκειται για μεγάλες πτωχεύσεις. Τέλος σε εξαντλητικές πτωχεύσεις που διαρκούν δεκαετίες. Επιχειρηματικότητα, καινοτομία, επιτυχία αλλά και αποτυχία είναι έννοιες άρρηκτα συνδεδεμένες. Η αποτυχία εξάλλου είναι προϋπόθεση της επιτυχίας. Ποιος από εμάς; Ποιος; Σε όποιο πεδίο δράσης μπορεί να ισχυρισθεί ότι έχει πετύχει με την πρώτη φορά σε ότι και αν δοκιμάστηκε; Για αυτό ακριβώς και η πτωχευτική διαδικασία οφείλει να μην είναι στίγμα, να μην τιμωρεί αλλά να ενθαρρύνει την προσπάθεια. Πτωχευτικά καθεστώτα με τιμωρητικό χαρακτήρα λειτουργούν αποτρεπτικά για την προσέλκυση νέων επενδυτών και φυσικά δεν ενθαρρύνουν υφιστάμενους έντιμους επαγγελματίες για ένα νέο ξεκίνημα. Πώς θα πείσουμε τον εικοσιπεντάχρονο νέο της χώρας μας να επιχειρήσει, αν γνωρίζει ότι πιθανή αποτυχία θα τον καθηλώσει επαγγελματικά, και μετά απορούμε γιατί τόσο μεγάλη μερίδα της νεολαίας μας αποζητά τη σιγουριά του διορισμού; Αυτό που διακρίνει την πτωχευτική διαδικασία σε αυτό το νομοσχέδιο, είναι ότι εστιάζει στη δεύτερη ευκαιρία χωρίς να στιγματίζει, χωρίς να τιμωρεί τον πτωχό. Πρώτη κατοικία και ευάλωτα νοικοκυριά, ένα ζήτημα που μας προβλημάτισε και μας πλήγωσε όσο τίποτα άλλο στα χρόνια της κρίσης. Σήμερα δείχνουμε έμπρακτα τη στήριξή μας σε αυτούς που είναι πραγματικά ευάλωτοι, προσφέροντάς τους αξιοπρέπεια και όχι ελεημοσύνη. Πώς το επιτυγχάνουμε αυτό; Με την επιδότηση του δανείου πρώτης κατοικίας επιτυγχάνουμε τη διάσωση της κατοικίας αλλά δίνουμε και κίνητρο, ώστε ο οφειλέτης να είναι συνεπής στις υποχρεώσεις του. Αυτό στο στάδιο ρύθμισης των οφειλών, για το στάδιο της ρευστοποίησης και όταν ο πλειστηριασμός είναι αναπόφευκτος, δίνουμε τη δυνατότητα στον οφειλέτη να παραμείνει στην κατοικία του για διάστημα δώδεκα ετών πληρώνοντας ενοίκιο το οποίο όμως επιδοτείται από την πολιτεία, ενώ ταυτόχρονα διατηρεί το δικαίωμα να επαναγοράσει το σπίτι του. Από την προηγούμενη κυβέρνηση κληρονομήσαμε ένα καθεστώς που άφηνε απροστάτευτη την πρώτη κατοικία. Με πρωτοβουλία του Υπουργείου Οικονομικών, παρατείναμε την προστασία, που ο ΣΥΡΙΖΑ άφησε να λήξει τον Δεκέμβριο του 2019, έως τον Απρίλιο του 2020. Στη συνέχεια προέκυψε η πανδημία και φέραμε το πρόγραμμα «ΓΕΦΥΡΑ», με το οποίο παρατείναμε ακόμα περισσότερο την προστασία. Τώρα φέρνουμε ένα πρόγραμμα στήριξης, που διαφέρει από όλα τα προηγούμενα, γιατί αποτελεί πλέον ένα μόνιμο πρόγραμμα κοινωνικής πρόνοιας, με ουσιαστική και έμπρακτη προστασία της πρώτης κατοικίας και όχι ένα έκτακτο και αποσπασματικό πρόγραμμα. Είναι ένα νομοθέτημα, που προσφέρει πρόληψη με το σύστημα έγκαιρης προειδοποίησης, ευελιξία με την παροχή εναλλακτικών αυτοματοποιημένων εξωδικαστικών μηχανισμών, μέριμνα και φροντίδα για τους ευάλωτους, εντοπισμό και αποκλεισμό των στρατηγικών κακοπληρωτών, ενσωμάτωση όλων των επιμέρους εργαλείων ρύθμισης οφειλών σε ένα ενιαίο πλαίσιο και μια ενιαία διαδικασία. Αυτός, κυρίες και κύριοι συνάδελφοι, είναι ο Κώδικας Διευθέτησης Οφειλών και Παροχής Δεύτερης Ευκαιρίας, αυτό εισάγουμε σήμερα ένα νομοθέτημα που αντιμετωπίζει τους οφειλέτες με δικαιοσύνη και ισότητα, ένα μεταρρυθμιστικό νομοθέτημα που διαχειρίζεται συνολικά και συνεκτικά το πρόβλημα του ιδιωτικού χρέους της χώρας, βάζοντας στο επίκεντρο το σημαντικότερο όλων των αγαθών, την αξιοπρέπεια του οφειλέτη. Σας καλώ, λοιπόν, να το υπερψηφίσετε. Ευχαριστώ.
Κι εγώ ευχαριστώ, κυρία Μπίζιου. Ο κ. Χαράλαμπος (Μπάμπης) Παπαδημητρίου από τη Νέα Δημοκρατία έχει τον λόγο και στη συνέχεια θα δώσουμε τον λόγο στον κ. Μπούμπα Κωνσταντίνο από την Ελληνική Λύση.
Ευχαριστώ πολύ, κύριε Πρόεδρε. Καλείται σήμερα η Βουλή να δώσει την έγκρισή της σε ένα πλαίσιο ρυθμίσεων, που θα επιτρέπει σε συμπολίτες μας και επιχειρήσεις να ξεπερνούν έκτακτες οικονομικές δυσκολίες και να μην πέφτουν στην παγίδα χρέους. Οφείλουμε να το υπερψηφίσουμε με ενθουσιασμό. Αν υπάρχει κάτι, πραγματικά, σημαντικό στο νέο πλαίσιο, είναι ότι η χώρα, δηλαδή οι πολίτες και οι επιχειρήσεις, θα αποκτήσουν περισσότερα εργαλεία από αυτά που έχουν σήμερα για να αντιμετωπίζουν σωστά και γρήγορα τους κινδύνους και κυρίως έναν, να χάσουν τα πάντα και να μείνουν επί πέντε ή παραπάνω χρόνια βυθισμένοι στα χρέη. Αποτελεί ύβρη, κύριοι της Αξιωματικής Αντιπολιτεύσεως, στην κοινή λογική, όχι μόνο στη δική μας, να μιλάτε εσείς για κρυφή ατζέντα της Κυβέρνησης, όταν μέσα σε λίγες εβδομάδες στο πρώτο σας εξάμηνο μετατρέψατε σε ζόμπι το δημόσιο ταμείο που σας παραδόθηκε θετικό από τον Υπουργό Οικονομικών. Σε εκείνο τον ρόλο - μπορεί να σας τα πει με λεπτομέρειες - για τις τράπεζες, που είχαν μπει σε φάση εξυγίανσης και τις βυθίσατε κάτω, μαζί με τους φορολογουμένους που είχαν βάλει τα χρήματά τους, ενώ χιλιάδες επιχειρήσεις που σήκωναν μόλις κεφάλι μπήκαν ξανά σε μια μεγάλη κρίση. Λέτε ότι η μεγάλη κρίση ήταν αυτή που έριξε πολλούς συμπολίτες μας σε κατάσταση αδυναμίας πληρωμών. Δεν διαφωνούμε σε αυτό, κανείς δεν διαφωνεί. Κάνετε, όμως, σαν να μην καταλαβαίνετε ότι τα ψέματα με τη σεισάχθεια που υιοθετήσατε πλήρως και επαναλάβατε πλήρως, ήταν το καλύτερο μάθημα που πήρατε από τον συνεργάτη σας κ. Καμμένο. Η υπερφορολόγηση που είναι εγγεγραμμένη μέσα στο DNA των ανθρώπων που κυβέρνησαν στην προηγούμενη περίοδο, η υπερφορολόγηση μέσα από το δικό σας μνημόνιο και η διάλυση των τραπεζών, είναι οι λόγοι που οδήγησαν το ιδιωτικό χρέος τελικά στα 234 δισεκατομμύρια ευρώ, που αυτό είναι το τέρας με το οποίο πρέπει να παλέψουμε τώρα εμείς. Κάθε Βουλευτής, όμως, οφείλει να μπορεί να απαντήσει με σαφήνεια σε ένα ηθικό δίλημμα το οποίο τίθεται κάθε φορά που πρέπει να ψηφιστεί εδώ μέσα μια ευνοϊκή διάταξη προς ορισμένους πολίτες έναντι των υπόλοιπων πολιτών. Γιατί δίνουμε μια δεύτερη και σε πολλές περιπτώσεις μια τρίτη ευκαιρία σε συμπολίτες μας που δεν πλήρωσαν φόρους, δεν πλήρωσαν τα ταμεία τους, δεν πλήρωσαν τα δάνειά τους, όταν άλλοι πολίτες στριμώχτηκαν, στριμώχνονται και πληρώνουν; Κάντε τη σύγκριση μεταξύ δύο φίλων, που μπορεί να μένουν και στην ίδια πολυκατοικία και έχουν το ίδιο εισόδημα, έστω 800 ευρώ. Ο ένας πλήρωνε και πληρώνει το ενοίκιό του, ας πούμε 200 ευρώ τον μήνα. Κι έχουν κι οι δύο ογδόντα τετραγωνικά να κατοικήσουν. Ο άλλος φίλος πήρε δάνειο, όχι πολλά, 70.000. Έξω εκεί οι περισσότερες περιπτώσεις που έχουμε να αντιμετωπίσουμε είναι 70.000 υπόλοιπο, η δόση του 400 ευρώ. Τα πέντε πρώτα χρόνια πλήρωνε κανονικά, χάρη και σε κάποια αφορολόγητα μεροκάματα, τα οποία όμως χάθηκαν με την κρίση. Σωστό. Προσέφυγε, λοιπόν, στη δικαιοσύνη και δέκα χρόνια τώρα περιμένει την απόφασή της. Περιμένοντας όμως, δεν πληρώνει ούτε δόση ούτε βεβαίως ενοίκιο. Επομένως αντικειμενικά - δεν είναι τίποτα άλλο, δεν είναι θέμα επιλογής - βρίσκεται σε καλύτερη θέση από τον φίλο του και συγκάτοικό του, στη βάση του διαθέσιμου εισοδήματος, το οποίο είναι 400 ευρώ μεγαλύτερο στην περίπτωσή του. Ποιον πρέπει να προστατεύσουμε εμείς εδώ στη Βουλή; Σήμερα προστατεύουμε αυτόν που στο παράδειγμά μου έχει μεγαλύτερο διαθέσιμο εισόδημα. Βεβαίως, στο δικαστήριο όταν θα πάει δεν πρόκειται να απαλλαγεί από το χρέος. Καμμία τέτοια περίπτωση δεν υπάρχει, το έχετε παραδεχθεί κι εσείς. Επικαλούμαι ξανά - το έχουν επικαλεστεί πολλές φορές εδώ, θα το ξαναπώ κι εγώ είναι και λίγο αστείο αλλά είναι ένα «κομψοτέχνημα» αριστερής προπαγάνδας - τον νόμο Κατσέλη - Σταθάκη. Ξεχνάτε ότι έχουν γίνει άλλες τέσσερις - πέντε πολύ βαθιές ρυθμίσεις, Χατζηδάκης, Δένδιας και ο δικός σας - τον ανάφερε ο Αρχηγός σας την προηγούμενη μέρα, δεν χρειάζεται τη δική μου διαφήμιση. Σε κάθε περίπτωση, όμως, από το 80% της αντικειμενικής που είχε βάλει η Κατσέλη, πήγαμε μετά στο 100% της αντικειμενικής και πάλι, το 2016,με δική σας κυβέρνηση, και το 2018, πήγαμε στην εμπορική αξία πάλι στο 100%, και καταλήξαμε πάνω από το 100% , Δεν το είπε ο κ. Τσίπρας αλλά αυτό είναι πίσω από αυτή τη ρύθμιση, την οποία με τόσο ευνοϊκό τρόπο παρουσίασε. Έρχομαι, λοιπόν, να πω ότι δεν λέμε το κύριο θέμα. Θέλετε, κύριοι της Αξιωματικής Αντιπολιτεύσεως, να καταργηθεί η υποθήκη; Η υποθήκη, καταργώ την υποθήκη. Διότι αν βγούμε και πούμε ότι δεν υπάρχει κανένας μηχανισμός μετάβασης από μια κατάσταση δυσκολίας σε μια κατάσταση ελέγχου της δυσκολίας, το μόνο που μας λέτε εδώ συνεχώς είναι να καταργηθεί η υποθήκη. Πείτε το, δεν έχω αντίρρηση, να το συζητήσουμε. Αλλά αν το πείτε, πρέπει να πείτε και πόσο κοστίζει και ποιος θα το πληρώσει. Γιατί αν καταργηθεί η υποθήκη, να ξέρετε ότι το τραπεζικό σύστημα δεν πρόκειται να ξαναλειτουργήσει. Μπορεί αυτό να είναι μέσα στα όνειρα, τα οποία κάνετε τώρα που έχετε πολύ χρόνο ή έχετε εν πάση περιπτώσει περισσότερο από ό,τι πριν, αλλά πείτε το να το συζητήσουμε. Εγώ πιστεύω, αντιθέτως, ότι οι προτεινόμενες διατάξεις είναι ένα μεγάλο βήμα προς τα μπροστά και παρ' ότι δεν έχω όλο τον χρόνο που θα χρειαζόμουν, θα διαβάσω ένα κομμάτι από την αιτιολογική έκθεση του νόμου Κατσέλη. Λέει: «Καθιερώνεται ουσιαστικά και στη χώρα μας η δυνατότητα του φυσικού προσώπου να απαλλάσσεται από τα χρέη του, της πτώχευσης του ιδιώτη. Υπάρχουν πλείστα παραδείγματα». Αναφέρει τις Ηνωμένες Πολιτείες, που διαθέτουν ήδη από μακρού ρυθμίσεις, και παρακάτω τον Καναδά, την Ιαπωνία, τη Μεγάλη Βρετανία, τη Δανία από το 1982, την Ελβετία, τη Νορβηγία, τη Σουηδία, την Αυστρία από το 1994, την Ολλανδία από το 1998, τη Γερμανία σε ισχύ από το 1999, το Βέλγιο από το 1999, τη Γαλλία από το 2003, την Πορτογαλία από το 2004, την Τσεχία από το 2008. Αυτά στην αιτιολογική έκθεση του νόμου Κατσέλη. Από τότε πολεμούμε να φτιάξουμε ένα Πτωχευτικό Δίκαιο; Και το είπε. Η Λούκα Κατσέλη δεν φοβήθηκε τα λόγια της, είπε «ένα δίκαιο για την πτώχευση του ιδιώτη». Αντί να μας λέτε τώρα ότι εδώ ερχόμαστε για να φροντίσουμε προκειμένου να πτωχεύσει. Η ρύθμιση των χρεών, κυρίες και κύριοι, είναι πράξη απελευθερωτική. Ο οφειλέτης επιχειρηματίας ανακτά την ελευθερία της επιχειρηματικής δράσης. Ο πολίτης διασφαλίζει την περιουσιακή του θέση. Σταματούν οι εκκρεμότητες με την εφορία. Κλείνουν τα κενά των δικαιωμάτων για σύνταξη ,και δεν τα βρίσκει μπροστά του όταν πάει να βγει στη σύνταξη, που του λείπουν χρόνια. Σε κάθε περίπτωση η επιλογή σας είναι καθαρά πολιτική και ως τέτοια μπορώ να την κατανοήσω. Θέλατε να φτάσουν όλοι στις εκλογές δεμένοι πισθάγκωνα με το χρέος. Το πετύχατε. Άλλα λέγατε στους ελεγκτές, άλλα στους ψηφοφόρους, με αποτέλεσμα να μπερδεύεστε κι εσείς οι ίδιοι. Τσακαλώτος, προσπαθώντας να διορθώσει δήλωση Δραγασάκη: «Δεν καταργείται ο νόμος Κατσέλη. Το μόνο που μπορεί να καταργηθεί, είναι το κομμάτι που αφορά στην προστασία της πρώτης κατοικίας.», «ΚΑΘΗΜΕΡΙΝΗ» 1η Δεκεμβρίου, και επειδή λείπει ο αγαπητός Ευκλείδης, θα το καταθέσω στα Πρακτικά για να το αναζητήσει και να το διαβάσει. Λίγο αργότερα ψηφίσατε την πλήρη κατάργηση της εξαίρεσης αλλά και αυτό δεν έφτανε. Αρχές Απριλίου του 2019, για να πάρει η Ελλάδα - για να πάρετε εσείς τελικά -1 δισεκατομμύριο ευρώ - διότι αμέσως μετά το ξοδέψατε για εκλογικούς λόγους - οι κύριοι Τσίπρας και Τσακαλώτος συμφώνησαν στο εξής. Διαβάζω: «Η ελληνική Κυβέρνηση δεσμεύθηκε ότι ο νόμος που θα διαδεχτεί τον νόμο Κατσέλη, θα τερματιστεί τέλος του χρόνου». Είναι δήλωση του προέδρου του Eurogroup, του κ. Σεντένο. Τώρα είναι πρόεδρος, νομίζω, της Πορτογαλίας ή είναι να γίνει. Τα καταθέτω και τα δύο έγγραφα για να τα διαβάσουν οι κύριοι, για να συνεννοούμαστε.
Παρακαλώ ολοκληρώστε.
Τελειώνω, κύριε Πρόεδρε. Ξεχνάτε επίσης ότι επιτρέψατε στις τράπεζες να πουλήσουν δεκάδες δισεκατομμύρια, χιλιάδες δάνεια στα funds, να δημιουργήσουν ειδικούς εξωτραπεζικούς φορείς που θα διαχειριστούν τα κόκκινα δάνεια. Στήσατε τον ηλεκτρονικό πλειστηριασμό για να εκποιείτε ταχύτατα τα περιουσιακά στοιχεία όσων χρωστούσαν σε εφορία - αδιακρίτως αν ήταν η πρώτη, η δεύτερη ή η τρίτη κατοικία - και βεβαίως και στις τράπεζες όπου χρειαζόταν. Δεν ήταν υποχρεωτικά κακές αυτές οι ενέργειές σας. Αναρωτιέμαι γιατί έρχεστε εδώ και τις αρνείστε με αυτόν τον εύκολο τρόπο. Θέλω να σας ρωτήσω: Δεν σας αρέσει η εξωδικαστική δυνατότητα διευθέτησης, όπου ο δανειολήπτης δεν είναι μόνος απέναντι στον εφοριακό ή στην τράπεζα; Δεν είναι ένα βήμα μπροστά; Δεν θέλετε να υπάρχει μια ακόμη ευκαιρία να μένουν οι ευάλωτοι σπίτι τους, με ελεγχόμενο και επιδοτούμενο ενοίκιο; Δεν θέλετε να διαγράφεται πλήρως το δάνειό τους και να διατηρούν το πρώτο δικαίωμα επαναγοράς σε ελεγχόμενη τιμή; Δεν θέλετε να ρυθμίζονται τα χρέη απέναντι στα συνταξιοδοτικά ταμεία; Όσοι θα ψηφίσουμε το συζητούμενο πλαίσιο, κυρίες και κύριοι συνάδελφοι, θα έχουμε τη βεβαιότητα ότι η νέα, πρόσθετη προσπάθεια που ζητούμε από τους φορολογούμενους - γιατί θα πληρώσουν - , τους συνεπείς δανειολήπτες, τους ενοικιαστές, τους προμηθευτές που υφίστανται κούρεμα των απαιτήσεών τους, θα στηρίξει συνανθρώπους που έχουν πραγματική ανάγκη. Σε αυτούς και σε όσους θα βοηθηθούν με τις διατάξεις του νέου πλαισίου, οι ίδιοι και τα παιδιά τους, ώστε να υπάρξει μια δεύτερη ευκαιρία και να ξεφύγουν από την παγίδα του χρέους αφιερώνεται η σημερινή κοινοβουλευτική συζήτηση. Ευχαριστώ πολύ, κύριε Πρόεδρε, για την ανοχή.
Κι εγώ ευχαριστώ, κύριε Παπαδημητρίου.
Κύριε Πρόεδρε, μου επιτρέπετε για πολύ λίγο;
Ορίστε, κύριε Υπουργέ.
Σας ευχαριστώ πολύ, κύριε Πρόεδρε. Κατέθεσα μετά από αίτημα του κ. Λοβέρδου έναν πίνακα, προηγουμένως. Είπα ότι λείπουν κάποια στοιχεία στην κατανομή ανά περιφερειακή ενότητα. Κύριε Λοβέρδο, νομίζω ότι δεν θα τον χρειαστείτε, ωστόσο καταθέτω επικαιροποιημένο πίνακα. Ζήτησα από την ΑΑΔΕ και πήρα και την κατανομή των τελευταίων δεκαέξι χιλιάδων επιχειρήσεων ανά περιφερειακή ενότητα και το έχω βάλει κι αυτό μέσα. Το έκανα για τον κ. Κεγκέρογλου, αλλά λείπει. Διότι το Ηράκλειο έχει φτάσει να έχουν πάρει τέσσερις χιλιάδες τριακόσιες σαράντα εννέα επιχειρήσεις σε δέκα ημέρες 51,4 εκατομμύρια ευρώ. Λείπει, δεν είναι στην Αίθουσα, οπότε καταθέτω τον πίνακα στα Πρακτικά. Ουσιαστικά, δεν ισχύει ο προηγούμενος πίνακας γιατί τον επικαιροποίησα με την τελευταία κατανομή των πόρων που έγινε την προηγούμενη βδομάδα ανά νομό. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε και άλλα. Θα γίνει και σήμερα εκταμίευση και στο τέλος της εβδομάδος για την επιστρεπτέα ΙΙΙ γι' αυτό και επικαιροποιούνται, αλλά τα κάνουμε ανά περιφερειακή ενότητα για να ξέρει ο καθένας σας πόσοι πόροι πηγαίνουν στην πραγματική οικονομία ανά περιφερειακή ενότητα.
Μόνο από εσάς, κύριε Υπουργέ. Μόνο από αυτό!
Το χαλάσατε. Είπατε «μόνο από εσάς» και μετά είπατε «μόνο από αυτό». Αφήστε το πρώτο.
Για το 2021, δεν βλέπω φως!
Συνεχίζουμε με τον κ. Κωνσταντίνο Μπούμπα από την Ελληνική Λύση.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, αν ήμασταν σε ένα άλλο κοινοβούλιο, αν ήμασταν στη Σκανδιναβία, θα το είχατε πει όλοι σας, αλλά επειδή το αποκάλυψε και το έφερε στο φως η Ελληνική Λύση, μπαίνουν αυτές οι κομματικές αγκυλώσεις και βάζουμε, δυστυχώς, το κόμμα απέναντι στο λαϊκό - εθνικό συμφέρον για την πρώτη κατοικία. Ως προς αυτό εδώ το χαρτί θα ήθελα μια απάντηση από τον νομικό κόσμο και από τον κ. Λοβέρδο και από την κ. Αχτσιόγλου και από όλους τους νομικούς, όπως ενημερώθηκαν και οι Αρχηγοί σας, και από εσάς, κύριε Πρόεδρε, μια και ήσασταν αρεοπαγίτης. Όμως, θα επανέλθω σε αυτό το θέμα σε λίγο. Τώρα θέλω να ξεκινήσω από μια καταγγελία που θα κάνει η Ελληνική Λύση, διότι εδώ, κύριοι, πάτε για παράβαση καθήκοντος. Αύριο απαγορεύονται οι παρελάσεις και ευτυχώς μετά από παρέμβαση και του κ. Χήτα, ο Υπουργός, ο κ. Παναγιωτόπουλος, δεσμεύτηκε ότι θα πετάξουν τουλάχιστον τα αεροπλάνα. Μπορεί να φτάσει ο κορωνοϊός, όπως έφτασε και στο μαύρο μεσαίωνα, και να παίρνει από τον αέρα ο βάκιλος. Ελπίζω να γίνουν οι πτήσεις των αεροσκαφών. Χθες στις 12.32΄ το βράδυ - κι εγώ οδηγώ μηχανή - η αστυνομία έκανε έλεγχο στην πλατεία Συντάγματος και καλώς έπραξε για να εφαρμοστεί ο νόμος. Τι λέει εδώ για αύριο; Αύριο εδώ πάμε για μία μοτοπορεία που διαμαρτύρονται, λέει, για το Κασμίρ, αυτό το κράτος που είναι διαφιλονικούμενο από τρεις χώρες Ινδία, Πακιστάν και Κίνα. Και θα μπούμε εμείς στην αντιπαράθεση; Ο κορωνοϊός δηλαδή σε αυτούς δεν μεταδίδεται; Κύριοι, θα προχωρήσουμε για παράβαση καθήκοντος. Θα το δούμε δικαστικά. Δεν είναι δυνατόν αύριο να απαγορεύονται οι παρελάσεις και να επιτρέπεται μοτοπορεία για το Κασμίρ. Ρωτήσατε άραγε αν αυτοί είναι από την πόλη Τζαμού ή από την πόλη Λατάχ, όπως διαβάζω μέσα; Γιατί είναι σε αντιπαράθεση οι δύο πόλεις. Είναι όπως οι σιίτες, οι σουνίτες, οι αλεβίτες δεν ξέρω ποιοι άλλοι. Έτσι θα το πράξετε κι εδώ. Θυμάστε τον νόμο που φέρατε για τις συναθροίσεις και εκεί είπαμε ότι δεν μπορεί να παραλύει το κέντρο κάθε τρεις και λίγο; Και με ποιον επικεφαλής θα μιλήσει αύριο ο αστυνομικός; Με αυτόν που είναι παράνομος στην Ελλάδα ή που δεν ξέρει ελληνικά; Γιατί αυτό λέγατε, κυρίες και κύριοι, στο νέο νομοσχέδιο για τις συναθροίσεις, ότι πρέπει να συνενωθεί ο αστυνομικός με τον επικεφαλής. Πώς θα γίνει αυτό; Κατ' αρχάς, οι περισσότεροι είναι παράνομοι. Δεύτερον, αύριο 28η Οκτωβρίου να πάρουμε όλοι και εμείς - και εγώ μηχανή έχω - να βάλουμε μια ελληνική σημαία να βγούμε! Γιατί μας το απαγορεύετε; Θα μπούμε εμείς στην αντιπαράθεση της Ινδίας, του Πακιστάν και της Κίνας; Έχουμε κανένα λόγο να το πράξουμε αυτό; Θα το καταθέσουμε στα Πρακτικά ως Ελληνική Λύση και θα προσφύγουμε στη δικαιοσύνη για παράβαση καθήκοντος. Κύριε Χρυσοχοΐδη, και προς την Ελληνική Αστυνομία! Δεν μπορεί αύριο να έχουμε στη μία το μεσημέρι εδώ μοτοπορεία - αν είναι δυνατόν! - από τους ανθρώπους που αγωνίζονται για το Κασμίρ. Κασμίρια θα γίνει η ιστορία! Λατούχ, Τζαμού, αυτό το κράτος που το άφησαν από την αποικία το 1947 και είναι σε μια φιλονικία τρεις χώρες πυρηνικών: Πακιστάν, Ινδία, Κίνα. Θα το καταθέσουμε και στα Πρακτικά. Κοιτάξτε, «το εναντιούμενον τω δυναστεύοντι δήμος ωνόμασται». Αυτό έλεγε κάποτε ο Θουκυδίδης, δηλαδή αυτός που αντιστέκεται στον δυνάστη ονομάζεται λαός. Εσείς το είδατε, κύριε Λοβέρδο; Είστε πανεπιστημιακός, είστε καθηγητής Συνταγματικού Δικαίου. Έχετε κάνει διατριβές. Είστε συγγραφέας. Έχετε γράψει μία μελέτη φαινομένου για το πολιτικό δίκαιο. Έχετε γράψει για την πολιτική ιστορία της χώρας. Εσείς το ξανά είδατε αυτό στις σχολές δικαστών, που αποκάλυψε η Ελληνική Λύση, οι δικαστές να λένε στους εκκολαπτόμενους εκπροσώπους - όχι αντιπροσώπους, έχει τη σημασία του - της Θέμιδος «τώρα που θα βγείτε να δικάσετε, θα ρίξετε ενδεχόμενο δόλο στα υποκείμενα, δηλαδή στους δανειολήπτες, και θα στηρίξετε τις τράπεζες!»; Το παραδέχτηκε ο κ. Τσιάρας σε επίκαιρη ερώτηση της Ελληνικής Λύσης τον Ιούλιο και είπε ναι μεν ισχύει αλλά δεν μπορούμε να παρέμβουμε στη δικαστική εξουσία και είπε ότι υπάρχουν και πολλοί άλλοι πονηροί δανειολήπτες. Αλλά αυτό ad hoc εξατομικευμένα το δικαστήριο θα το κρίνει. Δεν μπορεί να το κρίνει ο κάθε Υπουργός. Ο κ. Σταϊκούρας, είναι οικονομολόγος, ήταν στην Αγγλία, έχει κάνει δύο χιλιάδες διατριβές. Θέλω όμως να του πω ότι στην Αγγλία και στην Ουαλία - και μπράβο του για τις γνώσεις που έχει - προστατεύεται η πρώτη κατοικία. Διαβάζω, κύριε Υπουργέ: Όταν προστατεύεται, χρήζει να προστατευθεί η οικογένεια. Η Αμερική έχει δύο Πτωχευτικά Δίκαια, το 7ο και το 13ο κεφάλαιο. Και μάλιστα, ξέρετε τι λένε οι αναλύσεις; Όσοι δεν εντάχθηκαν στο 13ο κεφάλαιο μέχρι το 2005 έχουν χάσει σπίτια, ενώ τουναντίον αυτοί που εντάχθηκαν και τους έδινε σε βάθος χρόνου το 13ο κεφάλαιο του Πτωχευτικού δΔκαίου των Ηνωμένων Πολιτειών να ενταχθούν, αυτοί πραγματικά αναβάθμισαν την κοινωνία και έτσι, λοιπόν, η κοινωνία των Αμερικανών αυτών ανέβασε και τα ποσοστά βιωσιμότητας, δηλαδή πριν πέθαιναν άνθρωποι από τη στεναχώρια. Όταν κάποιος χάνει το σπίτι του, η ψυχολογία ξέρετε τι λέει, κυρίες και κύριοι; Έχει τα ίδια συναισθήματα σαν να κηδεύει ένα προσφιλές του πρόσωπο. Κυρία Αχτσιόγλου, είστε διδάκτωρ του Εργατικού Δικαίου. Σε αυτό το πράγμα περίμενα να τοποθετηθούν όλα τα κόμματα. Δεν μπορεί στις σχολές δικαστών, κύριοι, να έχετε προειλημμένη απόφαση για την πρώτη κατοικία, και εδώ να υπάρχει πολιτική αντιπαράθεση αν κάποιος ψήφισε τον ν.3869/2010 της κ. Κατσέλη, έγκριτης πολιτικού και οικονομολόγου - γιατί όντως ήταν δίχτυ προστασίας - ή για το ποιος ψήφισε ποιον. Εδώ πρέπει να πείτε ξεκάθαρα. Πάτε σε δικαστήρια και οι δικαστές δίνουν εντολή, δίνουν κείμενο επιμόρφωσης στους νέους δικαστές να βγάλουν δόλο στον δανειολήπτη και να στηρίξουν τις τράπεζες! Κι εμείς το συζητάμε; Δεχόμαστε ως Ελληνική Λύση, ειλικρινά, χιλιάδες τηλεφωνήματα και λέω ότι αυτό το πράγμα δεν αναδεικνύεται! Να έχετε το θάρρος της γνώμης, την παρρησία, την πολιτική πραότητα να τα λέτε. Δεν έχει σημασία που το έβγαλε η Ελληνική Λύση. Αυτό είναι για τον ελληνικό λαό! Γι' αυτό λέω αφήστε τα Βαλκάνια, που εδώ μας διακατέχει αυτή η κομματική αγκύλωση, ανεξαρτήτου ιδεολογικής πλεύσης, και πάρτε θέση. Αυτό τι σημαίνει, κυρίες και κύριοι; Ότι χάνει την εμπιστοσύνη του ο ελληνικός λαός. Και μιλάτε για Πτωχευτικό Δίκαιο; Η Νορβηγία για να αποφύγει την οικονομική κρίση, μέχρι και το 1975 που στη Σκανδιναβική Χερσόνησο υπήρχε αυτή η οικονομική κρίση, έβαλε σε βάθος χρόνου την προστασία της πρώτης κατοικίας και βγήκε από την οικονομική κρίση. Διότι τα στοιχεία τι λένε; Εκεί που είναι το μεγάλο ποσοστό της ιδιοκτησίας, τα κράτη υποστηρίζουν την πρώτη κατοικία, αλλιώς έχεις έναν λαό όχι απλά λαβωμένο με ασθένειες, οι οποίες δεν μπορούν να είναι παραγωγικές για την κοινωνία. Φανταστείτε τι λέει το ρητό υπέρ βωμών και εστιών. Αν χάσεις την εστία σου, τα χάνεις όλα. Είπαμε ότι ο μύθος του Ανταίου δεν είναι τυχαίος. Το Σύνταγμα του 1928 που έδινε εκτάρια γης στον Έλληνα και περάσαμε αναίμακτα από τη φεουδαρχία στην αστικοποίηση, ενώ σε όλη την άλλη Ευρώπη υπήρχε αίμα, αποτέλεσε πιλότο. Γιατί; Ο μύθος του Ανταίου δεν είναι τυχαίος! Ακούστε, κυρίες και κύριοι, δεν μπαίνουμε στην αντιπαράθεση ποιος ψήφισε ποιον για τον νόμο Κατσέλη 3869, την τροποποίηση που έγινε την επόμενη χρονιά. Πάμε να στηρίξουμε τον αδύναμο. Διότι τι είχε πει ο Πλάτωνας; «Δίκαιον ουκ άλλο τι ή του κρείττονος συμφέρον». Δεν μπορούμε να έχουμε το δίκαιο του ισχυρού και προτρέπω τόσο εγώ όσο και ο Πρόεδρός μας Κυριάκος Βελόπουλος, όλα τα κόμματα να πάρουν θέση. Το μόνο που ξέρετε είναι να ρίχνετε πρόστιμα από το εθνικό σιωπηρό ράπισμα - αυτά τα αρχικά του Εθνικού Συμβουλίου Ραδιοτηλεόρασης - για να μη μιλάμε. Εμείς θα μιλάμε, ο ελληνικός λαός θα το μάθει, αλλά βγάζουμε έξω κόμματα, χρώματα, αρώματα. Πάρτε θέση όλα τα κόμματα, όλο το τόξο, γιατί η νομική είναι μία επιστήμη που μπαίνει παντού αλλά σε αυτή δεν μπαίνει κανένας. Εδώ, όμως, πρέπει να πάρουμε θέση. Δεν μπορεί να υπάρχει εντολή των δικαστών να δικάζουν υπέρ των τραπεζών και όχι των δανειοληπτών και το παραδέχεται και ο Υπουργός Δικαιοσύνης. Αυτό έγινε στη Σχολή Δικαστών τον Φεβρουάριο του 2020.
Ολοκληρώστε παρακαλώ.
Ολοκληρώνω, κύριε Πρόεδρε. Πρέπει να το κάνουμε για εμάς και τα παιδιά μας, γιατί αλλιώς αυτό το Κοινοβούλιο θα στιγματιστεί για την πρώτη κατοικία. Σας ευχαριστώ.
Κύριε Πρόεδρε θα ήθελα τον λόγο επί προσωπικού, παρακαλώ.
Ο κ. Τσακαλώτος, έχει τον λόγο.
Έχω κουραστεί πάρα πολύ, κύριε Πρόεδρε, πέντε ημέρες από Υπουργούς, Βουλευτές, να διαβάζουν ένα κομμάτι του κειμένου του Eurogroup και να μη διαβάζουν το δεύτερο. Να διαβάζουν ένα κομμάτι της ομιλίας μου και να μη διαβάζουν τι υπάρχει αμέσως μετά. Πριν από λίγο ο κ. Παπαδημητρίου διάβασε, από δική μου παρέμβαση ότι είπα: «Δεν καταργείται ο νόμος Κατσέλη. Το μόνο που μπορεί να καταργηθεί θα ήταν το κομμάτι που αφορά στην προστασία της πρώτης κατοικίας…». Δεν είχε την καλοσύνη να διαβάσει τι λέει αμέσως μετά, ότι «και σε αυτόν τον νόμο Κατσέλη ψάχνουμε εναλλακτικές λύσεις που θα τις παρουσιάσουμε σύντομα, για το πώς πρέπει να αντιμετωπιστεί αυτό το πρόβλημα». Κύριε Πρόεδρε, δεν είναι σωστό για τη Βουλή των Ελλήνων, δεν είναι σωστό για τη δημοκρατία μας, συνεχώς συστηματικά οι Βουλευτές της Νέας Δημοκρατίας και οι Υπουργοί να κάνουν αυτό το πράγμα. Να παίρνουν από μία ομιλία ένα κομμάτι - σαν να είναι η χειρότερη των χειροτέρων των εφημερίδων, που τις λέμε «κίτρινες» αυτές τις εφημερίδες - και να ξεχνάνε κάτι που είναι αμέσως μετά. Οποιοσδήποτε καλόπιστος άνθρωπος διαβάσει λίγο παρακάτω, θα καταλάβει ότι πρώτον λέω πως το άλλο κομμάτι του νόμου Κατσέλη μένει το ίδιο, ότι δεύτερον ναι, είναι ευάλωτο το κομμάτι της προστασίας της πρώτης κατοικίας και τρίτον, ότι λέω ότι θα φέρουμε προτάσεις γι' αυτό το πρόβλημα. Όλα τα άλλα είναι «κιτρινισμός». Και είναι κρίμα γι' αυτή τη Βουλή να υπάρχει αυτό με συστηματικό τρόπο. Σας ευχαριστώ και το καταθέτω στα Πρακτικά.
Κύριε Πρόεδρε, τον λόγο παρακαλώ.
Κύριε Παπαδημητρίου, μία διευκρίνιση έκανε σε αυτό που είπατε, αλλά αν θέλετε να συμπληρώσετε ή να διορθώσετε, ορίστε, έχετε τον λόγο. Ο κ. Παπαδημητρίου έχει τον λόγο.
Ευχαριστώ πολύ, κύριε Πρόεδρε. Μακριά από εμένα ο «κιτρινισμός» μετά από τριάντα δύο χρόνια δουλειάς, κύριε Τσακαλώτε. Αν είχα περισσότερο χρόνο, θα είχα διαβάσει και αυτό το κομμάτι και θα μου έδινε την ευκαιρία να σας ρωτήσω, γιατί δεν το κάνατε. Δεν μπήκα στην κατηγορία αυτή, γιατί είπα να σας απαλλάξω από κάποιες από τις κατηγορίες στις οποίες απολογείστε αυτές τις ημέρες στο Κοινοβούλιο. Ευχαριστώ πολύ.
Ελύθη το θέμα. Θα δώσω τώρα τον λόγο στον κ. Αλέξανδρο Αυλωνίτη από τον ΣΥΡΙΖΑ και αμέσως μετά θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος. Κύριε Αυλωνίτη, έχετε τον λόγο.
Μετά την καταλυτική απάντηση του κ. Παπαδημητρίου προς τον κ. Τσακαλώτο, ειλικρινά έμεινα άφωνος. Με εντυπωσίασε, όπως με εντυπωσίασε και ο κ. Λιβανός όλες αυτές τις ημέρες. Έχω καθίσει πάρα πολλές ώρες μέσα στη Βουλή και παρακολούθησα πάρα πολλές τοποθετήσεις. Με εντυπωσίασε ο κ. Λιβανός. Ό,τι επιχειρηματολογία ειπώθηκε από τον κ. Λιβανό, έπαιρναν την σκυτάλη με τη μορφή της εξ συμπαθείας - έτσι το λένε στον στρατό - επαφής, αμέσως οι επόμενοι. Συνοψίζω: υποβάλαμε την πρόταση μομφής κατά του κ. Σταϊκούρα εν εξελίξει πανδημίας και εθνικής κρίσης και προσχηματικά, διότι θέλαμε ουσιαστικά να συσπειρώσουμε το κόμμα μας εν όψει της αντιδικίας μεταξύ του κ. Τσακαλώτου και του κ. Τσίπρα. Μα, δεν ντρεπόμαστε; Δεν ντρεπόμαστε να λέμε τέτοια επιχειρήματα στον ελληνικό λαό; Το τριήμερο που μεσολάβησε και ήταν και Σαββατοκύριακο, αυξήθηκαν τα κρούσματα συνεπεία της πανδημίας; Η εθνική κρίση οξύνθηκε εξ αιτίας του γεγονότος ότι είμαστε μέσα στο Κοινοβούλιο ή σας εμποδίσαμε να πάτε να υπερασπίσετε τα εθνικά ιδεώδη εις το Αιγαίο; Είδατε, δηλαδή, και πριν την πρόταση μομφής δυσπιστίας και μετά να πλακωνόμαστε στο ξύλο στον ΣΥΡΙΖΑ; Είναι πράγματα αυτά για να συσπειρώσετε τον κόσμο σας σε ένα δικαίωμα το οποίο εκ του συντάγματος και εκ του Κανονισμού της Βουλής το έχουμε; Μονίμως άκουγα την εξής φράση «κανένα σπίτι στα χέρια τραπεζίτη, κατάργηση από τον ΣΥΡΙΖΑ της προστασίας της πρώτης κατοικίας». Ψέματα, ψέματα, ψέματα! Αν επέτυχε η πρόταση δυσπιστίας του Αλέξη Τσίπρα και του ΣΥΡΙΖΑ, πέτυχε ακριβώς επειδή επί πέντε ημέρες σφυροκοπούμε το άδικο, το απάνθρωπο νομοσχέδιό σας και την απάνθρωπη πολιτική σας και σε αυτό πετύχαμε, διότι με τα μπουκωμένα από την κυβερνητική οικονομική ενίσχυση μέσα μαζικής ενημέρωσης, λογικό είναι να μην ακούγεται η άποψή μας. Και δεν ακουγόταν η άποψή μας. Ακούστηκε, όμως, τώρα. Ακούστηκε υπό την έννοια ότι στον καθένα θα δόθηκε, έστω και για ένα λεπτό η ευκαιρία, να μπει στο κανάλι της Βουλής ή να μπει στα social media ή να μπει ή να μπει, εν πάση περιπτώσει, στα δικά μας μέσα μαζικής ενημέρωσης. Κάτι ακούστηκε. Αυτό το νομοσχέδιο πτωχεύει, ουσιαστικά, τον ελληνικό λαό και εσείς προσπαθείτε τόσες ημέρες να πείτε στον λαό ότι η λέξη πτώχευση και η λέξη πτωχός είναι τίτλος ευγενείας. Θα περπατάμε στο δρόμο οι πτωχοί και δεν θα κάνουν τίποτε άλλο παρά θα λένε: πτωχέ Σταϊκούρα, πτωχέ Αυλωνίτη, πτωχέ Τσίπρα, όπως λέμε κύριος, όπως λέμε sir! Για όσους είναι εδώ στην Αίθουσα δικηγόροι, η λέξη πτώχευση, η λέξη πτωχός, που αποδίδεται με δικαστική απόφαση μόνο στους εμπόρους, μέχρι και σήμερα που θα το ψηφίσετε, περιποιούσε ιδιαίτερη τιμή στον έμπορο; Να σας θυμίσω, Γιώργο Μουλκιώτη, φίλε και αδερφέ, όταν εκδιδόταν απόφαση από το δικαστήριο και κήρυσσε πτωχό έναν έμπορο - μέχρι και πρόσφατα το 2006, αν δεν κάνω λάθος - του αφαιρούσε και τα πολιτικά δικαιώματα. Θεωρούσε, δηλαδή, η πολιτεία ότι ήταν επιβλαβής, επιζήμιος πολίτης ο έμπορος ο οποίος πτώχευε. Αυτή την ιδιότητα θέλετε υπό συνθήκες πανδημίας τέτοιας κρίσης, με 80% συρρίκνωση της οικονομίας μας στον τουριστικό τομέα - που έχω την τιμή ως Βουλευτής να υπηρετώ ως αναπληρωτής τομεάρχης - να δώσετε σε αυτούς τους ανθρώπους που είναι γονατισμένοι; Εσείς με αυτό το νομοσχέδιο θέλετε να τον κηρύξετε και να του αποδώσετε το μέγιστο τιμητικό τίτλο του πτωχού. Αυτή είναι η δημοκρατία που πιστεύετε; Αγαπητοί μου, συγγνώμη που σηκώνω τον τόνο της φωνής μου αλλά δεν μπορώ τόσες μέρες να ακούω ψέματα. Ισχυρίζεστε - σας το έχουμε πει τόσες φορές - μονότονα όλοι όσοι αυτές τις μέρες παρήλασαν από αυτό το Βήμα ότι ο ΣΥΡΙΖΑ, ο κ. Τσίπρας, δεν έκαναν τίποτε άλλο επί κυβερνήσεώς τους από το να καταργήσουν την προστασία. Πέστε μου, σας παρακαλώ, και εγώ μνημονεύω σε οποιονδήποτε δικηγόρο της Νέας Δημοκρατίας, σε οποιονδήποτε Υπουργό να μου πει: Ο ν.4346/15 τι προσδιορίζει; Ο ν.4592/19 τι προσδιορίζει; Και εν τέλει ο ν.4605/19 τι λέει; Οι δύο πρώτοι παρατείνουν την ισχύ του νόμου Κατσέλη και ο άλλος προσδιορίζει - εδώ τον έχω τον νόμο - τον τρόπο και τις προϋποθέσεις που μπορεί να ενταχθείς, έτσι ώστε να προστατευτεί η πρώτη σου κατοικία. Μα γιατί λέτε ψέματα; Γιατί λέτε ψέματα; Αγαπητοί μου, όπως είπα, θα πρέπει να τονίσω ιδιαιτέρως ένα πολύ μεγάλο ζήτημα, που νομίζω ότι προσδιορίζει και το άπαν της ελληνικής οικονομίας. Είναι ο τομέας του τουρισμού και του επισιτισμού. Πριν από μερικές μέρες επίσημα στοιχεία προσδιορίζουν ότι η ελληνική οικονομία μας στον τομέα του τουρισμού υπέστη συρρίκνωση - το είπα και προηγουμένως -80%. Δεκατρία εκατομμύρια λιγότερες αφίξεις. Δεν θα υπεισέλθω στα ζητήματα που έχουν να κάνουν για το ποιες ήταν οι αιτίες που συρρικνώθηκε τόσο πολύ ο μεγάλος αριθμός των αφίξεων και η μείωση του τζίρου. Όμως, θα σας πω ευθέως: Στην Κέρκυρα, από όπου κατάγομαι, στην περιφέρεια όπου αναπτύσσεται ο τουρισμός με ποσοστό 80% στο ΑΕΠ, πέστε μου ο νόμος αυτός πώς αντιμετωπίζει ευεργετικά τον άνθρωπο που ούτε καν έχει κάνει πενήντα μεροκάματα που δουλεύει στο ξενοδοχείο, που δουλεύει στον επισιτισμό, πώς θα προστατέψετε τις επιχειρήσεις που υπέστησαν μέχρι και 90% μείωση του τζίρου τους, έτσι ώστε ευχαριστημένοι να σας πουν «ευχαριστώ» που τους αποδώσατε τον τίτλο του «Έλληνα νεόπτωχου»; Σας ευχαριστώ πάρα πολύ.
Ευχαριστώ πολύ. Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος. Αμέσως μετά θα δώσω τον λόγο στον κ. Γεώργιο Μουλκιώτη από το Κίνημα Αλλαγής. Ορίστε, κύριε Καραθανασόπουλε, έχετε τον λόγο.
Ευχαριστώ πολύ, κύριε Πρόεδρε. Παρακολουθώντας κάποιος ο όποιος δεν έχει σχέση με την ελληνική πραγματικότητα αυτή τη συζήτηση των πέντε ημερών για τον νέο Πτωχευτικό Κώδικα, θα νόμιζε ότι εδώ συγκρούεται το φως με το σκοτάδι, που βέβαια ο καθένας σας βάζει αντίστοιχα τη θέση του είτε στο φως είτε στο σκοτάδι. Περίσσεψαν οι λεκτικοί διαξιφισμοί, οξυμένοι λεκτικοί διαξιφισμοί, οι οποίοι προσπαθούν όμως να συσκοτίσουν μία πραγματικότητα. Η πραγματικότητα είναι πάρα πολύ καθαρή: Εδώ έχετε μία σύμπλευση επί της ουσίας στις στρατηγικές επιλογές. Συμφωνείτε όλα τα κόμματα για τον ευρωμονόδρομο, ο οποίος τσακίζει τα δικαιώματα των λαών, για να θωρακιστεί η ανταγωνιστικότητα και η κερδοφορία των ευρωπαϊκών μονοπωλίων και στην περίοδο της κρίσης και στην περίοδο της καπιταλιστικής ανάπτυξης. Όλοι σας εδώ πέρα είσαστε, αποδέχεστε, υλοποιείτε την επιλογή της αστικής τάξης για γεωστρατηγική αναβάθμιση της χώρας μας, που αποτελεί την άλλη όψη της ταξικής αντιλαϊκής πολιτικής στο επίπεδο της οικονομίας και της κοινωνίας, για να μπορέσουν οι επιχειρηματικοί όμιλοι, η αστική τάξη της χώρας μας να πάρει ένα κομμάτι από το πλιάτσικο που γίνεται στους λαούς της περιοχής. Γι' αυτόν ακριβώς τον λόγο και εμπλέκεστε όλο και περισσότερο με τους αμερικανονατοϊκούς ιμπεριαλιστικούς σχεδιασμούς. Ώρες - ώρες ξεπερνάτε ακόμη - τι να πω - και αυτό το πολιτικά παραδεκτό. Εχθές μίλησε ο πρώην Πρωθυπουργός για το αίμα των νεκρών αγωνιστών, τη στιγμή που γέμισε με αμερικανονατοϊκές βάσεις όλη την Ελλάδα η «πρώτη φορά Αριστερά», όπως τη λέτε, κυβέρνηση. Χρειάζεται και μια συστολή όταν αναφέρεστε σε τέτοιου είδους ζητήματα. Το τρίτο στοιχείο που σας χαρακτηρίζει, είναι ακριβώς η θωράκιση του συστήματος, θωράκιση από τον λαϊκό παράγοντα και τις ανατρεπτικές του διαθέσεις. Και θωρακίζετε το σύστημα τόσο στο νομοθετικό πλαίσιο, ποινικοποιώντας επί της ουσίας τις κινητοποιήσεις. Τα μαθητοδικεία, τα αγροτοδικεία επί κυβέρνησης ΣΥΡΙΖΑ υπήρχαν και λειτουργούσαν. Η καταστολή των εργαζομένων, των μαθητών, των αγροτών με τα ΜΑΤ είναι ίδιο γνώρισμα όλων των κυβερνήσεων και έτσι ακριβώς πορεύονται τα πράγματα. Να δούμε, όμως, το συγκεκριμένο ζήτημα για την υπερχρέωση των λαϊκών στρωμάτων. Μιλάμε για το ληξιπρόθεσμο και όχι συνολικά για το ιδιωτικό χρέος, κύριε Υπουργέ. Γιατί τα 233,5 δισεκατομμύρια είναι το ληξιπρόθεσμο χρέος. Το ιδιωτικό είναι μεγαλύτερο, γιατί κάποιο εξυπηρετείται. Πληρώνεται η δόση των δανείων. Δεν περιλαμβάνονται αυτά τα δάνεια μέσα. Άρα, λοιπόν, υπάρχει και ένα άλλο χρέος που έχουν τα ιδιωτικά στρώματα και προς τις εφορίες και προς τα ασφαλιστικά ταμεία που το έχουν τακτοποιήσει και δεν είναι ληξιπρόθεσμο, που όμως και αυτός είναι ένας βραχνάς για αυτούς. Άρα, λοιπόν, είναι πολύ μεγαλύτερο το χρέος των ιδιωτικών λαϊκών νοικοκυριών. Και κάποια από αυτά, ένα μεγάλο του κομμάτι, είναι ληξιπρόθεσμο. Αλήθεια, γιατί έγινε ληξιπρόθεσμο το χρέος τους; Ποιοι ευθύνονται γι' αυτή την κατάσταση; Υπάρχουν υπεύθυνοι; Θα τους αναζητήσετε τους υπεύθυνους αυτούς; Γιατί δεν τους λέτε; Γιατί δεν τολμάτε να τους ονοματίσετε; Γιατί θα ονοματίσετε τον ίδιο τον εαυτό σας. Γι' αυτόν τον λόγο δεν τολμάτε. Κατ' αρχάς πότε κατέφυγε ο κόσμος στον δανεισμό; Κατέφυγε την περίοδο των «παχιών αγελάδων» και το καπιταλιστικό σύστημα, την περίοδο της καπιταλιστικής ανάπτυξης και της ένταξης της χώρας μας στην Ευρωζώνη. Με αυτόν τον τρόπο προσπάθησαν να καλύψουν τα λαϊκά στρώματα ανάγκες τους, είτε ήταν στεγαστικές ανάγκες για τα λαϊκά νοικοκυριά είτε ήταν ανάγκες για να μπορέσουν οι αυτοαπασχολούμενοι, οι επαγγελματίες να δραστηριοποιηθούν επαγγελματικά ή οι αγρότες να καλλιεργήσουν τη γη τους. Δεν είχαν τη δυνατότητα, γιατί ακριβώς δεν μπορούσαν να καλύψουν αυτές τις ανάγκες με διαφορετικό τρόπο, εξαιτίας του συγκεκριμένου συστήματος που δεν τους επέτρεπε διαφορετικά. Γι' αυτό και υπερχρεώθηκαν. Ή ακόμα, άμα το θέλετε, να βάλω και αυτή την πλευρά, οι τράπεζες κυνηγούσαν τον κόσμο να πάρει δάνεια. Γιατί το έκαναν αυτό; Γιατί ήξεραν ότι θα κερδίσουν από τη διαδικασία. Γιατί ήξεραν ότι υπήρχαν υπερσυσσωρευμένα κεφάλαια και ήθελαν να εκτονώσουν την επερχόμενη κρίση. Όχι, όμως, μόνο δεν το κατάφεραν αλλά τη γιγάντωσαν ακόμη περισσότερο. Άλλωστε δεν είναι τυχαίο ότι η καπιταλιστική κρίση του 2008-2009, η παγκόσμια καπιταλιστική κρίση ξεκίνησε από προϊόντα ομολογιακά, τραπεζικά, τα οποία είχαν ως αντίκρισμα στεγαστικά δάνεια στις Ηνωμένες Πολιτείες, με αποτέλεσμα εκατομμύρια λαϊκές οικογένειες στις Ηνωμένες Πολιτείες να χάσουν τα σπίτια τους από τη μία μέρα στην άλλη. Και έρχεται η καπιταλιστική κρίση και η διαχείριση που κάνετε όλες οι κυβερνήσεις με τα μνημόνια, που ήταν ακριβώς το επιστέγασμα της αντιλαϊκής πολιτικής, και έχασαν τα λαϊκά στρώματα το 50% του βιοτικού τους επιπέδου. Τουλάχιστον το 50%. Και λέτε τώρα ότι δεν μπορεί αυτός ο κόσμος να αποπληρώσει τα δάνεια του. Μα πώς να μπορεί; Τα πήρε σε άλλες εποχές. Να σας θυμίσω ότι το 2008-2009 μιλάγαμε για τη νέα «γενιά των 750 ευρώ» τότε; Σήμερα για ποια γενιά μιλάμε; Των 350 ευρώ. Να, λοιπόν, η πρώτη αιτία: Η καπιταλιστική κρίση και οι πολιτικές που εφαρμόσατε όλοι σας, που φτωχοποίησαν ένα πολύ μεγάλο κομμάτι των λαϊκών στρωμάτων. Και δεν έφτανε μόνο αυτό. Η φοροεπιδρομή, η οποία εξαπολύθηκε από όλους σας. Αν έβαλε ο ένας 50 δισεκατομμύρια φόρους και ο άλλος 25 δισεκατομμύρια δεν έχει σημασία, γιατί το σύνολο μετράει. Και το σύνολο όλοι σας το κάνατε. Όλοι σας το έχετε αποδεχτεί και το αποδεχόσαστε. Και η σημερινή Κυβέρνηση. Αυτό είναι το αποτέλεσμα. Είναι αποτέλεσμα των συγκεκριμένων δικών σας πολιτικών. Δεν μπορεί, δηλαδή, να υπάρχουν, όπως λέει η ίδια η έκθεση της ΑΑΔΕ, τριάμισι εκατομμύρια φορολογούμενοι που να χρωστάνε στην εφορία μέχρι 5.000 ευρώ. Δηλαδή το 87% που χρωστάει στην εφορία, τα τριάμισι αυτά εκατομμύρια χρωστάνε μόνο το 2,5% και δεν έχετε το θάρρος να το διαγράψετε αυτό το χρέος τους έως 5.000, να το «κουρέψετε». Τι είναι αυτοί; Στρατηγικοί κακοπληρωτές είναι αυτοί που χρωστούν στην εφορία ή στα ασφαλιστικά ταμεία; Αυτοί που χρωστάνε μέχρι 15.000 ευρώ είναι το 80% όσων χρωστάνε στα ασφαλιστικά ταμεία και χρωστάνε μόλις το 15%. Είναι και αυτοί στρατηγικοί κακοπληρωτές, κύριε Υπουργέ, κύριοι εκπρόσωποι των υπόλοιπων κομμάτων; Έτσι, λοιπόν, αυτές είναι οι αιτίες. Εσείς με τις πολιτικές σας τους οδηγήσατε σ' αυτή την αδυναμία, σ' αυτή την κατάσταση, να είναι υπερχρεωμένοι. Και τώρα τους κουνάτε το δάχτυλο ότι πρέπει να πληρώσουν κάτι, γιατί χρωστάνε και δεν μπορείς να χρωστάς. Ή κάποιοι τους λένε και στρατηγικούς κακοπληρωτές και αθωώνετε και τους πραγματικούς στρατηγικούς κακοπληρωτές, που με τις πολιτικές σας όλοι σας τους εξυπηρετήσατε, τους εφοπλιστές, τους βιομήχανους, τους μεγαλοξενοδόχους, τους μεγαλοεπιχειρηματίες. «Κουρεύατε» τα δάνειά τους. Όλες οι κυβερνήσεις έχετε «κουρέψει» τα δάνεια σ' αυτούς. Αναδιάρθρωση των επιχειρηματικών τους δανείων κάνατε, όλες οι κυβερνήσεις, αλλά στον εργαζόμενο, στον άνεργο, στον συνταξιούχο, στον μεροκαματιάρη, στον επαγγελματία, στον αγρότη όχι. Τον τσακίζετε στις δόσεις, τον κρατάτε όμηρο. Είστε συνυπεύθυνοι. Όμως, και στις λύσεις έχετε μια κοινή συνισταμένη, όλες οι λύσεις που προτάθηκαν εδώ. Ποια είναι αυτή η κοινή συνισταμένη; Να εξυγιανθεί το χρηματοπιστωτικό σύστημα, να απαλλαγούν οι τράπεζες από τα «κόκκινα» δάνεια, να υπάρξει δημοσιονομική πειθαρχία και να υπάρξει βιωσιμότητα των ασφαλιστικών ταμείων. Και το είπαν και Βουλευτές της Νέας Δημοκρατίας ότι πρέπει να πληρώσουν στα ασφαλιστικά ταμεία, την ίδια στιγμή που η Κυβέρνηση μειώνει κατά 3% τις εργοδοτικές εισφορές στον ΕΦΚΑ. Αυτό σε τι θα οδηγήσει, στη βιωσιμότητα των ασφαλιστικών ταμείων ή στην επιδείνωση της θέσης των ασφαλιστικών ταμείων; Απ' αυτή την άποψη, λοιπόν, οι λύσεις τις οποίες προτείνετε είναι αντιλαϊκές. Θα μετατρέψουν διαχρονικά σε ομήρους αυτούς οι οποίοι χρωστάνε. Δόσεις, δόσεις, δόσεις. Διακόσιες σαράντα δόσεις, λέτε, για τον εξωδικαστικό συμβιβασμό. Θα είναι για είκοσι χρόνια όμηροι. Εκατόν είκοσι δόσεις στην εφορία, όμηροι. Εκατόν είκοσι δόσεις στα ασφαλιστικά ταμεία, πάλι όμηροι. Ομήρους του κράτους και των τραπεζών θέλετε να καταστήσουν τον κόσμο, εάν δεν του ρευστοποιήσετε την περιουσία του. Και είναι κοροϊδία η δεύτερη ευκαιρία, κύριε Υπουργέ και κύριοι της Κυβέρνησης. Από αυτή την άποψη, λοιπόν, εδώ έχουμε συνέχεια στο θεσμικό πλαίσιο των προηγούμενων συνολικά κυβερνήσεων, που τσακώνεστε για την πατρότητα του νόμου Κατσέλη που είχε μια περιορισμένη προστασία και δεν απέτρεψε την εκδήλωση της κατάστασης που υπάρχει σήμερα, την όξυνση της κατάστασης. Και όχι μόνο έχετε συνέχεια στο θεσμικό πλαίσιο αλλά το θωρακίζετε και παραπάνω: ηλεκτρονικοί πλειστηριασμοί, ιδιώνυμο αδίκημα απέναντι σε αυτούς οι οποίοι παλεύανε για να μη γίνουν οι πλειστηριασμοί, τα ΜΑΤ και όλες αυτές οι σκηνές που είχαμε παρακολουθήσει. Όλες σας, λοιπόν, οι προτάσεις έχουν στο επίκεντρο τη διάσωση του χρηματοπιστωτικού συστήματος, ακόμη και η πρόταση - εμείς το λέμε - του ΜέΡΑ25, το οποίο μπορεί να μιλάει για τραπεζοκρατία, για χρεοδουλοπαροικία, όμως η πρόταση στο πρόγραμμα «ΟΔΥΣΣΕΑΣ» είναι στην ουσία ανακεφαλαιοποίηση των τραπεζών για να απαλλαγούν από τα κόκκινα δάνεια σε βάρος των φορολογουμένων. Αυτή είναι η πρόταση του ΜέΡΑ25. Έτσι, λοιπόν, εμείς λέμε καθαρά ότι η δική μας πρόταση, κύριε Πρόεδρε, και τελειώνω - ευχαριστώ πολύ για την ανοχή - κινείται στον αντίποδα. Εμείς λέμε ότι πρέπει να πληρώσουν οι τράπεζες. Πρέπει να πληρώσει το κεφάλαιο, «κουρεύοντας» τα δάνεια τα οποία έχουν τα λαϊκά υπερχρεωμένα στρώματα. Πρέπει να πληρώσει το κράτος, «κουρεύοντας» τους φόρους που χρωστάνε στην εφορία και στα ασφαλιστικά ταμεία των αυτοαπασχολούμενων μόνο. Γιατί επί της ουσίας αυτοί φταίνε, που οδηγήθηκε ο κόσμος σε αυτή την κατάσταση. Αυτοί πρέπει να πληρώσουν και αυτοί είναι οι πραγματικοί αντίπαλοι των εργαζομένων και των λαϊκών στρωμάτων. Απέναντι σε αυτούς πρέπει να οργανωθεί η πάλη του λαού. Γι' αυτό το ΚΚΕ δεν έχει αυταπάτες για το συγκεκριμένο νομοσχέδιο, ότι με μερικά μικρομερεμέτια μπορεί να βελτιωθεί. Γι' αυτόν ακριβώς τον λόγο το καταψηφίζουμε και γι' αυτόν τον λόγο ζητάμε ονομαστική ψηφοφορία επί της αρχής και όχι σε κάποια επιμέρους άρθρα του. Ευχαριστώ πολύ, κύριε Πρόεδρε, και για την ανοχή του χρόνου.
Ευχαριστώ, κύριε Καραθανασόπουλε. Τον λόγο έχει ο κ. Μουλκιώτης και μετά θα μιλήσει ο κ. Μάρκου από τον ΣΥΡΙΖΑ. Ορίστε, κύριε Μουλκιώτη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, έχω τον φόβο ότι η χώρα μας βρίσκεται ίσως στη δυσκολότερη θέση των τελευταίων ετών. Όλα αυτά τα χρόνια ζει υπό συνθήκες πλήρους οικονομικής κατάρρευσης, ασφυκτικού διεθνούς οικονομικού ελέγχου, πρωτοφανούς ανεργίας, αφανισμού της μεσαίας τάξης, κοινωνικής αποσύνθεσης και προβληματικής κατάστασης των χαμηλών εισοδηματικών τάξεων. Δυστυχώς, η Κυβέρνηση πορεύεται με τη λογική βλέποντας και κάνοντας, σύμφωνα με αυτά τα οποία μέχρι σήμερα πράττει, από τη εξωτερική πολιτική και την οικονομία μέχρι το μεταναστευτικό - προσφυγικό, την υγεία, την παιδεία, την αγορά εργασίας. Το σημερινό νομοσχέδιο φιλοδοξεί να τεθεί σε εφαρμογή την 1η Ιανουαρίου του 2021, παρά το ότι προβλέπεται η έκδοση σαράντα οκτώ υπουργικών αποφάσεων σε λιγότερο από ενάμιση μήνα. Εδώ ήσασταν και ακούσατε και στις επιτροπές τον εκπρόσωπο της Ένωσης Δικαστών και Εισαγγελέων να προειδοποιεί αυθεντικά για την αδυναμία εφαρμογής. Είπε ξεκάθαρα ότι με τις παρούσες συνθήκες στα ειρηνοδικεία και τον υπάρχοντα σχεδιασμό η πτωχευτική διαδικασία θα αποτύχει. Μέχρι τώρα ξέραμε πτωχευτική διαδικασία στο πολυμελές πρωτοδικείο, τρεις δικαστές, πολυπρόσωπο όργανο, πρωτοδίκες. Πάμε στο ειρηνοδικείο με έναν δικαστή. Κύριε Υπουργέ, ξέρετε, αλήθεια, την κατάσταση των ειρηνοδικείων σε στελέχωση σήμερα; Γνωρίζετε τι επικρατεί; Είμαι βέβαιος πως όχι, γιατί αν το γνωρίζετε, δεν μπορώ να καταλάβω πώς εισηγείστε τέτοια διαδικασία σήμερα και με αυτές τις συνθήκες. Εν μέσω πανδημίας, λοιπόν, σε αυτό το ζοφερό κλίμα, την ώρα που η χώρα χρειάζεται ένα σύγχρονο πλαίσιο για έγκαιρη προειδοποίηση ρύθμισης οφειλών, αναδιάρθρωσης των βιώσιμων και γρήγορη εκκαθάριση των μη βιώσιμων επιχειρήσεων, αυτό το νομοσχέδιο υπόσχεται δεύτερες ευκαιρίες, όμως κενού περιεχομένου. Είμαι σίγουρος - και είστε όλοι σίγουροι, πιστεύω - ότι η Κυβέρνηση νομοθετεί χωρίς να λαμβάνει υπ' όψιν το κοινωνικό περιβάλλον στο οποίο πρόκειται να εφαρμοστούν οι νόμοι. Να αναφερθώ στον εξωδικαστικό συμβιβασμό που ήταν μέχρι σήμερα; Κύριε Υπουργέ, η αποτυχία του εξωδικαστικού συμβιβασμού σήμερα οφείλεται στο γεγονός ότι οι τράπεζες δεν έκαναν βιώσιμες λύσεις. Στον νόμο σας αναφέρετε ότι οι τράπεζες δικαιούνται να μην υποβάλουν καν πρόταση ρύθμισης. Ακούστε, λοιπόν, κάτι το οποίο δεν το γνωρίζετε. Όλες οι μεταβιβάσεις των χρεών που έχουν γίνει από τράπεζες σε διάφορα άλλα ιδρύματα και funds καθυστερούν γιατί θέλουν, όταν γίνεται αυτή η μεταβίβαση, η όποια αίτηση να ξαναγίνεται πάλι στην πλατφόρμα. Να ενημερώσω εδώ όλους ότι η πλατφόρμα είναι ιδιαίτερα εχθρική στον χρήστη. Τολμήστε να μπείτε και όταν μπείτε, να μου τηλεφωνήσετε κι εμένα! Είναι ιδιαίτερα εχθρική στον χρήστη και δεν το γνωρίζει κανένας. Να σας πω για ειδικό fund που ζητάει σε όλες τις αιτήσεις που εμπλέκεται, παρατάσεις για αποδοχή ή μη της έναρξης διαδικασίας, διότι περιμένει από το ΕΓΔΙΧ τροποποίηση της πλατφόρμας; Αυτό περιμένει το fund σήμερα. Και η πλατφόρμα εδώ και έναν χρόνο δεν έχει γίνει. Ρωτήσαμε - κι εγώ μέσα - πότε θα γίνει η τροποποίηση. Απάντηση: Μπορεί να μη γίνει και ποτέ. Αυτά, κύριε Υπουργέ, τα καταγγέλλω και τα λέω στη Βουλή σήμερα, να τα λάβετε υπ' όψιν, για να μη νομοθετούμε στον αέρα και να μην αποδεχόμαστε προτάσεις που είναι στον αέρα. Και να πω και κάτι για τον εξωδικαστικό; Ακούστε, λοιπόν. Μπορεί ο ΕΦΚΑ και η ΑΑΔΕ να λένε ναι, τα πιστωτικά ιδρύματα λένε κατ' εξοχήν όχι, είναι μόνιμα όχι. Και δεν είναι μόνο αυτό, φτάνουμε στο σημείο από πιστώτριες που δεν είναι συνεργάσιμες, ένεκα αυτής της καθυστέρησης, να επίκειται εκτέλεση και έχουμε διαδικασία αναγκαστικής εκτέλεσης, να έχει εκποιηθεί, να έχει γίνει ήδη πλειστηριασμός ακινήτου, ενώ υπάρχει διαδικασία εξέλιξης του εξωδικαστικού συμβιβασμού. Γιατί; Γιατί δεν υπάρχει πλατφόρμα. Τραγέλαφος υπάρχει σήμερα. Δεν το λαμβάνει υπ' όψιν η Κυβέρνηση, γι' αυτό την καταγγείλαμε και εχθές την Κυβέρνηση και καταθέσαμε και μομφή, γιατί είναι αναποτελεσματική στις όλες διαδικασίες και νομοθετεί στον αέρα. Ο κύριος Πρόεδρος, ο οποίος αυτή τη στιγμή είναι στην Έδρα, γνωρίζει τα έργα και τις ημέρες, τι σημαίνει πτώχευση από πολυμελές πρωτοδικείο και πώς κινείται η όλη διαδικασία και τι σημαίνει πτώχευση σήμερα σε ειρηνοδικείο. Ποιος θα τολμήσει, κύριε Πρόεδρε της Βουλής, να πάει στο ειρηνοδικείο να κάνει πτώχευση; Μόνο οι πιστωτές. Αλίμονο στους οφειλέτες. Και πώς θα εξελιχθεί αυτή η κατάσταση αντιλαμβάνεστε; Γνωρίζετε, κυρίες και κύριοι συνάδελφοι, για την παλιά Αγροτική; Η Αγροτική Τράπεζα ξέρετε ότι οίκοθεν έγραφε υποθήκες, μόνη της έγραφε υποθήκες. Έπαιρνε ένα δάνειο κάποιος, λέω τώρα, 5.000 δραχμές και υποθήκη στο ακίνητο, στο χωράφι. Ξέρετε ότι υπάρχουν πολλαπλές υποθήκες; Οι πολλαπλές υποθήκες, λοιπόν, που υπάρχουν από την Αγροτική Τράπεζα, σήμερα ξέρετε πού είναι; Είναι σε funds, δεν τα έχει η Αγροτική Τράπεζα, δεν τα έχει η Ελλάδα. Τα έχει τα funds η Ιρλανδία ή οποιαδήποτε χώρα του εξωτερικού. Τι θα γίνει η εκτέλεση στα χωράφια αυτών των ανθρώπων; Αντιλαμβανόμαστε πού πάμε; Δηλαδή, υιοθετούμε τέτοιες αντιλήψεις και λέμε και αποδεχόμαστε ότι θα ψηφίσουμε αυτή τη διάταξη και τον νόμο, τα χωράφια των αγροτών με τα όποια προβλήματα να τα πάρουν ξένα χέρια, ανά πάσα στιγμή και μάλιστα, χωρίς να δίνουν λόγο σε κανέναν και μάλιστα με ηλεκτρονικές διαδικασίες;. Αυτά, κύριε Πρόεδρε, είναι θέματα τα οποία μας προβληματίζουν, είναι ζητήματα τα οποία, δυστυχώς, υπάρχουν και, δυστυχώς, δεν ακούμε κμαμία κουβέντα. Να σας πω και κάτι ακόμη; Ποια είναι η πρόβλεψη σε αυτή τη διαδικασία για τους εγγυητές; Πείτε μου, ποια είναι η πρόβλεψη για τους εγγυητές; Καμμία. Τι θα ψηφίσουμε; Αυτούς τους ανθρώπους έχουμε δικαίωμα να τους εξαιρέσουμε; Τι είμαστε εμείς; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Οι εγγυητές έχουν πρόβλημα. Ο απλός εγγυητής σε ένα επιχειρηματικό δάνειο κάποιου τρίτου χάνει το σπίτι του και αυτή η διαδικασία δεν προβλέπει τίποτα, απολύτως τίποτα. Κάποια δικαστήρια τόλμησαν με τον ν.3869, να εκδώσουν αποφάσεις για εγγυητές και ασκήθηκε αναίρεση αμέσως, αναίρεση η οποία δεν έχει δικαστεί. Να αντιληφθείτε σε ποια κατάσταση είμαστε και σε ποια κατάσταση πάμε. Κύριε Πρόεδρε, καταλήγω λέγοντας ότι υπάρχουν τρεις τροπολογίες για τις οποίες το Κίνημα Αλλαγής παίρνει θέση συγκεκριμένη. Μία τροπολογία προνομιακή κατάταξη εργαζομένων στη διανομή πτωχευτικής περιουσίας. Την έχουμε ξανακαταθέσει. Επιτέλους, αυτή η ευάλωτη ομάδα που λέγονται εργαζόμενοι, η πολυπαθής, ας έχει μία άλλη τύχη στη διαδικασία κατάταξης. Δεν μπορεί να έχει την τύχη, την οποία προνομιακά αυτός ο νόμος δίνει και δίνει, επίσης, και η παλαιότερη ισχύουσα νομοθεσία. Θέλουμε αυτή η τροπολογία να γίνει δεκτή από την Κυβέρνηση. Δεύτερη τροπολογία. Επαναφορά της προστασίας της πρώτης κατοικίας. Δεν υπάρχει προστασία πρώτης κατοικίας πέρα από τον ν.3869. Αυτό να το καταλάβετε. Καμμία άλλη προστασία δεν υπήρχε. Είναι γνωστό στους πάντες. Οι όποιες τροποποιήσεις έγιναν, κυρίες και κύριοι συνάδελφοι, έγιναν επί τα χείρω και όχι επί τα βελτίω. Ούτε ισοφάρισαν την κατάσταση, επί τα χείρω. Η κατάσταση είναι τραγική με την πρώτη κατοικία. Αυτό στην πρακτική εφαρμογή το λένε όχι μόνο οι εφαρμοστές του δικαίου, δικαστές, δικηγόροι, αλλά και οι θεωρητικοί της διαδικασίας αυτής. Είναι η χειρότερη κατάσταση. Και παραμένει χειρότερη και με αυτές τις διαδικασίες και διατάξεις. Αυτές, λοιπόν, τις δύο τροπολογίες του Κινήματος Αλλαγής, εμείς θέλουμε, κύριε Υπουργέ, να τις κάνετε δεκτές. Αν δεν τις κάνετε δεκτές ή εάν δεν τις θέλετε, τουλάχιστον για πρώτη φορά μέσα σε αυτή τη διάρκεια θητείας της Κυβέρνησης πείτε γιατί δεν τις υιοθετείτε. Ας δώσετε μία απάντηση στο τέλος - τέλος. Να πείτε για ποιον λόγο. Καταλήγω, κύριε Πρόεδρε και σας ευχαριστώ για την ανοχή σας. Υπάρχει μία πρόσφατη τροπολογία, σήμερα ήρθε η Υπουργός Παιδείας και λέει «το νομοσχέδιο ακόμη συζητιέται». Μα, δεν συζητιέται. Το νομοσχέδιο την Πέμπτη, προχθές, ήταν και έκλεινε και δεν είχε φέρει καν τροπολογία. Και φέρνει ξαφνικά τροπολογία με το έτσι θέλω, χωρίς συναίνεση, χωρίς καμμία άλλη εξέλιξη της διαδικασίας να επιβάλλει τις απόψεις της. Εμείς δεν μπορούμε να συμμετέχουμε σε τέτοιες διαδικασίες. Σε αυτή τη διαδικασία εδώ, το Κίνημα Αλλαγής δεν συμμετέχει και το καταγγέλλει. Σας ευχαριστώ, κύριε Πρόεδρε.
Και εγώ ευχαριστώ. Ο κ. Μάρκου να ετοιμάζεται. Κύριε Μουλκιώτη, μιας και αναφερθήκατε σε μένα, εγώ δεν θα μπω βέβαια στην ουσία της υπόθεσης για την καθ' ύλην αρμοδιότητα του δικαστηρίου στην πτώχευση, απλώς να προσθέσω μόνο αυτό, μιας και αναφερθήκατε, ότι ο δανειστής δεν έχει την ανάγκη της πτώχευσης, γιατί έχει τη διαδικασία της αναγκαστικής εκτέλεσης, που είναι ακόμη πιο ισχυρότερο. Αυτή ήταν παρένθεση, τίποτα άλλο. Δεν μπαίνω στην ουσία, γιατί δεν επιτρέπεται από εδώ να μπω.
Μίλησε πολιτικώς, εσείς θα μιλήσετε δικαστικώς.
Ορίστε, κύριε Μάρκου, έχετε τον λόγο.
Ευχαριστώ πολύ, κύριε Πρόεδρε. Θα συνεχίσω το νήμα με τον προηγούμενο ομιλητή τον κ. Μουλκιώτη. Κύριε Υπουργέ, αυτές τις τρεις μέρες είπατε πολλά πράγματα με ένα στόμφο δυσανάλογο της δυσχερούς θέσης που βρίσκεστε. Θα σταθώ μόνο σε δύο: Είπατε ότι δεν θα φέρετε άλλες τροπολογίες και φέρατε. Και μάλιστα φέρατε μία τροπολογία της Υπουργού Παιδείας, έφυγε, η οποία προσπαθεί να νομιμοποιήσει την ηλεκτρονική ψήφο για τα υπηρεσιακά συμβούλια στους εκπαιδευτικούς, όταν όλη η εκπαιδευτική κοινότητα έχει δηλώσει ότι απέχει. Αυτό είναι το ένα. Το δεύτερο, που είναι κατανοητό για τη δυσχερή θέση σας, ήταν ότι η πρόταση μομφής του ΣΥΡΙΖΑ θα δώσει ευκαιρία σε εκατόν πενήντα οκτώ Βουλευτές να σφυροκοπήσουν τη λαϊκίστικη αντιπολίτευση. Κάθισα και μέτρησα: Εκατόν δεκατρείς Βουλευτές γράφτηκαν να μιλήσουν. Γράφτηκαν, δεν έχει σημασία εάν δεν μίλησαν τελικά. Τριάντα Υπουργοί, είναι Βουλευτές, μίλησαν περίπου οι μισοί. Εικοσιπέντε με τριάντα Βουλευτές της Συμπολίτευσης, κύριε Υπουργέ, αρνήθηκαν την συμπαράστασή τους στο πρόσωπό σας, και την αρνήθηκαν γιατί ξέρουν ότι θα έχουν να αντιμετωπίσουν την κοινωνία και γι' αυτό δεν μίλησαν. Τώρα βρισκόμαστε μπροστά σε μία κρίση, χειρότερη από τη Μεταπολίτευση και μετά, εθνική, υγειονομική, οικονομική. Η Κυβέρνηση της Νέας Δημοκρατίας αντί να είναι παράμετρος λύσης των προβλημάτων αυτών, είναι μέρος του προβλήματος. Και εξηγούμε για να μη λέτε ότι μιλάμε με αοριστίες. Η εθνική κρίση, τα είπαν άλλοι πιο κατάλληλοι από εμένα, άλλα λέει ο Χρυσοχοΐδης, άλλα λέει ο Γεραπετρίτης, άλλα λέει ο Υπουργός Αμύνης, άλλα λέει ο Αντιπρόεδρος της Κυβέρνησης, χάος, χαρακτηριστικό του προβλήματος που συνιστά η πολιτική σας. Η υγειονομική κρίση, υπάρχει άρνηση από τη νεολαία να υπακούσει. Γιατί; Γιατί είστε αφερέγγυοι. Και βεβαίως, λόγω του χαρακτήρα της νεολαίας. Αναφέρομαι σε ένα παράδειγμα. Στην Αχαΐα, ήταν έως πριν δύο ημέρες σε επίπεδο 3 και εχθές έγινε επίπεδο 2, ενώ πάντα ήταν με βάση τα διεθνή στατιστικά δεδομένα που δημοσιεύονται επίσημα πάντα κάτω του 4% τα κρούσματα. Γιατί μπήκε η Αχαΐα σε παραμονή καραντίνας; Σας διαβάζω ένα μικρό απόσπασμα από τη φιλική σας εφημερίδα «ΠΕΛΟΠΟΝΝΗΣΟΣ»: «Την Παρασκευή ανακοινώνεται ότι άλλαξαν τα δεδομένα στην περιοχή και πέσανε κατηγορία, συνεπώς τα μέτρα θα ισχύσουν μόνο για δύο ημέρες. Τη Δευτέρα θα ισχύουν αυτά που ίσχυαν πριν από την Πέμπτη. Αλλά εάν η κατάσταση έχει βελτιωθεί, γιατί να ισχύουν τα πρόσφατα μέτρα του Σαββατοκύριακου και δεν ματαιώνονται;» Και καταλήγει η φιλική σας εφημερίδα, «Εάν ο κόσμος μπερδευτεί ή τα χάσει, ποιος θα έχει την ευθύνη; Δεν βοηθούν την πολιτεία αυτές οι αναδιπλώσεις, αντιθέτως ευνοούν τον αρνητισμό, πολύ σημαντικό, τη θυμηδία και τη σάτιρα. Έχει αρχίσει, δυστυχώς, η σάτιρα.» Και τέλος; για να μπω στο επίμαχο που συζητάμε, καταλήψεις - σχολεία - κορωνοϊός, από την επίσημη σελίδα του Υπουργείου Παιδείας στις 23/10: «Τριακόσια δεκατέσσερα σχολεία είναι κλειστά λόγω κορωνοϊού». Από την επίσημη σελίδα. Δεν τα έχουν καταλάβει οι μαθητές. Οι μαθητές υπερασπίζονται το δίκιο τους. Η ανεπαρκής σας πολιτική τα έχει καταλάβει. Ερχόμαστε τώρα στο συγκεκριμένο. Όλη αυτή την περίοδο και κυρίως από την κρίση και μετά το βασικό σας επιχείρημα ήταν η ανώτερη βία. Υπάρχει ανώτερη βία, άρα πρέπει να κάνουμε πράγματα που δεν μπορούσαν να γίνουν αλλιώς και κυρίως λιτότητα. Ωραία. Επιφυλάξεις για τις αποφάσεις σε αυτά - αυτή την αρχή της ανώτερης βίας - λες και οι χρεωμένοι πολίτες υπέστησαν μία ζημιά, η οποία είναι σαν τις πλημμύρες, το χαλάζι, τα σπαρτά, όταν υπέστησαν μία ζημία οικονομική από τον κορωνοϊό. Την ανώτερη βία επικαλεστήκατε για τις αποφάσεις σας την περίοδο 2010-2015. Την ανώτερη βία επικαλείστε για να δικαιολογήσετε την αναντίστοιχη με άλλα κράτη υφεσιακή πορεία της οικονομίας. Την ανωτέρα βία επικαλείστε να καταργήσετε το εργατικό δίκαιο και τη μικρή επιχείρηση. Την επίκληση της ανώτερης βίας χρησιμοποιείτε για να εξηγήσετε το κούρεμα στα αναδρομικά των συνταξιούχων. Τώρα, όμως, που μια ανώτερη βία έρχεται και καταστρέφει την κοινωνία και κυρίως τα μεσαία στρώματα, αυτή την ανώτερη βία η οποία επετέλεσε αυτή την καταστροφή δεν την επικαλείστε. Με την πρωτοβουλία σας, λοιπόν, ανατρέπετε πάγιες νομικές αρχές του συμβατικού δικαίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα τον ανοχή σας, διότι είμαι και από τους καρατομημένους ομιλητές της χθεσινής συζήτησης. Σας παρακολουθούμε με προσοχή. Θυμίζουμε ότι κατά τη διάρκεια του προηγούμενου έτους είχαν κυκλοφορήσει τέσσερα διαφορετικά νομοσχέδια για το τι θα φέρνατε, τα οποία με βάση τις υποδείξεις του ΣΕΒ άλλαζαν τη μία. Μια προσπαθείτε να υπερασπίζεστε τον νόμο Κατσέλη, γιατί λέτε ήταν καλύτερος από την πλατφόρμα του ΣΥΡΙΖΑ του 2019, μια κατηγορείτε την πλατφόρμα κύριας κατοικίας που εσείς της δώσατε παράταση για λίγο ακόμα. Μια λέτε γιατί εμείς δεν δώσαμε παράταση στην περίοδο, την περίοδο που είσαστε εσείς εξουσία, λες και κυβερνάει ακόμα ο ΣΥΡΙΖΑ. Μια λέτε ότι η ένταξη του νοικοκυριού σε βίαιη, ραγδαία, ακαριαία και άμεση πτώχευση είναι καλύτερο σχέση από κάθε προηγούμενο. Είναι καλύτερο αλλά όχι για τα νοικοκυριά. Με τη σημερινή πρωτοβουλία αντιμετωπίζετε τον άνθρωπο ως επιχείρηση, κατά παράβαση των πιο βασικών κοινωνικών και πολιτικών παραδοχών που είχε μέχρι ποτέ ο πολιτισμός μας. Τι κάνει η πτώχευση σε μια μονάδα; Την εκκαθαρίζει και τη διαλύει. Τι κάνει η πτώχευση σε ένα άτομο; Τον σβήνει καθαρά από το κοινωνικό πεδίο. Όλη την προηγούμενη περίοδο τα ζητούμενα είναι δύο: Ένα είναι αν έχει πτωχεύσει και αδυνατεί, γιατί είχε έκτακτα περιστατικά και δεύτερον αν εκτέθηκε υπερβολικά. Για το τελευταίο υπάρχουν ένθεν κακείθεν διάφορες συζητήσεις. Στο πρώτο, όμως, κανείς δεν διαφωνεί ότι πρέπει να προστατευθούν. Ο ανθρώπινος πολιτισμός - γιατί σας αρέσουν τα αρχαία - και ο ελληνικός πολιτισμός εισήγαγε τη σεισάχθεια. Δεν ήταν ανυπακοή σε κάποια απόλυτη έννοια ηθικής. Ήταν για να στηριχθεί, να σταθεί στα πόδια της η κοινωνία. Αυτά είναι γραμμένα σε πέτρες αρχέγονες, σε μάρμαρα. Τώρα έρχεστε και όπως λέει ο Όργουελ η πολιτική σας γλώσσα έχει σχεδιαστεί να κάνει τα ψέματα να ακούγονται ειλικρινή και τη δολοφονία αξιοσέβαστη. Ακούσαμε από πολιτικό της Νέας Δημοκρατίας να λέει «άλλο η κατοικία, άλλο η στέγη». Τι θέλει να πει ποιητής; Εγώ τουλάχιστον δεν το καταλαβαίνω.
Ολοκληρώστε σας παρακαλώ.
Ακούσαμε πριν από λίγο ομιλητή της Νέας Δημοκρατίας να χαρακτηρίζει αυτό το τερατούργημα απελευθερωτικό. Δεν πρέπει να περάσει αυτή η πολιτική γλώσσα. Χρήσιμη συμβολή θα είχαν στη μείωση του ιδιωτικού χρέους οι νέοι ποινικοί κώδικες. Τους αλλάξατε και τους αλλάξατε μόνο και μόνο για να περιφρουρήσετε αυτούς που έχουν κάνει ζημιά στο τραπεζικό σύστημα. Τους αμνηστεύσατε αυτούς. Το ίδιο θα κάνετε και τα δικά σας δάνεια, το κομματικό σας δάνειο; Εγώ δεν είμαι οικονομολόγος και καλή τη πίστει σκέφτομαι λογικά ως μέσος άνθρωπος. Γιατί δεν φέρνετε μια ρύθμιση με την αναλογικότητα της, ίδια με αυτή που ρυθμίσατε το δάνειο της Νέας Δημοκρατίας, το οποίο θα εξοφληθεί σε τρεις γενιές; Φέρτε και μια τέτοια ρύθμιση για τους υπερχρεωμένους. Δεν το κάνετε.
Έχετε πάει στα οκτώ λεπτά. Σας παρακαλώ πολύ ολοκληρώστε.
Ναι, ναι, τελειώνω. Ένα λεπτό θα χρειαστώ. Έχουν γραφτεί τόνοι σελίδες για τις ιδιαιτερότητες που έχουν οι μεσογειακές χώρες κατά την αναμέτρησή τους με τον νεοφιλελευθερισμό. Στην Ελλάδα σε πείσμα των φαινομένων παρατηρούνται συμπεριφορές και δομές που αποκλίνουν από το πρότυπο άλλων βόρειων ευρωπαϊκών κρατών. Μύδροι εξαπολύονται από τους ορθοφωνούντες μεταρρυθμιστές για τις δήθεν ανορθολογικές αυτές μορφές, τεμπέληδες, ασυνεπείς. Όμως, αυτό που περιγράφεται ως ασταθές και εύθραυστο, δεν είναι παρά μια σταθερή λειτουργική και ανθεκτική δομή. Η ελληνική κοινωνία είναι συμπαγής και χαρακτηρίζεται από εξαιρετική ομοιογένεια και το είδαμε τώρα ειδικά στην κρίση της πανδημίας, τους κοινωνικούς και οικογενειακούς δεσμούς οι οποίοι αναπτύχθηκαν. Τελείτε σε διατεταγμένη υπηρεσία και νομοθετείτε καθ' υπαγόρευση. Ο Ανατόλ Φράνς - ο νομπελίστας - είχε πει ότι όντως υπάρχει ισότητα, αλλά αυτή η ισότητα επιτρέπει στους τραπεζίτες να μπορούν να κοιμούνται κάτω από γέφυρες και στους άστεγους να κοιμούνται επίσης κάτω από γέφυρες. Αυτή την ισότητα επικαλείστε. Φοβάμαι ότι θα καταρρεύσετε σε κάνα χρόνο που θα γίνουν αντιληπτές στην κοινωνία οι συνέπειες, αλλά δυστυχώς όχι με λυγμό, όπως λέει ο ποιητής, αλλά με γδούπο. Ευχαριστώ πολύ, κύριε Πρόεδρε και για την ανοχή.
Και εγώ σας ευχαριστώ. Τον λόγο έχει ο κ. Βασίλης Σπανάκης από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, έπειτα από μια πρόταση δυσπιστίας στο πρόσωπο του Υπουργού Οικονομικών που κατέθεσε ο Πρόεδρος της Κοινοβουλευτικής Ομάδας του ΣΥΡΙΖΑ και ένα τριήμερο που ακούστηκαν πολλά, επιστρέφουμε στο νομοσχέδιο αυτό, το οποίο πρέπει να ψηφιστεί, γιατί θα απεγκλωβίσει χιλιάδες οφειλέτες. Λυπάμαι ειλικρινά, διότι ο Αρχηγός της Αξιωματικής Αντιπολίτευσης ενώ κατέθεσε πρόταση δυσπιστίας στο πρόσωπο του Υπουργού Οικονομικών Χρήστου Σταϊκούρα, δεν ήταν στην Αίθουσα αυτή ούτε ένα λεπτό να ακούσει, παρά μόνο εχθές από το Βήμα αυτό έκανε κριτική στους Βουλευτές της Νέας Δημοκρατίας. Και του απαντούμε: Ναι, εμείς θα κάνουμε κριτική στην τετραετία που είχατε εσείς το τιμόνι της χώρας, διότι αποτύχατε στην οικονομική πολιτική και τώρα ψάχνετε ακροατήριο και κάνατε μια πρόταση δυσπιστίας όχι απέναντι στον Υπουργό των Οικονομικών, αλλά απέναντι στον Ευκλείδη Τσακαλώτο. Τα εσωτερικά σας και τα εσωκομματικά σας προβλήματα, κύριοι του ΣΥΡΙΖΑ, κρατήστε τα για την Κουμουνδούρου. Εδώ έχουμε να συζητήσουμε σοβαρά θέματα που αφορούν την ελληνική κοινωνία και τον ελληνικό λαό. Διότι, κύριοι του ΣΥΡΙΖΑ, στερείστε σύγχρονου πολιτικού λόγου και στερείστε προτασιακό λόγο και επιχειρήματα για να αντιμετωπίσουμε τα θέματα που έχουμε σήμερα. Το λέω αυτό, διότι από εσάς δεν άκουσα ούτε μια πρόταση για την πανδημία ούτε μια πρόταση για την υγειονομική κρίση που έχει μετατραπεί σε οικονομική κρίση και απορώ - και ρώτησα προηγουμένως και τον Κοινοβουλευτικό Εκπρόσωπο, τον κ. Λοβέρδο και συναδέλφους από το ΚΚΕ - , θα καταψηφίσετε διατάξεις που έχουν να κάνουν με ανακούφιση των φυσικών και νομικών προσώπων; Θα καταψηφίσετε παρεμβάσεις ουσιαστικές για την αγορά; Θα καταψηφίσετε ρυθμίσεις που αφορούν είκοσι τέσσερις δόσεις, παρατάσεις, επανεντάξεις, αναστολές καταβολών, καταβολή πρώτης δόσης στις 31-5-2021, για ελάχιστη καταβολή στα 30 ευρώ; Τι θα βγείτε να πείτε αύριο στην αγορά, στην κοινωνία, στις γειτονιές, στον μικρομεσαίο επιχειρηματία, στο μαγαζάκι της γειτονιάς; Τι θα πείτε, ότι ήρθατε εδώ πέρα χωρίς να έχετε επιχειρήματα και καταψηφίσατε απλές διατάξεις που θα ανακουφίσουν την αγορά; Κυρίες και κύριοι συνάδελφοι, με το νομοσχέδιο αυτό η Κυβέρνηση φέρνει ουσία, φέρνει μια άλλη φιλοσοφία. Για πρώτη φορά σε ένα νομοθέτημα υπάρχουν οι έννοιες της πρόληψης, της επανεκκίνησης, της δεύτερης ευκαιρίας. Έχουμε προστασία χωρίς ημερομηνία λήξης και για όλους, όπως θα πω αναλυτικά. Φέρνουμε έναν Πτωχευτικό Κώδικα που συντάχτηκε και μέσα από ουσιαστική δημόσια διαβούλευση. Με τις ρυθμίσεις θέλουμε να αποφευχθεί η πτώχευση. Αυτό δεν καταλάβατε, ότι εμείς θέλουμε να αποφύγουμε την πτώχευση. Με τα κατάλληλα εργαλεία δίνουμε τη δυνατότητα της έγκαιρης προειδοποίησης, ώστε να ληφθούν νωρίς τα απαραίτητα μέτρα που θα μπορέσουν να διασώσουν την επιχείρηση, την περιουσία. Μέσα από έναν ηλεκτρονικό μηχανισμό προειδοποίησης ο οφειλέτης θα μπορεί να λάβει γνώση εγκαίρως για τον κίνδυνο και να ανατρέξει σε κατάλληλες συμβουλευτικές υπηρεσίες και λύσεις. Σε αυτό μπορούν να συνδράμουν και τα κέντρα εξυπηρέτησης δανειοληπτών, τα επιμελητήρια, οι επαγγελματικοί σύλλογοι και άλλοι επαγγελματικοί φορείς. Αυτό, αγαπητοί συνάδελφοι, εισάγεται για πρώτη φορά και πρέπει να το τονίσουμε. Τα δε κέντρα δανειοληπτών ξεδιπλώνονται σιγά - σιγά με τη συνεργασία της τοπικής αυτοδιοίκησης σε κάθε γωνιά της χώρας, ώστε να ενημερώνονται όπως πρέπει και όπως χρειάζεται οι δανειολήπτες. Παράλληλα και εφόσον, τελικά, φτάσουμε στην πτώχευση, φέρνουμε διατάξεις ώστε αυτό να γίνει με απόλυτη διαφάνεια. Δεν είναι λίγες οι φορές - είναι γνωστά αυτά και, φυσικά, δεν είναι ελληνικό φαινόμενο - να βλέπουμε πρώην ιδιοκτήτες πτωχευμένων εταιρειών να διάγουν πολυτελή βίο εις υγείαν των κορόιδων. Είναι ένα πολύ δυσάρεστο γεγονός η πτώχευση μιας επιχείρησης και συμπαρασύρει πολλούς από το δημόσιο, τα ασφαλιστικά ταμεία και τις τράπεζες. Κι, όμως διατηρούν, και κάποιες δικλίδες ασφαλείας έως και πιο σοβαρά από τους εργαζομένους και τους προμηθευτές. Στην ίδια κατεύθυνση έχουμε στη συνέχεια τη διαδικασία πρόληψης αφερεγγυότητας, καθώς και τον εξωδικαστικό μηχανισμό ρύθμισης οφειλών που απευθύνονται σε όλους τους οφειλέτες, νομικά και φυσικά πρόσωπα και για όλους τους πιστωτές. Επιπλέον, έχουμε τη χρήση της διαδικασίας που μπορούν να κάνουν - προσέξτε - και οι ενήμεροι οφειλέτες που αποδεδειγμένα έχει επιδεινωθεί η οικονομική τους κατάσταση, διότι αυτό ακριβώς σημαίνει πρόληψη στην πράξη. Προλαμβάνουμε και βοηθάμε τους Έλληνες επαγγελματίες και τα ελληνικά νοικοκυριά να μη χρεοκοπήσουν. Όμως, ακόμη κι αν, τελικά, συμβεί αυτό, δεν τιμωρούμε. Εισάγουμε τον όρο πτωχευτική εξυγίανση, γιατί, τελικά, ο στόχος μας δεν είναι η τιμωρία, αλλά να βοηθήσουμε τον Έλληνα επιχειρηματία αφ' ενός μέσω μιας ταχύτερης, ουσιαστικότερης και αποτελεσματικότερης διαδικασίας πτώχευσης αφ' ετέρου να απαλλαγεί μια και καλή από χρέη και βάρη του παρελθόντος και να κάνει μια καινούργια αρχή. Όσον αφορά τις τροπολογίες, είπα και προηγουμένως ότι φέρνουν μία ανακούφιση που χρειάζεται η αγορά. Και να ξέρετε ότι θα υπάρξει και συνέχεια παρεμβάσεων. Θα ήθελα, όμως, να πω το εξής: Εμείς ό,τι υποσχεθήκαμε, το κάνουμε πράξη. Απαλλαγή των επαγγελματιών από την ειδική εισφορά αλληλεγγύης για το 2020 και αντίστοιχα, απαλλαγή για τους μισθωτούς του ιδιωτικού τομέα για το 2021. Έχουμε αύξηση στα κριτήρια για απαλλαγή από το φόρο μεταβίβασης για την πρώτη κατοικία. Θα το καταψήφισετε, κύριοι του ΣΥΡΙΖΑ, και αυτό; Επίσης, έχουμε ρυθμίσεις για τα νησιά μας, για τη διασφάλιση της ακτοπλοϊκής κάλυψης των νησιών μας. Επίσης, υπάρχει τροπολογία για σύσταση και οργάνωση ειδικής υπηρεσίας συντονισμού του Ταμείου Ανάκαμψης, ώστε να θεσπιστεί το κατάλληλο πλαίσιο που θα εξασφαλίσει πως θα αξιοποιηθούν στο βέλτιστο τα χρήματα του ευρωπαϊκού μηχανισμού. Βλέπετε ότι εμείς φέρνουμε συγκεκριμένες διατάξεις. Και ειλικρινά απορώ πώς θα τολμήσετε να καταψηφίσετε τέτοιες διατάξεις. Και μην ξεχνάμε - και το άφησα τελευταίο - πως είναι η πρώτη φορά που ελληνική Κυβέρνηση, που Υπουργός των Οικονομικών θεσπίζει ένα πλαίσιο έως διακόσιες σαράντα δόσεις και το φέρνει σήμερα προς ψήφιση στη Βουλή. Και έρχεστε εσείς που πενήντα ολόκληρους μήνες δεν δίνατε τη δυνατότητα στους οφειλέτες να ρυθμίσουν πάνω από δώδεκα δόσεις, να κάνετε κριτική στην Κυβέρνηση του Κυριάκου Μητσοτάκη. Κλείνοντας, κυρίες και κύριοι συνάδελφοι, θέλω να πω ότι η αξιοπιστία της ελληνικής οικονομίας δεν φαίνεται στα λόγια, φαίνεται στην πράξη, όταν σήμερα η χώρα μας δανείζεται με ένα πολύ χαμηλό επιτόκιο, και όταν για δεύτερη φορά βγαίνουμε φέτος στις αγορές. Αλλάζει η οικονομία, προχωράμε μπροστά. Και αυτό δεν θα μας το στερήσετε όσες προτάσεις δυσπιστίας κι αν κάνετε σε αυτή την κοινοβουλευτική περίοδο. Γι' αυτό, λοιπόν, πρέπει όλες οι πτέρυγες του Κοινοβουλίου να υπερψηφίσουμε το νομοσχέδιο αυτό, που είναι ένα νομοσχέδιο - τομή, ένα νομοσχέδιο που θα απεγκλωβίσει χιλιάδες οφειλέτες και θα δημιουργήσει μία νέα μέρα στην ελληνική οικονομία. Ευχαριστώ.
Ευχαριστώ πολύ, κύριε συνάδελφε. Τον λόγο θα λάβει τώρα ο κ. Παπαχριστόπουλος, ο οποίος θα μιλήσει στη θέση του κ. Κάτση. Μετά τον λόγο θα λάβουν ο κ. Βιλιάρδος, ο κ. Ψυχογιός, η κ. Πούλου και ο κ. Καραγκούνης. Ορίστε, κύριε Παπαχριστόπουλε, έχετε τον λόγο.
Πιστεύω ότι βρισκόμαστε μπροστά σε μια πραγματικότητα πρωτόγνωρη όχι μόνο για τη χώρα μας, αλλά για όλο τον πλανήτη. Κάποια στερεότυπα τον τελευταίο καιρό κατέρρευσαν. Μας έλεγαν μέχρι πρόσφατα ότι η απελευθέρωση των αγορών, θα μας σώσει, μας έλεγαν ότι το κεφάλαιο είναι αυτό που θα μας σώσει και διάφορα άλλα. Και είδαμε στην τελευταία πανδημία και στη χώρα μας, ότι αυτοί που έσωσαν την παρτίδα, ήταν κάποιοι νοσηλευτές, κάποιες καθαρίστριες, κάποιοι γιατροί - οι οποίοι, μάλιστα, δεν πληρώνονται καθόλου καλά - κάποιοι ντελιβεράδες. Όσες χώρες, δε, στην Ευρώπη είχαν ένα καλό δημόσιο σύστημα υγείας, κάπως αντιμετώπισαν την κατάσταση, όσες δεν το είχαν, τα αποτελέσματα τα είδαμε. Θα περίμενε, όμως, κανείς μετά από αυτή την κατάρρευση των προτύπων και μια πρωτόγνωρη εμπειρία που ζήσαμε, κάποιοι να βάλουν μυαλό. Δηλαδή, θα περιμέναμε να δούμε μια διαφορετική αντιμετώπιση, εκτός από τα πρώτα χειροκροτήματα και κάποιες κουβέντες. Εν τω μεταξύ, επειδή είδαμε όλοι τα φέρετρα στην Ιταλία και σε άλλες χώρες, κλειστήκαμε μέσα. Πραγματικά, ήταν μια εμπειρία πρωτόγνωρη για όλους μας. Τι βλέπουμε, όμως, σήμερα πάλι, όταν κάπως ξελάσκαρε το πράγμα; Βλέπουμε βίαιες ιδιωτικοποιήσεις δημόσιων αγαθών, βίαιη μεταφορά πλούτου από τους από κάτω στους πιο δυνατούς, βίαιη αλλαγή εργασιακών σχέσεων με ή χωρίς μνημόνια, βίαιη απόσπαση δικαιωμάτων με σκληρούς αγώνες και βλέπουμε και τη βία με την καταστολή, αυτά που έγιναν με τα δεκατετράχρονα και άλλα πολλά. Θα ήθελα να θυμίσω, επίσης, ότι αυτή τη στιγμή δύο εκατομμύρια συμπολίτες μας είναι κάτω από το όριο της φτώχειας. Και αυτό δεν μπορεί να το αμφισβητήσει κανένας. Και κάθε μέρα που περνάει, πιστεύω ότι αυτός ο αριθμός αυξάνεται. Και μιλάμε για νοικοκυριά, όχι για πολίτες. Δηλαδή, επί τρία ή επί δύο αυτά τα δύο εκατομμύρια. Επίσης, κάποιοι που δεν ανήκουν στον χώρο του ΣΥΡΙΖΑ, όπως είναι, για παράδειγμα, οι δικηγορικοί σύλλογοι, όπως είναι η ΓΣΕΒΕΕ, το ΕΚΠΟΙΖΩ, η ΕΣΕΕ, το Επαγγελματικό Επιμελητήριο, μιλάνε για έναν νόμο - αυτόν που καλείστε σήμερα να ψηφίσετε - καρμανιόλα, ότι στην ουσία είναι μια βίαιη - για να μην πω πολλά λόγια, τα έχουν να πει πάρα πολλοί συνάδελφοι από το πρωί - ρευστοποίηση ανθρώπων που δεν έχουν τη δύναμη. Επειδή χρωστάνε 15.000, 20.000, τους κάνουν ενοικιαστές κ.λπ.. Τα ξέρετε, τα έχετε ακούσει πενήντα φορές από το πρωί. Αυτοί οι άνθρωποι χάνουν την πρώτη κατοικία. Δεν θέλω να επιμείνω, ούτε μου αρέσουν οι χαρακτηρισμοί και θέλω να το αποφύγω και εδώ τώρα. Θέλω να μιλήσω μόνο με στοιχεία και να θυμίσω μερικά πράγματα για να συνεννοούμαστε. Πρόσφατα σε ένα δημοσίευμα στην εφημερίδα «ΑΥΓΗ» - είναι ήδη δημοσιευμένο και γι' αυτό θα αναφέρω ονόματα - του Δημήτρη του Χρήστου: Θέλω να θυμίσω ότι η Τράπεζα Πειραιώς «κουρεύει» και χαρίζει απίστευτα ποσά. Την ίδια στιγμή, δηλαδή, που δημεύει, ρευστοποιεί και παίρνει την πρώτη κατοικία ενός φουκαρά που έχασε τη δουλειά του κ.λπ., την ίδια στιγμή ένας εφοπλιστής - δεν θέλω να πω το όνομά του, γιατί είναι και φίλος, τον ξέρω από παλιά - δανείστηκε 130.000.000 και του «κουρεύει» τα 118,9 εκατομμύρια. Ένας άλλος δανείστηκε 72.000.000 από την Τράπεζα Πειραιώς και του χαρίζει τα 61,5 εκατομμύρια. Ένας άλλος πάρα πολύ γνωστός εφοπλιστής 200 εκατομμύρια και του χαρίζουν τα 165. Τα «κουρεύουν». Σε μια άλλη οικογένεια με 42 εκατομμύρια της χαρίζουν τα 3,8. Και άλλοι ακόμα. Ενώ, για τον φουκαρά που έχει πρώτη κατοικία και που βρέθηκε σε μια δύσκολη φάση, κάτι που έγινε σε όλη την Ευρώπη… Η Τράπεζα της Ελλάδος - και όχι κανείς από μας - λέει ορθά κοφτά ότι από τα 10 δισεκατομμύρια που διαθέσατε από τα 37 δισεκατομμύρια, τα πέντε τα πήρανε πέντε μεγαλοσχήμονες και τους ονομάζει, όπως είναι τα ΕΛΠΕ του Λάτση, Η «MOTOROIL» του Βαρδινογιάννη, η «ΤΙΤΑΝ» του Κανελλόπουλου, η «ΜΥΤΙΛΗΝΑΙΟΣ» κ.λπ.. Και τα υπόλοιπα πέντε πάλι σε δικούς σας, την ίδια στιγμή - λέω - που όλος ο κόσμος ξέρει ότι στην ουσία δημοσιεύετε, ιδιωτικοποιείτε του αδύναμου την πρώτη κατοικία. Συγγνώμη που ανεβάζω τους τόνους. Θα ήθελα ακόμα να θυμίσω ότι το μοντέλο ανάπτυξης Πισσαρίδη δεν διαφέρει σε τίποτα από το μοντέλο ανάπτυξης των ανθρώπων της αγοράς. Ο ΣΥΡΙΖΑ έκανε λάθη. Είμαστε άπειροι. Δεν το έχουμε αρνηθεί. Είναι, όμως, στη σωστή πλευρά του «λόφου» πάντα. Δεν μπήκε ποτέ σε σκάνδαλα. Δεν έχει καμμία σχέση με σκάνδαλα. Και, πάνω απ' όλα, δεν υπεξαίρεσε δημόσιο χρήμα. Θέλω εδώ να θυμίσω κάτι, γιατί μου κάνει φοβερή εντύπωση ο σοβαρός κ. Τσιάρας. Αυτό που δεν κατάφεραν πάρα πολλοί το νομοθέτησε πριν από λίγες μέρες σε μια «σκοτεινή» τροπολογία νύχτας. Την Εισαγγελέα Διαφθοράς, την κ. Τουλουπάκη, την καταργεί. Την ενσωματώνει στην Οικονομική Εισαγγελία και δεν έχει το θάρρος, μάλιστα, να το πει ευθέως. Την αφήνει να υπηρετήσει μερικούς μήνες και μετά. Εδώ θέλω να θυμίσω - και αξίζει τον κόπο - πώς φερθήκατε στη δικαιοσύνη. Έκανε αγώνα ο Σαλάτας - στον οποίο πρόσφατα κάνατε ένα δώρο, με μια τροπολογία ειδική τον κάνατε ένα από τους ογδόντα έξι προέδρους εφετών - να πάρει τη δικογραφία από την κ. Τουλουπάκη. Δεν τα κατάφερε, μάζευε υπογραφές και προσέκρουε πάνω στους νόμους. Επί τέσσερα χρόνια κάνατε αγώνα, εσείς που σήμερα χτυπιέστε και μας λέτε «πρόταση δυσπιστίας;». Ναι, πρόταση δυσπιστίας για όλο τον βίο και την πολιτεία σας. Για όλο! Καταφέρατε, λοιπόν, την αδέκαστη δικαστίνα, που έχει προσφύγει στα ευρωπαϊκά δικαστήρια και συζητείται η υπόθεσή της ίσως να την κάνετε ηρωίδα. Και σας θυμίζω ότι κάτι αντίστοιχο έκανε η Ρουμανία στη Λάουρα Κοβέσι, που σήμερα είναι εισαγγελέας στο Ευρωπαϊκό Δικαστήριο. Θυμηθείτε ότι πολλά από αυτά θα σας γυρίσουν «μπούμερανγκ». Θέλω ακόμα, γιατί δεν έχω πολύ χρόνο, κύριε Πρόεδρε…
Όχι, ολοκληρώστε σας παρακαλώ. Έχει εξαντληθεί ο χρόνος σας.
Αν έχετε την καλοσύνη, να συνεχίσω για λίγο. Έτσι και αλλιώς, δύο είναι ακόμα, δεν είναι πολύ.
Όχι δύο λεπτά. Μισό λεπτό.
Υπήρξε ένα μήνυμα ανεξαρτησίας πρόσφατα και όχι σαν τις ψεύτικες δημοσκοπήσεις του κ. Θεοδωρικάκου, που του εύχομαι να είναι υγιής, γιατί είχα μάθει ότι είναι άρρωστος. Έγινε μια εκλογική αναμέτρηση στην Ένωση Δικαστών και Εισαγγελέων. Και δεν είναι χίλιοι αυτοί που ψηφίζουν, όσες είναι οι δημοσκοπήσεις οι ψεύτικες της λίστας Πέτσα. Είναι χίλιοι εννιακόσιοι εξήντα ένας δικαστές και εισαγγελείς. Από τις δεκαπέντε έδρες, ο Σεβαστίδης, που μου έκανε φοβερή εντύπωση ένα δικό του άρθρο που διάβασα στην «Εφημερίδα των Συντακτών» πριν μερικές μέρες, πήρε τις οκτώ έδρες. Η παράταξη του Λυμπερόπουλου, που ξέρουμε ποιος τη στήριζε, στην οποία συμμετείχε και ο κ. Σαλάτας, που έγινε Πρόεδρος Εφετών και ο οποίος δεν εξελέγη, πήρε μόνο τρεις έδρες. Και αυτό δεν είναι δημοσκόπηση. Είναι κανονική εκλογική αναμέτρηση, με ό,τι αυτό σημαίνει.
Ολοκληρώστε σας παρακαλώ.
Κύριε Πρόεδρε, τελειώνω και λέω το εξής. Πριν από μερικές μέρες μαζεύτηκαν στο εφετείο, όχι είκοσι χιλιάδες, που λέει η Αστυνομία, αλλά πάνω από σαράντα χιλιάδες. Και αν δεν υπήρχε πανδημία, θα ήτανε πάνω από εκατό χιλιάδες. Ήταν ένα μήνυμα δυνατό, ότι το «πουλόβερ» της ψευτιάς, της διαστρέβλωσης των γεγονότων και της υποταγής στους λίγους τελειώνει. Ευχαριστώ πολύ.
Θα μιλήσει ο κ. Βιλιάρδος, επειδή προέκυψε ένα έκτακτο θέμα υγείας του κ. Χήτα, με τη διπλή ιδιότητά του, χωρίς να υπάρχει κανένα πρόβλημα. Και ολοκληρώνονται έτσι οι ομιλίες των Κοινοβουλευτικών Εκπροσώπων.
Τι ώρα θα τελειώσουμε σήμερα;
Έχουμε ακόμα τρεις ομιλητές και τελειώνουμε.
Είναι και οι δευτερολογίες των εισηγητών.
Κυρία Αχτσιόγλου, θα κάνετε χρήση της δευτερολογία σας;
Βεβαίως.
Κύριε Βιλιάρδο, έχετε τον λόγο.
Κύριε συνάδελφε, εσείς που φωνάζατε. Μνημόνια βλέπετε. Αυτά που υπογράψατε και εσείς, εξαπατώντας τους Έλληνες. Δεν υπάρχει λόγος διαμαρτυρίας. Το κάνατε και εσείς. Θα ξεκινήσουμε τώρα με μερικές ερωτήσεις προς τον Υπουργό γι' αυτά που ανέφερε στην ομιλία του. Πρώτον, όσον αφορά την αυξημένη ανταγωνιστικότητα της οικονομίας που είπε, πού οφείλεται η αύξηση; Μήπως στη μείωση του κόστους εργασίας ανά μονάδα παραγόμενου προϊόντος; Η μείωση αυτή δεν προήλθε από την πτώση των μισθών; Το θεωρείτε, αλήθεια, επίτευγμα - την πτώση των μισθών εννοούμε - μεταξύ άλλων, λόγω των συνεπειών της στο ΑΕΠ της χώρας; Πού είναι οι επενδύσεις στη βελτίωση των διαδικασιών, την παραγωγή και την καινοτομία, για να αυξηθεί έτσι η παραγωγικότητα και η ανταγωνιστικότητά μας; Αυτός δεν είναι ο σωστός τρόπος; Δεύτερον, ερωτηθήκατε από κάποιον συνάδελφο, αν θυμάμαι καλά του ΣΥΡΙΖΑ, για το πού πήγαν τα χρήματα που εισέρρευσαν στις τράπεζες από το ευρωσύστημα, αφού μόνο το ένα τρίτο πήγε στην πραγματική οικονομία. Μήπως για την αγορά εκ μέρους των τραπεζών ομολόγων του δημοσίου; Πόσα, αλήθεια, διατέθηκαν γι' αυτόν τον λόγο; Είναι σωστό να απορροφά το κράτος όλη τη ρευστότητα; Είναι φιλελεύθερο; Τρίτον, σχετικά με το «μαξιλάρι» των 36 ή 37 δισεκατομμυρίων - αν θυμάμαι καλά, χθες είπατε 36- τα 15,7 δισεκατομμύρια είναι του ESM και δεν μπορούμε να τα χρησιμοποιήσουμε. Στα υπόλοιπα συμπεριλαμβάνονται, αλήθεια, τα αποθεματικά οργανισμών του δημοσίου; Εάν ναι, πόσα είναι; 20 δισεκατομμύρια; Δεν χρησιμοποιούνται, όμως, ήδη στα repos; Εάν όχι, πόσα από αυτά μπορούν να χρησιμοποιηθούν; Σε μερικά άρθρα που δεν έχουμε αναφερθεί αυτό που δεν είπαν οι συνάδελφοι είναι πως, σύμφωνα με το άρθρο 116 και επόμενα του νέου νόμου, μπορεί, κάτω από συνθήκες που περιγράφονται στα άρθρα αυτά, να ακυρωθούν γονικές παροχές γονέων προς τα παιδιά τους που έγιναν σε χρονικό διάστημα πολύ πριν την κήρυξη πτώχευσης και να βρεθούν τα παιδιά στον δρόμο εν αγνοία τους. Νομίζουν, λοιπόν, τα παιδιά αυτά πως έχουν μια στέγη που τους έδωσαν οι γονείς τους και έχουν δημιουργήσει οικογένεια. Αλλά, ξαφνικά και χωρίς να ευθύνονται μπορεί να βρεθούν στον δρόμο. Τους το έχετε πει, αλήθεια; Το θεωρείτε έντιμο; Στο άρθρο 8 διατηρούνται στον ΕΚΔΙΘ τα προσωπικά δεδομένα του οφειλέτη για τρία χρόνια μετά την κατάθεση της αίτησης, ακόμη και αν δεν έχει δρομολογηθεί, αν έχει γίνει, δηλαδή, η αίτηση και δεν έχει εγκριθεί, κάτι που εμείς τουλάχιστον θεωρούμε απαράδεκτο. Πολύ περισσότερο, αφού για να υποβάλει την αίτηση θα πρέπει να προσκομίσει όλα του τα προσωπικά δεδομένα, σύμφωνα με το άρθρο 9, που δεν θεωρούμε αναγκαίο, αφού δίνεται διακριτική ευχέρεια στους φορείς πιστωτές να μην απευθύνουν πρόσκληση για ρύθμιση. Με το άρθρο 21 υιοθετείται μία επίσης απαράδεκτη ρύθμιση, από τις πολλές που υπάρχουν, αφού αντί να ικανοποιούνται πρώτα οι εργαζόμενοι, το δημόσιο και τα ασφαλιστικά ταμεία, προηγούνται συνήθως παντού οι τράπεζες. Επίσης απαράδεκτη είναι η ρύθμιση του άρθρου 26 σύμφωνα με την οποία οι πιστωτές μπορούν να εξακολουθούν να απαιτούν χρήματα από τους οφειλέτες ή εγγυητές μετά την καταβολή του συνόλου των δόσεων. Κάτι ανάλογο ισχύει και για την περαίωση της πτώχευσης στο άρθρο 156. Προφανώς η ρύθμιση θα έπρεπε να τους απαλλάσσει όλους, δηλαδή, και τους συνοφειλέτες, ειδικά όταν είναι μέλη του στενού οικογενειακού κύκλου. Στο άρθρο 28 το οποίο είναι ένα από τα πιο κομβικά σημεία του νομοσχεδίου, απαριθμεί τις προϋποθέσεις για την επιχορήγηση δόσεων σε ποσοστό 40% έως 80%. Οι προϋποθέσεις είναι πάρα πολλές, ενώ έχουμε αντιρρήσεις σε αρκετές απ' αυτές, όπως την προσημείωση των παγίων και στην προϋπόθεση αυστηρά εμπρόθεσμης καταβολής των δόσεων, εξαιρετικά αυστηρά. Με το άρθρο 37 υιοθετείται μία ακόμη προβληματική διάταξη που στερεί από το δημόσιο τη δυνατότητα άρνησης σε ρυθμίσεις - είναι πρωτοφανές - όταν οι διεκδικήσεις του υπολείπονται του συνόλου των πιστωτών. Το γεγονός αυτό φαίνεται πραγματικά εξωπραγματικό για όποιον έχει ζήσει σε κάποια δυτική χώρα, σε οποιαδήποτε δυτική χώρα, όπου το δημόσιο προηγείται πάντοτε. Γιατί το κάνατε; Οι τράπεζες το απαίτησαν; Στο άρθρο 218 που δίνει τέλος στην πρώτη κατοικία η εκχώρηση της αρμοδιότητας ανάκτησης και ενοικίασης σε νομικό πρόσωπο του ιδιωτικού τομέα δημιουργεί ζητήματα νομιμότητας και συνταγματικότητας, ενώ μέσω της αμοιβής διαχείρισης θα υπάρξει προφανώς κερδοσκοπία με δημόσιο χρήμα. Ο Πρωθυπουργός εάν δεν κάνουμε λάθος - τουλάχιστον αυτό ακούσαμε χθες - είπε πως θα είναι κρατικός ο οργανισμός. Άλλαξε κάτι; Τι θα ισχύει; Σχετικά με το άρθρο 223 στην παράγραφο 1 το επίδομα με δεδομένο το ότι παίρνουν και το σπίτι, αποτελεί έμμεση ενίσχυση των ιδιωτών που θα διαχειρίζονται τις πρώτες κατοικίες των οφειλετών. Κάτι παρόμοιο δηλαδή με το σχέδιο «ΗΡΑΚΛΗΣ», με το οποίο ενισχύονται μεν στοιχεία του ενεργητικού των τραπεζών, παράλληλα όμως διατηρούν τα δικαιώματα επί των σπιτιών σε περίπτωση αστοχίας. Είναι παντού καλυμμένες οι τράπεζες και σίγουρες. Δεν είναι δυνατόν να παρουσιάζεται ως ενίσχυση του ενοικίου με το προκάλυμμα της δήθεν βοήθειας στους οφειλέτες. Ποια βοήθεια όταν τους παίρνει η Κυβέρνηση την κύρια κατοικία και τους προσφέρει μια αβέβαιη στέγη; Τι θα συμβεί εάν δεν μπορούν να πληρώσουν; Θα πεταχτούν στον δρόμο, όπως στην Ισπανία, κάτι που βέβαια υποθέτουμε πως θα συμβεί. Γιατί δεν υιοθετείται η αμερικανική λύση του 1934, που έχουμε προτείνει δεκάδες φορές και ήταν επιτυχημένη; Δεν πρόκειται να ανακαλύψουμε τον τροχό. Δεν πιστεύουμε ότι το κάνουμε εμείς. Υπήρχε. Όσον αφορά το άρθρο 262 αναφέρεται στην τελευταία πρότασή του πως οι αμοιβές των διαχειριστών αφερεγγυότητας θα καλυφθούν από δημόσιους πόρους. Δηλαδή ξανά το κράτος στηρίζει τις τράπεζες για να πάρουν τα σπίτια των πολιτών, ενώ δεν βλέπουμε γιατί να μην πληρώνονται από τα έσοδα τουλάχιστο της πτωχευτικής διαδικασίας. Στο άρθρο 264 φαίνονται μεν ασήμαντες οι τροποποιήσεις αλλά θα μπορούσαν να είναι φωτογραφικές, να αφορούν για παράδειγμα τη «FOLLI - FOLLIE», που είναι σε καθεστώς ειδικής διαχείρισης ενώ έχουν υποβληθεί αιτήματα πτώχευσής της από πιστωτές που απορρίφθηκαν. Τέλος - ερώτημα είναι εδώ - το άρθρο 266 αναφέρεται σε δάνεια για κεφάλαια κίνησης και λοιπές πιστωτικές διευκολύνσεις σε επιχειρήσεις και επαγγελματίες που επλήγησαν από τις πυρκαγιές του 2007 στους διάφορους νόμους που γνωρίζουμε; Ορισμένες απ' αυτές κρίθηκαν ως παράνομες ενισχύσεις από την Ευρωπαϊκή Επιτροπή λόγω εσφαλμένης ή καταχρηστικής χορήγησής τους και πρέπει να επιστραφούν; Σωστά το καταλάβαμε; Εάν ναι, οφείλει να μας ενημερώσει εδώ ο Υπουργός τι έγινε λάθος ή αν τυχόν διαπιστώθηκαν πράγματι κάποιες παρανομίες, ποιοι επωφελήθηκαν από αυτές και αν φέρουν ευθύνη οι διοικητικές υπηρεσίες. Δεν πρόκειται εμείς να καλύψουμε τις αδυναμίες του ελεγκτικού μηχανισμού άλλων κυβερνήσεων πριν υπάρξει διαλεύκανση και διαβεβαίωση πως οι διαδικασίες είναι πλέον αδιάβλητες, αφού υπάρχουν ανάλογες περιπτώσεις ενισχύσεων σε εξέλιξη σήμερα, όπως στην περίπτωση του «Ιανού». Θα κλείσουμε με την εξής ερώτηση: Δεν είναι αυτονόητο πως χωρίς προοπτικές για την οικονομία και την απασχόληση - προφανώς δεν υπάρχουν, είμαστε στη χειρότερη θέση - η οποιαδήποτε πτωχευτική διαδικασία είναι άδικη και καταστροφική; Και πως όχι μόνο δεν θα έπρεπε να μην κατατεθεί αυτό το νομοσχέδιο, αλλά να ανασταλούν οι κατασχέσεις και οι πλειστηριασμοί έως ότου ανακάμψει η οικονομία; Όσο για το παράδειγμα άλλης χώρας που ζήτησε ο Κοινοβουλευτικός Εκπρόσωπος της Νέας Δημοκρατίας δεν θα είχε κανένα νόημα, αφού καμμία χώρα δεν είναι στην κατάσταση της Ελλάδας ούτε σήμερα ούτε καν στα παγκόσμια ιστορικά χρονικά. Τέλος θέλουμε να τονίσουμε ξανά πως θα πρέπει να στηριχθεί η ελληνική ομογένεια με κίνητρα από το κράτος έτσι ώστε να επιστρέψουν και οι εξακόσιες χιλιάδες νέοι μας που έφυγαν στο εξωτερικό λόγω των καταστροφικών μνημονίων που μας επιβλήθηκαν. Ευχαριστώ πολύ.
Κι εγώ ευχαριστώ, κύριε Βιλιάρδο. Τον λόγο έχει ο κ. Γεώργιος Ψυχογιός από τον ΣΥΡΙΖΑ.
Ευχαριστώ, κύριε Πρόεδρε. Να ευχηθώ περαστικά και στους συναδέλφους που αναφέρθηκαν νωρίτερα. Να ξεκινήσω λέγοντας ότι για μας είναι επαρκής λόγος να καταθέσουμε μία πρόταση μομφής γι' αυτό το νομοσχέδιο λαιμητόμο, γι' αυτή την οριζόντια τομή που φέρνετε και διαλύετε την κοινωνική συνοχή, αλλά και για έναν άλλο λόγο, για να αναδειχτεί στις κοινωνίες μέσα από τα μέσα μαζικής ενημέρωσης που το εξαφάνισαν. Αλλά για μας υπάρχει ζήτημα και σε άλλες πτυχές της πολιτικής σας. Στο γεγονός ότι έχουν μείνει ανοχύρωτα τα νοσοκομεία με ελάχιστες προσλήψεις και με πέντε χιλιάδες ανθρώπους λιγότερους από 2019 φέτος. Το ένα τρίτο των πολιτών πληρώνουν για το τεστ κορωνοϊού. Πρέπει να συνταγογραφηθεί άμεσα. Στα σχολεία δεν θωρακίσουμε με εκπαιδευτικούς, με υπηρεσίες καθαριότητας, με ξεχωριστούς χώρους. Είναι είκοσι επτά παιδιά σε τάξεις με δική τους νομοθεσία και τρομοκράτηση της νεολαίας που διεκδικεί το αυτονόητο. Κράτηση τεσσάρων ημερών, στοχοποίηση, απουσίες και τα λοιπά. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Όσο αφορά στα εθνικά θέματα υπάρχουν παλινωδίες, αντιφάσεις, διπλωματικές κινήσεις που έχουν ξεπεραστεί από τα γεγονότα. Αλλά και στην περίπτωση της στήριξης των ομάδων που επλήγησαν πανδημία τα μέτρα είναι ανεπαρκέστατα σε όλες σχεδόν τις κοινωνικές ομάδες και στο προσφυγικό βέβαια εξαθλίωση των προσφύγων, εμπαιγμός των τοπικών κοινωνιών, έκθεση της χώρας στην Ευρώπη, εκατομμύρια ευρώ από υπογραφές μετακλητών με απευθείας αναθέσεις. Αλήθεια, κύριε Υπουργέ, παρεμπιπτόντως θα είχε ενδιαφέρον να μας πείτε τι θα γίνει με αυτούς πρόσφυγες που ήρθαν στην περιφέρειά σας με απόφαση του Υπουργείου Μεταναστευτικής Πολιτικής, με απόφαση της ΚΕΔΕ και τελικά φαίνεται να μην υλοποιείται αυτή η δέσμευση. Περνάμε όμως και σε κάποια ζητήματα που ακούστηκαν εδώ στην Αίθουσα. Ο κ. Παπαδημητρίου - δεν είναι στην Αίθουσα, αλλά πολιτικά αναφέρομαι, όχι προσωπικά - ρωτάει τον ΣΥΡΙΖΑ αν θέλει να καταργήσει την υποθήκη. Ποιος τα λέει αυτά; Η Νέα Δημοκρατία, που ερχόταν ο κ. Ψυχάρης στην εξεταστική επιτροπή και έλεγε ότι πήραν δάνεια εκατομμυρίων ευρώ με αέρα χωρίς καμμία εγγύηση από το τρίγωνο τράπεζες, κόμματα και μέσα μαζικής ενημέρωσης και θα μας πει αν θέλουμε να καταργήσουμε εμείς την υποθήκη; Δεύτερον δεν πληρώνουν - λέει - οι δανειολήπτες που έχουν προσωρινή διαταγή από τον νόμο Κατσέλη τις δόσεις τους. Ντροπή! Η τεράστια πλειοψηφία των ανθρώπων που έχουν σε δέκα χρόνια δική, πληρώνει τις υποχρεώσεις τους γιατί ξέρουν ότι θα χάσουν το σπίτι τους και πρέπει να το σεβαστούμε. Μια ελάχιστη μειοψηφία είναι που το είχε εκμεταλλευτεί. Και βέβαια έρχεστε να ξηλώσετε και τον νόμο Κατσέλη, τις εκκρεμείς αιτήσεις την άλλη εβδομάδα με έναν παρακώδικα που φτιάχνετε, - αδιανόητα πράγματα! - τις βασικές εγγυήσεις. Θα ξεχάσουμε και αυτά που ξέρουμε σαν δικηγόροι. Είναι ανάστατος ο δικηγορικός κόσμος με αυτά και οι δικαστές. Και λέτε τώρα για τη ρύθμιση στα ταμεία, που είναι το αποκορύφωμα. Είχαμε εκατόν είκοσι δόσεις εν μέσω της χειρότερης κρίσης το 2015 που δίναμε μάχη στην Ευρώπη - μετά θα σας πει η κ. Αχτσιόγλου που είναι εδώ - διαγραφή οφειλών, συνταξιοδότηση εγκλωβισμένων. Πήγαιναν στα νοσοκομεία που ήταν ανασφάλιστοι. Και, βέβαια, ήραμε και την ποινικοποίησή τους. Το 2013 και το 2014 πηγαίναμε στα αστυνομικά τμήματα, για να βγάλουμε ανθρώπους που χρωστούσαν 800 ευρώ. Αυτοί είστε! Και μιλάτε κιόλας! Τι να πει κανείς για το νομοσχέδιο; Τι να πει; Για τον δανειολήπτη - εμπορική ιδιότητα ή φυσικό πρόσωπο - το σπίτι του εκπλειστηριάζεται! Τέλος! Στα τρία χρόνια αποδίδει στους πιστωτές του μέρος του εισοδήματός του, αλλά και μελλοντικές αξιώσεις που έχει και αφήνουμε 611 ευρώ για τη διαβίωσή του, κάτω από το ακατάσχετο - έτσι αποτιμάμε την ανθρώπινη ζωή και την επιβίωση - καθιστώντας τον οικονομικά και κοινωνικά νεκρό, χωρίς καμμία δραστηριότητα. Αυτό είναι για την πλειοψηφία των δανειοληπτών. Τα ευάλωτα νοικοκυριά, για τα οποία έχετε μεγάλη πρόνοια και έννοια, γίνονται ενοικιαστές στο σπίτι τους. Δεν μετράει τίποτα απ' ό,τι έχουν δώσει μέχρι τότε, ενώ πολλοί έχουν πληρώσει δύο φορές το δάνειό τους. Δεν μετράει τι θα δώσουν στα δώδεκα χρόνια, αν καταφέρουν και δεν καθυστερήσουν τρία ενοίκια και δεν γίνει έξωση και ξεκινάνε από το μηδέν μετά για να ξαναπάρουν δάνειο. Άρα θα χάσουν το σπίτι τους «de facto». Αυτά θυμίζουν την Ισπανία του 2013. Το λέτε μέσα στην αιτιολογική σας έκθεση. Το λέτε ρητώς. Το πογκρόμ των εξώσεων σήκωσε θύελλα διαμαρτυριών, τορπίλισε την κοινωνική συνοχή και έφερε βέβαια και την Αριστερά στην κυβέρνηση. Λέτε ψέματα και μύθους, λες και η κοινωνία δεν τα ξέρει ή δεν θα καταλάβει την πραγματικότητα στην πορεία! Ο «νόμος Κατσέλη - Σταθάκη» προστάτευσε το σύνολο των οφειλών μέχρι τον Φλεβάρη του 2019. Και τι έγινε από εκεί και πέρα; Πήγαμε στον ν.4605/2019, ένα άλλο πλαίσιο προστασίας πρώτης κατοικίας, του οποίου εσείς ζητήσατε παράταση, μέχρι βέβαια τον Ιούλη του 2020 γιατί δεν καταφέρατε να το φτάσετε μέχρι το τέλος του 2020. Ούτε αυτό δεν καταφέρατε στην Ευρώπη, να παρατείνετε δηλαδή το πλαίσιο μέχρι το τέλος του χρόνου και τον Ιούλιο του 2020 τελείωσε η προστασία της πρώτης κατοικίας. Το πρόγραμμα «ΓΕΦΥΡΑ» καμμία σχέση δεν έχει με αυτό. Κάνει επιδότηση στους συνεπείς δανειολήπτες και δεν προστατεύει την πρώτη κατοικία. Σε καμμία ευρωπαϊκή χώρα δεν έγινε αυτό. Σε κανένα μνημονιακό έτος της Ελλάδας δεν έγινε τέτοιο πλαίσιο. Βέβαια, ο ΣΥΡΙΖΑ έκανε κι άλλα πράγματα, όπως την επιδότηση ενοικίου. Πολλοί νέοι άνθρωποι, ξέρετε, στην ηλικία μου έφτιαξαν σπίτια από αυτό, δηλαδή από την επιδότηση στέγασης, για να μείνουν μαζί και να κάνουν οικογένεια. Και τώρα λέτε ότι το κάνατε και εσείς. Δικό μας είναι αυτό και το χρωστούσαμε στην κοινωνία. Εσείς ούτε το αξιοποιείτε. Λέτε ότι οι πλειστηριασμοί έγιναν από τον ΣΥΡΙΖΑ. Αυτό είναι ανέκδοτο. Κύριε Υπουργέ, μετράει για ποιους και σε ποιους έγιναν οι πλειστηριασμοί. Ο εργαζόμενος που έχει αξιώσεις από τον εργοδότη και τη μεγάλη επιχείρηση, προφανώς και θα κάνει πλειστηριασμό. Ο αγρότης στον έμπορο που δεν του πλήρωσε την παραγωγή, προφανώς θα κάνει πλειστηριασμό. Για τους ανθρώπους που δεν πλήρωσαν για χρόνια και είχαν εκατομμύρια οφειλές και πολλά περιουσιακά στοιχεία, επίσης θα γίνει πλειστηριασμός. Υπήρχε πλαίσιο και μέσα προστασίας και για τους ευάλωτους. Όλοι οι φορείς σας τα είπαν αναλυτικά. Σας τα είπαν ξεκάθαρα οι δικηγορικοί σύλλογοι, η ΓΕΣΕΒΕ, η ΕΣΕΕ. Ας μην τα διαβάσω τώρα. Κλείνοντας, θα έλεγα ότι αυτό είναι συνειδητή σας επιλογή. Δεν είναι τυχαίο, μάλιστα, ότι έρχεται και τώρα. Είναι μία βίαιη εκκαθάριση και αναδιάρθρωση της οικονομίας με κλείσιμο μικρομεσαίων επιχειρήσεων και ελεύθερων επαγγελματιών, με την εργολαβοποίηση της εργασίας, καθώς θα πηγαίνουν στα συνεργεία να ζητάνε δουλειά με 200 και 300 ευρώ οι άνθρωποι που θα έχουν κλείσει τις επιχειρήσεις τους και, βέβαια, με τη συγκέντρωση των χρημάτων στα χέρια λίγων και ισχυρών. Τα πέντε δισεκατομμύρια ευρώ που πήγαν από τις τράπεζες μέχρι τώρα σε πέντε επιχειρήσεις δείχνουν τον δρόμο και για το Ταμείο Ανάκαμψης. Είναι η θέση σας, η νεοφιλελεύθερη στρατηγική σας και μέσα στα πιο δύσκολα. Όμως, η Πτωχευτικός Κώδικας θα είναι η δική σας πολιτική πτώχευση. Παρά την αλαζονεία σας και παρά τα κοινωνικά στρώματα που υπηρετείτε, θα το βρείτε μπροστά σας. Κι αν αυτό δεν αποκαλυφθεί, θα έρθει η ίδια η κοινωνία, η οποία έχει γνώση, εμπειρία και αγωνιστικότητα και ξέρει πολύ καλά ποιοι προσπάθησαν και στήριξαν τα μεσαία και λαϊκά στρώματα τα τελευταία χρόνια, να σας το δείξει. Εμείς, λοιπόν, λέμε ότι προφανώς και καταψηφίζουμε το σχετικό νομοσχέδιο και θα αγωνιστούμε σφοδρά εντός και εκτός Βουλής για την ανατροπή του. Ευχαριστώ.
Κι εμείς ευχαριστούμε. Καλησπέρα και από την απογευματινή βάρδια. Περαστικά στους ασθενείς. Χρόνια πολλά σε όσες και όσους γιορτάζουν, όπως είναι ο Αντιπρόεδρος και ο Δημήτρης Κούβελας. Χρόνια πολλά και στη Θεσσαλονίκη! Τον λόγο έχει η κ. Παναγιού Πούλου, η Βοιωτή, από τον ΣΥΡΙΖΑ.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, από την αρχή της πανδημίας αυτό που διαπιστώνουμε είναι η συνεχής εργαλειοποίηση, πολιτικά και επικοινωνιακά, της υγειονομικής κρίσης. Είναι χαρακτηριστικό το γεγονός ότι ο ρυθμός μεταβολής του αριθμού των κρουσμάτων που ανακοινώνονται από την Κυβέρνηση αυξάνεται και μειώνεται ανάλογα με τις επικοινωνιακές της ανάγκες. Επί της ουσίας, η εμπειρία μας από τη Βοιωτία δείχνει ότι τα διαγνωστικά τεστ γίνονται μόνο αποσπασματικά και δεν καλύπτουν τις ανάγκες, ακόμη και στις περιπτώσεις με καταγεγραμμένα κρούσματα και αυτό, παρά τις αδιάκοπες εκκλήσεις μας για αύξηση του αριθμού των τεστ, ώστε να καταγραφεί η πραγματική εξάπλωση της πανδημίας. Έτσι, ενώ η Λιβαδειά ήταν ασφαλής περιοχή την προηγούμενη Δευτέρα με ελάχιστα κρούσματα, ξαφνικά σε δύο μέρες βρίσκεται στο επίπεδο 3, όπου η παντελής έλλειψη ελέγχων στους εργασιακούς χώρους εκτοξεύει τη διασπορά του ιού ανεξέλεγκτα. Κι ενώ εσείς ως Κυβέρνηση είστε έκθετοι, εξακολουθείτε να κουνάτε το δάχτυλο στους πολίτες και να μιλάτε μόνο περί ατομικής ευθύνης. Σε πρόσφατη περιοδεία μας όλοι στις δομές υγείας της Βοιωτίας καταγράψαμε βασικές ελλείψεις και κυρίως σε ιατρικό προσωπικό απαραίτητων ειδικοτήτων για τη στοιχειώδη λειτουργία τους. Καλύπτουν τις εφημερίες τους σε βασικές κλινικές, όπως η παθολογική, μέσω μετακινήσεων γενικών και αγροτικών ιατρών ανειδίκευτων, με αποτέλεσμα και την περαιτέρω δυσλειτουργία της πρωτοβάθμιας υγείας. Εξακολουθεί να μένει αναξιοποίητος ο ακριβοπληρωμένος εξοπλισμός και να αυξάνονται οι διακομιδές προς τα νοσοκομεία αναφοράς της Λαμίας ή της Αττικής. Εννοείται ότι οι μονάδες αυτές δεν διαθέτουν ΜΑΦ και ΜΕΘ και είναι κοινό μυστικό η ανάρτηση ιατρού εργαζόμενου στο Γενικό Νοσοκομείο της Λιβαδειάς, που δεν είναι νοσοκομείο αναφοράς και η οποία επιβεβαιώνει ακριβώς όλα τα προαναφερθέντα. Αναφέρει, όμως, επίσης την άρνηση του ιατρικού προσωπικού να εφαρμόσει την οδηγία του Υπουργείου Υγείας για την τοπική περίθαλψη των περιστατικών COVID. Ποια είναι ακριβώς η οδηγία του Υπουργείου Υγείας; Μήπως είναι να παραμένουν τελικά αβοήθητοι οι νοσούντες σε νοσοκομεία χωρίς υποδομές; Αν έχουμε φτάσει σε αυτό το επίπεδο, πρέπει να το ομολογήσετε. Μακάρι αυτά τα προβλήματα να υπήρχαν μόνο στη Βοιωτία. Όμως, δυστυχώς, επιβεβαιώνονται πανελλαδικά και τελικά αποδεικνύεται ότι καμμία προετοιμασία δεν έγινε, γιατί η ιδεολογική εμμονή σας είναι στραμμένη αποκλειστικά στην παράδοση του Εθνικού Συστήματος Υγείας σε ιδιώτες επιχειρηματίες. Κυρίες και κύριοι συνάδελφοι, όλοι οι Βουλευτές της Πλειοψηφίας, αλλά και μερικοί της Ελάσσονος Αντιπολίτευσης, αφιερώνουν τον μεγαλύτερο χρόνο της ομιλίας τους στο τι έκανε ή δεν έκανε η κυβέρνηση ΣΥΡΙΖΑ και πολλοί μας αμφισβητούν ακόμα και το δικαίωμα να ασκούμε κριτική στο παρόν νομοσχέδιο, αλλά και γενικά σχεδόν σε κάθε νομοσχέδιο. Είναι μία συνηθισμένη λογική λαθροχειρία, για να μη γίνεται ουσιαστική συζήτηση επί θέσεων και προτάσεων. Με αυτή τη λογική, εσείς που κυβερνήσατε επί δεκαετίες με τα γνωστά για τη χώρα αποτελέσματα, μάλλον δεν θα έπρεπε να μιλάτε ποτέ ξανά. Μας κατηγορείτε, επίσης, ότι ενώ η χώρα αντιμετωπίζει τεράστια προβλήματα εθνικά, υγειονομικά, οικονομικά, διασπάμε την κοινή προσπάθεια που απαιτείται, καταθέτοντας πρόταση δυσπιστίας. Όμως, είστε εσείς ανεύθυνοι, κύριοι της Κυβέρνησης, γιατί διαλύετε την κοινωνική συνοχή, καταθέτοντας ακριβώς αυτό το ειδεχθές νομοσχέδιο, το οποίο απορρίπτουν ομόφωνα όλα τα κόμματα της Αντιπολίτευσης, αλλά και οι φορείς που συμμετείχαν στη διαβούλευση. Κυρίες και κύριοι συνάδελφοι, η Κυβέρνηση της Νέας Δημοκρατίας, πιστή στο νεοφιλελεύθερο δόγμα, δεν αφήνει καμμία κρίση να πάει χαμένη στην οικονομία, στην κοινωνική πολιτική, στα εργασιακά δικαιώματα, αλλά και σε θέματα δημοκρατίας και κράτους δικαίου, τις παραβιάσεις του οποίου επισημαίνει και στην πρόσφατη έκθεσή της η Ευρωπαϊκή Επιτροπή. Έχετε δείξει το πιο ανάλγητο και αντιδραστικό πρόσωπό σας, εξαπατώντας σαφώς τον ελληνικό λαό με τις προεκλογικές σας δεσμεύσεις και η πανδημία σας προσφέρει το τέλειο άλλοθι στην εφαρμογή αυτής της πολιτικής, η οποία έχει σκορπίσει στην κοινωνία φόβο για την υγεία, ανασφάλεια για την οικονομική επιβίωση και αβεβαιότητα στα εθνικά θέματα. Και εν μέσω αυτής της κατάστασης που βιώνουν οι πολίτες έχετε το θράσος με απερίγραπτο κυνισμό να καταθέσετε το νομοσχέδιο του Υπουργείου Οικονομικών με τον προκλητικό τίτλο, μάλιστα: «δεύτερη ευκαιρία». Δεύτερη ευκαιρία για ποιους; Τους εφοπλιστές και τους ιδιοκτήτες καζίνο; Γιατί όσον αφορά τους τραπεζίτες και τα δάνεια της Νέας Δημοκρατίας και του ΠΑΣΟΚ πρόκειται για τρίτη ή τέταρτη ευκαιρία, έχει χαθεί ο λογαριασμός. Η δεύτερη ευκαιρία, λοιπόν, συνίσταται στην απώλεια της πρώτης κατοικίας που κατά τα άλλα ως δικαίωμα στη στέγη προστατεύεται και από το Σύνταγμά μας, συνίσταται στην απώλεια περιουσιακών στοιχείων απαραίτητων για την επιβίωση, συνίσταται στην εξαπάτηση κόλπο γκρόσο ότι θα καταφέρουν μετά από δώδεκα χρόνια να ανακτήσουν τις χαμένες περιουσίες. Ποιος ξέρει σε ποια μελλοντική αξία; Συνίσταται στην εξασφάλιση πελατείας και ρευστότητας στο τραπεζικό σύστημα, συνιστάται τέλος σε μια αλήθεια, που δεν λέτε, τη φτωχοποίηση εξακοσίων χιλιάδων νοικοκυριών και την εξαφάνιση και φτωχοποίηση του 81% των μικρομεσαίων επιχειρήσεων, επαγγελματιών και αγροτών. Συνάδελφοι της Νέας Δημοκρατίας, θα αντιμετωπίσετε τους συμπολίτες μας που θα βρεθούν στον δρόμο, που θα πληγούν από την ανεργία, που θα δουν να γκρεμίζεται η ζωή τους από το δεύτερο κύμα της οικονομικής κρίσης έχοντας οριακά επιβιώσει από το πρώτο κύμα, που εσείς και οι πολιτικές σας δημιούργησαν το 2010. Πολύ γρήγορα ξεχνάτε τις τρεις χιλιάδες αυτοκτονίες, τους χιλιάδες άστεγους, τα κοινωνικά συσσίτια, γενικά την απόγνωση και την εξαθλίωση στην οποία τους καταδικάσατε και τους αναγκάσατε να βγουν στους δρόμους και σήμερα ισχυρίζεστε ξανά ότι δίνετε λύση στα προβλήματά τους, ενώ τους παραδίνετε αλυσοδεμένους βορά στα συμφέροντα που εξυπηρετείται. Και διερωτώμαι: Αν δεν καταλάβουν την άριστα επεξεργασμένη λύση σας και αντιδράσουν, τότε θα καταφύγετε στην άλλη δοκιμασμένη λύση σας, της καταστολής των ΜΑΤ και των δακρυγόνων; Κύριε Υπουργέ, η Περιφέρειά μας, της Στερεάς Ελλάδας, σας καταλογίζει τις καταστροφικές σας παρεμβάσεις διαχρονικά με τις εξυπηρετήσεις των υμετέρων σας, σας καταλογίζει τώρα το κλείσιμο της «ΛΑΡΚΟ», το ξεπούλημα του εθνικού μας πλούτου και τη δεινή θέση που θα βρεθούν οι εργαζόμενοι, αλλά και όλη η περιοχή με συμπρωταγωνιστή, βέβαια, τον κ. Χατζηδάκη. Με αυτό το νομοσχέδιο, αν δεν το αποσύρετε, θα σας καταλογιστεί αυτή τη φορά με συμπρωταγωνιστή τον κ. Μητσοτάκη η διάρρηξη της κοινωνικής συνοχής και η φτωχοποίηση των λαϊκών στρωμάτων και της μεσαίας τάξης σε όλη τη χώρα. Ευχαριστώ πολύ.
Ευχαριστούμε. Θα κλείσουμε με τον κ. Κωνσταντίνο Καραγκούνη από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, έγινε πολύ μεγάλη κουβέντα το Σαββατοκύριακο για το νομοσχέδιο. Νομίζω ότι πάρα πολλά έχουν εξηγηθεί, έχουν ειπωθεί, έχουν αναλυθεί. Νομίζω ότι τόσο εσείς όσο και ο Πρόεδρος του ΣΥΡΙΖΑ, όσο και αν προσπαθείτε να κρύψετε, δεν μπορείτε να αναιρέσετε μια πραγματικότητα, που φυσιολογικά σας κυνηγάει και αυτό έχει να κάνει με τις κατασχέσεις, τους πλειστηριασμούς και τις δεσμεύσεις τραπεζικών λογαριασμών που υπήρξαν καθημερινότητα της Ελλάδας τα τελευταία τεσσεράμισι χρόνια της διακυβέρνησής σας, τα πέτρινα χρόνια, για να βγει ο λογαριασμός του Ιουλίου του 2015. Η πραγματικότητα είναι ότι εφορμήσατε και ξεζουμίσατε κάθε οικονομική και κοινωνική τάξη με έμφαση, βεβαίως, τη μεσαία τάξη, γιατί η μεσαία τάξη επιβαρύνθηκε κυρίως από τους πλειστηριασμούς ακριβώς γιατί είναι η τάξη που έχει συγκριτικά περισσότερη ιδιοκτησία από κάθε άλλη. Τα επίσημα στοιχεία τα αναφέραμε, σας τα έχει παρουσιάσει ο Υπουργός και όλοι οι συνάδελφοι. Ανατρέξτε και στον Συνήγορο του Πολίτη. Δείτε τι λέει η ΕΛΣΤΑΤ για τα 4,85 εκατομμύρια κατασχέσεις σε προσωπικούς λογαριασμούς που επέβαλε η ΑΔΑΕ και μάλιστα δεν διστάσατε να κατασχέσετε ακόμα και επιδόματα λοχείας και ανεργίας. Σας παραπέμπω, επίσης, στην επίσημη έκθεση της ΕΛΣΤΑΤ, όπου τι λέει; Τα είπαμε και στις επιτροπές. Όσοι πλειστηριασμοί δεν έγιναν από το 2005 έως το 2017, έγιναν μόνο το 2018, όταν απελευθερώσατε τους ηλεκτρονικούς πλειστηριασμούς. Το μόνο «επίτευγμα» της διακυβέρνησης σας, στο οποίο έκανε μάλιστα ειδική αναφορά χθες ο Πρόεδρος του ΣΥΡΙΖΑ, ήταν ο ν.4605/19 με τον οποίο τι έγινε ακριβώς, για ποιο πράγμα επαίρεστε; Ήρθη η οριζόντια προστασία της πρώτης κατοικίας. Ήταν ο νόμος με τα περιβόητα εισοδηματικά κριτήρια, που ο κ. Τσακαλώτος μάς έλεγε ότι θα καλύψει εκατοντάδες χιλιάδες δανειολήπτες και η πραγματικότητα βεβαίως δεν είναι αυτή. Η ηλεκτρονική πλατφόρμα που φτιάξατε λειτούργησε τελικά την 1η Ιουλίου, που υποτίθεται ότι την είχατε έτοιμη από τον Απρίλη του 2019, αλλά βεβαίως ποτέ δεν λειτουργήσατε και φτάσατε να είναι ανοιχτή την 1η Ιουλίου, δηλαδή μια βδομάδα πριν τις εκλογές. Και πόσοι υπήχθησαν σε αυτή την προστασία; Όπως επίσης πολύ καλά ξέρετε δεν υπήχθη κανένας, δεν προστατεύθηκε κανένας. Και όταν μετά αντελήφθησαν στο Υπουργείο Οικονομικών και αντιλήφθηκε και ο κ. Σταϊκούρας ότι δεν μπαίνει κανένας μέσα στην πλατφόρμα και προσπάθησε να καταλάβει τι ακριβώς δεν λειτουργεί, αντελήφθη ότι κάνατε κάτι το οποίο πρακτικά ήταν μη λειτουργικό. Τότε ήρθε και κατήργησε την υποχρέωση υποβολής του πιστοποιητικού βαρών, την υποχρέωση υποβολής πιστοποιητικού γης, το έντυπο υπολογισμού των κινητών περιουσιακών στοιχείων και καμμιά εβδομηνταριά ακόμα αλλαγές παραμετρικές. Και τελικά - προσέξτε τώρα, γι' αυτό που επαιρόταν χθες ο Πρωθυπουργός - πόσοι υπήχθησαν σε αυτή την πλατφόρμα; Περίπου επτά χιλιάδες. Αυτή είναι η πραγματικότητα, ενημερώστε και τον Πρόεδρό σας για να ξέρει για τι πράγμα μιλάμε. Μέσα, λοιπόν, σε αυτές τις συνθήκες εμείς τι κάναμε; Εξασφαλίσαμε την παράταση του νόμου μέχρι το Μάιο του 2020 και φέραμε το πρόγραμμα «ΓΕΦΥΡΑ» με το οποίο προστατέψαμε την πρώτη κατοικία - προσέξτε - και πράσινους και κόκκινους δανειολήπτες, δίνοντας βεβαίως το 90% της δόσης με κρατική επιχορήγηση. Μέσα σε εξήντα πέντε ημέρες έχουν ήδη ενταχθεί στο πρόγραμμα - προσέξτε - εκατόν σαράντα επτά χιλιάδες δανειολήπτες. Το λέω αυτό, γιατί κάνατε και συγκρίσεις με αριθμούς, επτά χιλιάδες που προσπαθήσαμε εμείς και ξεμπλοκάραμε, εκατόν σαράντα επτά χιλιάδες μέσα από το πρόγραμμα «ΓΕΦΥΡΑ», που έφερε ο Υπουργός των Οικονομικών. Ακούω, επίσης, αυτό το διήμερο πολλούς συναδέλφους του ΣΥΡΙΖΑ να επαναλαμβάνουν μονότονα κάτι το οποίο δεν είναι αληθές. Τι λέτε; Λέτε ότι επί ημερών σας δεν έγινε ούτε ένας πλειστηριασμός πρώτης κατοικίας. Και εδώ έχει ενδιαφέρον να το δούμε, να το αναλύσουμε αυτό για να καταλάβουμε τι ακριβώς συμβαίνει. Εγώ θα σας παραθέσω τελείως αντικειμενικά τα πράγματα. Δεν είναι εδώ η κ. Αχτσιόγλου για να απαντήσει, ίσως να το ακούσει και να έρθει να μας πει μετά κάποια στοιχεία. Περιμένω πραγματικά ήρεμα και αντικειμενικά να μου δώσετε τα δικά σας στοιχεία. Πρώτα από όλα να κάνουμε κάτι σαφές. Δεν υπάρχει αυτή τη στιγμή κανένα επίσημο στοιχείο που να διαχωρίζει μεταξύ των πλειστηριασμών γενικά και των πλειστηριασμών πρώτης κατοικίας. Τι κάνουμε, λοιπόν; Θα πάμε σε αυτά τα οποία είναι στοιχεία αδιαμφισβήτητα. Σύμφωνα, λοιπόν, με τα επίσημα στοιχεία της ΕΛΣΤΑΤ το πρώτο εξάμηνο του 2019 έγιναν οκτώ χιλιάδες τετρακόσιες σαράντα εννέα πλειστηριασμοί. Όπως γνωρίζετε πολύ καλά μετά τον Φλεβάρη του 2019 δεν υπήρχε προστασία της πρώτης κατοικίας, σας το είπε και χθες ο Πρωθυπουργός, φέρατε τον ν.4592/19. Καμμία προστασία. Η πλατφόρμα, όπως σας είπα και πριν, του ν.4605 άνοιξε την 1η Ιουλίου και υπήρξαν σχεδόν μηδέν αιτήσεις. Θέλω, λοιπόν, να μου εξηγήσετε και αν μπορείτε να μου το βεβαιώσετε, αφού δεν ξέρουμε ποιοι είναι οι πλειστηριασμοί πρώτης κατοικίας και πλαίσιο προστασίας δεν υπήρξε, από αυτούς τους οκτώ χιλιάδες τετρακόσιους σαράντα εννέα πλειστηριασμούς από πού προκύπτει ότι δεν υπήρξαν πλειστηριασμοί πρώτης κατοικίας; Θέλω να έρθετε εδώ και να μου πείτε υπήρξε η τάδε δήλωση του αρμόδιου Υπουργού, υπήρξε η τάδε δήλωση του αρμόδιου Πρωθυπουργού και έχουμε κάτι επίσημο. Εμείς φερ' ειπείν, εδώ ο Υπουργός των Οικονομικών, δεσμεύσαμε την Ένωση Ελληνικών Τραπεζών και ανακοίνωσε επίσημα ότι απαγορεύει τους πλειστηριασμούς της πρώτης κατοικίας για τα ευάλωτα νοικοκυριά μέχρι τον Δεκέμβριο του 2020. Έχουμε κάτι πολύ συγκεκριμένο και κάτι πολύ χειροπιαστό. Είχατε εσείς κάποια δέσμευση, υπάρχει κάποια δήλωση που να λέει το αντίθετο και δεν την ξέρουμε; Φέρτε την…
Αποδείξτε το.
… φέρτε την για να αποδείξετε ότι αυτό που λέτε δεν είναι ψέματα. Εγώ ισχυρίζομαι, κύριε Καλαματιανέ, ότι αυτό που λέτε είναι ψέματα και δεν το ισχυρίζομαι απλώς, το αποδεικνύω.
Αποδείξτε το!
Σας παρακαλώ, αφήστε τον να μιλήσει! Θα τα πει η κ. Αχτσιόγλου μετά.
Να έρθει και η κ. Αχτσιόγλου και ο κ. Τσακαλώτος και να μας πουν πώς μπορείτε εσείς επίσημα να το στοιχειοθετήσετε αυτό. Σας λέω κάτι πολύ συγκεκριμένο: οκτώ χιλιάδες τετρακόσιοι σαράντα εννιά και ακριβώς γι' αυτόν τον λόγο - και το ξέρω ότι υπήρξαν πλειστηριασμοί πρώτης κατοικίας - διότι ήταν πλείστα όσα τα ρεπορτάζ, όπου κατήγγειλαν άνθρωποι ότι τους παίρναν την πρώτη κατοικία. Από αυτό, από εκεί προκύπτει.
Σας παρακαλώ! Τι πάθατε! Τι έγινε;
Σας πειράζει, το καταλαβαίνω, σας ενοχλεί. Αλλά αυτή είναι η πραγματικότητα. Αφήστε, θα έρθει η κ. Αχτσιόγλου και θα μας τα πει. Θα έρθει ο κ. Τσακαλώτος και θα μας εξηγήσει τι ακριβώς έγινε. Λοιπόν, πάμε να ξεκαθαρίσουμε και κάτι άλλο. Λέει η κ. Αχτσιόγλου και ο κ. Τσακαλώτος ότι αυτό το νομοσχέδιο είναι δικής μας έμπνευσης, το έφερε η Νέα Δημοκρατία. Επίσης απόλυτο ψέμα, γιατί το εξηγήσαμε και στις επιτροπές. Συμφωνήσατε με τους δανειστές να δημιουργήσετε ένα ολιστικό σχήμα και να ενοποιήσετε το καθεστώς πτώχευσης και αφερεγγυότητας, με ταυτόχρονη δέσμευση για κατάργηση της προστασίας της πρώτης κατοικίας. Το επιβεβαιώσατε - σας το είπε και ο Πρωθυπουργός - τρεις φορές, στις εκθέσεις ενισχυμένης εποπτείας. Εγώ θα σας διαβάσω την τελευταία, του Ιουνίου, που είναι ένα μήνα πριν χάσετε τις εκλογές. «Στο πλαίσιο της δεύτερης έκθεσης ενισχυμένης εποπτείας οι ελληνικές αρχές δεσμεύτηκαν να εναρμονίσουν και να βελτιώσουν, κατά τρόπο συνολικό, εντός των επόμενων μηνών τα καθεστώτα πτώχευσης και αφερεγγυότητας». Λέει η κ. Αχτσιόγλου: Η πτώχευση δεν περνάει αναγκαστικά μέσα από ρευστοποίηση. Εδώ, κυρία Αχτσιόγλου, πρέπει να είστε πολύ πιο υπεύθυνη σε αυτά που λέτε, διότι είστε και νομικός. Υπάρχουν δύο στάδια στην πτωχευτική διαδικασία και τα ξέρουν όλοι οι νομικοί, υπάρχει ο δικαστικός και εξωδικαστικός συμβιβασμός και η ρευστοποίηση. Αν δεν επιτευχθεί ο συμβιβασμός, πώς προχωρά η πτώχευση, χωρίς ρευστοποίηση; Λοιπόν, εδώ λέτε ψέματα και πάλι αποδεικνύετε το τι ακριβώς έχετε δεσμευθεί και τι κάνατε. Και δεσμευθήκατε και για τα δύο, και για τον δικαστικό και για τη ρευστοποίηση. Οπότε να το ξεκαθαρίσουμε: Και τα υπογράψατε, και τα δεσμευτήκαμε, και κάνετε και μαθήματα ευαισθησίας. Εμείς λοιπόν τι κάνουμε; Και κλείνω, κύριε Πρόεδρε, γιατί ξέρω ότι καταχράστηκα τον χρόνο. Δίνουμε προτεραιότητα στον πρώτο πυλώνα του εξωδικαστικού συμβιβασμού, υποχρεώνουμε τους πιστωτές να καθίσουν στο τραπέζι των διαπραγματεύσεων και φέρνουμε και τον καινοφανή, πανευρωπαϊκά, μηχανισμό της έγκαιρης προειδοποίησης. Αν δεν ευδοκιμήσει ο πρώτος πυλώνας, τότε στον δεύτερο πυλώνα της ρευστοποίησης προστατεύουμε τα ευάλωτα νοικοκυριά, επιδοτούμε το νοίκι τους, δεν πετιούνται οι άνθρωποι στον δρόμο, όπως πετιούνται στην Ισπανία - και σας το είπαν οι συνάδελφοι - όπως κάνουν οι Podemos και πετάνε τους ανθρώπους στον δρόμο. Και το κυριότερο διαγράφουμε τα χρέη τους, κι αυτό είναι το πιο σημαντικό. Δίνουμε πραγματική δεύτερη ευκαιρία για τους ανθρώπους που είναι απόλυτα μπλοκαρισμένοι, και ασφαλιστικά και φορολογικά, κι αυτό βεβαίως δεν υπήρχε ποτέ στο παρελθόν. Ευχαριστώ πολύ, κύριε Πρόεδρε.
Κι εμείς ευχαριστούμε. Στο 90΄ φασαρία δεν γίνεται, στις καθυστερήσεις. Καθίστε, κυρία Αχτσιόγλου, για να απαντήσετε στον κ. Καραγκούνη γιατί είχε αγωνία πριν από λίγο. Πάμε στους αγορητές λοιπόν. Πρώτος έχει τον λόγο ο κ. Αρσένης από το ΜέΡΑ 25 για τρία λεπτά.
Ευχαριστώ πολύ, κύριε Πρόεδρε. Κύριε Υπουργέ, είναι σαφέστατο και έχει αποδειχθεί από όλες τις τοποθετήσεις όλων των κομμάτων της αντιπολίτευσης και των φορέων ότι είναι νομοσχέδιο ρευστοποίησης αυτό που φέρνετε. Ένα βήμα παραπέρα για εμάς, αυτό είναι μια ρευστοποίηση κάθε ελληνικής οικογένειας. Στο στόχαστρό σας είναι κάθε πολίτης που χρωστάει πάνω από 30.000 ευρώ, οι εγγυητές των δανείων και όσοι έχουν ή θα κληρονομήσουν δανειολήπτες, σχεδόν όλοι μας δηλαδή. Ο στόχος σας είναι η ρευστοποίηση της περιουσίας των ελληνικών νοικοκυριών και αυτή είναι η πραγματικότητα. Αυτό είναι που φέρνετε. Μετά από πάρα πολλές κλήσεις, εδώ πέρα, από τη Βουλή, από το Βήμα είτε της επιτροπής είτε της Ολομέλειας, ο ΣΥΡΙΖΑ δεσμεύτηκε, για πρώτη φορά, ότι θα καταργήσει αυτό το νομοσχέδιο. Εμείς χαιρετίζουμε αυτή τη δέσμευση. Αναρωτιόμαστε τώρα, για να πάμε στο επόμενο βήμα, τι προτείνει στη θέση του. Προτείνει την τιτλοποίηση και τη μεταφορά στα αρπακτικά ταμεία; Προτείνει την ηλεκτρονική πλατφόρμα και τους πλειστηριασμούς; Είναι πάρα πολύ σημαντικό το ερώτημα. Εμείς ως ΜέΡΑ 25 έχουμε φέρει και είναι σε δημόσια διαβούλευση η πρόταση για τη διαχείριση των κόκκινων δανείων, η πρόταση για το σχέδιο «ΟΔΥΣΣΕΑΣ» - διότι αυτοί οι πολίτες είναι σε έναν αγώνα τιτάνιο, για να φτάσουν σπίτι τους και να τους ανήκει το σπίτι τους - που περιλαμβάνει την αντιμετώπιση του ζητήματος ως ενός κοινωνικού προβλήματος, και όχι τιμωρητικά, με κατασχέσεις και πτωχεύσεις. Η αντιμετώπιση, κύριε Υπουργέ, του προβλήματος σημαίνει το στοπ στους πλειστηριασμούς, η προστασία αυτή τη στιγμή αυτών των πολιτών, μέχρι να αποκατασταθεί η οικονομία, να μπορέσουν να έρθουν σε κατάσταση να αποπληρώσουν τα δάνειά τους, και όχι τιμωρία τους, όχι πτώχευσή τους, όχι κατασχέσεις, στη χειρότερη στιγμή της οικονομίας στην Ελλάδα, που είναι αυτό ακριβώς που προωθείτε εσείς με αυτό το νομοσχέδιο, το οποίο καταψηφίζουμε καθ' ολοκληρία και σε όλα του τα άρθρα.
Ευχαριστώ πολύ, κύριε Αρσένη, και για την τήρηση του χρόνου. Ο κ. Βιλιάρδος από την Ελληνική Λύση έχει τον λόγο.
Ευχαριστώ πολύ, κύριε Πρόεδρε. Δεν θα πω πολλά, μίλησα προηγουμένως. Θα ήθελα να πω μόνο ότι κάποια στιγμή θα πρέπει να σταματήσει να κυβερνάει η Νέα Δημοκρατία επικαλούμενη τα λάθη ή οτιδήποτε άλλο έχει κάνει ο ΣΥΡΙΖΑ. Κάποια στιγμή πρέπει να πει ότι εγώ είμαι Κυβέρνηση, αυτά εγώ αποφασίζω, αυτές είναι οι ευθύνες μου και αυτά θα κάνω. Το να λέει συνεχώς ότι δρομολογεί, για παράδειγμα, το ξεπούλημα των δικτύων, όπως του ΔΕΔΔΗΕ και του ΑΔΜΗΕ, επικαλούμενη ότι ο ΣΥΡΙΖΑ έκανε τα ίδια με τη ΔΕΣΦΑ και τον ΑΔΜΗΕ, δεν βοηθά κανένα. Θα ήθελα επίσης να παρακαλέσω τον Υπουργό να απαντήσει στο θέμα, μπορεί, πόσα ομόλογα του ελληνικού δημοσίου έχουν αγοράσει οι ελληνικές τράπεζες, ούτως ώστε να καταλάβουμε πού πήγε όλη αυτή η ρευστότητα η οποία ήρθε από το Ευρωσύστημα. Επίσης, θα ήθελα να απαντήσει στο θέμα του «μαξιλαριού», επειδή ακούμε πολλές φορές από τον ΣΥΡΙΖΑ να λέει «Γιατί δεν χρησιμοποιείτε το «μαξιλάρι», ούτως ώστε να στηρίξετε την οικονομία;», εάν πράγματι τα 20 δισεκατομμύρια των δημόσιων οργανισμών, στους οποίους ανήκουν, εάν χρησιμοποιούνται στα repos και εφόσον χρησιμοποιούνται στα repos, άρα δεν υπάρχει καμμία άλλη δυνατότητα. Τέλος, έχουμε πει στο άρθρο 116, όπως ανέφερα προηγουμένως, ότι ακυρώνονται αναδρομικά γονικές παροχές. Δηλαδή όταν κάποιος κηρύξει σήμερα πτώχευση, μπορεί η γονική παροχή που έχει κάνει, πριν από δύο ή τρία χρόνια, να ακυρωθεί. Θα ήθελα να μας πείτε εάν ισχύει, γιατί θεωρούμε ότι είναι πάρα πολύ βασικό για τους ανθρώπους οι οποίοι έχουν κάνει αυτού του είδους τις γονικές παροχές. Το τελευταίο - αν δεν έκανα λάθος, γιατί ήμουν εδώ και άκουσα - είναι πως ο Πρωθυπουργός είπε ότι ο οργανισμός, ο όποιος αναλαμβάνει αυτά τα ακίνητα που θα κατάσχονται κ.λπ., θα είναι κρατικός, ενώ στο νομοσχέδιο λέγεται ότι είναι ιδιωτικός οργανισμός. Τι από τα δύο ισχύει; Ευχαριστώ πολύ.
Κι εμείς ευχαριστούμε. Τον λόγο έχει η κ. Κομνηνάκα από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Νομίζω από την εξαντλητική συζήτηση που έχει γίνει από την Πέμπτη μέχρι και σήμερα δεν έχει παραμείνει η παραμικρή αμφιβολία ότι ο νέος Πτωχευτικός Κώδικας πραγματικά θα περάσει σαν οδοστρωτήρας πάνω από εργαζόμενους, αυτοαπασχολούμενους, αγρότες, από όλα τα λαϊκά στρώματα, που τους έχετε οδηγήσει σε πτώχευση ήδη με τις πολιτικές που έχετε εφαρμόσει, και εσείς όσο και οι προηγούμενες κυβερνήσεις. Αποτελεί πραγματικά κυνισμό αυτό που μέχρι τελευταία στιγμή ακούμε να επαναλαμβάνουν οι Βουλευτές της Συμπολίτευσης, ότι δίνετε δεύτερη ευκαιρία και μάλιστα ως τέτοια παρουσιάζετε το να απαλλάξετε, να ελαφρύνετε από όλα τα περιουσιακά αντικείμενα όλα τα λαϊκά στρώματα, τους αυτοαπασχολούμενους, ανεξαιρέτως, το να μπορεί δηλαδή να κατασχεθεί το σύνολο της περιουσίας, να μπορεί να δεσμευτεί το εισόδημά του μετά την πτώχευση, να μπει σε πλειστηριασμό μέχρι και η πρώτη του κατοικία και αυτό το παρουσιάζετε ως δεύτερη ευκαιρία. Διότι λέτε ότι δεν θα υπάρχει ο κίνδυνος να περάσουν τα χρέη στις επόμενες γενιές και δεν θα χρειάζεται να αποποιούνται την περιουσία. Δεν θα χρειάζεται να την αποποιούνται ούτε και σήμερα, γιατί δεν θα υπάρχει ίχνος περιουσίας προς αποποίηση, πόσω μάλλον να λέτε κάτι τέτοιο προς τους μικρούς αυτοαπασχολούμενους αγρότες, όταν θα τους απαλλάξετε, με τον τρόπο που λέτε, και από όλα τους τα ίδια τα εργαλεία της δουλειάς, τα χωράφια τους κ.λπ., άρα πώς θα οικοδομήσουν αυτή την επονομαζόμενη «δεύτερη ευκαιρία»; Νομίζω ότι χρειάζεται να κατέβουν λίγο οι τόνοι και γι' αυτή όλη την ιστορία, τον σκυλοκαυγά που γίνεται αυτές τις μέρες, για το ποιος περισσότερο άφησε απροστάτευτη την πρώτη κατοικία. Την περασμένη Πέμπτη το Εργατικό Κέντρο Πειραιά έκανε κινητοποίηση για να σταματήσει πλειστηριασμό σε πρώτη κατοικία εργαζομένου. Ο πλειστηριασμός αυτός είχε αναβληθεί και από τον προηγούμενο Δεκέμβρη του 2019. Δεν ξέρουμε ποιανού το πλαίσιο ήταν αυτό που οδήγησε και άφησε περισσότερο απροστάτευτους τους εργαζόμενους και σίγουρα δεν απασχολεί αυτό. Μας απασχολεί γιατί ούτε η προηγούμενη ούτε η σημερινή Κυβέρνηση δεν φρόντισε κάτι τέτοιο να μην υπάρχει δυνατότητα να συμβαίνει. Και βέβαια δεν θέλω να επανέλθω για το πώς η μία κυβέρνηση χτίζει πάνω στην άλλη και πώς δώσατε, αν θέλετε, και τα όπλα για να διευκολυνθούν αυτού του είδους καταστάσεις. Η τοποθέτηση του Κοινοβουλευτικού Εκπροσώπου μας, αλλά και από τις προηγούμενες ομιλίες που κάναμε όλους τις προηγούμενες ημέρες νομίζω έδειξαν ποια είναι η διαχωριστική γραμμή στην πρόταση που κατ' επανάληψη έχει κάνει το ΚΚΕ και προς τη σημερινή και προς την προηγούμενη κυβέρνηση για το πώς πραγματικά θα έπρεπε να διαχειριστεί το ληξιπρόθεσμο ιδιωτικό χρέος προς όφελος των εργαζομένων και των λαϊκών στρωμάτων και όχι προς όφελος των τραπεζών. Μιλάμε για γενναίο κούρεμα των τόκων, να κουρευτούν οι τόκοι και τα πανωτόκια που έχουν πληρώσει δύο και τρεις φορές οι εργαζόμενοι, αλλά να κουρευτεί και μέρος του κεφαλαίου για να μπορέσουν πραγματικά να επιβιώσουν, να σταθούν στα πόδια τους και να ανταποκριθούν σ' αυτές τις οφειλές που κανένα μέχρι τώρα νομοθετικό πλαίσιο δεν μπόρεσε να λύσει. Γιατί δεν κινούταν στην κατεύθυνση της ελάφρυνσης από τα βάρη που φορτώσατε με την πολιτική σας στα λαϊκά στρώματα, αλλά κινούταν στην κατεύθυνση πόσο να στηριχθούν οι τράπεζες. Λέω μία μόνο κουβέντα και κλείνω, για την τροπολογία που έφερε σήμερα η Υπουργός Παιδείας. Μας κάνει πραγματικά εντύπωση όταν περιμένετε μετά από τέσσερις μέρες να φέρει μια τροπολογία και μάλιστα για μια διαδικασία που έχει καταδικαστεί από το σύνολο των συνδικαλιστικών οργανώσεων των εκπαιδευτικών. Δηλαδή έρχεται η Υπουργός Παιδείας να ρυθμίσει την ηλεκτρονική ψηφοφορία για τα υπηρεσιακά συμβούλια των εκπαιδευτικών, όταν σήμερα και η ΟΛΜΕ και η ΔΟΕ έχουν αποσύρει τα ψηφοδέλτια καταγγέλλοντας μια τέτοιου είδους διαδικασία. Δεν ξέρουμε τι ακριβώς θα ρυθμίσει η Υπουργός, όταν όλοι οι εκπαιδευτικοί έχουν εναντιωθεί σε μια τέτοια διαδικασία. Σας λέμε να πάρετε πίσω την τροπολογία αυτή. Σας λέμε ότι δεν πρόκειται να νομιμοποιηθούν τέτοιου είδους διαδικασίες ούτε για τους εκπαιδευτικούς, που αποτελεί πρόκληση, όταν δεν παίρνετε άλλα μέτρα για να προστατεύσετε αν θέλετε τους καθηγητές και τους μαθητές στα σχολεία, να θεωρείτε ως επικίνδυνο για τη δημόσια υγεία μόνο τη διενέργεια των εκλογών τους και βέβαια να μην κάνετε τέτοιου είδους σκέψεις να γενικεύσετε αυτή τη διαδικασία και στα υπόλοιπα σωματεία γιατί θα βρείτε όλους τους εργαζόμενους απέναντί σας.
Ευχαριστούμε πολύ, κυρία Κομνηνάκα. Ο κ. Μιχαήλ Κατρίνης από το Κίνημα Αλλαγής έχει τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, φθάνουμε στο τέλος μιας πενθήμερης εξαντλητικής συζήτησης. Και πραγματικά μας επιβεβαιώνετε τους λόγους, για τους οποίους δεν δεχτήκαμε τον Μάιο να κάνετε σύσταση διακομματικής επιτροπής γι' αυτό το ζήτημα. Πέντε μέρες συζητούσε η βουλή γι' αυτό το θέμα. Πάνω από εκατόν πενήντα - εκατόν εβδομήντα συνάδελφοι τοποθετήθηκαν. Άρα γι' αυτόν τον λόγο εσείς δεν θέλατε αυτή η συζήτηση να ξεκινήσει από τον Μάιο, να είναι αναλυτική, να είναι εξαντλητική, πόσω δε μάλλον με συμμετοχή φορέων, που όλως τυχαίως διαφωνούσαν στη συντριπτική τους πλειοψηφία. Εμείς συμφωνήσαμε ότι θα πρέπει να υπάρχει ένα πλαίσιο εξυγίανσης στο δίπολο «αναδιάρθρωση για τις βιώσιμες - εκκαθάριση γρήγορη για τις μη βιώσιμες». Αυτό δεν επιτυγχάνεται με το νομοσχέδιό σας. Ατυχώς έγινε αντιπαραβολή του 3869, σε εποχή πολύ δύσκολη για τη χώρα με την τρόικα και τις τράπεζες απέναντι, με έναν νόμο τώρα ο οποίος είναι εκτός μνημονίου και με τις τράπεζες υπέρ. Άρα είναι δύο διαφορετικά πράγματα και θα φανεί στην πορεία τελικά ποιος από τους δύο νόμους είχε μεγαλύτερη επιτυχία και έπρεπε να σηκώσει μεγαλύτερες αντιδράσεις. Επιτυγχάνει το νομοσχέδιο γρήγορη πτώχευση; Εμείς πιστεύουμε, κύριε Υπουργέ, πως όχι. Δεν το λέμε εμείς. Το λέει ο Πρόεδρος της Ένωσης Δικαστών και Εισαγγελέων που αναφέρει ότι είναι μαξιμαλιστικοί οι στόχοι και θα αποτύχει ο σχεδιασμός σας. Εξαγγείλατε ενίσχυση ειρηνοδικείων για να γίνουν γρήγορα αυτές οι διαδικασίες; Όχι. Ταυτόχρονα, φέρνετε επίσπευση των δικασίμων του 3869. Ένας θεός ξέρει τι διαδικασίες θα γίνουν στα ειρηνοδικεία και πόσο θα διαρκέσουν. Μιλάτε για δεύτερη ευκαιρία. Πώς υπάρχει δεύτερη ευκαιρία, κύριε Υπουργέ, όταν ένας που θα πτωχεύσει μετά από τρία χρόνια και θα πάει στην τράπεζα να δανειστεί, θα του πουν ότι λόγω «ΤΕΙΡΕΣΙΑ» είναι στη μαύρη λίστα και δεν μπορεί να πάρει χρήματα. Το λύσατε αυτό; Όχι. Ως προς την έγκαιρη προειδοποίηση, ελάχιστα πράγματα, δεν ενισχύει τα επιμελητήρια. Φοβάμαι ότι θα μείνει κενό γράμμα. Ως προς την πρώτη κατοικία, τι λέμε εμείς; Εμείς επαναφέρουμε τις διατάξεις του 3869, προστατεύοντας μάλιστα και την αγροτική περιουσία, για να μπορεί ο αγρότης να έχει τα προς το ζην από ένα κομμάτι της ιδιοκτησίας του. Το έχουμε καταθέσει τρεις φορές. Δεν το κάνετε δεκτό. Δεν μας έχετε απαντήσει αν θα φέρετε αναστολή πλειστηριασμών πρώτης κατοικίας, όπως σας ζητούν πάρα πολλοί, όπως επίσης τι θα γίνει στο μεσοδιάστημα μέχρι τη λειτουργία του περιβόητου ιδιωτικού φορέα και πώς θα μπορούν αυτοί οι οποίοι έχουν τη δυνατότητα να μείνουν ως ενοικιαστές στο σπίτι τους αλλά θα είναι ακάλυπτοι - γιατί δεν υπάρχει αναστολή πλειστηριασμών πρώτης κατοικίας - , δηλαδή αν θα μπορούν να μείνουν και με ποιους όρους. Κύριε Υπουργέ, υπάρχουν πολίτες - γιατί πρέπει να δούμε και για ποιον λόγο συζητάμε σ' αυτήν εδώ την αίθουσα και νομοθετούμε και υπέρ ποίων παίρνουμε τις αποφάσεις - που είναι πιο ικανοί, είναι πιο εργατικοί, ίσως είναι και πιο τυχεροί και μπορούν σίγουρα να ζήσουν με λιγότερα οφέλη, τα οποία προέρχονται από την εργασία τους, είτε είναι πρόσωπα είτε με εταιρείες είτε είναι πιστωτικά ιδρύματα. Από την άλλη, υπάρχουν πολίτες που είναι λιγότερο ικανοί, είναι ίσως λιγότερο εργατικοί και περισσότερο άτυχοι, οι οποίοι πρέπει να ζήσουν με λιγότερα προβλήματα, τα οποία προέρχονται και από δικά τους λάθη, αλλά και από αντικειμενικές καταστάσεις. Ανάμεσα σ' αυτούς τους δύο οφείλει να υπάρξει μία γέφυρα, μία γέφυρα κοινωνικής συνοχής. Και οι πολίτες περιμένουν από το κράτος να παρέμβει με όρους αλληλεγγύης, δικαιοσύνης, αλλά και ανθρωπιάς. Και αυτό δεν μπορεί να το εγγυηθεί ένα πιστωτικό ίδρυμα, κύριε Υπουργέ - το ξέρετε πολύ καλά - ούτε είναι αυτός ο ρόλος του, ούτε βεβαίως τον έχει επιτελέσει και μέχρι σήμερα, ιδιαίτερα κατά τα χρόνια της κρίσης. Και πώς θα γίνει αυτό, όταν ένας δανειολήπτης σήμερα λαμβάνει ειδοποιητήριο, που τα τοκοχρεολύσια μόνο είναι το 30% του μηνιαίου μισθού του, όταν αυτός ο άνθρωπος τα μετράει και τα ξαναμετράει και δεν μπορεί να τα βγάλει πέρα και αναγκάζεται να αφήσει τις υποχρεώσεις στις τράπεζες γιατί πρέπει να ζήσει την οικογένειά του; Είναι κολάσιμο αυτό; Απαντήστε μας αν είναι κολάσιμο. Κύριε Υπουργέ, εσείς που εκλέγεστε από το 2007 και μάλιστα εκλέγεστε σε έναν νομό επαρχιακό, είμαι βέβαιος ότι έχετε στενή επαφή με τους εκλογείς σας, φίλους σας και συμπατριώτες σας. Και αναρωτιέμαι όταν θα ξαναδείτε αυτούς τους ανθρώπους στη Λαμία, στη Στυλίδα, στην Τιθορέα, στον Δομοκό, στην Αταλάντη, ανθρώπους που έχουν ζήσει μια δεκαετή κρίση και παρ' όλα αυτά κατάφεραν να μείνουν όρθιοι, ανθρώπους και επαγγελματίες που έζησαν όπως κι εσείς στηλιτεύατε την πενταετή υπερφορολόγηση από την προηγούμενη κυβέρνηση και παρ' όλα αυτά μπόρεσαν να μείνουν ζωντανοί έστω και με πολλά τραύματα, θα μπορείτε να τους πείτε ότι με αυτό το από το πτωχευτικό δίκαιο θα είναι καλύτερο το μέλλον τους τα επόμενα χρόνια; Αυτό, κυρίες και κύριοι συνάδελφοι, είναι ένα ερώτημα που θα πρέπει να το απαντήσει ο καθένας σε αυτή την Αίθουσα, κοιτώντας τον εαυτό του, τη συνείδησή του και βεβαίως κοιτώντας και τους ανθρώπους, με τους οποίους έχει πορευτεί όλα αυτά τα χρόνια, σε αυτές τις πρωτόγνωρες συνθήκες, που δυστυχώς φοβάμαι, κύριε Πρόεδρε, ότι η κρίση όπως εξελίσσεται θα μας αναγκάσει πολύ σύντομα να τις ξαναζήσουμε. Και νομίζω ότι αυτή η ανάμνηση δεν είναι καθόλου ευχάριστη. Εμείς ως Κίνημα Αλλαγής τοποθετηθήκαμε. Είμαστε ιδεολογικά, πολιτικά και βεβαίως με όλους τους όρους απέναντι στη φιλοσοφία αυτού του νομοσχεδίου και είναι σαφές από τοποθετήσεις ότι θα το καταψηφίσουμε. Ευχαριστώ.
Κι εγώ ευχαριστώ. Η κ. Αχτσιόγλου από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Έγινε μια αναλυτική συζήτηση τόσες μέρες και για το πτωχευτικό νομοσχέδιο και χθες με αφορμή την πρόταση μομφής προς τον Υπουργό Οικονομικών τις τελευταίες τρεις μέρες. Δεν θα ήθελα να επαναλάβω επιχειρήματα που ακούστηκαν και πράγματα που απαντήθηκαν ξανά και ξανά. Χθες, όμως, στις παρεμβάσεις του κ. Μητσοτάκη και του κ. Σταϊκούρα ελέχθησαν μία σειρά από πράγματα που κινούνταν στην καλύτερη περίπτωση και από σοβαρές ανακρίβειες και έφθαναν μέχρι τα πάρα πολύ σοβαρά ψέματα και κάποια από αυτά θα πρέπει να απαντηθούν έστω και στον ελάχιστο χρόνο που έχω τώρα. Το πρώτο ζήτημα αφορά για άλλη μία φορά τις τραγικές επιδόσεις που έφερε τάχα ο ΣΥΡΙΖΑ στην οικονομία και την πολύ μεγάλη πρόοδο που επιφέρει η Νέα Δημοκρατία επί των ημερών της πριν και μετά - εννοώ πριν και μετά τη διακυβέρνηση του ΣΥΡΙΖΑ - στην οικονομία. Και μου κάνει πραγματικά εντύπωση που επικαλείται ξανά και ξανά ο κ. Μητσοτάκης αυτά τα στοιχεία, τη στιγμή που αν κάτι προκύπτει από όλα αυτά είναι ότι όσο κυβερνούσε η Νέα Δημοκρατία την περίοδο 2011-2014 είχε φέρει ένα μέσο όρο ύφεσης περίπου 4,9%, την ώρα που η Ευρωζώνη είχε έναν θετικό ρυθμό ανάπτυξης περίπου 0,5%, ενώ όσο κυβερνούσε ο ΣΥΡΙΖΑ υπήρχε ένας μέσος όρος θετικού ρυθμού ανάπτυξης κοντά στο 1%, την ώρα που η Ευρωζώνη είχε 1,9% θετικό ρυθμό ανάπτυξης. Άρα, πραγματικά, μου προκαλεί τρομερή εντύπωση πλέον που επιθυμούν να κάνουν αυτές τις συγκρίσεις. Εμείς δεν έχουμε καμμία αντίρρηση να γίνονται αυτές οι συγκρίσεις, τα δεδομένα είναι εκεί, αρκεί κανείς να διαβάζει τα πάντα, όχι μόνο ό,τι νομίζει ότι τον βολεύει. Το δεύτερο ζήτημα αφορά το τι έγινε το 2019 στην οικονομία. Άκουσα και τον κ. Μητσοτάκη να επαίρεται για τις επιδόσεις της Νέας Δημοκρατίας το 2019 στην οικονομία, όταν η μόνη συμβολή της Νέας Δημοκρατίας στην οικονομία το 2019 είναι η επιβράδυνση που σημειώθηκε από το τρίτο τρίμηνο - τα στοιχεία είναι εκεί του ΑΕΠ - και η ένταξη σε ρυθμούς υφεσιακούς, σε υφεσιακή τροχιά, ας το πω έτσι, από το τέλος του 2019 και η επίσημη ύφεση πια από τις αρχές του 2020, πολύ πριν ξεσπάσει η πανδημία ή επιβληθούν μέτρα περιορισμού στην οικονομία. Είναι, λοιπόν, εντυπωσιακό - προκλητικό, θα έλεγα - να επικαλείται κανείς κάτι διαφορετικό για το τι έχει κάνει η Νέα Δημοκρατία το 2019 στην οικονομία - ξαναλέω - προ COVID. Άκουσα τον κύριο Υπουργό να λέει ότι το οικονομικό κλίμα ήταν πολύ θετικό και η ψυχολογία της αγοράς πολύ θετική. Μα, επιβεβαιώνει αυτό που του λέω εγώ. Δεν διαφωνώ ότι το κλίμα και οι εντυπώσεις και οι προσδοκίες που είχαν καλλιεργηθεί από τη Νέα Δημοκρατία ήταν θετικές, εγώ λέω ακριβώς αυτό ότι καλλιεργήθηκαν εντυπώσεις και προσδοκίες οι οποίες παταγωδώς διαψεύστηκαν και αν κάτι το αποδεικνύει αυτό είναι το ΑΕΠ. Είναι ο βασικός δείκτης που δείχνει την ανάπτυξη στη χώρα. Έρχομαι στην περίοδο της πανδημίας. Επανέλαβε το ψέμα των 24 δισεκατομμυρίων, όταν η ίδια η εκτέλεση του προϋπολογισμού δείχνει ότι στην οικονομία από το κράτος - στην πραγματική οικονομία, εννοώ δαπάνες του κράτους προς τις επιχειρήσεις, τα νοικοκυριά - εν μέσω πανδημίας δεν έχουν ξεπεράσει τα 5 δισεκατομμύρια με στοιχεία του Υπουργείου Οικονομικών, με δελτία Τύπου του Υπουργείου Οικονομικών. Και το πιο σοβαρό ζήτημα είναι ότι πέρα από το ποσό, άκουσα να λένε από την Κυβέρνηση ότι τα μέτρα δεν ήταν απλώς επαρκή, αλλά κατάλληλα και σωστά για την υπεράσπιση της κοινωνίας και μου κάνει εντύπωση, δεν έχετε παρακολουθήσει τι ακριβώς συμβαίνει αυτή τη στιγμή; Δεν παρακολουθείτε ότι το εισόδημα των νοικοκυριών έχει μειωθεί κατά 4 δισεκατομμύρια; Κατά 12%; Ότι έχουν δημιουργηθεί περισσότεροι από εκατόν τριάντα χιλιάδες νέοι άνεργοι στη χώρα; Ότι έχει μειωθεί ο μηνιαίος μισθός κατά 10%; Ότι μία στις τρεις μικρομεσαίες επιχειρήσεις είναι έτοιμες να κλείσουν; Ότι οκτώ στις δέκα έχει μειωθεί ο τζίρος τους κατά 50% και λέτε - λέτε, πραγματικά! - ότι τα μέτρα σας είναι αποτελεσματικά και κοινωνικά σωστά και κοινωνικά δίκαια; Αυτό δείχνει - τι να πω - μια αδιανόητη απόσταση, ένα χάσμα, σε σχέση με την κοινωνική πραγματικότητα. Και άκουσα και τον κ. Μητσοτάκη να λέει ότι η Νέα Δημοκρατία είναι το μεγάλο φιλεργατικό κόμμα. Είπε ο κ. Μητσοτάκης - ακούστε όλοι - ότι κάλυψε το κράτος τη συνολική μισθοδοσία των εργαζομένων στις επιχειρήσεις όλη την περίοδο της πανδημίας. Είμαστε σοβαροί; Αναστολή εργασίας δεν φέρατε; Επιδότηση ανεργίας δεν φέρατε; Ένα πρόγραμμα συνεργασίας που δεν το αγοράζουν ούτε οι επιχειρήσεις, δεν φέρατε, που μειώνει τους μισθούς οριζοντίως; Είναι δυνατόν ο Πρωθυπουργός της χώρας να λέει ότι το κράτος κάλυψε τους μισθούς των εργαζομένων πλήρως; Συνολικά; Πού ζούμε; Πού βρισκόμαστε; Και μάλιστα, το πιο εντυπωσιακό είναι ότι ο ΣΥΡΙΖΑ έχει καταθέσει πρόταση για πλήρη κάλυψη των μισθών στην αρχή της πανδημίας από το κράτος και γελάσατε, το χλευάσατε. Είπε ο κ. Πέτσας ότι βρίσκουμε «λεφτόδεντρα». Ας είμαστε λίγο σοβαροί και ας υπάρχει και μία αμετροέπεια σε ό,τι αφορά ιδίως τα εργασιακά. Ένα κόμμα το οποίο με το που εκλέγεται καταργεί και ξηλώνει ό,τι υπάρχει και δεν υπάρχει στο εργατικό δίκαιο και στην προστασία των εργαζομένων, συλλογικές συμβάσεις εργασίας, προστασία εργολαβικών εργαζομένων, πώς θα δηλώνονται τα ωράρια, πώς θα προστατεύεται η αδήλωτη εργασία, έρχεται και κάνει οριζόντιες μειώσεις μισθών και μιλάει για φιλεργατικό πνεύμα; Ας είμαστε λίγο μετρημένοι σε κάποια ζητήματα. Φθάσατε να νομοθετήσετε την απλήρωτη εργασία. Να δουλεύει ο άνθρωπος και να μη λαμβάνει μισθό. Να καταργείτε την έννοια της μισθωτής εργασίας. Ας υπάρχει ένα όριο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνω με τον πτωχευτικό, με δύο κουβέντες. Άκουσα τον κ. Μητσοτάκη ξανά να λέει σειρά ψευδών αναφορικά με τον Πτωχευτικό Κώδικα. Είπε: «Το πιο ευαίσθητο ζήτημα είναι η έξωση και με αυτό το νομοσχέδιο δεν υπάρχει έξωση. Τελειώνει η έξωση». Ψευδές. Απολύτως ψευδές. Οι άνθρωποι οι οποίοι θα βγάζουν πάνω από 7.000 ευρώ χάνουν το σπίτι τους την επόμενη ημέρα, άρα επέρχεται έξωση, αλλά και αυτοί που θα βγάζουν κάτω από 7.000 ευρώ αν καθυστερήσουν τρία νοίκια με αυτό το φοβερό σχήμα των ενοικίων και σε αυτούς θα επέρχεται έξωση. Άρα είναι απολύτως ψευδές. Δεύτερο ψέμα. Είπε ο κ. Μητσοτάκης ότι το ιδιότυπο σχήμα της μίσθωσης των ευάλωτων, θα γίνεται από δημόσιο φορέα. Δημόσιος φορέας - λέει - θα αποκτά το σπίτι και οι ευάλωτοι πολίτες θα το νοικιάζουν από δημόσιο φορέα. Μα, καλά είμαστε σοβαροί; Δεν ξέρει ο Πρωθυπουργός τι λέει το νομοσχέδιο; Δεν έχει παρακολουθήσει ότι αυτό είναι ιδιωτικό fund και δεν έχει καμμία σχέση με δημόσιο φορέα; Είπε, επίσης, «επιτέλους με αυτό το νομοσχέδιο θα υπάρχει απαλλαγή από τα χρέη των οφειλετών». Δεν ξέρει ο κ. Μητσοτάκης ότι η απαλλαγή προβλέπεται ήδη, χωρίς πτώχευση και χωρίς να χάνουν την πρώτη κατοικία τους οι άνθρωποι; Δεν είναι δυνατόν να έρχεται να υποστηρίζει αυτά τα πράγματα ο κ. Μητσοτάκης εδώ μέσα στη Βουλή και μάλιστα σε μία πρόταση μομφής που γίνεται επ' αφορμή αυτού του νομοσχεδίου και κατέληξε να λέει ότι είναι ένα νομοσχέδιο υπέρ των εργαζομένων και των νοικοκυριών. Επί λέξει σας λέω τις φράσεις του, δεν βγάζω ερμηνείες. Είναι ένα νομοσχέδιο υπέρ των εργαζομένων και των νοικοκυριών. Αυτό το νομοσχέδιο που ρευστοποιεί τις περιουσίες όλων, πτωχεύει μισθωτούς και συνταξιούχους για πρώτη φορά στη χώρα και καταργεί οριζοντίως την πρώτη κατοικία, είναι υπέρ των εργαζομένων και των νοικοκυριών! Πραγματικά ξεπερνά κάθε πολιτική και κοινωνική λογική. Από την πλευρά μας προφανώς καταψηφίζουμε το σύνολο του νομοσχεδίου και τα άρθρα του νομοσχεδίου επί της αρχής και του συνόλου, δηλαδή, των άρθρων. Έχετε ήδη παρακολουθήσει, κύριε Υπουργέ, ότι έχετε απομονωθεί κοινοβουλευτικό σε αυτό το νομοσχέδιο και θα απομονωθείτε και κοινωνικά από αυτό το νομοσχέδιο, με αφορμή αυτόν τον νόμο που θα ψηφίσετε σήμερα και από τη δική μας πλευρά επαναλαμβάνω ότι εφόσον μας δοθεί δυνατότητα να αναλάβουμε τη διακυβέρνηση, αυτός ο νόμος θα καταργηθεί αυτοστιγμεί. Σας ευχαριστώ πολύ.
Και εμείς ευχαριστούμε πολύ, κυρία Αχτσιόγλου. Θα κλείσουμε αυτόν τον κύκλο των εισηγητών με τον κ. Θεόδωρο Ρουσόπουλο από τη Νέα Δημοκρατία.
Ευχαριστώ πολύ, κύριε Πρόεδρε. Ο ΣΥΡΙΖΑ νομίζει ότι μιλάει εκ του ασφαλούς, διότι ο καθένας μας κρίνεται εκ των πράξεών του. Αν, λοιπόν, γυρίσουμε λίγο πίσω, κύριε Πρόεδρε, - είχα την ευκαιρία να το πω και στην εισηγητική μου ομιλία - και πάμε πριν από μία δεκαετία, όταν έγινε ο νόμος Κατσέλη - τώρα ο ΣΥΡΙΖΑ αρέσκεται να τον λέει νόμος Κατσέλη - Σταθάκη, για να κερδίσει κάτι από αυτό το οποίο έδινε ο νόμος Κατσέλη - θα διαπιστώσουμε ότι αυτός ο νόμος, όπως είπα και στην εισηγητική μου ομιλία, δεν είχε ημερομηνία λήξης. Το 2000 εκατόν πενήντα να πήγαινε κάποιος, αν ίσχυε ο νόμος, θα μπορούσε να τον χρησιμοποιήσει. Ποιος έρχεται πρώτος και βάζει ημερομηνία λήξης; Ο νόμος Κατσέλη - Σταθάκη, όπως ειπώθηκε. Δηλαδή, το 2015 έρχεται ο κ. Σταθάκης και λέει μέχρι το τέλος του 2018 θα ισχύει αυτός ο νόμος. Μέχρι το τέλος του 2018 ό,τι πρόβλεψη είχε ο νόμος της Κατσέλη θα τελείωνε. Δεύτερη κίνηση του ΣΥΡΙΖΑ. Αφού περνάμε το 2016, το 2017 και επαναλαμβάνονται διαρκώς δηλώσεις - αν ψάξει κανείς στο internet θα βρει πάρα πολλές του τότε Υπουργού - θα διαπιστώσουμε ότι υπάρχει δέσμευση παράλληλα, ότι θα φέρει ένα ολιστικό νομοσχέδιο. Δηλαδή ένα νομοσχέδιο που θα έχει θέματα αφερεγγυότητας και πτώχευσης. Αυτό το νομοσχέδιο θα ερχόταν και θα ερχόταν και θα ερχόταν και ακόμη δεν έφτασε στη Βουλή. Τον Δεκέμβριο του 2018 τελειώνει ο νόμος Κατσέλη - Σταθάκη και φτάνουμε στον Φεβρουάριο - περνάμε περίπου ένα δίμηνο που είναι ακάλυπτοι οι πάντες - και φέρνει μία ρύθμιση προσωρινή, όπως λέει και αυτό φαίνεται και από την ανακοίνωση του Eurogroup. Δεν θα αναφερθώ σε αυτό που ενοχλεί τον πρώην Υπουργό κ. Τσακαλώτο, αλλά θα πω ότι στην ανακοίνωση του Eurogroup υπάρχουν δύο παράγραφοι. Στην πρώτη λέει ότι δεσμεύθηκε ο Υπουργός σας τέλος του έτους του 2019 τελειώνει η προστασία πρώτης κατοικίας. Δεύτερη παράγραφος, δεσμεύθηκε ο Υπουργός ότι θα φέρει έναν νόμο στον οποίο θα αναφέρονται ζητήματα αφερεγγυότητας και πτώχευσης. Στην πρώτη παράγραφο σαφώς με καθαρότητα αναφέρεται η έννοια προστασία πρώτης κατοικίας. Στη δεύτερη αναφέρονται μόνο δύο έννοιες αφερεγγυότητα και πτώχευση. Φθάσαμε, λοιπόν, μετά από τόσα χρόνια να συζητάμε για έναν καινούργιο νόμο. Τον καινούργιο νόμο τον έφερε η Κυβέρνηση της Νέας Δημοκρατίας. Στην πολιτική, κύριε Πρόεδρε, υπάρχουν πολλοί δρόμοι. Οι δύο βασικοί είναι ο δρόμος της δράσης και ο δρόμος της απραξίας. Πολλοί συνάδελφοι του ΣΥΡΙΖΑ ενοχλήθηκαν γιατί, λέει, τους ασκήθηκε κριτική. Μα γιατί έχετε παρελθόν. Και έχετε κυβερνητικό παρελθόν. Η κριτική ασκείται σε όποιον έχει κυβερνητικό παρελθόν. Όπως επί πολλά χρόνια κάνατε εσείς σε εμάς και μας κάνετε και τώρα, έτσι πρέπει να δέχεστε αυτή την κριτική. Άρα, λοιπόν, στο πρόσφατο παρελθόν και ενώ επί τεσσεράμισι χρόνια είχε την ευκαιρία να φέρει έναν νόμο που να δεσμεύει και εμάς τους «κακούς», δεν το έκανε. Και γιατί, αλήθεια, δεν το κάνατε; Γιατί περιμένατε να έρθει σήμερα ένας άλλος νόμος μιας κυβέρνησης, η οποία μέσα σε λιγότερο από δέκα μήνες τον έφερε, τον κατέθεσε, τον υπερασπίζεται και θα τον ψηφίσει σε λίγη ώρα, να κάνετε μόνο κριτική; Σας το είπα από την πρώτη ημέρα: Διότι πάσχετε από μία λογική αυτοαναφορικότητας, η οποία είναι τα στενά όρια μιας δράσης που, εν τέλει, δεν είναι δράση στην πράξη. Είναι ρητορική δράση. Ωραία τα λόγια, πολύ ωραία η υπεράσπιση όλων αυτών των ανθρώπων, των συνανθρώπων μας που πάσχουν. Και δεν υπάρχει κανένας, πιστεύω, εδώ πέρα άκαρδος, ο όποιος δεν αντιλαμβάνεται τι έχει συμβεί. Όμως, από την άλλη πλευρά, ακόμα πιο καλό και πιο αποτελεσματικό είναι να έχει κανείς βάλει το χέρι επί τον τύπον των ήλων και να έχει πάρει όχι απλώς ρητορικά σχήματα ωραία και να τα κουβαλήσει στις πλατείες και στις προεκλογικές συζητήσεις και στις τηλεοπτικές αντιπαραθέσεις, αλλά να τα κάνει νόμο του κράτους. Είπα στην πρώτη ομιλία μου, κύριε Πρόεδρε, ότι ένας νόμος κρίνεται σε τρία επίπεδα: Από τις προθέσεις του νομοθέτη, από την αποτύπωση της πραγματικότητας με κοινωνική ευαισθησία και από τα αποτελέσματά του. Εγώ για τα δύο πρώτα είμαι βέβαιος. Είμαι βέβαιος ότι αυτός ο νόμος θα έχει αποτελέσματα στην κοινωνία. Αυτός ο νόμος, που για πρώτη φορά αντί να έρχεται τιμωρητικά, για να τιμωρήσει κάποιον πολίτη, προβλέπει πώς θα τον βοηθήσει, αυτός ο νόμος, λοιπόν, είμαι βέβαιος ότι θα έχει τέτοια αποτελέσματα. Θεωρώ πάρα πολύ καλό, κυρίες και κύριοι συνάδελφοι του ΣΥΡΙΖΑ, ότι ασκήσατε αυτή την κριτική που ασκήσατε όχι μόνο στις ημέρες της επιτροπής αλλά και της Ολομέλειας, αλλά και που κάνατε πρόταση μομφής κατά του Υπουργού για τον συγκεκριμένο νόμο. Γιατί έτσι επιτύχατε ένα πράγμα: Να μείνει όντως χαραγμένη στη μνήμη αυτή η ιστορική στιγμή. Σας ευχαριστώ πολύ.
Και εγώ ευχαριστώ, κύριε Ρουσόπουλε. Ως είθισται, θα κλείσουμε με τον Υπουργό Οικονομικών κ. Χρήστο Σταϊκούρα. Κύριε Σταϊκούρα, επειδή όταν είμαι εδώ επάνω, σας εμπνέω μου φαίνεται και μου ξεφεύγετε πολύ στον χρόνο. Έχετε ξοδέψει πολύ χρόνο εδώ. Έχετε τον λόγο για δεκαοκτώ λεπτά.
Κύριε Πρόεδρε, δεν έχω μιλήσει για το νομοσχέδιο.
Είναι σημειωμένα εδώ. Δεν έχετε μιλήσει για το νομοσχέδιο. Έχετε τον λόγο για δεκαοκτώ λεπτά, που είναι η κύρια ομιλία σας. Μη μου ξεφύγετε.
Να θυμίσω ότι έχω μιλήσει μόνο για τις τροπολογίες. Ήθελα να ακούσω όλους τους συναδέλφους.
Αν πω τους χρόνους, δεν σας συμφέρει. Έχετε τον λόγο.
Σας είπα, κύριε Πρόεδρε. Κυρίες και κύριοι συνάδελφοι, κατ' αρχάς να καταθέσω τρεις τις νομοτεχνικές. Η μία είναι η αλλαγή, λόγω των τροπολογιών που ρυθμίζουν άλλα ζητήματα, στον τίτλο του σχεδίου νόμου: «Ρύθμιση οφειλών και παροχή δεύτερης ευκαιρίας και άλλες διατάξεις». Άλλη μία που ενσωματώνεται μια παρατήρηση που έκανε ο κ. Λοβέρδος. Τις καταθέτω για τα Πρακτικά.
Κύριε συνάδελφε, τους συμπατριώτες μου τους κοιτάω στα μάτια. Και φυσικά τους βλέπω συχνά, συχνότατα, και συζητάω μαζί τους. Κυρίως συζητάω με τις λαϊκές δυνάμεις της χώρας. Τους κοιτάω στα μάτια, γιατί αυτή η Κυβέρνηση έχει μειώσει φόρους, που ήταν βασικό ζητούμενο κυρίως για τη μεσαία τάξη και τα χαμηλότερα εισοδήματα. Γιατί αυτή η Κυβέρνηση μέσα στην κρίση έχει δώσει σημαντική ρευστότητα στη μικρή επιχείρηση. Όταν σας έδωσα τους πίνακες, οι πίνακες αφορούν όλη την Ελλάδα. Αφορούν και τις μικρές επιχειρήσεις, στη Φθιώτιδα, στις περιοχές που βλέπω ότι ξέρετε πάρα πολύ καλά και σας φιλοξενούμε με μεγάλη χαρά. Δίνουμε αποζημιώσεις ειδικού σκοπού στους εργαζόμενους. Δώσαμε αναστολές. Και επειδή άκουσα και αυτό - τα έχω ακούσει όλα σε αυτή τη συνεδρίαση - ακόμα και την προηγούμενη Παρασκευή ήμουν στο Εργατικό Κέντρο της Λαμίας για να συζητήσω με τους εργαζόμενους για τη «ΛΑΡΚΟ». Και βεβαίως στάθηκα απέναντί τους και είπα την άποψή μου, την οποία και τη σέβονται όταν βρίσκονται μαζί μου. Άρα τους κοιτάω στα μάτια με σεμνότητα και σεβασμό. Κυρία Αχτσιόγλου, δεκαπέντε ημέρες σας ακούω να τοποθετείστε για το νομοσχέδιο. Πρόταση δεν έχω ακούσει καμμία. «Όχι» σε όλα, αλλά πρόταση καμμία. Θα σας καλέσω, όμως, αν δεν θέλετε να συνεργαστείτε με τον κ. Τσακαλώτο, να έρθετε στο γραφείο μου με συνεργάτες σας να συζητήσουμε λίγο για τα οικονομικά, να αρχίσετε να μαθαίνετε τα βασικά οικονομικά θέματα. Για παράδειγμα, λέτε: Η εκτέλεση του προϋπολογισμού δείχνει ότι έχουν δοθεί μόνο 5 δισεκατομμύρια ευρώ δαπάνες. Κατ' αρχάς σας έχω πει ότι υπάρχει κεντρική κυβέρνηση και γενική κυβέρνηση. Η κάθε χώρα αξιολογείται στη γενική κυβέρνηση, όχι στην κεντρική κυβέρνηση. Υπάρχουν συνεπώς και οι φορείς της γενικής κυβέρνησης. Δεύτερον: Όταν μειώνεις ή μηδενίζεις την προκαταβολή φόρου, αυτό σημαίνει μείωση εσόδων. Αυτό δεν είναι στις δαπάνες. Είναι στα έσοδα. Όταν μειώνεις το ΦΠΑ στην εστίαση έχεις λιγότερα έσοδα. Αυτό είναι στα έσοδα. Δεν είναι στις δαπάνες. Όταν κάνεις αναστολή φόρων, αυτό είναι μειωμένα έσοδα. Είναι στα έσοδα. Δεν είναι στις δαπάνες. Και εξακολουθείτε να λέτε μονότονα από την κεντρική κυβέρνηση και όχι από τη γενική κυβέρνηση ότι δίνουμε 5 δισεκατομμύρια ευρώ, όταν η Ευρωπαϊκή Επιτροπή σας έχει δώσει όλον τον πίνακα. Μου είπατε γιατί δεν αξιολογούμε την πρότασή σας. Διότι σας έχουμε πει πάρα πολλές φορές ότι μόνιμα μέτρα δεν μπορούμε να πάρουμε. Υπάρχει επιστολή συγκεκριμένη προς όλους τους Υπουργούς Οικονομικών όλης της Ευρώπης ότι τα μέτρα όσο διαρκεί ο κορωνοϊός, πρέπει να είναι προσωρινού χαρακτήρα. Εσείς στην πρότασή σας έχετε μόνιμα μέτρα. Πηγαίντε, αλλάξτε την και ελάτε να τα συζητήσουμε ξανά. Είπατε όλοι οι συνάδελφοι διάφορα και πραγματικά, σέβομαι και άκουσα με ιδιαίτερη προσοχή, γι' αυτό και δεν έχω τοποθετηθεί καθόλου επί του νομοσχεδίου αυτές τις ημέρες που συζητήσαμε για το νομοσχέδιο. Εμένα τέσσερις λέξεις μου έρχονται στο μυαλό από αυτά που άκουσα: Κινδυνολογία, αυταπάτες, σύγχυση και άγνοια. Μου είπατε ότι έδωσα σκονάκι στους Βουλευτές της Νέας Δημοκρατίας και λέγαμε όλοι τα ίδια για το παρελθόν. Μα δεν ακούσατε, για παράδειγμα, τον κ. Καραθανασόπουλου σήμερα; Τα ίδια δεν σας είπε; Δεν πήρατε από τα Πρακτικά χθες τις είκοσι πέντε τοποθετήσεις συναδέλφων των άλλων κομμάτων, όχι της Νέας Δημοκρατίας, που έλεγαν τα ίδια, ότι εσείς κάνατε τους ηλεκτρονικούς πλειστηριασμούς στο ιδιώνυμο και ότι καταργήθηκε οριζόντια η προστασία της πρώτης κατοικίας; Αν έχω καταφέρει να δίνω σκονάκι στο ΚΚΕ, στην Ελληνική Λύση, στο ΜέΡΑ25 και στο ΚΙΝΑΛ, μάλλον κάτι περίεργο συμβαίνει. Η αλήθεια, όμως, είναι μία, ότι έχετε απομονωθεί. Αποτυπώθηκε η πραγματικότητα από όλα τα κόμματα του ελληνικού Κοινοβουλίου. Γιατί η πραγματικότητα συγκρούεται με τις επιθυμίες σας και τελικά, κέρδισε και πάλι η πραγματικότητα. Άκουσα να λέτε σήμερα ότι κανένας δεν υπερασπίστηκε αυτές τις ημέρες το σχέδιο νόμου. Καλά, τον Πρωθυπουργό δεν τον ακούσατε; Δεκαοκτώ λεπτά της ομιλίας του ήταν για το σχέδιο νόμου. Δεν συζητάω για εμένα πόσες ώρες, ούτε για πολλούς συναδέλφους και τον Κοινοβουλευτικό Εκπρόσωπο, τον κ. Ρουσόπουλου, που ήταν ο πρώτος εισηγητής κατά την διάρκεια της πρότασης δυσπιστίας. Μήπως έγινε, όμως, το αντίθετο; Ακούσατε την ομιλία του κ. Τσίπρα; Την προσέξατε; Πιο πολύ απολογούνταν για τα πεπραγμένα του, παρά ασκούσε κριτική στο σχέδιο νόμου. Από θέση επίθεσης βρέθηκε σε θέση άμυνας, γιατί θα έπρεπε να απαντήσει σε όλα αυτά που του είπαν όλες οι πτέρυγες της Βουλής. Και το κορυφαίο, που σας «άδειασε» χθες, το είπε ο κ. Φλαμπουράρης: «Εμείς ποτέ δεν ισχυριστήκαμε ότι όλα αυτά αποτελούν πολιτική μας. Δεν τα θεωρούσαμε ποτέ ιδιοκτησία μας». Δηλαδή, παραδέχτηκε ότι τα κάνατε, αλλά δεν τα πιστεύατε. Ουσιαστικά, ο ίδιος ο κ. Φλαμπουράρης ήρθε και είπε στη Βουλή ότι για αυτό το οποίο εμείς όλοι σας κατηγορούμε, το κάνατε, αλλά δεν το πιστεύατε. Δηλαδή, επιβεβαίωσε τους ισχυρισμούς μας. Μιλήσατε για απαξίωση του Κοινοβουλίου. Συγγνώμη, αλλά αυτό που ζω και σήμερα είναι σουρεαλιστικές καταστάσεις. Έχει γίνει πρόταση δυσπιστίας προς το πρόσωπό μου με σκοπό την απόσυρση του νομοσχεδίου και σήμερα συζητάμε, μεταξύ άλλων, πρόταση ονομαστικής ψηφοφορίας της Αξιωματικής Αντιπολίτευσης για δεκαέξι άρθρα! Για δεκαέξι άρθρα από τα διακόσια εβδομήντα. Όχι ονομαστική επί της αρχής. Αυτές είναι σουρεαλιστικές καταστάσεις. Δεν έχουν ξαναγίνει. Απίστευτες καταστάσεις, απόδειξη αυτοεξευτελισμού για την Αξιωματική Αντιπολίτευση. Ο κ. Καραθανασόπουλος σας το είπε. Σας είπε ότι «Εμείς έχουμε κάνει πρόταση για ονομαστική ψηφοφορία επί της αρχής». Η Αξιωματική Αντιπολίτευση, λέει, έχει κάνει μόνο για δεκαέξι άρθρα. Διαφωνείτε ουσιαστικά στα δεκαέξι από τα διακόσια εβδομήντα. Δεν καταθέσατε αίτηση επί της αρχής. Δεν την αποσύρετε καν μετά τη χθεσινή συζήτηση και την ψηφοφορία. Και έρχεστε σήμερα να πείτε τα ίδια και τα ίδια. Σήμερα νομοθετούμε. Δεν εφαρμόζω τον νόμο σήμερα. Ήμουν πολύ ξεκάθαρος. Θα χρειαστεί χρονικό διάστημα, για να εφαρμοστεί ο νόμος. Και πάντα, όπως έχουμε αποδείξει, συνεκτιμώνται οι υφιστάμενες καταστάσεις. Για παράδειγμα, αυτούς τους μήνες μέσα στην πανδημία υπάρχουν αναστολές καταβολής φορολογικών υποχρεώσεων, αναστολές καταβολής δόσεων δανείων. Υπάρχει η θέσπιση του προγράμματος «ΓΕΦΥΡΑ» για την επιδότηση δανείων. Υπάρχει αναστολή πλειστηριασμών μέχρι 31-12-2020. Υπάρχει 25% έκπτωση των δόσεων βεβαιωμένων. Άρα αφήστε να δούμε. Υπάρχει η δευτερογενής νομοθέτηση που πρέπει να γίνει. Άρα υπάρχει διάστημα μέχρι να εφαρμοστεί ο νόμος. Δεν εφαρμόζεται αύριο το πρωί. Άκουσα από τον κ. Παππά σήμερα να λέει ότι ο ΣΥΡΙΖΑ μείωσε το ιδιωτικό χρέος, 50 δισεκατομμύρια ευρώ πάνω. Το καταθέτω στα Πρακτικά. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άκουσα ότι η Νέα Δημοκρατία έφερε την ύφεση. Κυρία συνάδελφε, κυρία Αχτσιόγλου, στα μαθηματικά μείον 0,4, μείον 0,5, συν 1,3 και συν 1,6 δεν κάνει μέσο όρο 1 που είπατε, κάνει κάτι λιγότερο. Μήπως να ξανακάνετε λίγο τις πράξεις; Να σας το πω λίγο, για να το θυμηθείτε. Μείον 0,4, μείον 0,5, συν 1,3 και συν 1,6. Τα τέσσερα χρόνια, 2015 με 2018. Αν κάνετε τις πράξεις, δεν βγαίνει αυτό που είπατε, το 1%, κάτι λιγότερο βγαίνει. Αν κάνουμε τις αντίστοιχες πράξεις στην Ευρώπη, βγαίνει πολλαπλάσιο. Με λίγα λόγια, για να μην μπλέκουμε τα μαθηματικά, 2% αυξήθηκε σωρευτικά το ΑΕΠ της χώρας την περίοδο του ΣΥΡΙΖΑ, όταν στην Ευρώπη σωρευτικά αυξήθηκε κατά 8,5%. Όταν συνεπώς η Ευρώπη απογειωνόταν, η Ελλάδα πήγαινε πίσω, γιατί το 2015 και το 2016 η οικονομία γύρισε στην ύφεση. Το 2011, κυρία Αχτσιόγλου, δεν κυβερνούσε η Νέα Δημοκρατία. Το 2012 ξεκίνησε να κυβερνά με κορμό τη Νέα Δημοκρατία. Και θέλω να σας πω, γιατί πράγματι το είπατε και προχθές στην ομιλία σας, ότι υπηρέτησα την κυβέρνηση εκείνη. Τα στοιχεία είναι μείον 7,1 ύφεση, που αμέσως μετά πήγε μείον 2,7 και σας παραδώσαμε συν 0,7. Σε δύο χρονιές - αυτό δεν έχει γίνει ποτέ σε καμμία χώρα παγκοσμίως - πήγαμε από το μείον 7,1 στο 0,7 και είμαι υπερήφανος που υπηρέτησα αυτή την κυβέρνηση με κορμό τη Νέα Δημοκρατία και με συμμετοχή τότε και του ΚΙΝΑΛ. Σε δύο χρόνια. Αποτυπώνουμε απολύτως την πραγματικότητα. Για να μην ξεχνιόμαστε, εννοείται ότι επαναλαμβάνω ότι για πρώτη φορά η χώρα έχει μεγαλύτερο μέσο όρο από την Ευρώπη το 2019. Ξαναείχε το 2009. Το έχω καταθέσει τρεις φορές στα Πρακτικά. Είναι τα στατιστικά της ΕΛΣΤΑΤ. Άκουσα να λέτε - το επαναλάβατε και σήμερα - ότι «μειώθηκαν τα κόκκινα δάνεια επί ημερών μας 22 δισεκατομμύρια ευρώ». Σε τεσσεράμισι χρόνια 22 δισεκατομμύρια ευρώ. Είναι αληθές, αλλά επαναλαμβάνω ότι σε ενάμιση χρόνο εμείς θα έχουμε μειώσει άλλα 16,5 δισεκατομμύρια ευρώ. Πρέπει να είμαστε τρισευτυχισμένοι. Αυτό όμως που συζητάμε σήμερα δεν είναι ποιος μείωσε περισσότερο τον όγκο των κόκκινων δανείων στο ενεργητικό των τραπεζών. Αυτό είναι σημαντικό. Είναι σημαντικό, γιατί απελευθερώνεται ρευστότητα για να πάει στην πραγματική οικονομία. Αυτό που συζητάμε σήμερα είναι το ιδιωτικό χρέος. Το ότι φεύγει ένα κόκκινο δάνειο από τις τράπεζες, δεν σημαίνει ότι ξαφνικά ο πολίτης δεν χρωστάει. Φεύγει από την τράπεζα και πάει στον διαχειριστή. Γι' αυτό και ο όγκος των κόκκινων δανείων παραμένει ο ίδιος, γιατί στον έναν χρόνο που πέφτει έρχονται και προστίθενται τα χρέη που πλέον δεν είναι στην τράπεζα, είναι στον διαχειριστή. Αυτό πάμε να λύσουμε σήμερα. Τα καταθέτω στα Πρακτικά. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άκουσα συνάδελφο να λέει: «Αν μπείτε στην ιστοσελίδα του e - auctions, θα διαπιστώσετε ότι υπάρχουν εβδομήντα εννέα χιλιάδες διακόσιοι σαράντα τρεις συνολικά αναρτημένοι πλειστηριασμοί». Είναι όλοι οι πλειστηριασμοί που ανέβηκαν στην ιστοσελίδα από την πρώτη στιγμή λειτουργίας του, δηλαδή από το 2017, όταν νομοθέτησε ο ΣΥΡΙΖΑ. Είναι όλοι οι πλειστηριασμοί. Αυτός ο αριθμός περιλαμβάνει ολοκληρωμένους, ματαιωμένους, σε αναστολή ή μόνο αναρτημένους πλειστηριασμούς, οι οποίοι στη συνέχεια ενδέχεται να ματαιώθηκαν επειδή κατάφερε να κάνει ρύθμιση ο οφειλέτης με την τράπεζα. Άκουσα να λέτε - θα επανέλθω σε αυτό και το έδωσε ο κ. Τσίπρας χθες - «Κοιτάξτε, η ιστοσελίδα του ιδιωτικού χρέους λέει ότι υπήρχε προστασία της πρώτης κατοικίας». Δεν διαπιστώσατε - και προφανώς δεν υπήρχαν και τα επισυναπτόμενα - ότι εδώ αν πατήσεις το κουμπάκι «πρώτη κατοικία - ΓΕΦΥΡΑ», σου βγαίνει το πρόγραμμα του σχήματος που έγινε για την όποια προστασία της πρώτης κατοικίας. Δεν είπε ο Τσίπρας χθες ότι εδώ λέει «Με κοινές υπουργικές αποφάσεις που εκδόθηκαν τον Αύγουστο και τον Νοέμβριο του 2019 βελτιώθηκε το σχήμα που υπήρχε πριν. Από τις 18 Νοεμβρίου του 2019 έγιναν βελτιώσεις στον νόμο.». Αυτά τα παρέλειψε. Και από κάτω υπάρχει ένα ολόκληρο κατεβατό που έχει για τη ΓΕΦΥΡΑ, έχει για τον νόμο Κατσέλη, έχει όλα τα νομοθετικά πονήματα που έχουν γίνει για το ιδιωτικό χρέος στην Ελλάδα. Να ρωτήσω κάτι άλλο. Λέτε ότι την προστατεύατε την πρώτη κατοικία. Αν κάποιος «κοκκίνησε» 1η Μαρτίου του 2019 από τι προστατευόταν; Από τίποτα. Διότι και το προσωρινό σχήμα που φτιάξατε ήταν μόνο για τους «κόκκινους» μέχρι το 2018, μόνο για συγκεκριμένα περιουσιακά και εισοδηματικά κριτήρια και, όπως είπα, μέχρι το τέλος του 2019. Άρα, αν κάποιος «κοκκίνησε» την 1η Μαρτίου του 2019, ήταν εντελώς απροστάτευτος, και χαμηλό εισόδημα να είχε. Σας περίμενα τόση ώρα να πείτε κάτι και δεν έχετε πει. Πάμε να απαντήσουμε και στα βασικά ερωτήματα. Υπάρχει πρόβλημα ιδιωτικού χρέους στην Ελλάδα; Είναι 234 δισεκατομμύρια ευρώ. Νομίζω ότι εδώ θα συμφωνήσουμε όλοι ότι υπάρχει ένα ουσιαστικό πρόβλημα. Αναλήφθηκαν πρωτοβουλίες στο παρελθόν για να αντιμετωπιστεί; Όλες οι πτέρυγες. Προσπαθήσαμε να το αντιμετωπίσουμε. Έντεκα νομοθετικά πονήματα. Παρά όμως τα διαδοχικά κανονιστικά πλαίσια που χτίστηκαν για την αντιμετώπιση του προβλήματος, αυτό δεν αντιμετωπίστηκε με επάρκεια. Γιατί απέτυχαν; Απέτυχαν γιατί υπήρχε πολυνομία, υπήρχε πολυπλοκότητα, επικάλυψη, νομοθετικά κενά, αδυναμίες. Λέτε: «Μα, κατηγορείτε τον νόμο Κατσέλη, τον ν.3869/2010, ότι δήθεν έχει μόνο στρατηγικούς κακοπληρωτές». Είναι μια σειρά από λόγοι. Ο νόμος αυτός παρείχε απλόχερα προστασία ολόκληρης περιουσίας σε όλους ανεξαιρέτως χωρίς κανέναν έλεγχο, χωρίς κανένα κριτήριο. Τα στοιχεία που μας έχουν δώσει ως Ειδική Γραμματεία Ιδιωτικού Χρέους είναι ότι το 25% στον νόμο Κατσέλη είναι στρατηγικοί κακοπληρωτές. Το έχω ξαναπεί. Αυτά είναι τα στοιχεία που έχουμε. Ένας στους τέσσερις μπορεί να πληρώσει και δεν πληρώνει. Δεν φρόντισε ο τότε νομοθέτης να υπάρξουν ασφαλιστικές δικλίδες, με αποτέλεσμα να επωφελούνται αυτοί. Αλλά είναι μόνο αυτός ο λόγος; Παρείχε δυνατότητα ρύθμισης μόνο δανείων. Οι πολίτες όμως δεν έχουν μόνο δάνεια, έχουν κι άλλες οφειλές. Έτσι, ακόμα και αν λάμβαναν μια ρύθμιση του δανείου τους, στην πράξη αδυνατούσαν να την εξυπηρετήσουν εξαιτίας των άλλων οφειλών που δεν μπορούσαν να ρυθμίσουν. Αφήστε δε που οι οφειλέτες παραμένουν εγκλωβισμένοι σε μια κατάσταση όπου δεν γνωρίζουν ποιο θα είναι το τελικό αποτέλεσμα. Πόσες υποθέσεις εκκρεμούν; Εκκρεμούν εξήντα πέντε χιλιάδες υποθέσεις. Είχα πει στην Επιτροπή εβδομήντα χιλιάδες. Ρώτησα να δω αν υπάρχουν καινούργια στοιχεία. Εκκρεμούν εξήντα πέντε χιλιάδες υποθέσεις προς εκδίκαση με ημερομηνία δικασίμου που εκτείνεται μέχρι το έτος 2032. Νόμος 4469/2017. Προσπάθεια του ΣΥΡΙΖΑ με εξωδικαστικό συμβιβασμό. Πέτυχε; Εισήλθαν εξήντα τρεις χιλιάδες τετρακόσιες επιχειρήσεις στην πλατφόρμα, δύο χιλιάδες διακόσιες επιχειρήσεις ρύθμισαν. Εννοώ δηλαδή ότι ολοκλήρωσαν επιτυχώς τη διαδικασία ρύθμισης οφειλών. Απέτυχε και αυτό. Νόμος 4605/2019 του ΣΥΡΙΖΑ. Αυτός ο νόμος που είπα για τα κόκκινα δάνεια μέχρι το 2018, με λήξη τέλους του 2019, περιορισμένη περίμετρο, αντιφατικά στοιχεία. Ο κ. Δραγασάκης εδώ είχε πει εκατόν πενήντα χιλιάδες. Όταν πήγα εγώ στο Υπουργείο, έμαθα ότι είναι λιγότεροι από εβδομήντα χιλιάδες. Σημασία έχει τελικά πόσοι μπήκαν. Μέχρι το τέλος τότε μπήκαν χίλια πεντακόσια άτομα. Μέχρι το τέλος του 2019 χίλια πεντακόσια άτομα. Άρα απέτυχε και αυτό. Συμπέρασμα: Τα ποσοτικά στοιχεία επιβεβαιώνουν ότι οι νομοθετικές πρωτοβουλίες του παρελθόντος δεν κατάφεραν να δώσουν αποτελεσματική λύση στο πρόβλημα του ιδιωτικού χρέους. Τέταρτο ερώτημα. Το έχω απαντήσει και στην επιτροπή. «Είστε μόνο διαπιστώσεις; Δεν πρέπει να κάνετε κάτι; Ενάμιση χρόνο στην εξουσία είστε.». Και είπα τι κάναμε. Κάναμε κατ' αρχάς βελτίωση του προγράμματος που βρήκαμε από τον ΣΥΡΙΖΑ. Άκουσα να λένε κάποιοι συνάδελφοι - νομίζω έχω απαντήσει και στην αγαπητή συνάδελφο προχθές ή χθες, δεν θυμάμαι, μία από τις δύο μέρες - ότι πράγματι υπάρχουν δεσμεύσεις της σημερινής Κυβέρνησης και δική μου υπογραφή για την ολοκλήρωση του προσωρινού πλαισίου που υπήρχε από τον ΣΥΡΙΖΑ. Και το έχω υπογράψει και στο Eurogroup, το λέει, current scheme. Δεν υπήρχε πλαίσιο προστασίας πρώτης κατοικίας οριζόντιο, υπήρχε το σχήμα το οποίο έλεγε «τέλος του '19» - εγώ ξέρω τι τράβηξα, για να πάει τέσσερις μήνες μετά - και λόγω του κορωνοϊού το πήγαμε τέλος Ιουλίου. Δηλαδή, εκεί που ήταν έξι μήνες προσθέσαμε άλλους επτά μήνες. Αυτό κάναμε. Και το έχω καταθέσει και στα Πρακτικά, γιατί πρέπει να είμαστε απολύτως ακριβείς σε αυτά, τα οποία λέμε. Άρα το παρατείναμε. Δεύτερον, ενθαρρύναμε τις απευθείας ρυθμίσεις οφειλετών με τράπεζες. Είπατε ότι οι τράπεζες ρυθμίζουν κάποιους μεγάλους. Ζήτησα από τις τράπεζες και κάθε μήνα - και θέλω να με καλείτε να λογοδοτώ γι' αυτό - έκθεση προόδου για το τι κάνουν οι τράπεζες και οι servicers απέναντι στην κοινωνία. Είναι χρέος και δικό μου και του ελληνικού Κοινοβουλίου να μαθαίνει. Και το έχω δημοσιοποιήσει. Διακόσιες πενήντα δύο χιλιάδες πεντακόσια είκοσι εννέα δάνεια, δηλαδή 12,3 δισεκατομμύρια ευρώ ρυθμίστηκαν από τότε που ανέλαβε η Νέα Δημοκρατία μέχρι τον Μάιο του 2020 και αφορούν και την πρώτη κατοικία. Διακόσιες χιλιάδες εξακόσια τριάντα οκτώ δάνεια ρύθμισαν οι τράπεζες. Πενήντα μία χιλιάδες οκτακόσια ενενήντα ένα δάνεια οι εταιρείες διαχείρισης απαιτήσεων, αυτό που λέμε servicers. Έγιναν «κουρέματα»; Έπρεπε να μάθω και αυτό. Οκτώ από τα δέκα δάνεια των servicers διενεργήθηκαν με διαγραφή οφειλών. Δηλαδή, το 82,5% των οφειλετών έλαβαν κούρεμα χρέους. Το καταθέτω στα Πρακτικά, για να ξέρετε ακριβώς τι έγινε για τον κάθε Έλληνα πολίτη. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έδωσα στην επιτροπή ορισμένα παραδείγματα. Και μπορώ, όποτε θέλετε, να μου κάνετε κοινοβουλευτική ερώτηση, για να καταθέσω παραδείγματα. Από αγρότη στη Λάρισα, από επιχείρηση με πρώτη κατοικία στην Τρίπολη, από μικρομεσαία επιχείρηση στη Θεσσαλονίκη, από δημόσιο υπάλληλο στην Αθήνα, από μικρομεσαία επιχείρηση στη Λάρισα, από αγρότη στη Νάξο, από μικρομεσαία επιχείρηση στη Νίκαια. Ήθελα να δω, αν σε αυτά τα λαϊκά στρώματα πράγματι, υπάρχει βοήθεια. Και έδωσα στην επιτροπή στοιχεία - δεν θέλω να κάνω κατάχρηση του χρόνου, όποτε θέλετε είναι στη διάθεσή σας - για το τι κουρέματα έχουνε γίνει. Είμαστε ικανοποιημένοι; Όχι. Η απάντηση είναι ότι θέλουμε ακόμα περισσότερο οι τράπεζες να ενισχύσουν την προσπάθειά τους και στο σκέλος της ρύθμισης δανείων με τους πολίτες εκτός κορωνοϊού και στην ενίσχυση της ρευστότητας της πραγματικής οικονομίας. Θεσπίσαμε το πρόγραμμα «ΓΕΦΥΡΑ». Δεύτερη πρωτοβουλία. Για πρώτη φορά επιδοτούμε τους ενήμερους δανειολήπτες. Πόσοι έχουν μπει; Εκατόν σαράντα εννέα χιλιάδες εκατόν σαράντα εννέα πολίτες μέχρι την 25η Οκτωβρίου. Τρίτον, φέρνουμε το νομοσχέδιο, το οποίο σε λίγο θα ψηφιστεί. Πέμπτο ερώτημα. Γιατί φέρατε το νομοσχέδιο χωρίς διαβούλευση; Τώρα είναι εδώ αντιφατικά. Πριν από λίγο άκουσα συνάδελφο σας να λέει τέσσερις φορές έχει δει το νομοσχέδιο σε διαβούλευση πέρυσι και μετά ακούω τον κ. Τσίπρα να λέει ότι «το φέρατε στα μουλωχτά». Οκτώ μήνες υπήρχε διαβούλευση, έγιναν διμερείς συναντήσεις και αποτυπώθηκαν οι παρατηρήσεις και οι εισηγήσεις. Έδωσα χθες πλήρη στοιχεία για το πότε η Ειδική Γραμματεία Ιδιωτικού Χρέους είδε τον κάθε φορέα από το Μάρτιο και τον Απρίλιο - μην τα επαναλάβω, για να γλιτώσουμε χρόνο, αλλά τα είπα χθες στην ομιλία μου - από την ΕΚΠΟΙΖΩ, από τα επιμελητήρια, το Βιοτεχνικό Επιμελητήριο και μέχρι όποιον άλλο μπορείτε να φανταστείτε. Άρα υπήρχε εκτενής διαβούλευση. Ήρθε το νομοσχέδιο στη Βουλή. Δεκατέσσερις μέρες το συζητάμε. Ζητήσατε και άλλη συνεδρίαση. Ζητήσατε όλους τους φορείς να τους ακούσαμε. Τους ακούσαμε όλους. Ενσωματώσαμε παρατηρήσεις. Διαβάσατε υποθέτω την έκθεση της Επιστημονικής Υπηρεσίας της Βουλής. Δεν έχω δει καλύτερη έκθεση για νομοσχέδιο διακοσίων εβδομήντα άρθρων. Άρα η τήρηση αυτών των διαδικασιών καταρρίπτει την αιτίαση ορισμένων ότι νομοθετούμε στα μουλωχτά. Έκτο ερώτημα. Ποιες είναι οι καινοτομίες του νομοσχεδίου σε τίτλους; Δεν το είπε κανένας, πλην της κυβερνητικής πλειοψηφίας. Για πρώτη φορά, κατ' αρχάς, εισάγεται προληπτικός μηχανισμός. Ενσωματώνονται όλα τα επιμέρους εργαλεία ρύθμισης οφειλών σε ένα ενιαίο πλαίσιο και μία ενιαία διαδικασία. Οι οφειλέτες που αποδεδειγμένα βρίσκονται σε οικονομική δυσκολία ή αδυναμία έχουν τη δυνατότητα να κάνουν ένα νέο ξεκίνημα. Εισάγεται ένα ολοκληρωμένο και αυτοματοποιημένο πλαίσιο αντιμετώπισης της αφερεγγυότητας μέσω ηλεκτρονικής πλατφόρμας - σωστά είπαν οι συνάδελφοι της Νέας Δημοκρατίας - σε διακόσιες σαράντα δόσεις, δηλαδή μέχρι είκοσι χρόνια. Θεσπίζονται μόνιμες πρόνοιες κοινωνικής πολιτικής για δανειολήπτες που ανήκουν σε ευάλωτες κοινωνικές ομάδες. Οι επιχειρήσεις έχουν τη δυνατότητα να προσφύγουν στη διαδικασία της εξυγίανσης κατόπιν και κατ' εφαρμογή της κοινοτικής οδηγίας και διενεργούνται ειδικοί έλεγχοι και διασταυρώσεις, προκειμένου να αποφευχθεί η αξιοποίηση των εργαλείων από στρατηγικούς κακοπληρωτές. Έβδομο ερώτημα. Καταργείται τελικά η προστασία της πρώτης κατοικίας; Δεν θα το επαναλάβω. Έχει καταργηθεί οριζόντια τον Φεβρουάριο του 2019. Εμείς τι κάνουμε; Εμείς ερχόμαστε - όπως σας είπα - και κάνουμε μία πάγια πολιτική κοινωνικής προστασίας των ευάλωτων νοικοκυριών, μόνιμο πρόγραμμα που δεν έχει διάρκεια, δεν έχει προθεσμία λήξης. Παρέχουμε συνολική λύση στο πρόβλημα της υπερχρέωσης σε διακόσιες σαράντα δόσεις. Έχουμε κρατική επιδότηση των δανείων της πρώτης κατοικίας των ευάλωτων νοικοκυριών για πέντε χρόνια. Δεν άκουσα κανέναν από την Αξιωματική Αντιπολίτευση αυτό να το λέει, αλλά πήγαν κατευθείαν στο τελικό στάδιο. Υπάρχουν πολλά άλλα στάδια, για να φτάσει στο τελικό στάδιο. Πλήρης διαγραφή χρεών σε πρόσωπα που αδυνατούν να αποπληρώσουν οφειλές και μία σειρά από άλλες προβλέψεις. Άκουσα από τρεις συναδέλφους του ΣΥΡΙΖΑ για την περίπτωση ενός αγρότη. Εννοείται ότι όλα τα παραδείγματα δεν αναφέρουν τι γίνεται σήμερα, αλλά αναφέρουν δυνητικά τι μπορεί να γίνει στο μέλλον. Με το σημερινό νομοθετικό πλαίσιο στο παράδειγμα του συναδέλφου του ΣΥΡΙΖΑ για τον αγρότη, ο αγρότης βρίσκεται αντιμέτωπος με κατασχέσεις και αφού χάσει την περιουσία του, συμπεριλαμβανομένων και των ακινήτων από τα οποία βγάζει τα προς το ζην, συνεχίζει να οφείλει και δεν μπορεί να ορθοποδήσει ποτέ. Με το νομοσχέδιο που φέρνει η Κυβέρνηση, η Κυβέρνηση Νέας Δημοκρατίας, έχει αφ' ενός μεν τη δυνατότητα να ρυθμίσει τις οφειλές του με τους πιστωτές του και να προστατεύσει την περιουσία του μέσω του εξωδικαστικού και αφ' ετέρου στην περίπτωση που το χρέος του είναι μη βιώσιμο έχει την πραγματική δυνατότητα να κάνει μία καινούργια αρχή μέσω της απαλλαγής του από τις οφειλές. Σε κάθε περίπτωση να υπενθυμίσουμε ότι τα μηχανήματα που είναι απαραίτητα για την εξακολούθηση του επαγγέλματος του, καθώς και οι γεωργικές του επιδοτήσεις καταλαμβάνονται από το ακατάσχετο. Άκουσα και λόγω της ηλικίας - επειδή ήταν η συζήτηση που είχαμε - για σαρανταεπτάχρονο με μισθό 2.000 κατά τη στιγμή του δανείου, που στη συνέχεια υφίσταται μείωση μισθού. Το είπε ο κ. Βίτσας. Τι συμβαίνει σήμερα; Σήμερα αυτός ο μισθωτός έρχεται αντιμέτωπος με κατάσχεση του τραπεζικού του λογαριασμού. Στο υπόλοιπο, πέραν του ακατάσχετου, βγαίνει η κατοικία του στον πλειστηριασμό, χάνει δηλαδή το σπίτι του - ως αποτέλεσμα των πολιτικών που θέσπισε ο ΣΥΡΙΖΑ - και συνεχίζει να χρωστάει στους πιστωτές του. Με τον νέο νόμο έχει τόσο τη δυνατότητα να βρει μία λύση με τους πιστωτές του μέσω του εξωδικαστικού, ενώ εάν δεν μπορεί με κανέναν τρόπο να εξυπηρετήσει την οφειλή του απαλλάσσεται απ' αυτήν, κατόπιν ρευστοποίησης. Εάν δε η μείωση του εισοδήματός του είναι τέτοια, ώστε να ανήκει πλέον στην ομάδα των κοινωνικά ευάλωτων, μπορεί να απευθυνθεί στον Φορέα Απόκτησης και Επαναμίσθωσης, ώστε να παραμείνει στο σπίτι του και να έχει τη δυνατότητα επαναγοράς του, εφόσον ορθοποδήσει, αλλιώς με τον ΣΥΡΙΖΑ χανόταν το σπίτι. Όγδοο ερώτημα. Γιατί πτωχεύετε τα φυσικά πρόσωπα; Το άκουσα και σήμερα. Έχω απαντήσει. Κατ' αρχάς, και ο νόμος Κατσέλη που περιείχε την πτώχευση των φυσικών προσώπων. Το βασικό σημείο είναι ότι η κοινοτική οδηγία, ευρωπαϊκή οδηγία 1023/2019, λέει ότι δύναται να πτωχεύουν τα φυσικά πρόσωπα και μάλιστα προτρέπει τα κράτη - μέλη να κάνουν αυτό: «Συνιστάται στα κράτη - μέλη να αρχίσουν να εφαρμόζουν τις διατάξεις της περί απαλλαγής από τα χρέη και στους καταναλωτές το συντομότερο δυνατόν.». Γιατί; Για να δώσει τη δυνατότητα στα φυσικά πρόσωπα να απαλλαγούν από τα χρέη τους. Αυτός είναι ο στόχος της ευρωπαϊκής οδηγίας και αυτός είναι ο στόχος του σχεδίου νόμου που σε λίγο προσδοκούμε να είναι νόμος του κράτους. Ένατο ερώτημα. Γιατί πτωχεύετε τους πάντες και ρευστοποιείτε τα πάντα; Ε, νομίζω ότι σε αυτό σας έχω απαντήσει πάρα πολλές φορές. Σας απάντησαν όλοι οι συνάδελφοι ότι είναι ακριβώς το αντίθετο. Τι ισχύει σήμερα; Σήμερα, εάν κάποιος οφειλέτης δεν πληρώνει τα χρέη του, τότε οι πιστωτές του προβαίνουν σε κατασχέσεις και πλειστηριασμό. Χιλιάδες κατασχέσεις, για την ακρίβεια εκατομμύρια κατασχέσεις και χιλιάδες πλειστηριασμοί έχουν γίνει τα προηγούμενα χρόνια. Και αφού την πάρουν ολόκληρη την περιουσία του και από την πρώτη κατοικία του, αφού δεν υπάρχει προστασία της, τότε ο πολίτης συνεχίζει να χρωστάει. Αυτό πάμε να αποφύγουμε εμείς. Δέκατο ερώτημα: Υπάρχει ζήτημα ηθικού κινδύνου με το σχέδιο νόμου; Όχι, γιατί υπάρχει πλήρης διαφάνεια ώστε να εντοπίζονται οι στρατηγικοί κακοπληρωτές, όχι, διότι δίνεται η δυνατότητα σε όλους όσοι αντιμετωπίζουν οικονομική δυσκολία ή αδυναμία να λάβουν μια ρύθμιση για τα χρέη τους, όχι, γιατί υπάρχουν ηλεκτρονικές και γρήγορες διαδικασίες που αποτρέπουν καθυστερήσεις και καταχρήσεις μέσω περιττών δικαστικών προσφυγών, άρα υπάρχουν δικλίδες ασφαλείας για την αποτροπή καταστρατήγησης καταχρήσεων. Ενδέκατο ερώτημα: Για μένα είναι από τα πιο σημαντικά και θα ήθελα να το ακούσω από κάποιους από την Αντιπολίτευση. Λυπάμαι, αλλά δεν το άκουσα από κανέναν. «Θα κάνετε κάτι επιτέλους και με τους συνεπείς δανειολήπτες»; Πρέπει κάποια στιγμή σε αυτή τη χώρα να βοηθάμε και τη συνέπεια και αυτή η Κυβέρνηση, η Κυβέρνηση της Νέας Δημοκρατίας ήδη έχει αποδείξει ότι βοηθάει τη συνέπεια. Μέχρι σήμερα όλα τα νομοσχέδια για τη διαχείριση χρεών ή την όποια διαχρονικά προστασία πρώτης κατοικίας περιέχουν πρόνοιες για τους κόκκινους δανειολήπτες και σωστά για αυτούς που έχουν πραγματικά ανάγκη. Για τους συνεπείς; Για πρώτη φορά στη χώρα μας η σημερινή Κυβέρνηση θέσπισε την επιβράβευση των συνεπών δανειοληπτών με το πρόγραμμα «ΓΕΦΥΡΑ» όπου επιδοτούμε τα δάνεια πρώτης κατοικίας όλων των δανειοληπτών που επλήγησαν από την υγειονομική κρίση. Θεσπίσαμε επιδότηση ύψους 90% της μηνιαίας δόσης των δανείων με υποθήκη προσημείωση στην πρώτη κατοικία των συνεπών δανειοληπτών. Άρα, να, πρώτη πρωτοβουλία που νομοθετήσαμε και υλοποιείται για να επιβραβεύσουμε τη συνέπεια. Πρέπει να βοηθάμε και τους συνεπείς δανειολήπτες. Και δεν άκουσα κανέναν από την Αντιπολίτευση να μιλάει γι' αυτούς τους ανθρώπους οι οποίοι αγωνίζονται να τα βγάλουν πέρα, δεν χρωστάνε, εννοώ είναι συνεπείς στις υποχρεώσεις τους, με αυτήν την έννοια λέω ότι δεν χρωστάνε και ουδείς μίλησε από την Αντιπολίτευση γι' αυτούς. Εμείς νομοθετήσαμε και νομοθετούμε ξανά σήμερα. Στο νέο νομοσχέδιο θεσμοθετούμαι και την επιδότηση δανείων πρώτης κατοικίας των συνεπών δανειοληπτών, αρκεί να αποτελούν ευάλωτα νοικοκυριά. Επιπρόσθετα, οι συνεπείς οφειλέτες μπορούν να ενταχθούν και στον εξωδικαστικό μηχανισμό ρύθμισης οφειλών και να διευθετήσουν τα χρέη τους σε έως διακόσιες σαράντα δόσεις, εφόσον αποδείξουν ότι έχουν υποστεί σημαντική μείωση της ικανότητας αποπληρωμής τους. Άρα, αυτή η Κυβέρνηση, η Κυβέρνηση της Νέας Δημοκρατίας δύο φορές νομοθετεί για να βοηθήσει και τους συνεπείς δανειολήπτες.
Κύριε Κατρίνη, σας παρακαλώ. Είναι αρκετά ενδιαφέροντα. Ενδιαφέρουν όλο τον λαό, γι' αυτό δίνω τόσο χρόνο στον κύριο Υπουργό να μιλήσει. Συνεχίστε, κύριε Υπουργέ.
Απαντάω σε ό,τι άκουσα. Δωδέκατον: «Τι θα κάνετε με τους στρατηγικούς κακοπληρωτές»; Το μεγαλύτερο ζήτημα των προηγούμενων νομοσχεδίων - και το είπα - ήταν η καταστρατήγηση και η εκμετάλλευση. Θα επαναλάβω ότι σύμφωνα με τα στοιχεία που έλαβε η Ειδική Γραμματεία του ιδιωτικού χρέους - και θέλω να ευχαριστήσω τον ειδικό γραμματέα, τον κ. Κουρμούση, ο οποίος παρέμεινε στη θέση του και συνέχισε μια δουλειά που είχε ξεκινήσει από την προηγούμενη κυβέρνηση, από τον ΣΥΡΙΖΑ, γιατί υπάρχει μια συνέχεια εδώ πέρα, να τον ευχαριστήσω για την κοπιώδη δουλειά και τον ίδιο και τους συνεργάτες του όλους αυτούς τους μήνες. Σύμφωνα με τα στοιχεία, συνεπώς που συλλέξαμε το 25% στον νόμο Κατσέλη είναι στρατηγικοί κακοπληρωτές και αυτό συνέβαινε γιατί δεν υπήρχαν μέτρα αποτροπής. Πλέον, πραγματοποιείται μια σημαντική προσπάθεια από τα συναρμόδια Υπουργεία - κάνω εισαγωγή σε κάτι που άκουσα από έναν συνάδελφο που δεν είναι τώρα στην Αίθουσα για άλλο νομοσχέδιο του Υπουργείου Δικαιοσύνης - για να ξεκαθαριστεί το πεδίο των στρατηγικών κακοπληρωτών, με τη δημιουργία μιας νέας ηλεκτρονικής πλατφόρμας στην οποία αναμένεται να επικαιροποιηθούν τα στοιχεία όλων εκείνων που έχουν υπαχθεί στο ν.3869/2010 και εκκρεμεί η εκδίκαση της υπόθεσής τους. Έτσι θα αντιμετωπιστούν οι αδυναμίες υφιστάμενων νόμων και θα επιτευχθεί η επιτάχυνση της εκδίκασης όλων των εκκρεμών υποθέσεων εντός του 2021 με την αξιοποίηση της τεχνολογίας. Με τον τρόπο αυτό θα επέλθει η διάκριση μεταξύ ευάλωτων και μη ευάλωτων νοικοκυριών, καθώς και - το κυριότερο - των στρατηγικών κακοπληρωτών. Σε ό,τι αφορά το υπό συζήτηση σχέδιο νόμου θεσμοθετούμε την άρση του φορολογικού και τραπεζικού απορρήτου ώστε να μην μπορούν να κρυφτούν οι στρατηγικοί κακοπληρωτές πίσω από τον νόμο, όπως στο παρελθόν. Παρέχεται έτσι η δυνατότητα στους πιστωτές - δημόσιους και ιδιωτικούς - να προβαίνουν σε ελέγχους αποκάλυψης περιουσίας τόσο στην Ελλάδα όσο και στο εξωτερικό σε εκατόν σαράντα χώρες. Επιπρόσθετα, διενεργούμε αυτόματους ελέγχους και διασταυρώσεις έτσι ώστε να εντοπίζονται οι στρατηγικοί κακοπληρωτές και να αποκλείονται από όλες τις διαδικασίες. Η διαγραφή οφειλών αποφασίζεται από αρμόδιο δικαστή, ο οποίος εξετάζει όλα τα σχετικά τεκμήρια που προσκομίζουν οι δημόσιοι και ιδιωτικοί πιστωτές και αποφασίζει για το αν ο οφειλέτης ενήργησε δολίως ή όχι. Δέκατο τρίτο: «Υπάρχουν οφειλέτες που διασώζουν την πρώτη κατοικία τους χωρίς να πληρώσουν»; Δεν υπάρχει ομιλία που να μην το λέω αυτό. Το άκουσα και από τον κ. Παπαδημητρίου - και καλά έκανε - , διότι εδώ, συγγνώμη αλλά καταρρίπτουμε και την κοινή λογική που υφίσταται μέχρι σήμερα. Ακούω: «Θα τους πάρει τα σπίτια». Μα, ξέρετε πάρα πολύ καλά, αλλά δεν το λέτε δημόσια, ότι σε όλους τους νόμους από το 2010 μέχρι και σήμερα η όποια προστασία, μικρή, μεγαλύτερη - έχει αλλάξει μέσα στα χρόνια - παρέχεται επειδή ο οφειλέτης πληρώνει το χρέος του για την πρώτη κατοικία. Αν δεν πληρώσεις, δεν σώζεις το σπίτι σου. Και μάλιστα όσο περνούσαν τα χρόνια αυτό γινόταν δυσμενέστερο. Το 2010 ο οφειλέτης καλείτο να πληρώσει το 80% της αντικειμενικής αξίας, το 2016 το 100% της αντικειμενικής αξίας, το 2018 το 100% της εμπορικής αξίας, το 2019 το 120% της εμπορικής αξίας της πρώτης κατοικίας. Άρα, σε όλους τους νόμους ο οφειλέτης καλείται να πληρώσει για να διασώσει την πρώτη κατοικία του. Άκουσα: «Εάν συμβεί κάτι και χαθούν εισοδήματα από έναν πολίτη, μπορεί να κάνει κάτι»; Απάντηση: Στην περίπτωση που προκύψει κάποια προσωπική ή οικογενειακή δυσμενή μεταβολή στην οικονομική κατάσταση του οφειλέτη τότε ήδη προβλέπεται από τον Αστικό Κώδικα, άρθρο 388, η αντίστοιχη προσαρμογή. Ο οφειλέτης θα υποβάλει στους πιστωτές του τα αποδεικτικά τεκμήρια για τη δυσμενή μεταβολή που έχει υποστεί και θα αιτηθεί αναπροσαρμογή της ρύθμισης οφειλών, έτσι ώστε αυτά πλέον να ανταποκρίνονται στα νέα οικονομικά δεδομένα. Θα πρέπει, όμως, οι ρυθμίσεις να είναι βιώσιμες. Άκουσα: «Γιατί λήγετε τον Κώδικα Δεοντολογίας των τραπεζών; Γιατί απαλλάσσετε τις τράπεζες από την υποχρέωση εφαρμογής του»; Παρένθεση, για το αν οι τράπεζες είναι θετικές ή όχι, νομίζω το καταλάβατε και στην επιτροπή και από τα δημοσιεύματα και από τις επιστολές που έχω πάρει εγώ και σας έχω αναφέρει πολλές φορές. Αλλά ας μείνω σε αυτό το σημείο. Απάντηση: Εάν κάποιος οφειλέτης ξεκινήσει τη διαδικασία του Κώδικα Δεοντολογίας και κάποια στιγμή δεν ολοκληρωθεί η διαδικασία, υποβάλλει αίτηση στον νέο εξωδικαστικό μηχανισμό, τότε και μόνο τότε η διαδικασία του Κώδικα Δεοντολογίας παγώνει. Εφόσον βρεθεί μια λύση για τα χρέη μέσω του εξωδικαστικού μηχανισμού, τότε δεν χρειάζεται πλέον η συνέχιση του Κώδικα Δεοντολογίας. Ωστόσο, εάν δεν βρεθεί μια λύση για τα χρέη, τότε ο οφειλέτης μπορεί να συνεχίσει τη διαδικασία του Κώδικα Δεοντολογίας από το σημείο που είχε παγώσει. Συμπερασματικά, κυρίες και κύριοι συνάδελφοι, το παρόν σχέδιο νόμου είναι οικονομικά αποτελεσματικό, διότι απαντά οριστικά στο ζήτημα του ιδιωτικού χρέους. Είναι κοινωνικά ευαίσθητο, λαμβάνοντας ειδικές πρόνοιες για τους πραγματικά ευάλωτους πολίτες. Είναι επιχειρησιακά λειτουργικό, διότι προσφέρει μέσα από απλές και γρήγορες διαδικασίες μια δεύτερη ευκαιρία στους πολίτες. Είναι εθνικά αναπτυξιακό, διότι διαμορφώνει τις κατάλληλες συνθήκες ώστε να μειωθεί δραστικά το υψηλό συσσωρευμένο ιδιωτικό χρέος, συμβάλλοντας στην ενίσχυση της ρευστότητας στην πραγματική οικονομία. Και είναι θεσμικά συμβατό, διότι ενσωματώνει τις πρόσφατες προβλέψεις της ευρωπαϊκής οδηγίας του 2019. Είναι, εν τέλει, ένα συνεκτικό, ρεαλιστικό και καινοτόμο σχέδιο νόμου, ένα σχέδιο νόμου με στόχο την αντιμετώπιση, με όρους - θα το επαναλαμβάνω συνέχεια - οικονομικής αποτελεσματικότητας και κοινωνικής δικαιοσύνης, του μεγάλου οικονομικού και κοινωνικού προβλήματος της υπερχρέωσης των πολιτών, ένα σχέδιο νόμου που αποδεικνύει ότι η Κυβέρνηση έχει την πολιτική βούληση να λύσει το πρόβλημα. Και όσο εμείς θα στρέφουμε το βλέμμα μας στο μέλλον με τόλμη και ρεαλισμό, θα αφήνουμε την Αντιπολίτευση αμήχανα και ανεύθυνα στο παρελθόν. Σας ευχαριστώ πολύ.
Και εμείς σας ευχαριστούμε, κύριε Υπουργέ. Θα δώσω τον λόγο για τριάντα δευτερόλεπτα στην κ. Αχτσιόγλου επί προσωπικού.
Δεν υπάρχει καμμία περίπτωση να χρησιμοποιήσω, κύριοι συνάδελφοι, τον χρόνο για πολιτικά ζητήματα. Κύριε Σταϊκούρα, έχουμε πολιτικές διαφωνίες, θα έχουμε και θα τις αναπτύσσουμε ακόμη και στον τρόπο που διαβάζουμε και τα στοιχεία. Θα σας παρακαλέσω, όμως - θα σας ζητήσω για την ακρίβεια - εκφράσεις του τύπου «έλα στο γραφείο μου να σου μάθω πέντε οικονομικά», όχι σε μένα. Και καλό θα ήταν σε καμμία συνάδελφο εδώ μέσα να μην τις χρησιμοποιείτε.
Σε κανέναν.
Και σε κανέναν.
Είναι τοποθετήσεις οι οποίες βρίθουν προκαταλήψεων και ιδίως όταν στρεβλώνετε αυτά που λέω και ιδίως όταν έχω κι εγώ μπροστά μου έναν Υπουργό, ο όποιος εισηγείται Πτωχευτικό Δίκαιο και ο όποιος φαίνεται ότι δεν γνωρίζει τι είναι η πτώχευση. Δεν σκέφτηκα, όμως, ποτέ να του πω, «έλα από το γραφείο μου να σου μάθω πέντε νομικά». [[ΑΛΛΑΓΗ ΣΕΛΙΔΑΣ]] [[ΝΑ ΜΠΕΙ Η ΣΕΛΙΔΑ 334Α]] Άρα, θα σας παρακαλούσα - θα ζητούσα και θα απαιτούσα, για την ακρίβεια - να παραμείνει η αντιπαράθεσή μας σε ένα πολιτικό επίπεδο σεβασμού του αντιπάλου και αντιμετώπισής του ως ισότιμου. Ελπίζω να ακολουθήσουμε αυτήν την κατεύθυνση.
Νομίζω ότι έχει τέτοια διάθεση ο κύριος Υπουργός. Ορίστε, κύριε Υπουργέ, έχετε τον λόγο.
Κυρία συνάδελφε, έχω αποδείξει όλα αυτά τα χρόνια ότι σέβομαι. Αυτό που σας είπα είναι, ελάτε στο γραφείο μου με τους συνεργάτες σας, για να σας ενημερώσω για όλα αυτά τα θέματα που αφορούν την οικονομία. Και σε ό,τι αφορά το τι θα έλεγα εδώ μέσα, εδώ μέσα είπα «για να κάνουμε μαθήματα οικονομικών». Στο γραφείο είπα, «ελάτε με τους συνεργάτες σας για να έχετε πλήρη ενημέρωση». Και όπως ξέρετε πάρα πολύ καλά, από την πρώτη στιγμή που αναλάβατε, σας έχω πει ότι είμαι στη διάθεσή σας εγώ και οι συνεργάτες μου στην πολιτική ηγεσία του Υπουργείου Οικονομικών, για να σας ενημερώσουμε - όπως και όλα τα κόμματα - για ό,τι θέλετε, για ό,τι επιθυμείτε. Άλλωστε, έχω αποδείξει σε αρκετούς συναδέλφους της Αξιωματικής Αντιπολίτευσης, οι οποίοι έρχονται στο γραφείο μου, ότι η πόρτα μου είναι ανοικτή, προκειμένου να τους ενημερώσω για οτιδήποτε επιθυμούν. Σας ευχαριστώ πολύ.
Και εμείς ευχαριστούμε. Έτσι θέλω να πηγαίνουν τα πράγματα. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Ρύθμιση οφειλών και παροχή δεύτερης ευκαιρίας και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. Έχει υποβληθεί αίτηση διεξαγωγής ονομαστικής ψηφοφορίας επί των άρθρων 76, 77, 92, 100, 103, 137, 176, 197, 198, 217, 218, 219, 220, 221, 222, και 268 του σχεδίου νόμου από Βουλευτές της Κοινοβουλευτικής Ομάδας του ΣΥΡΙΖΑ, της οποίας το κείμενο έχει ως εξής:
Επίσης, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί των άρθρων 16, 75, 77, 86, 102, 137, 167, 176, 217, 218, 219, 220, 221, 222, 263 και 268 του σχεδίου νόμου από Βουλευτές της Κοινοβουλευτικής Ομάδας του Κινήματος Αλλαγής, της οποίας το κείμενο έχει ως εξής:
Τέλος, έχει υποβληθεί αίτηση διεξαγωγής ονομαστικής ψηφοφορίας επί της αρχής του σχεδίου νόμου από Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας, της οποίας το κείμενο έχει ως εξής:
Επειδή είναι τρεις οι αιτήσεις για ονομαστική ψηφοφορία, δεν θα αναγνώσω τον κατάλογο των υπογραφόντων Βουλευτών γι' αυτές, διότι λόγω των ειδικών συνθηκών θεωρούμε ότι υπάρχει ο απαιτούμενος από τον Κανονισμό αριθμός για την υποβολή τους. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Δέχεστε να συμπτύξουμε τις τρεις ψηφοφορίες σε μία;
Το Σώμα συμφωνεί. Κυρίες και κύριοι συνάδελφοι, στο σημείο αυτό θα διεξαχθεί η ονομαστική ηλεκτρονική ψηφοφορία επί της αρχής και επί των άρθρων 16, 75, 76, 77, 86, 92, 100, 102, 103, 137, 167, 176, 197, 198, 217, 218, 219, 220, 221, 222, 263 και 268 του σχεδίου νόμου. Σας επισημαίνω ότι η ψηφοφορία περιλαμβάνει την αρχή του νομοσχεδίου και είκοσι δύο άρθρα. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει και τα είκοσι τρία πεδία που περιλαμβάνει η ψηφοφορία. Αρχίζει η ψηφοφορία. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές και τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής και την απόφαση της Διάσκεψης των Προέδρων της Πέμπτης 24 Σεπτεμβρίου 2020, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Εψήφισαν συνολικά 298 Βουλευτές. Επί της αρχής του νομοσχεδίου: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το νομοσχέδιο έγινε δεκτό επί της αρχής κατά πλειοψηφία. Επί του άρθρου 16, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 16 έγινε δεκτό, όπως τροποποιήθηκε, κατά πλειοψηφία. Επί του άρθρου 75, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 75 έγινε δεκτό, όπως τροποποιήθηκε, κατά πλειοψηφία. Επί του άρθρου 76, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 76 έγινε δεκτό, όπως τροποποιήθηκε, κατά πλειοψηφία. Επί του άρθρου 77, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 77 έγινε δεκτό, όπως τροποποιήθηκε, κατά πλειοψηφία. Επί του άρθρου 86, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 86 έγινε δεκτό, όπως τροποποιήθηκε, κατά πλειοψηφία. Επί του άρθρου 92, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 92 έγινε δεκτό, όπως τροποποιήθηκε, κατά πλειοψηφία. Επί του άρθρου 100, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 100 έγινε δεκτό, όπως τροποποιήθηκε, κατά πλειοψηφία. Επί του άρθρου 102 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 102 έγινε δεκτό ως έχει κατά πλειοψηφία. Επί του άρθρου 103 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 103 έγινε δεκτό ως έχει κατά πλειοψηφία. Επί του άρθρου 137, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 137 έγινε δεκτό, όπως τροποποιήθηκε, κατά πλειοψηφία. Επί του άρθρου 167, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 167 έγινε δεκτό, όπως τροποποιήθηκε, κατά πλειοψηφία. Επί του άρθρου 176, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 176 έγινε δεκτό, όπως τροποποιήθηκε, κατά πλειοψηφία. Επί του άρθρου 197 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 197 έγινε δεκτό ως έχει κατά πλειοψηφία. Επί του άρθρου 198 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 198 έγινε δεκτό ως έχει κατά πλειοψηφία. Επί του άρθρου 217, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 217 έγινε δεκτό, όπως τροποποιήθηκε, κατά πλειοψηφία. Επί του άρθρου 218 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 218 έγινε δεκτό ως έχει κατά πλειοψηφία. Επί του άρθρου 219 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 219 έγινε δεκτό ως έχει κατά πλειοψηφία. Επί του άρθρου 220 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 220 έγινε δεκτό ως έχει κατά πλειοψηφία. Επί του άρθρου 221 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 221 έγινε δεκτό ως έχει κατά πλειοψηφία. Επί του άρθρου 222 ως έχει: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 222 έγινε δεκτό ως έχει κατά πλειοψηφία. Επί του άρθρου 263, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 263 έγινε δεκτό, όπως τροποποιήθηκε, κατά πλειοψηφία. Επί του άρθρου 268, όπως τροποποιήθηκε: Υπέρ, δηλαδή «ΝΑΙ», ψήφισαν 158 Βουλευτές. Κατά, δηλαδή «ΟΧΙ», ψήφισαν 140 Βουλευτές. «Παρών» εψήφισε ουδείς. Συνεπώς το άρθρο 268 έγινε δεκτό, όπως τροποποιήθηκε, κατά πλειοψηφία. Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση των υπολοίπων άρθρων και τροπολογιών του νομοσχεδίου. Παρακαλούνται οι εισηγητές και οι ειδικοί αγορητές να καταθέσουν στο Προεδρείο - όπως και το έκαναν - τα έγγραφα με τις ψήφους τους για τα υπόλοιπα άρθρα, τις τροπολογίες, το ακροτελεύτιο άρθρο και το σύνολο του νομοσχεδίου, προκειμένου να συμπεριληφθούν στα επίσημα Πρακτικά της Βουλής.
Συνεπώς το σχέδιο νόμου του Υπουργείου Οικονομικών: «Ρύθμιση οφειλών και παροχή δεύτερης ευκαιρίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18: 20΄ λύεται η συνεδρίαση για σήμερα, Δευτέρα 26 Οκτωβρίου 2020 και ώρα 18.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.